
Lenin alături de noi 


Ne-am amintit la 21 aprilie de ziua cînd s-a născut Vladimir Ilici Lenin. Ne-am 
gîndit cu toții în acea zi la el; am răsfoit, poate, o pagină din scrierile lui, am cugetat 
la cîte un îndemn ori un avertisment lucid, dar mai cu seamă — tulburător sentiment 
încercat ori de cîte ori îl rechemăm în amintire pe Vladimir Ilici — am înțeles încă o 
dată, și parcă mai adînc ca-ntotdeauna, că ideile sale îşi păstrează, în esența lor, actua- 
litatea. Trec -ani, se produc în viața socială precipitate modificări, apar fenomene neaş- 
teptate : despre toate acestea vei găsi în scrisul ori în spusele lui Lenin, dacă ştii să 
citeşti, un cuvînt. El a înțeles lumea. 

„Ne-am amintit, cu acest prilej, şi de ideile lui Lenin privind literatura şi arta. 
Oameni de teatru, recitind tezele despre cultură și însemnările de lector și spectator, 
notele succinte ce trasau sarcini artiștilor în domeniul artei, ca și mărturiile contempo- 
ranilor, am descoperit — de fiecare dată se întîmplă aşa — că Lenin este printre noi, în 
stal, la arlechin, lingă condeiul cronicarului de teatru. 

Ne-am amintit de chemarea sa pentru crearea unei literaturi în serviciul ideilor 
socialiste : „În ce constă, așadar, acest principiu al literaturii de partid ? În aceea că pen- 
tru proletariatul socialist problema literară nu poate fi un instrument în folosul unor 
persoane sau al unor grupuri, că ea nu poate fi, în general, o chestiune individuală, 
independentă de cauza generală a proletariatului. Deci, jos cu literaţii fără partid! 
Jos cu literaţii supraoameni ! Chestiunea literară trebuie să devină o parte integrantă 
a cauzei generale-proletare, „o rotiţă şi un şurub“ al unui mecanism social-democrat 
unic şi măreț, pus în mișcare de întreaga avangardă conştientă a întregii clase muncitoare. 
Chestiunea literară trebuie să devină parte integrantă a muncii de partid social-democrate, 
organizată, planificată şi unitară”. 

Citatul, deşi clasic, ar trebui reprodus la infinit, deoarece glasuri și mentalități 
care să se opună, voit sau dintr-o eroare de concepţie, artei cu tendinţă socialistă, se mai 
aud şi se vor mai auzi încă. Nu s-a formulat, mai deunăzi, fără intenţie negativă de alt- 
minteri, la o consfătuire a oamenilor de teatru, ideea, de mult înfriîntă teoretic, despre 
artă ca despre un mijloc de provocare a emoţiei în sine? Noi nu putem fi de acord ca 
teatrul să se transforme într-un instrument tehnic de excitare afectivă, pur și simplu, de 
stimulare a glandelor lacrimogene ori a risului digestiv. E prea puţin pentru noţiunea de 
artă, e cu mult prea puţin. Nu putem fi de acord, de asemenea, nici cu ideea unui teatru 
subordonat feluritelor interese individuale ori de grup („ea nu poate fi, în general, o 
chestiune individuală“), adică nu putem fi de acord, de pildă. cu reprezentarea unei piese 
prăfuite, numai pentru că actorul cutare ar dori să reediteze „o veche creaţie” ; cu alcă- 
tuirea repertoriului la teatrul Y pe baza lecturilor, înţepenite la anul 1937, ale tovarăşului 

director ; cu acceptarea resemnată a tragediilor — text, regie, interpretare, decor — 
generate de un venerabil care trebuie menajat, sau de către unul mai puţin venerabil 
care trebuie cultivat. Nu putem fi de acord nici cu mentalitatea joasă a acelora care pun 
la baza activităţii teatrale nu gindirea, ci modele de sezon sau teama de a nu fi ironizaţi 
de „lumea bună“ din jurul cabinetului directorial. 

A fi principial nu înseamnă oare a acţiona în virtutea nu a interesului personal 
şi de conjunctură, ci a necesităţilor vitale ale marelui (în toate sensurile cuvîntului) pu- 
blic, adică, în fond, ale societăţii ? De aceea, reclamă leninismul o cultură — deci şi un 
teatru — pusă în serviciul idealurilor umane celor mai înaintate. Cînd spui spirit de 
partid, se înţelege, în orice caz, o asemenea concepere și făptuire a operei de artă care 
să exercite un anume efect asupra publicului, să-l influenţeze în sensul progresului so- 
cial, în sensul muncii creatoare, al eliberării de prejudecăţi, al înţelegerii realităţii încon- 
jurătoare, al sezisării răului şi binelui, al cunoașterii prietenului și dușmanului, al con- 
viețuirii, respectului și prieteniei între naţiuni, al dragostei autentice, al onestităţii, al 
curajului civic, adică în sensul tuturor acelor idei și sentimente care purifică pe om de 
neguri, făcîndu-l apt să înţeleagă mai bine lumea și, înțelegînd-o, să acţioneze cu toată 
convingerea și energia întru neîncetata ei transformare, perfecţionare, înseninare. Spiritul 
de partid nu este o noţiune îngust organizatorică, ci... un spirit, care îţi oferă, ţie, om de 
teatru, posibilitatea de a te strădui, conștient și elaborat, la mersul înainte al societăţii. 

„„Ne-am amintit, în acea zi, de lupta consecvent purtată de Lenin împotriva so- 
ciologismului vulgar, mai catolic decit papa, de aceea deosebit de primejdios, pentru că, 
înfăţișind denaturat înţelesul spiritului de partid, naşte confuzii grele, frinează creaţia, 
descurajează pe artist, aducind servicii forţelor ostile socialismului. 

„Nu încape îndoială — scrie Lenin — că problema literară se pretează cel mai 
puţin unei egalizări mecanice, unei nivelări, dominaţiei majorităţii asupra minorităţii“... 
„Nu încape îndoială că în această chestiune este necesară asigurarea unui spaţiu cît mai 
larg iniţiativei personale, înclinațiilor individuale, mai mult spaţiu pentru gindire şi ima- 
ginaţie, formă și conţinut.“ 

Aplicarea acestor indicaţii extrem de importante a dus — se știe — la creaţii de 
artă ce demonstrează convingător fertilitatea realismului socialist. Nu este cazul să înși- 
ruim aci succesele dramaturgiei noastre originale, nici ale spectacolului. Acestea arată 
doar cum se pot dezvolta — pe baza ideologiei socialiste comune — stiluri diferite ale 
unor personalităţi diferite, cum, din aceleași rădăcini, apar şi pot apărea inteligenţa ner- 
voasă a lui Camil Petrescu și emotivitatea febrilă a Anei Novac, umorul categoric al lui 
Sică Alexandrescu și sensibilitatea pură a lui Moni Ghelerter, sau trei modalităţi ale 
„eroului pozitiv” atît de distincte, precum cele întruchipate de G. Calboreanu, Radu Be- 
ligan, Marcel Anghelescu. 

Bilanţul pozitiv este apreciabil, dar nu trebuie uitat că pe celălalt talger atîrnă 
greutăţi masive. Dogmatismul, exprimat printr-o interpretare falsă, trunchiată, unilate- 
rală, a indicaţiilor leniniste, a făcut ravagii; mai acţionează și astăzi cîteodată cu destul 
succes, iar înfrîngerea lui și a urmelor sale necesită eforturi mari în gindire şi creaţie. 

Aşadar, „mai mult spaţiu pentru gîndire: nu putem fi satisfăcuţi de adîncimea 
şi amploarea gîndirii în dramaturgia actuală. Autorii se sfiesc uneori a formula idei 
proprii, noi. îndrăzneţe, despre viaţă, în comedie și dramă. Unde este directorul de scenă 
care va proclama un mod personal de regie ? 

„imaginație“: prea multe subiecte se aseamănă între ele, prea multe canavale 
au devenit numitori comuni. Se remarcă o reţinere și un fel de inerție în alegerea intrigii, 
a anecdotei, în conformaţia personajelor. Lipsesc cîteodată „ideile“. E rară ingeniozitatea. 
(Lenin ne cerea să visăm. lată o sarcină „organizatorică”, pe care nu se poate să nu o 
primeşti cu plăcere, în orice sector al creaţiei te-ai afla.) 

„pentru formă” : aceasta nu e o chestiune formală, iar dacă în materie de decor, 
lumină şi costum, simţim o mișcare interesantă, cea mai sumară cercetare a textelor dra- 

matice ne arată că în 9 cazuri din 10, modalitatea de construcţie, organizare, expresie 
scenică este asemănătoare. Nu ne trebuie producții artificiale, dar evitarea conservato- 
rismului și a încremenirii în forme se impune, în strinsă, organică legătură cu conţinutul 
nou. Aşteptăm inovatorii! 


„Şi conţinut“ : trebuie lărgit în chip hotăritor cercul tematic, întrucît ai impre- 
sia, dacă treci în revistă creaţiile dramaturgiei originale, că viaţa apare ca o hartă de 
front, cu vreo cîteva steguleţe înfipte în diferite poziţii, dar cu incomparabil mai multe 
puncte rămase încă necucerite. Ne lipsesc multe aspecte ale vieţii contemporane, de la 
tipul muncitorului nou (de cîţi ani îl aşteptăm, în fața cortinei ?)... la marea dragoste. 
Ne lipsesc puternicele drame contemporane. Satira se află în continuare — tot pe la 
inceputuri. lar tragedia cînd își va face oare apariţia ? 

„Ne-am amintit, în acea zi, de Lenin și de indicaţiile sale cu privire la conducerea 
mișcării culturale de către partidul clasei muncitoare. „Toată această muncă — spune 
Ilici — trebuie să fie urmărită pas cu pas de către proletariatul socialist organizat, toată 
această muncă trebuie să fie în întregime controlată ; în toată această muncă, fără excepţie, 
trebuie să fie introdus curentul viu al cauzei vii proletare, luîndu-se astfel orice bază ve- 
chiului principiu rus semi-oblomovist, semi-afacerist : scriitorul mai scrie din cînd în cînd, 
cititorul mai citeşte din cînd în cînd.“ 

Practica fiecăruia dintre noi a dovedit că exercitarea îndrumării în spirit marxist- 
leninist și cu competenţă artistică asupra fenomenului teatral s-a vădit a fi binefăcătoare ; 
o privire înțeleaptă te orientează în complexitatea procesului teatral și a raporturilor 
teatru-societate, te ajută să alegi între mai multe variante posibile, te poate feri de erori 
grave. Mările sînt, îndeobşte, furtunoase, oricînd și oriunde și nu te poţi lipsi de-un cir- 
maci priceput. Păcat că nu avem o cronică scrisă a „culiselor“ vieţii teatrale din ultimii 
ani: s-ar vedea atunci cum, în afară de îndrumarea generală, ideologică, a cărei însem- 
nătate este primordială, există o îndrumare şi conducere concretă, a cărei exercitare în 
bune condiţii a fost de atitea ori salutară. Piese originale, primite la teatru cu neîincre- 
dere, au fost aproape „impuse“ de minister, pentru ca la premieră şi după aceea, vic- 
timele impunerii să exulte de pe urma succesului! Piese proaste sau spectacole mizere 
au fost împiedicate a vedea lumina rampei, autorul, regizorul, actorii, teatrul fiind astfel 
scutiți de rușinea publică... 

Și dimpotrivă, atunci cînd s-au semnalat slăbiciuni în munca de îndrumare, cînd 
foruri şi funcţii răspunzătoare în teatru au neglijat sau nu s-au silit a-și îndeplini menirea, 
atunci au putut vedea mai lesne lumina zilei repertoriile tragicomice, manifestările de 
desconsiderare a dramaturgiei originale inspirate din actualitate, acel anarhism „„boie- 
resc“ de care vorbea Lenin, cu atita sarcasm, îndeminarea de a alege din opera unui 
scriitor mare tocmai lucrarea cea mai puţin reprezentativă, măsuri arbitrare în interiorul 
teatrului, ş.a.m.d. 

Cînd vorbim despre rezultatele pozitive ale conducerii concrete, ne referim la con- 
ducerea principială, inteligentă, realistă, izolind-o categoric de metodele greșite, admi- 
pistrative, negîndite, pe care Lenin, ca nimeni altul, sezisind primejdia reprezentată de 
ele, le-a criticat cu vehemenţă de pamflet. 

„În problemele de cultură — spunea Lenin — graba şi lipsa de sistematizare 
sînt mai periculoase decît orice“, după cum „în problemele artei nu poţi realiza nimic 
cu japca sau forţa, cu obrăznicia sau metodele tari...” Și aceste cuvinte se bucură de 
darul celei mai stricte actualități, lovind atît în erorile şi abaterile determinate de cultul 
personalităţii, cît și în resturi sau recidive. Se mai întimplă, în adevăr, ca membrii con- 
siliului artistic al unui teatru, în majoritatea sau chiar unanimitatea lor, să respingă o 
piesă prezentată spre lectură, pentru ca, după ce au ostenit participind la discuţii, să 
li se spună, în concluzie, că piesa se va pune grabnic în repetiţie. Ce va gîndi despre sine 


5 


WwWW.cimec.ro 


un asemenea consiliu ? Se mai „sugerează“, pe alocuri, autorilor, modificări esenţiale în 
textul dramatic, fără ca această măsură să fie obiectiv necesară. 

„„Ni-l amintim pe Lenin, nu numai ca gînditor al umanităţii, dar ca fiinţă aievea 
în viaţa sa de cultură și în raporturile cu oamenii de artă. Citea enorm, se știe, îi plăcea 
să meargă la teatru, era un spectator exigent, suportind numai spectacole de calitate ; la 
piesele proaste sau artificial interpretate, pleca enervat după primul act. Format la marea 
cultură, avea un gust rafinat, distingînd falsul de autentic. Cu toate acestea, modestia şi 
adînca sa inteligență au făcut să nu-și impună gusturile în materie de artă. Lunacearski 
relatează reacţia lui Lenin, odată, la examinarea cîtorva monumente. «Nici unul din ele nu 
i-a plăcut. S-a oprit cu deosebită mirare în faţa unui monument în manieră futuristă, dar 
cînd l-au întrebat despre părerea lui, a spus: „Nu mă pricep, întrebaţi-l pe Lunacearski“. 
La răspunsul meu că nu văd nici un monument demn, s-a bucurat foarte mult şi mi-a spus: 
„Credeam că vei pune vreo momiie futuristă...“» „Mi s-a vorbit apoi — povesteşte tot Luna- 
cearski — despre o convorbire mai lungă dintre dînsul și vhutemasiști care erau „firește“ 
cu totul de stînga. Vladimir Ilici căuta să se scape de ei prin glumă, îşi bătea puţin joc, dar 
şi aici a declarat că nu înţelege să discute serios astfel de teme, deoarece nu se simte în- 
deajuns de competent.“ 

Acest exemplu de mare înţelepciune și fineţe faţă de complexitatea fenomenului 
artistic nu trebuie niciodată uitat. 

„principiu al literaturii de partid...“ 

„problema literară... nu poate fi, în general, o chestiune individuală...“ 

„problema literară se pretează cel mai puţin unei egalizări mecanice...“ 

„„„în toată această muncă, fără excepţie, trebuie să fie introdus curentul viu al cauzei 
vii proletare...“ 

„Ne amintim de Lenin şi, iată, Lenin se află printre noi. 

LUCIA DEMETRIUS 


Dramaturgia originală pe scenele noastre 


Nu, nu le-a fost uşor scriitorilor, nu le-a fost ușor dramaturgilor să scrie piese izvorîte 
din realitatea imediată, să zugrăvească actualitatea, căutînd, sub feluritele ei chipuri, marele 
sens, căutînd între întîmplări pe cea mai semnificativă, și sub cele mai semnificative, revolu- 
jia, cu toată bogăția ei, cu toată adîncimea ei, cu uriașul ei galop înainte. 

La început, nici unul dintre noi nu ştia să scrie așa. Chiar dacă întreaga noastră 
conştiinţă optase pentru comunism, chiar dacă cetățenește eram gata să milităm, nu ştiam 
cum să aşezăm — pe temeliile unei literaturi numai în parte progresistă, literatură la care 
mulți dintre noi participaseră — construcția nouă pe care se cuvenea s-o ridice conștiința 
noastră nouă, și ne împiedicam adesea în propriul nostru meșteșug, în propriile noastre 
mijloace tehnice. 

Un ajutor serios a fost pentru cei care voiau să scrie despre lucruri bănuite, apre- 
ciate de ei, dar necunoscute în adînc, îndemnul necontenit la documentare pe teren. Docu- 
mentarea putea să fie și era cîteodată artificială, un fel de plimbare grăbită, un fel de 
zbor de rîndunică peste locuri greu de parcurs și greu de cunoscut cu temei, dar ea a avut 
meritul de a trezi totuși într-o seamă de scriitori adevăraţi dorinţa sinceră de a cunoaște 
oameni, sectoare de muncă, regiuni, probleme, vieţi, țeluri care le erau pînă atunci necu- 
noscute. Vreau să spun că îndemnul oficial spre documentare şi-a ajuns scopul, și că o su- 
medenie de scriitori autentici simt azi nevoia să cunoască feluritele chipuri ale vieţii noastre 
de azi şi o fac fără să mai fie poltiţi sau rugaţi. Și că asta îmbogățește literatura. 

Îndrumarea tot atunci iniţiată, atît de bîrfită de unii scriitori, a avut şi ea marile ei 
merite, și dacă unele limitări, unele sărăciri s-au datorat micilor îndrumători, mult mai puţin 
artişti decît artiștii, în schimb mult mai plini de siguranța infailibilității judecății lor, alți 
îndrumători au ajutat frăţește scriitorul să vadă acolo unde nu vedea încă destul de bine, 
chiar dacă l-au îmbrățișat cîteodată prea strîns, pînă la pierderea răsuflării, în acest frăţesc 
ajutor. Socot că a învinui de incapacitate îndrumarea pentru tot ceea ce n-a izbutit în lite- 
ratura noastră, a ne socoti pe noi autorii numai a ceea ce e izbutit, a ignora buna-credinţă a 
unora dintre îndrumători, înseamnă a tăgădui realitatea şi a vrea să spunem : n-am fi avut 
cusur, fără ei. Cred că am fi avut cusururi berechet, după cum am avut merite. 

Şi dacă e vorba să ne privim activitatea de pînă acum, nu putem trece ușor peste 
Minerii, peste Cetatea de foc, peste Horia ale lui M. Davidoglu, nici peste Mielul turbat şi 
Arcul de Triumf ale lui Baranga, nici peste Citadela sfărimată a lui Horia Lovinescu sau 
peste Ultimul mesaj de Laurenţiu Fulga, nu putem dispreţui Preludiul, nici Familia Kovaci 
ale Anei Novac, nu putem pune la coș Ziariștii lui Mirodan şi poate nici Cumpăna, Oameni 
„le azi, Trei generații, şi altele încă. 

Aceste piese au fost împlinirile noastre, au oglindit o lume în prefacere, o lume în 
clocot, o epocă revoluţionară și dacă pe alocuri a răsunat în ele, chiar în cele mai bune, 
lozinca, dacă pe alocuri Omul a fost lipsit de omenesc, ele au avut totuși greutatea, emoția, 
frumuseţea operei de artă. Davidoglu a creat oameni de dimensiuni remarcabile, i-a creat 
în aşa chip încît ei există în noi şi azi; Baranga știe să construiască foarte bine o piesă și 
să poarte lumea cu el, către idee, pe apele risului ; Lovinescu despică şi desface cu migală 
firele încîlcite ale ideologiei burgheze, psihologia ei îmbicsită, ca să-i vădească viciile şi 
să-i explice pricinile. Ana Novac înfățișează adolescenţa cu o febră adolescent-matură și-i 
vede, în viitor, eflorescenţa. Fiecare scriitor din cei pomeniţi a venit cu un aport omenesc 
şi artistic, a vorbit de pe scenă către mii de spectatori, le-a deschis orizonturi noi, le-a 
arătat adevărul nostru de azi, i-a cucerit prin emoție pentru idee. 

Şi totuşi, iată, repertoriul teatrelor așa cum s-a înfățișat el la începutul stagiunii 
acesteia, pare ciudat, pare o dovadă de desconsiderare faţă de literatura noastră de la 23 
August pînă azi. O anumită falsă înţelegere a „libertății“ în literatura dramatică — liber- 
tate care înseamnă împrospătare, îmbogăţire de teme, primenire în formă, căutarea expresiei 
celei mai potrivite, a stilului celui mai adecvat — a dus la un soi de derută în alcătuirea 
repertoriilor, a dus evident uneori, la alungarea din el a pieselor romiînești actuale. S-a 
înțeles, şi nu ne dumirim de ce s-a înţeles așa, că am fi părăsit realismul socialist, că ne-am 
cam feri de el și de tot ceea ce am făcut pînă acum. Cine a înţeles-o? Și cine a dus la. 
această strimbă înţelegere ? Ce influenţe, ce soi de dezorientare s-a strecurat în oamenii 
noștri, în majoritate de bună credinţă, ca să-i înșele cu fantoma unei literaturi atît de ilo- 
gice, de „interesante“, de „curajoase“, de fantastice, de personale şi originale, care se face 
vai ! numai în Apus! Ca s-o dorească și, în lipsa ei, să recurgă la o soluţie intermediară, 
ca la o punte între ceea ce s-a jucat la noi pînă ieri și poate, cine știe, va fi la modă 
miine ? Formele uzate din 1922, din 1930, formele de construcţie dramatică, de regie, de 
decor, au părut deodată noi și nemaipomenit de inteligente. În adevăr, de ce să scrii despre 
oameni cinstiţi care construiesc şi trăiesc cu entuziasm, despre iubiri curate și viguroase, 
despre largi peisaje dătătoare de viaţă și înalte conştiinţe dătătoare de forţă, sau despre 
oameni care ruinează munca altora cu îndîrjire și stăruinţă, cînd undeva pe lume se scrie 
despre morţi ale căror picioare intră pe fereastră și devin din ce în ce mai mari pînă la 
sfîrșitul piesei, punîndu-ţi întrebarea-șaradă : cine e mortul ? Cînd în alte părţi din lume 
se scrie despre opium, despre hoţi de copii, despre crima gratuită și delicioasele senzaţii pe 
care le are criminalul. De ce să intre eroii dramatici pe ușă, cînd pot intra pe ferestre sau 
ieşi prin podea ? De ce trebuie asta să fie transpunere a vieţii şi nu un joc al minţii, cu cît 
mai absurd, mai rupt de logică, de firesc, cu atit mai meritoriu ? 

Din fericire, la noi încă nu se scrie în acest fel şi sîntem convinși că nici nu vom 
ajunge acolo și micile încercări de negare a realismului n-au ajuns încă pînă la asemenea 
„libertăţi“. Dar gustul pentru ele există undeva, prin fundul unor conștiințe scriitoriceşti 
sau în atmosfera unui anumit public. 

Și gustul acesta, simţit în atmosferă, a dus multe din teatrele noastre la o depărtare: 
remarcabilă de repertoriul original, de repertoriul care face legătura între public şi proble- 
mele vieţii noastre de azi, oglindite în artă. Pentru că acele lucruri atit de „interesante“ nu 
se pot juca totuși la noi, recurgem la o evadare în literatura dramatică a ultimului veac, 
sub pretextul culturii, ca să facem un pas măcar mai departe de ceea ce se scrie azi. 

Teatrele, s-o spunem pe șleau, au arătat destulă indiferenţă pentru piesele noastre 
de azi. Momentele lor de entuziasm se pot număra pe degete. Pricinile au fost clare: la 
piesele romîneşti publicul a opus la început o oarecare rezistenţă ; publicul vechi era deprins 
cu altceva şi era și rănit de adevărul nostru, iar publicul nou, căruia altădată teatrul nu-i 
era accesibil, trebuia învăţat să vină la spectacole. Actorului îi place să joace în faţa unei 
săli pline. Actorului îi mai place și să joace anumite roluri. Rolurile de muncitori, de țărani 
nu sînt prea ademenitoare pentru el. Nici noi, scriitorii, nu le scriem totdeauna destul de 

bine, nici actorul nu le preferă rolurilor de costum, cu nu ştiu ce complexităţi care implică 
te miri ce nuanţe. Nu vorbesc de toţi actorii, vorbesc despre unii dintre ei. De altfel, cum 
n-ar avea un sentiment de reţinere actorii și regizorii față de piesele romînești de actuali- 
tate, cînd presa le trece uneori sub tăcere, așa că toată truda lor rămîne zadarnică, ca și 
cum n-ar fi fost, cînd pasiunea și priceperea pe care le-au pus într-un rol bine sau prost 
făcut, trec neluate în seamă ? Directorii de teatre vor şi ei să aibă sala mereu plină. Și e 
firesc s-o vrea. Și cu acest public amestecat din nou și din vechi, la piesele actuale nu sînt 
sălile pline mereu. Așa că unora piesele romiînești de actualitate nu le inspiră nici un entu- 
ziasm deosebit. Totuși, Oscar Wilde e Oscar Wilde, şi-au spus ei ani de zile, și cînd cineva 
a luat iniţiativa de a juca Oscar Wilde, iată că toate teatrele din ţară, cred că toate, au o 
piesă de Oscar Wilde pe afiș. 

Departe de noi intenţia de a tăgădui valoarea unui scriitor ca Oscar Wilde sau de a-l 
pune o clipă în cumpănă — în paguba lui — din punct de vedere artistic, cu propriile 
noastre lucrări. Și nici pe Bernard Shaw, Giraudoux, sau pe Anouilh, sau pe alt scriitor 
adevărat al lumii. Şi noi, ca scriitori, şi publicul nostru are mult de învăţat de la ei. Pro- 
blema proporţiei însă nu se poate să nu se pună. Dacă aceşti scriitori ai Apusului sînt 
reprezentaţi pe scenele noastre numai ca să fie înlăturat repertoriul romînesc actual, fără 
îndoială că trebuie să ne îngrijorăm. Piesele de actualitate nu sînt scrise numai ca să 
justifice existenţa lui A sau a lui B ca scriitori, ci ca să servească, să cheme publicul spre 
anumite adevăruri, ca să mobilizeze conștiinţele în jurul unei realităţi vii, care are nevoie 
de conștiințe ca să crească. Piesele de actualitate cresc firesc din viaţa noastră de azi, așa 
cum piesele lui Oscar Wilde au crescut din viaţa pe care în acel moment o vedea el îm 
jurul lui, şi piesele lui Giraudoux din viaţa contemporanilor lui. 

Noi jucăm piese scrise sub burghezie, satire, mai mult sau mai puţin virulente la 
adresa burgheziei, sub pretextul că biciuim viciile burgheziei, cînd am putea în jurul 
nostru, mai aproape, să găsim piese actuale care fac acest oficiu mai puternic, mai deschis, 
de pe poziţiile noastre de azi. 

Şi totuşi teatrele s-au repezit, acesta e termenul, la un repertoriu pe alocuri bun, pe 
alocuri desuet, ca și cum ar fi răsuflat în sfîrșit liniștite că scapă de piesele vii de azi, de 
piesele care cheamă şi trezesc. 

E uşor a învinui de proletcultism pe cel care se ridică în numele literaturii actuale 
romîneşti şi cere o mai mare atenţie pentru ea, cînd te ascunzi, în numele culturii, în dosul 
literaturii clasice sau din ultimul veac, de peste hotare, şi strigi de acolo că aperi arta cu 
adevărat mare, de atacul artiştilor minori. E ușor să nu pricepi cum se pune problema, dacă 
nu vrei. Ea se pune așa: teatrul are nevoie de piese care duc omul cu un pas mai departe, 
de piesele romîneşti de azi care duc omul de azi cu un pas mai departe, de cele bune dintre 
ele, fireşte, și pentru asta teatrul trebuie să facă anumite eforturi. Are nevoie şi de piese 
de renume, clasice sau moderne, din repertoriul lumii, dar nici una dintre ele nu trebuie s-o 
excludă pe cealaltă. Teatrele trebuie să se aplece cu același interes asupra pieselor originale 
ca asupra pieselor străine, cu şi mai mult interes poate, pentru că ne sînt mai necesare. Să 
se facă o justă proporţie între numărul unora și numărul celorlalte în repertoriul lor. Să le 
citească pe cele primite, nu cu disprețul și neglijenţa de care dau dovadă unele secretariate 
literare din provincie și unele din Bucureşti chiar, ci cu căldura și interesul pe care îl justi- 
fică mişcarea literară, mișcarea teatrală de la noi din ţară. Această mișcare nu caută nu știu 
ce lună nemaipomenită pe cer ca să dea cu barda originalității în ea, ci caută a crea bine, 
din ce în ce mai bine, a trata probleme mari, esenţiale care aduc schimbarea la faţă a 
omului. 

Dacă toate teatrele ar simţi o dragoste adevărată pentru piesele romiînești, toţi se- 
cretarii literari și consilierii artistici ar fi aleși dintre oamenii cei mai capabili şi mai 
culţi, serile rezervate pe afiş pieselor romîneşti ar fi cele bune, nu serile în care se ştie că 
vine lume puţină, afişele acestor piese ar împiînzi zidurile oraşului, şi manuscrisele n-ar 

umple sertarele secretariatelor, distribuțiile acestor piese ar fi alcătuite din cei mai buni 
actori ai teatrelor respective, nu din cei pe care regizorii nu-i vor niciodată într-o piesă 
la care ţin. Dacă această dragoste ar exista, Horia lui M. Davidoglu ar fi reluată de mult, 
Gheorghe de Şahighian ar fi jucată de mult și alte piese de mulţi alţii ar fi fost discutate, 
îmbunătăţite, reprezentate de mult. Poate în vremea asta s-ar fi ivit şi nume noi, oameni 
noi, care n-au fost prea încurajați la primele lor încercări și s-au lăsat păgubași. Cu autorii, 
în general, teatrele aproape nu mai lucrează. Nu e vorba de acel fel de lucru, nedorit nici 
de scriitor. care constă într-o intervenţie sălbatică și arbitrară într-un text literar, ci de 
munca inteligentă care se poate face într-un fel de colaborare caldă cu scriitorul, printr-o 
analiză atentă, pricepută, sensibilă a operei lui. (N. B. Colaborare înseamnă aici analiză.) 

Mai asistăm la un fenomen care pare ciudat. Piesele romiînești, scrise după 23 August, 
sînt considerate depășite, aşa cum ar fi depășite articolele ocazionale, trecîndu-se cu dispreţ 
peste calităţile lor artistice. Nici un teatru nu se mai gîndeşte să repună pe afiş Cetatea 
de foc, să zicem, sau altă piesă din aceeași perioadă, dar se socotesc valabile oricînd unele 
piese scrise între cele două războaie, piese de care și burghezia s-a amuzat copios, şi pe care 
noi azi, reluîndu-le uneori pe bună dreptate, nu le privim critic de fel. Le socotim adică 
perfecte, nu aruncăm asupra lor nici un fel de privire critică, ne prăpădim de admiraţie, 
dar sîntem foarte pretenţioși cînd e vorba de o piesă scrisă prin 1949 sau în 1952, de pildă. 
lar cînd un autor de azi, scrie o piesă despre ziua de azi, nu ne ajung toate bisturiile şi 
scalpelele criticii. Un pic de măsură, de înţelepciune nu ne-ar strica în felul în care dră- 
muim critica noastră. 

A ajuns pînă la urechile noastre că Direcţia teatrelor, Serviciul repertoriilor mai 
precis, şi-a dat seama de unele slăbiciuni care începuseră să bîntuie în teatre, şi a luat 
măsuri în privinţa justei repartiţii a pieselor de actualitate. E bine că a făcut-o în sfîrșit. 
Dacă s-ar mai fi întirziat, probabil că scriitorii, care cred cu toată puterea în misiunea, în 
mesajul literaturii lor, ar fi trebuit să scrie pentru sertar, nemaiavind loc pe afişe, din 
pricina celor al căror mesaj e vag, vechi sau nul. Sau ar fi lunecat unii, cei mai puţin 
siguri de rostul lor nobil, în compromis, în formele „moderne“ de acum 20—30 de ani, ca să 
răzbească. 

Aşa cum Ministerul s-a așezat acum pe o poziţie fermă şi clară, se cuvine să se 
aşeze și teatrele. Numai scriitorii sînt constructori ai socialismului ? Numai ei cred în arta 
care plămădeşte, deşteaptă, duce făptura omenească mai departe ? Fără îndoială că nu. 
Oamenii de teatru, actori, regizori, scenografi, directori, cei care sînt pătrunși pînă în 
adincul conştiinţei lor de rostul artei, se cuvine să lupte împotriva tendinţelor care încearcă 
să încline balanţa spre o artă inutilă sau spre o artă adevărată chiar, dar mai puţin nece- 
sară, mai puţin elocventă în clipa asta, mai puţin mobilizatoare, cu mai puţine fire legată 
de problemele vieţii de azi. O justă proporţie, repet, între una și celelalte. 

lar scriitorii, pentru ca piesele lor să fie, în adevăr, eficiente și iubite, și do- 
rite de public și de cei care le joacă, se cuvine să facă și ei îndoite eforturi. Conflictul 
nesemnificativ, tema lăturalnică, mijloacele șovăitoare între o formulă realistă şi una — vezi 
doamne ! — modernă nu pot duce departe, nici la adevăr, nici la frumos. Coborîrea în viață 
pare mai necesară decît oricind, și ea, cunoașterea, va zămisli — ceea ce nu poate face cea 
mai desperată căutare — forma care fiind adecvată, va fi şi nouă, și proaspătă, și vie, şi 
personală. 

Noi n-am încetat să privim viaţa și să privim arta de pe o poziţie de partid. Noi 
trebuie să ne perfecţionăm mijloacele noastre artistice, și le vom perfecționa. Orice meş- 
teșugar își ascute și îngrijește uneltele, pînă în clipa în care le așază lîngă el și-și încruci- 
şează miinile pe piept. 

RADU COSAŞU 


Forţa polemică a tinerilor dramaturgi 


În ansamblul creaţiilor celor mai valoroase ale tinerilor scriitori — să numesc poe- 
ziile lui Labiş şi ale Doinei Sălăjan, Străinul lui Titus Popovici, Lența şi Oraşul de pe 
Mureş ale lui Francisc Munteanu, nuvelele lui Eugen Mandric —, dramaturgia are această 
particularitate, a unui spirit polemic deschis, evident, care, cel puţin mie, mi-o face extrem 
de interesantă. Desigur, fiecare din creaţiile amintite înfrînge catehismele lamentabile ale 
„dogmatismului ; în locul ilustraţiilor epice, dozajelor, premeditărilor, retoricii sterile -— 
apar individualităţi precise, drame, destine, atitudini lirice aparte. Abătindu-se mai mult 
sau mai puţin ostentativ de la „prospect“ — ele ignorează acel „chip al tinărului“, acea 
abstracţie răsărită dintr-un total aritmetic de calităţi şi principii, ridicolă la urma urmei 
în planul artei, și impun diversitatea vieţii, ideilor și caracterelor, individualitatea, ex- 
presivitatea. Tocmai în aceste condiţii ale descoperirii personalităţii creatoare, pot deosebi 
atit de clar spiritul polemic al tinerilor dramaturgi, oricît de nedesăvirșiţi ca personalităţi 
„artistice. E imposibilă aprecierea Preludiului (lucrare recent distinsă cu Premiul de Stat), 
Ziariştilor — cele mai bune piese ale tinerei generaţii de dramaturgi, consacrate tinereţii * — 
fără o coordonată principală a protestului la dogmatism, la cunoscutele „norme“ de con- 
fecţionare a „chipului tînărului în artă“. Forţa lor polemică își trage seva dintr-un 
spirit de partid, plin de responsabilitate şi căldură umană. Spiritul de partid în artă nu 
“e incompatibil cu polemica de idei — pătimașă și constructivă — ci, mai de grabă, cu 
rigiditatea „punctului de vedere“ sec şi atotștiutor. Cred că acest spirit „bătăios“, impe- 
tuos — propriu tinereţii artistice —, le distinge evident, în ansamblul dramaturgiei noastre. 


Că suflul polemic e îndreptat în principal împotriva dogmatismului e o observaţie 
prea generală şi lipsită de nuanţă. Sînt diferenţe şi apropieri pe care trebuie să le marcăm. 
Polemica angajată de Ana Novac e concentrată. în jurul problemelor artei; minciună, 
adevăr, etică, cunoaştere, toate acestea se discută în raport stringent cu arta, cu teatrul. 
Frămîntarea sufletească, orizontul larg al gîndirii, talentul sînt apărate frenetic, inco- 
ruptibil. Simplificatorilor rigizi, celor care suspectează mișcările sufletești, li se răspunde 
cu indignare juvenilă. Imbecilitatea, servitutea intelectuală, lipsa de talent, goliciunea de 
idei şi falsitatea în artă, „principialitatea” ipocrită sînt respinse cu patetism. 


*' Nu mă voi ocupa de Nota zero la purtare. Fără să transform într-un pat al lui Procust 
problemele ridicate de Preludiu şi Ziariştii, Nota zero la purtare nu numai că mi -se pare, sincer, 
mult inferioară acestor două, dar prin ea însăşi e facilă, subţirică în idei, încărcată de efecte ieftine, 
o comedie care nu trece peste uşurinţa unui umor de liceu. Succesul ei cred că se datoreşte unei 
îndelungate tradiţii a acestui umor, care plecînd de la vechile comedii de a doua mînă va să an- 
coreze în unele programe festive de sfîrşit de an şcolar. 

Desigur, oricît se discută despre artă, oricîtă patimă se pune în promovarea unei 
gîndiri vii — aceasta nu ar fi suficient pentru a asigura umanitatea Preludiului. Problema 
cea mai gravă a piesei (ca și a Familiei Kovaci), problema de la care se pleacă şi la care 
se revine totdeauna, e cea a credinţei. În ce să credem și cum — întrebarea se extinde 
nu la cîţiva eroi ci e „mobilul“ pieselor. Cortina se ridică pe „nu știu“ și cade — indife- 
rent numărul actelor şi tablourilor — numai după „ştiu, cred...“ 

Ana Sass pleaca de la acest „nu știu“, de la setea de adevăr, de certitudini. În cu- 
lisele unui teatru particular, derutată, îngrozită de viaţa artiştilor -rataţi, nu cedează : 

— Cînd voi îmbătrini, voi fi şi eu indiferentă, blazată. Și pentru asta există o 
lege ? Poate. Dar eu n-am să cred niciodată în ea... nu vreau să-mi fie uşor! Vreau să 
încerc şi să cunosc totul: şi suferința. Vreau ca .nici un sentiment să nu mă ocolească. 
(Brusc) Spuneţi-mi : oare fără minciună nu se poate trăi? 

Pavel crede în talent, dar îl dor incultura și viața de boem; își enunţă credinţa 
cu un retorism cituși de puţin compromiţător: „Nu există nimic mai sensibil, mai măreț, 
pe pămînt! Oamenii vor stima talentul şi îl vor păzi ca pe cea mai scumpă comoară... 
Atunci nu vor mai exista suflete încovoiate. Deci, şi cel mai mic om va fi un uriaș faţă 
de noi (zimbeşte jenat) Amin!“ 

Cardaș crede în comuniști, dar mai mult nu știe. „— Ești sigur că sînt cei mai buni? 
— îl întreabă Ana. —Da. — Sigur de tot? — Sigur de tot.“ Tiby vrea să facă teatru. 
Îi e imposibil să renunţe. „Dacă nu mă primiţi acum, viu la anul — șantajează pe mem- 
brii comisiei de examen. Dacă nu mă primiţi nici la anul, atunci viu peste doi ani. Şi 
așa am să vă vizitez zece ani”. Balerina e convinsă că „ştie destule ca să n-o mai înșele 
nimeni“. Cu excepţia replicii lui Tiby, toate celelalte sînt culese din actul I; înainte de 
orice, eroii Anei Novac trebuie să ne spună în ce cred, ce urăsc, în ce speră. Nu ştii cînd 
se ridică în ei demnitatea credinței; le sînt suficiente cîteva cunoștințe solide, un alfabet 
pe care să se sprijine, întrezărirea realizării speranţelor — ca să se maturizeze şi „să se 
bată“ pentru punctul de vedere, pentru credinţa lor. 

Pe linia apărării de simplificare și, mai ales, de rigiditate, a bogăției intelectuale, 
sufletești, Ziariştii e apropiată de Preludiu. Ziaristului i se cere insistent talent („dacă are 
suflet bun și pe lingă asta și talent — dar talent, Brindușule... îl vom unge mai tirziu 
gazetar...”); i se cere pasiune („trebuie să-i întrebi: mă, care visaţi noaptea-n somn că 
sînteţi mari gazetari ?*) ; i se cere fantezie. Talentul trebuie respectat, sprijinit. Voinescu 
vrea să fie lăsat să studieze vioara — Cerchez, hotărît, scrie rezoluţia, în colţul de sus al 
declarației: „Să cînte! Semnat... Cerchez“ ; oamenii să nu fie reduși la scheme, la linii, 
la sumar: ridiculizarea lui Gurău e operată cu savoare polemică. Și mai ales se pledează 
pentru puritatea sufletească, pentru consecvența morală, pentru acea incoruptibilitate spi- 
rituală, comună eroilor Anei Novac, socotite acte superioare de curaj. Nu atit prin ceea 
ce se exprimă (Cerchez: .....la baza oricărui fapt superior se află un act de curaj. A scrie 
adevărul este un act de curaj. A iubi este un act de curaj. A cunoaște realitatea este un 
act de curaj. A-ţi realiza visurile este un act de curaj. A fi tu însuţi este un act de curaj”); 
şi printre rînduri, printre scene, printre replici, printre gesturi (şi mi-e imposibil să-l văd 
pe Cerchez altul decit Beligan ; sînt convins că Cerchez aparţine lui Beligan cît şi lui 


Mirodan) — se creează o tensiune polemică foarte sugestivă. E în acest Cerchez ferme- 
cător o mobilitate, o libertate interioară — cum a remarcat cel mai exact, cred, Radu 
Popescu — care nu pot să nu șocheze spiritele înguste, rigide; e în el o generozitate, 


o naturaleţe cuceritoare, atît de necesară nouă; e, mai ales, o ostentaţie adolescentă a 
expresiei categorice, a gestului, a aforismului, a paradoxului care doresc vădit să scanda- 
lizeze rigiditatea în tot ce are ea mai „drag“ — limbajul sur, pur şi prudent. Notez per- 
plexitatea lui Gurău la întrebarea furibundă a lui Cerchez, dacă a plins vreodată. 

Linia polemică a lui Mirodan e însă mai „terestră“, dacă se poate spune așa, decit 
a Anei Novac. Disputa nu se mai concentrează în estetică. Administratori „în pieptul că- 

rora bate un buget, nu o inimă“, şefi de cadre schematici şi stupizi, suficiența cotidiană. 
nenumărate aluzii mai mult sau mai puţin „tari“ la cămine, instructori de U.T.M., bani. 
voiaje în străinătate și lașitatea diurnă, departe de orice optică negativistă — ramifică 
polemica, o aduc mai pe pămînt, îi scad poate din concentrare, dar nu din eficienţă și 
pasiune. Poate că acest caracter „terestru“ al polemicii a determinat abundența ironiei, 
a „împunsăturilor“, a aluziei în Ziariștii. Ana Novac e mai gravă, preferă nota patetică 
în argumentare. Se exclamă, se ţin tirade reușite, se pun întrebări cu gravitate sinceră, 
se recurge la sentință gravă, uneori la viziune, născîndu-se replici de frumuseţea acesteia : 
„Da, se apropie timpul cînd versul fals va fi pedepsit ca sperjurul. Demagogii vor sta 
în rînd cu alţi criminali și numai cea mai curată mînă va îndrăzni să se atingă de condei”. 
Lui Mirodan, nota aceasta îi e străină, sau, mai exact, nu-i convine. Finalul, conceput 
în acest aer de viziune (grupul lui Cerchez, căţărat pe lăzile unei tipografii, autosugestio- 
nîndu-se caligrafic că „Acum, aci, sîntem în comunism”) e nereușit. Ce-ar fi fost dacă 
piesa s-ar fi sfîrşit „terestru“, în clipa cînd, epuizați de efort şi emoţii, „băieţii“ lui Cer- 
<hez își aprind tăcuţi ţigările, în tipografie ? 

„Tirada“ lui Cerchez despre dragoste e și ea nefericită, prin stîngăcia expresiei, 
Mult mai convingătoare e ironia în Ziariștii, deşi, deseori se cade în facilitate. Rezolvările 
lui Cerchez în situaţiile de o anumită complicaţie (lasă, mă, că tu ești băiat deștept”) — 
sau sentințele cu tupeu (către Gurău) : 

„— Ei, tovarășe Cerchez, noi cei de la cadre nu ne jucăm... 

— Nimeni pe lumea asta nu se joacă, Gurăule... Nici măcar copiii“... — toate se 
înscriu pe linia sugerării unei personalități care-și poate permite libertăţi de cuget pentru 
că are o siguranţă interioară remarcabilă. 


În direcţia aceasta — a certitudinii lui Cerchez — se dezvoltă un motiv demn de 
discutat în linia polemică a Ziariştilor — anume riposta la scepticism, blazare, defetism. 
În Preludiu — problema nu e majoră, dar e conturată clar. Grupul tinerilor pornește să 


cucerească arta, viaţa, sub semnul unui entuziasm, inutil să mai fie argumentat sau dis- 
cutat. În chestiunea aceasta, există prea puţine explicitări ale poziţiei autoarei; entuzias- 
mul, protestul la blazare, la pesimism sînt implicite, foarte exact intuite artistic. Mirodan 
a gîndit altfel. El a pus explicit, față în faţă, pe scenă, argumentarea scepticismului cu 
exemplele contrarii venite din partea indiscutabilului optimist Cerchez ; s-a întărit ca- 
racterul polemic al piesei, s-a adus în discuţie directă o problemă ascuţită, rezolvată just, 
dar efortul în „demonstraţie“ e prea evident; transformarea cîtorva oameni în „exemple 
concrete“, cum ar glumi Romeo, e, orice s-ar spune, greoaie. Trebuia în acest punct nodal, 
mai multă încredere în inteligenţa lui Cerchez, în ironia lui concisă și mușcătoare. Tomo- 
vici, ca logică artistică, ca replică, e superior, aci; iar în înfrîngerea lui — bazată nu pe 
ciocnirea reală a replicilor, pe realitatea piesei — simţi supărător premeditarea autorului. 
Un Cerchez inteligent, de forța acestei riposte plastice: 


Tomovici : „entuziasmul nu mai e la modă în ţara rominească de vreo șapte ani 


de zile... 
Cerchez: „la oamenii a căror conştiinţă variază în raport cu preţul spanacului pe 
piaţă... 
un Cerchez lapidar, mai rece, mai puțin discursiv (deloc nu-i reușesc lui Cerchez tiradele), 
ar fi dus la alte rezultate scena cu Tomovici și ar fi sunat altfel — mai profund, mai 
demn — în ansamblul piesei. Oricum, în planul mare urmărit aci, al polemicii, ceea ce 


a încercat Mirodan trebuie neapărat înregistrat, căci azi, sub flamura zdrobirii canoanelor 
plate — se pledează de către unii pentru renunţarea la principii, la certitudini, la optimism, 
renunțare atît de evident urîtă de Mirodan şi Cerchez al său. 

Ar fi facil să distingem în Preludiu şi Ziariştii doar o capacitate remarcabilă a 
Anei Novac şi a lui Mirodan în a se exprima pe ei înşişi. a ni se confesa. S-a acreditat 

de altfel ideea că Preludiu ar fi o spovedanie. Iar replica lui Cerchez: „„...a fi tu însuţi 
e un act de curaj...“ ne-ar putea duce departe, la concluzii poate chiar periculoase. Ar fi 
facil, pentru că e unul din stigmatele talentului tînăr de a se descrie bine — și în cazul 
nostru nu e numai atît. Ne-ar duce la concluzii periculoase pentru că în două clipe am 
putea fi acuzaţi de apologia subiectivităţii în tînăra noastră dramaturgie — ceea ce ar 
fi foarte grav! Nu, spiritul polemic al pieselor e asigurat de altceva decît de biografie, 
de ușurință de expresie și de arbitrar. El e substanţial dependent de structura de dezbatere, 
comună ambelor piese. 

S-a remarcat, mai ales în cazul Ziariştilor, deficitul construcţiei dramatice. Avem 
un portret dramatic al lui Cerchez, dar un portret fermecător, conturat într-o dezbatere 
continuă de idei, mai mult sau mai puţin profunde. Nici Preludiu nu e o piesă, în sensul 
exact al cuvîntului, ci un eseu, un eseu dramatizat, un eseu în sensul dat de Sainte-Beuve 
acestui gen — o dezbatere despre ceva, nu despre cineva, ca în Ziariștii. Ca „spovedanie“, 
Preludiu e prea patetic, prea puţin complicat; dimpotrivă, ca dezbatere, are avîntul ple- 
doariei, ostentaţie (străină atmosferei „spovedaniilor“), incisivitate. Portret dramatic — 
amîndouă sînt unite prin sacrificarea pe „altarul dezbaterii“, a acţiunii, subiectului, carac- 
terelor, sacrificare făcută cu mare naturaleţe. Cerchez domină prea mult scena, înăbu- 
şindu-i pe ceilalți ; subiectul e foarte fragil, pentru a ne exprima într-un fel. În Pre- 
ludiu, caracterele se surprind în măsura în care participă la discuţiile despre generalităţile 
etern atrăgătoare (talent, personalitate, adevăr, cunoaștere). Conflictul e secundar, real- 
mente sărăcăcios. Actul ultim e inutil. Nimic din ce se petrece cu eroii nu mai produce 
emoția și interesul cu care am urmărit discuţiile din actele precedente. Conflictul s-a 
încheiat în actul al III-lea, odată cu nimicirea punctului de vedere al lui Bogdan. Indivi- 
dualitățile sînt mult mai puţin precise decît ideile care se susţin tenace, pînă la exaltare 
(„toastul“ memorabil al lui Pavel: „Moaste platitudinii ! Moarte făţărniciei... Trăiască 
noul Caragiale ! Gorki al viitorului, te așteptăm !“) Ceea ce spune însă Pavel, ceea ce 
susţine, poate aparţine — cu unele retușuri — şi lui Tiby, lui Andrei și Anei. Adam nu 
copleșește, dar toţi la un loc impun un punct de vedere hotăritor: al credinţei în arta nouă. 
Ideile, argumentele circulă de la unul la altul, ele sînt „eroii“, ele înving, ele trebuie ur- 
mărite și nu cei care le enunţă. De ce să fim inflexibili? Și nici să nu fim concesivi — 
nimic mai antipatic în critică. În cazul ambelor piese, „sacrificiul“ a fost făcut cu inspiraţie. 
Există un anumit „ortodoxism“ în artă pe care-l respectăm desigur, dar cu care nu putem 
opera totdeauna (păstrînd cele mai riguroase proporţii şi numai pentru a-mi exemplifica 
— o clipă — afirmaţia, aș aminti cît de inoportună ar fi discuţia creaţiei lui Sadoveanu 
în lumina cu totul respectabilelor cerinţe ale epocii — caractere, spirit de observaţie). Nu 
avem încă în dramaturgia tinerilor, încordările maxime plastice, pretinse obișnuit de dramă, 
caracterele se topesc în idee, în puncte de vedere — peste aceste evidențe concluzia noa- 
stră nu poate trece; avem de-a face, cum am demonstrat, cu o stare de permanentă vibra- 
ţie, de permanentă efervescenţă a ideii, a pasiunilor, fără de care nu se poate susţine 
nimic în artă. Ca să perseverezi în artă trebuie altceva și mult mai mult decît un geniu 
natural: trebuie pasiuni, dureri, care umplu viaţa și dau un sens. Dacă nu, nu crezi, ci 
scrii cărți — cum observa Ibsen. 

* 

Ov. S. Crohmălniceanu remarca în cronica sa la Preludiu că iritarea cu care M. No- 
vicov a atacat piesa e o „iritare polemică“ a celui „care-şi vede în piesă ironizate unele 
argumente folosite pentru apărarea schematismului“. Şi cine poate spune ce iritare interi- 
oară va fi produs Ziariştii asupra obscurului recenzent de la „Munca“, recenzent care a 
avut obrăznicia să prezică interzicerea (!) piesei? Forţa antidogmatică a Preludiului şi 
Ziariştilor, opoziţia lor la conformismul sec, caracterul lor polemic ostentativ nu-s auto- 
sugestii ale semnatarului acestor rînduri. Rigiditatea, schematismul, platitudinea şi medio- 
critatea s-au simţit ultragiate și iritate. Tinăra dramaturgie va continua să le irite. 

„7 


„Reţeta fericirii 


Pe marginea textului 


S-ar părea de prisos a mai spune că titlul piesei lui A. Baranga e ales cu ironie. 
Doar nu se poate indica o reţetă a fericirii, valabilă pentru toată lumea. Cu atit mai mult 
nu poate fi o cale către fericire, — chiar şi pentru un număr foarte limitat — acea cale 
despre care „nu se vorbește“. 

Ne aflăm, deci, în fața unei atitudini critice a autorului, concretizată într-o ironie, 
pe care mă îndemn a o numi amară. În ce constă mult căutata „reţetă“ ? În actul I, citeva 
personaje discută și acuză literatura că vorbeşte prea puţin, dacă nu cumva chiar deloc, 
despre dragoste. 

— Spune-mi, Alexandre, de ce nu se scrie astăzi... — îl întreabă Mara, pe soţul său, 
scriitor. 

Alexandru : Despre ce? 

Mara : Despre dragoste... Despre oameni... despre fericire... De ce nu se scriu dramele 
timpului nostru ? (Lui Marin, care coboară). Spune, Marine, de ce nu se scriu azi romane, 
piese de dragoste ? 

Marin : Nu știu. Dar eu, dac-aș fi scriitor, aș scrie... 

Aurora (care a intrat) : Drame în viaţă sînt berechet... Uite, şi aici încep să prevăd 
una : unde-i Ina, frate ? Unde e Dan? 

Nu trebuie mers cu identificările prea departe, conchizind de pildă, după afirmaţiile 
eroilor, că a scrie despre dragoste în timpul nostru înseamnă implicit a scrie despre drame : 
nici că dramele timpului nostru, chiar în accepţia unor eroi de teatru, fatalmente limitați 
la o anumită înţelegere a lucrurilor, s-ar reduce la cele de dragoste ; sau că a scrie despre 
dragoste înseamnă a fi în miezul problemei care indică omului fericirea. Semnalez însă. 
numai un limbaj, care a făcut și face încă aderențţi, şi care a cucerit — după cum se vede 
— şi pe eroii recentei piese a lui Aurel Baranga, aflaţi în căutarea fericirii, adică, prinşi 
cu toţii, direct sau indirect, într-o banală intrigă de dragoste, pigmentată cu anumite tonuri 
din culorile timpului nostru. 

Falsa fericire, reţeta, stă în vechea poveste a familiei care, după 20 de ani de 
convieţuire mai mult sau mai puţin umbrită de tulburările prozaice inerente căsniciei, 
ajunge brusc la un impas, din cauza iluziei unuia din soţi că ar putea găsi sperata fericire 
la un partener mai tinăr. 

Autorul complică şi împletește această cunoscută dramă, cu cîteva din variantele ei 
posibile. Rezultă astfel pentru piesă o intrigă mai stufoasă, condusă însă în așa fel de 

autor, încît totul să fie clar pentru cititor și pentru spectator. „Reţeta“ pe care o încearcă 
directorul de fabrică Marin Vuia, adică evadarea sa din casa grijuliei şi maternei Eliza, 
<ătre funcţionara Ina loan de la fabrică, a fost într-un sens verificată anterior de inginerul 
Dan Voinescu, cu aceeași lipsă de succes. Dan și-a părăsit mai de mult soţia pentru Ina; 
Vuia e abia pe cale s-o facă, la rindul său. Un alt erou al piesei, profesorul Andrei, 
aparținînd cam aceleiaşi generaţii de căutători ai fericirii, e numai învinuit că ar fi 
încercat „reţeta“ şi, după o serie de consecinţe grele la care-l împinge împrejurările în care 
trăiește, se împușcă. Aşadar, conflicte și frămîntări determinate de căutarea unui strop 
ale fericire, înainte și mai presus de orice, în dragoste, aceasta fiind, pare-se, unicul teren unde 
se poate dobindi fericirea. 

Piesa, după cum se observă lesne, merge vădit spre tipare intenţionat diferite de 
ale multor piese care s-au scris la noi în ultimii ani. 

Nu e, pentru a spune astfel, o piesă „de producţie“, în care conflictul dramatic 
specific timpului nostru — ca să folosesc limbajul eroilor — e căutat în problemele iscate 
de necesitățile şi lucrările unei fabrici, ale unui șantier. Aurel Baranga a ales aici conflictul, 
iscat de probleme dinafara producţiei. Nu rupte cu totul de ele, dar fundamental diferite. 
“Căci, oricît sînt legaţi protagoniștii de aceeași fabrică şi de același plan de producţie, oricît 
brutalitatea şi excesul de autoritate și şefie ale lui Marin Vuia sînt determinate de trufia lui 
directorială de comandant și chiar de stăpin etc., oricît loc ocupă în piesă aceste elemente, 
«le nu fac decit să întărească într-o măsură sau să atenueze întrucîtva conflictul, care rămîne 
„declanșat de alte cauze. lar aceste cauze sînt de ordinul dragostei, al relaţiilor dintre Marin 
și Eliza, dintre Dan și Ina, dintre Marin și Ina. 

Fericirea pe care n-o află în căsătoria cu o femeie iubită — sau, dacă a crezut cîndva 
că a aflat-o, acum s-a stins —, Marin o caută într-o dragoste vinovată, mai întîi ascunsă, 
apoi afişată cu ostentaţie, pentru o fată cu 20 de ani mai tînără. Situaţia, cum spuneam, nu 
e singulară. Experienţa o străbătuse şi Dan. Întimplările prin care trece Andrei arată că 
povestea e oarecum generală, chiar dacă în cazul respectiv nu se aplică. O dovedeşte în 
special adaosul din titlu, („Despre ceea ce nu se vorbeşte“), care e explicat cu oarecare 
<inism și, iarăşi ironic, de către acelaşi scriitor, Alexandru, mintea ageră a piesei, oarecum 
modelul pentru ceilalţi eroi şi — de ce nu? — și pentru cititor! Alexandru discută cu 
Marin despre învinuirea ce i s-a adus din senin lui Andrei că ar fi şi el, ca să spunem așa, 
unul din experimentatorii „reţetei“ (adică al evaziunii conjugale). 

Marin: ...Cum a fost cu putinţă? Cum a fost cu putinţă, doamne, o asemenea 
năpastă ? Cum a fost cu putinţă, Alexandre? 

Alexandru : A fost... şi-o să mai fie. Fiindcă, vrei, nu vrei, asemenea lucruri se 
întimplă totuși... 

Marin : Nu pricep nimic... Nu te înţeleg... Ce lucruri ? Ce lucruri se întîmplă ? 

Alexandru : Asemenea fapte de care era el învinuit, și despre care de obicei, astăzi, 


nu se vorbeşte... Dar îţi repet: se vorbește sau nu, ele se întîmplă... 

Scriitorul — mă refer la eroul piesei — se amăgește întrucîtva. Nu e un prea mare 
curaj să se discute asemenea lucruri, cum e „reţeta fericirii“ realizată prin fărimiţarea 
familiei, căci sînt lucruri foarte discutate în viaţa de toate zilele. Că ele se întîmplă în 
momentul de faţă la noi este un fenomen pe care piesa ar fi putut să-l vadă mai în adîncul 
său, în acele cauze și împrejurări care ţin de timpul nostru, dacă există astfel de cauze și 
circumstanţe şi care generează — cum se exprimă Mara — „dramele timpului nostru“. Căci, 
la urma urmei, și drama Clitemnestrei, petrecută cu trei orînduiri în urmă, adică acum două 
milenii și jumătate, este aidoma cu aceea a Elizei, care se vede părăsită de bărbat pentru o 
femeie mai tînără şi cu alte atracții... 

Îndrăzneala cea mai sensibilă a piesei eu o văd în altă parte: în aceea de a fi 
sugerat că un anumit complex de fapte, acuzaţii nedrepte, manevrele unui grup de oameni 
necinstiți, împotriva unuia mai dezarmat, mai puţin rezistent, pot duce la drame cu 

consecinţe grave. Este ceea ce se petrece cu profesorul Andrei, care, copleșit de o năpastă 
căzută din senin pe capul lui, ajunge să se sinucidă, în momentul în care i se pare că 
dreptatea lui este cu totul înmormiîntată. Cabala îndreptată împotriva lui, pentru interese 
meschine de clică, mi se pare însă mult exagerată, în ceea ce priveşte neputinţa eroului 
de a-și dovedi nevinovăția. Am avut senzaţia, puţin plăcută, a unui Andrei cam 
dezechilibrat în ultimele două acte, după ce fusese în primul un rutinier. Odată clintit 
din rutina sa, totul ia pentru el proporţii de catastrofă. Astfel că sensul real al dramei. 
dispare pentru cititor, înlocuit numai cu ideea distrugerii metodice, de către societatea din 
jur, a individului. 

Cînd zic „de către societatea din jur“, nu e o formulă aruncată la întîmplare. Un 
întreg colectiv didactic de la o şcoală — cu excepţia unei singure profesoare — cade de 
acord să arunce o acuzare asupra unui membru al său, ca să-și satisfacă mici orgolii, 
ranchiune, răzbunări personale, clocite cu anii. 

Şi toate forurile, pînă la minister, confirmă şi chiar agravează sentința aplicată 
lui Andrei de grupul micilor răzbunători. Este adevărat că se petrec și fapte de acestea, 
şi meritul piesei e de a fi sugerat nenorocirile pe care ele le pot aduce unor oameni de 
treabă. 

Păcat că, în afară de părerile unor prieteni sau ale unor persoane izolate, despre 
nevinovăția lui Andrei, tot atit de personale pe cît erau şi învinuirile, nu înțelegem mai 
mult despre atitudinea orinduirii noastre faţă de cazuri ca ale năpăstuitului profesor. Totul 
pare a se reduce la micile frecuşuri între unii și alţii, așa cum au fost de sute de ani și 
cum au toate șansele să continue, pare a spune piesa. Critica și ironia amară a piesei își 
aleg drept obiectiv pe Marin Vuia, care a acţionat suspicios și cu multă întirziere, și pe 
Dimancea, personaj cu posibilităţi de a rezolva just acuzaţia nedreaptă, dar care se afla 
la vînătoare. Dar cum episodul e numai un amănunt al piesei și se petrece în afara ei, 
fiind numai povestit şi nu prezentat direct, el se estompează, cu toate că Marin Vuia e pus 
să se ia demonstrativ cu mîinile de cap şi să rostească vorbe sonore. Astfel, încît bunele 
intenții se pierd în mare măsură și întreg cazul Andrei rămîne la o apreciabilă distanţă de 
sufletul cititorului. 


* 


Aş vrea să spun că am admirat, ca şi în alte lucrări ale dramaturgului, știința sa 
de a construi piese. Este remarcabil că, aproape fără excepție, eroii săi ocupă toți centrul 
piesei. La Aurel Baranga, personaje accidentale sînt puține ; aici, doar Lucian, un fel de 
şef de cabinet al lui Vuia. Țesătura acțiunii este astfel bogată, scena e mereu plină de 
mişcare ; ca și în alte piese, şi aici se aduc unele procedee mai puțin comune în teatru 
şi care dau varietate, relevă posibilități sporite de transmitere a conținutului piesei. Aici e 
de un efect interesant procedeul „teatru în teatru“ din actul I, prin parodia realizată de 
Alexandru, după Odiseea. Personajul, care a intuit ceva din intriga amoroasă Marin-Ina, 
ceva din suferințele Elizei, în fața rătăcirii soțului ei, dă glas constatărilor sale, improvizînd 
un mic teatru de păpuși şi istorisind cîteva episoade din celebra epopee homerică : nesta- 
tornicia lui Ulisse, chemarea sirenelor, durerile credincioasei Penelopa. Sensul mitului 
vechi, după care Ulisse străbătea toate primejdiile ca ispășire a vinii de a fi dat ideea 
înşelătoriei cu calul troian, este părăsit de dramaturg, ca și de eroul său. Ulisse rămîne 
un rătăcitor al dragostei, dincolo de toată înțelepciunea și viclenia sa legendară. E o 
jucărie a valurilor mării. Ceea ce apucă a comunica îndrăznețul joc al lui Alexandru, 
înainte de mica pană de curent electric care-i întrerupe demonstrația, este statornicia 
Penelopei. Piesa va conține deci şi un imn adus caracterului Elizei, tăriei ei de a nu 
renunța la Marin, oricite vicisitudini ar străbate. Jocul de păpuşi are semnificația unei 
uverturi ; vom recunoaşte mai tîrziu în replicile Inei, nu numai sensul, dar și cuvintele 
chemărilor lansate de sirene. Ina est ar, pentru timpul nostru, cam ceea ce erau 
e Sia 

sirenele pentru Ulisse: întruchiparea ispitei. Procedeul situează și mai clar piesa pe um 
plan superior, al dezbaterii unui motiv etern în teatru, dar presupus la nivelul contem- 
poraneităţii. De ce termini totuşi lectura — sau, eventual, vizionarea spectacolului — cu: 
o senzație de incompletă satisfacţie, ba chiar de nemulţumire? Să fie numai din cauza: 
anumitor artificii prea evidente în ultimele două acte ? Este adevărat că prea se adună îm 
casa lui Marin toate personajele piesei, ca la spovedanie, ca să-şi declame nenorocirea sau: 
crezul. Se adună fără un motiv justificat. De ce, de pildă, Ina, văzînd că Marin nu mai. 
sosește la ea, așa cum i-a promis la telefon, vine ea însăși să vadă ce e şi nu-i dă un. 
telefon, cum mai făcuse? De ce, de pildă, toţi eroii piesei defilează în ultimul act prin. 
casa lui Marin, pe un viscol cumplit şi pe o tot atît de cumplită înzăpezire, cînd e clar că: 
n-aveau de ce să se prezinte la raport în faţa distantului director ? 

Am putea cita și alte asemenea împrejurări, care, oricît de departe am merge în: 
acceptarea convenției teatrale, nu se explică, sînt vădit artificiale, nu sînt veridice. 

Totuși, nemulțumirea nu e din cauza acestor mici accidente, cu care, pînă la urmă, 
te mai împaci, de dragul altor elemente ale piesei. Cred că rădăcinile ei trebuie căutate 
în ceea ce promovează și în ceea ce condamnă autorul prin eroii săi, în ideile centrale 
care ordonează acţiunile principalilor săi eroi. Mă gîndesc numai la patru din ei: Marin, 
Eliza, Ina și, într-o mai mică măsură, Dan. Adică, la ceea ce e de fapt una din variantele 
vechiului triunghi, numai că, spun eu, cu o nuanţă de cinste, de mai accentuată curăţenie 
sufletească : Marin este gata să oficializeze legătura sa cu Ina, să o ia în căsătorie, 
părăsind-o pe Eliza. Ceea ce nu se întîmplă cu triunghiul echivalent din familia burgheză. 

În fond, Marin e condamnat de autor și de alţi eroi ai piesei; la fel, Ina. Sînt 
subliniate nu numai drama Elizei, ci şi răbdarea ei, bunătatea, care dobîndesc aureola 
unui fel de eroism. Elizei i se rezervă în piesă semnificaţia mesajului esenţial al autorului ; 
pentru că e pe punctul de a o părăsi pe ea, e condamnat Marin ; pentru că îi răpește ei 
pe Marin, e condamnată Ina. La ea, la Eliza, se întoarce Marin în final, ca la adevăr, 
după o tristă experienţă. 

Să fie oare așa? 

Părerea mea e că Eliza e vinovată de îndepărtarea lui Marin. Marin e un bărbat 
puternic, activ, întreprinzător, pasionat de munca lui, de viaţă. El duce cu dînsul la mare, 
în concediu, toată trepidaţia fabricii, de acolo rezolvă diferite chestiuni, dă dispoziţii, ia 
hotărîri. De o bucată de vreme însă, poate chiar odată cu pasiunea lui pentru Ina, a 
devenit mai violent, uneori brutal, umileşte oamenii, e îngîmfat etc. Adică, păcate deloc 
uşoare. Şi totuşi, e un om pe care, cu toate păcatele lui, pentru care-l condamni, nu poţi 
să nu-l admiri. 

Dar Eliza? Ea e o biată femeie, care ar vrea tot timpul să-i pună prișnițe și să-i 
dea medicamente soţului ei, să-l îngrijească, maternă și egală, cu rutină, cu uzajul celor 
20 de ani de căsnicie. Oare, e de mirare că Marin se satură de o asemenea viaţă? În 
piesă se spune că Marin a oprit-o, de-o vreme, pe Eliza să muncească. Și ce s-ar fi întîmplat 
dacă o femeie ca Eliza ar fi avut şi o slujbă? Ar fi avut probabil un alt suport pentru 
viaţa ei particulară, ar fi trecut mai cu tărie momentul greu cînd își dă seamă că Marin 
s-a îndepărtat de ea. Dar nu aceasta dă răspuns problemei, pentru că nu de aici derivă 
problema. Principalul în discuţie constă în relaţiile dintre Eliza și Marin, după cei 20 
de ani petrecuţi împreună; iar dacă Eliza ar avea o muncă undeva, ce s-ar schimba în 
felul cum înţelege ea familia? De această problemă piesa nu se mai preocupă, ci doar 
rostește un verdict de condamnare în privinţa lui Marin, urmînd ca atitudinea Elizei sa 
fie promovată drept cea preferabilă. 

Dar avem oare dreptul să-i impunem lui Marin, pentru toată viaţa, existența nu 
calmă, ci plată, pe care i-o oferă blinda şi resemnata Eliza ? 

Să recunoaştem că Ina nu-i va putea oferi cu mult altceva decît Eliza. Dar căutarea 
lui Marin nu poate fi din principiu condamnată, în numele măruntei vieţi conjugale, aş 
zice egoistei vieţi conjugale, pe care o reprezintă Eliza, şi care nu poate fi nici pe departe 
un ideal pentru un om ca Marin, cu vitalitatea lui, cu febra lui de activitate. Febră cam 
exagerată, adesea unilaterală şi cu greșeli ; dar nu mai puţin valabilă în ansamblul ei, 
tocmai pentru că ea conţine toate elementele orientării ei pozitive în viitor. 

Şi Ina ? În numele cărei morale e condamnată Ina? Ina îşi doreşte şi ea o fărimă 
de fericire. A cunoscut, cu ani în urmă, ruşinea de a fi amanta silită a patronului la care 
slujea. Îl iubește, sau crede că-l iubeşte pe directorul ei de azi, așa brutal cum e, așa 
excesiv de autoritar cum e, probabil mai ales pentru că e director. De ce trebuie condam- 
nată, dacă și ea, și Marin, intenționează să se căsătorească, să oficializeze legătura lor? 
N-a reieşit din piesă într-atît de evident că ea a fost cea vinovată că Dan s-a despărțit 
de familie pentru ea; n-a reieșit că ea a urmărit să-l despartă neapărat de soţie, pe 
vijeliosul director. Între ei, pe de o parte, şi lumea din jur, de alta, e mult prea puţină 
minciună, pentru a-i bănui de viață necinstită. În clipa cînd începe să-i placă Ina, Marin 
se depărtează de Eliza — ceea ce, dacă gestul ca atare nu-i cel mai frumos, are totuși 
amprenta cinstei, nu pe aceea a prefăcătoriei, a înşelăciunii. La fel, în raporturile dintre 
Ina şi Dan. Nu văd unde e necinstea Inei, dar văd oarba pasiune a lui Dan. de care însă 
nu pricep de ce trebuie făcută vinovată Ina. 

N-aş vrea să fiu greșit înţeles. Nu slăvesc deloc nici gesturi ca ale lui Marin de a-şi 
lăsa nevasta după 20 de ani de căsnicie, și nici purtările Inei. Dar piesa, dacă ridică 
această problemă, are datoria să nu simplifice lucrurile, ci să le lămurească într-un fel. 
Iar aducîndu-l pe Marin înapoi lingă Eliza, eu nu văd cum s-a lămurit ceva, ci doar că 
Marin a renunțat cu resemnare — sau cu pripeală — la a afla răspunsul unei probleme, 
care merită totuşi un răspuns. Și anume, dacă Marin are sau nu dreptul, aşa nemulţumit 
cum trebuie să fie de Eliza, să caute fericirea în dragoste. Piesa se încheie cu întoarcerea 
unui Marin cuminţit și copleşit de remuşcări, la placida şi materna Eliza. Aceasta îl aşază 
lîngă radiatorul electric, ca să-l încălzească, îi aduce ceai, îl învelește şi, ascultind la 
radio o piesă de teatru, îi ţese cu vrednicie ciorapii. 

Aceasta este fericirea ? Acesta e răspunsul la căutarea de pînă acum, la drama de 
pînă acum? Se pare că da! Căci, iată dialogul cu care se încheie propriu-zis drama 
Eliza-Marin : 

Marin : Ce bine mi-e cu tine. Auzi, Elizo? 

Eliza (începînd să ţeasă) : Vai, cum rupi tu ciorapii, e ceva de speriat... 

Să-mi dea voie eroii, și în special Alexandru, care e scriitor, să nu accept aceasta drept 
suprema fericire. Căci Alexandru pare să arate prin piesa sa, care se transmite la radio, 
ba şi prin improvizatul scenariu despre rătăcirile lui Ulisse, că lucrul „despre care nu se 
vorbește“ (adică mica aventură a lui Marin Vuia) este o falsă „reţetă a fericirii”, și că 
adevărata fericire se află lîngă Eliza, care împleteşte grijulie ciorapii și aduce cu sfinţenie 
ceaiul, doctoria bărbatului ei. 

Să fie aceasta o rezolvare specifică timpului nostru, aşa cum, indirect, ne promite 
piesa încă din primul act? 

Părerea mea e că nu. Părerea mea e că răspunsul la „reţeta fericirii“ trebuie căutat 
deopotrivă în psihologia lui Marin, în comportarea Elizei şi în mentalitatea Inei. Și că 
prefacerile sufleteşti, simpatia îngăduitoare, ca și condamnarea, trebuiau să-i cuprindă pe 

cîteştrei, în egală măsură. În primul rînd, din evitarea, inexplicabilă pentru mine, a unuia 
din cei trei eroi, şi anume a Elizei, mi se pare că decurg nemulţumirile pe care le încearcă 


cititorul și, fără îndoială, spectatorul piesei. 
Mihai GAFIȚA 


Spectacolul de la Oradea 


Pentru cel care pune în scenă Don Carlos de Schiller, scena dintre marchizul de 
Posa și regele Filip II, în care Posa rostește faimosu-i monolog, constituie cheia spectaco- 
lului, centrul de greutate al acestuia. Cine neglijează însemnătatea acestei scene, îl lasă pe 
Posa să îndeplinească rolul unui secondant al prinţului Carlos, drama iubirii nefericite a 
acestuia dominind spectacolul și umbrind cu totul mesajul luptei pentru libertate, pe care 
Schiller l-a întrupat în opera sa. 

Mutatis mutandis, o asemenea scenă-cheie ar putea fi găsită în piesa lui Aurel Ba- 
ranga : Rețeta fericirii. Este scena explicaţiei dintre Dan și Marin din ultimul act, în care 
Marin are prilejul să se privească ca într-o oglindă în portretul pe care i-l oferă prietenul 
său. Un om atins de „morbul puterii”, care se autocontemplă ca pe propria sa statuie și 
care pentru cei din jur nu manifestă nici răutate, nici ură, nici dragoste, ci numai indife- 
renţă, acea indiferență ucigătoare, care-i dictase în actul precedent gestul plictisit al arun- 
cării în sertar a memoriului lui Andrei, conținînd durerea și disperarea unei vieţi omeneşti. 

Pentru cine nu ţine seama de această scenă, care aruncă o lumină nouă asupra rela- 
ţiilor dintre Marin și celelalte personaje și care descoperă mai limpede intenţia autorului, 
piesa Reţeta fericirii apare ca o simplă reeditare a binecunoscutului „triunghi“, iar Marin 
Vuia ca un obișnuit soţ infidel. De altfel, spre această interpretare ne îndrumă articolul 
de fond al caietului-program alcătuit din Teatrul de Stat din Oradea — secţia romînă — 


Scenă din actul I 

cu prilejul premierei piesei. Se afirmă acolo (autorul articolului a ţinut să rămînă anonim) 
că în piesa Rețeta fericirii dramaturgul „atacă pentru prima dată un aspect sistematic 
neglijat de dramaturgii noştri actuali: infidelitatea soţului“. Las la o parte reproșul pe 
care autorul anonim pare să-l facă dramaturgilor de azi, pentru că au neglijat „sistematic“ 
o temă atît de arzătoare ca „infidelitatea soţului“ și semnalez doar eroarea săvirşită în 
interpretarea piesei. 

În acelaşi caiet-program, regizorul spectacolului Dorel Urlăţeanu îşi spune cuvîntul 
cu privire la mesajul piesei, declarind că: „Rețeta fericirii sau Arta de a şti să fii fericit 
prin încrederea celor ce ne înconjoară, prin prețuirea lor, prin dragostea semenilor noștri, 
a celor cu care colaborăm în muncă, a celor cu care împărţim viaţa în familie, în cămin, — 
e arta de a ştii să fim modeşti, oricît de grea ar fi cununa de lauri cu care ni se răsplă- 
tesc meritele ; e arta de a şti să preţuim omul cu toate virtuțile și lipsurile lui“. Cam vag. 
Din expunerea regizorului nu se înțelege exact spre ce anume problemă s-a îndreptat în- 
deosebi atenţia sa, ce idee anume a urmărit să transmită publicului prin spectacol. 

Din fericire, spectacolul e mai grăitor şi mai convingător decît încercarea de teore- 
tizare. 

E clar că în interpretarea lui Marin Vuia, actorul Zaharia Volbea a avut în vedere 
scena-cheie din ultimul act. Personajul apare în primul act absent faţă de cei din jur, pre- 
ocupat de probleme pe care numai el pare să le cunoască, blazat ca „unul care știe multe“, 
acceptînd plictisit picăturile şi bucăţica de zahăr aduse de iubitoarea și prea grijulia Eliza, 
respirînd încredere în sine, bruftuluindu-şi din senin secretarul. Un şir de acţiuni şi gesturi 
în actul II îi întregesc portretul: tonul răstit la telefon față de subalterni, ţinuta omului 
„important“, plictiseala şi neîncrederea cu care ascultă plingerea lui Andrei, indiferența 
faţă de mărturisirea lui Dan, pînă în clipa cînd acesta rostește numele Inei... În furia care 
izbucnește atunci se distinge un orgoliu jignit, revoltă faţă de falsitatea altuia (dreptul de 


Scenă din actul III 

a minţi nu și-l recunoaşte decît sieși), ruşine, 
dorință de răzbunare. 

Păcat numai că actorul n-a făcut tot 
ce-i stătea în posibilităţi — Zaharia Volbea 
e un actor talentat, cu o bogată gamă de 
mijloace și cu capacitatea de a exprima nu- 
anţe subtile — pentru a dezvălui mai în pro- 
funzime semnificația majoră a personajului. 
Oamenii de tipul lui Marin Vuia reprezintă 
un pericol pentru societatea noastră. Ei îşi 
alcătuiesc din meritele lor trecute un soclu, 
de pe care s-au obișnuit să privească astăzi 
oamenii din jur, cu o zdrobitoare superiori- 
tate. Privind realitatea de pe acest soclu, ei 
capătă o optică specială de privilegiați, că- 
Andrei Bursoci (Dan) şi Zaharia Volbea rora le este permis orice, dar care nu permit 

(Marin Vuia) altora nici cea mai mică greşeală. Înstrăina- 

rea de oameni îi face orbi şi surzi, iar încre- 

derea în om, această minunată temelie a relaţiilor dintre oamenii egali în faţa legii şi 
societăţii, se surpă, înlocuită de blazare și meschină suspiciune. 

Această semnificaţie socială a tipului Marin Vuia a apărut mai puţin limpede în 
interpretarea lui Zaharia Volbea. Unele tonuri minore, ușor aluzive la aventura lui Marin 
cu Ina, în scena din actul II, în care Alexandru îi povestește despre năpasta lui Andrei, 
reduc personajul la proporţiile unui mărunt escroc, care-și înșeală nevasta. De aci și risul 
publicului, care amenința să transforme scena în comedie, primejduind serios scena ulte- 
rioară Andrei-Marin. S-a vădit însă aci efectul pe care jocul sobru al unui actor îl poate 
avea pentru restabilirea unui echilibru dramatic. 

Intrarea lui Andrei — interpretat de Mişu Vladimir — este primită cu zîmbet de 
publicul care aşteaptă continuarea comediei. Jocul concentrat al actorului, însă, care a 
adunat în expresia sa scenică toată durerea și revolta personajului, oprește risul privito- 
rilor, care se reculeg și ascultă mai departe tonurile grave, reţinute ale acestuia, înţelegînd 
că au în faţă o dramă reală, impresionantă. 

Este adevărat că autorul însuși a lăsat pe planul al doilea drama lui Andrei, ocu- 
pîndu-se în primul rînd de conflictul conjugal al lui Marin. De aci interpretarea de banală 
„dramă a triunghiului“ pe care mulţi au dat-o piesei. Unele replici însă, unele sugestii, 
care se concretizează din păcate abia în actul III ne anunţă că avem de-a face cu un caz 
mai serios, cu mai adinci implicaţii sociale. Că drama conjugală este doar o faţetă a cazului 
Marin Vuia, drama lui Andrei dezvăluind o altă faţetă a omului care, tot vorbind despre 
oameni, a uitat să fie om. Autorul şi-a urmărit eroul îndeosebi în relaţiile sale intime, 
doar sugerindu-ne efectele comportării sale pe plan social. Desigur că, dacă aceste sugestii 
nu s-ar fi mărginit la niște răspunsuri răstite, prin telefon, sau la comentarii răzlețe, ci ar 


fi căpătat o expresie artistică concretă — în acţiunea piesei — personajul ar fi apărut 
întregit şi conflictul ar fi dobîndit mai multă profunzime. Ar fi fost mai uşor pentru regizor 
şi pentru interpreţi să găsească şi mijloacele scenice necesare. Dar chiar în forma actuală 
a piesei, nedesăvîrșită, e limpede că desnodămîntul tragic al dramei lui Andrei se dato- 
rește neintervenţiei la timp a indiferenţilor de tipul lui Marin sau de tipul acelui pomenit 
Dimancea, care a găsit vreme pentru vînătoare, dar n-a găsit-o pentru salvarea unui om. 
În spectacol acest lucru a apărut mai puţin limpede. 

Interpretarea sensibilă și emoţionantă, deși cam monotonă, a rolului Elizei de către 
actriţa Lili Mihăilescu, ca şi aceea inteligentă şi convingătoare a rolului ingrat al Marei 

(ngrat din pricina caracterului „just“ și „cuminte“ pe care i l-a dat autorul) de către 
tînăra actriţă Alla Tăutu — au ridicat spectacolul la valoarea unei drame veridice a tim- 
pului nostru, urmărită de public cu interes și participare. Rolul dificil prin ambiguitate al 
Inei a fost interpretat de Doina Urlăţeanu, care a izbutit în bună măsură să îmbine frivo- 
litatea provocatoare a personajului din actul I cu sinceritatea sentimentelor din actul II. 

Au lipsit însă din spectacol acele accente majore, care ar fi revelat existenţa unei 
idei regizorale urmărită cu consecvență. Spectacolul și-a desfăşurat scenele una după alta, 
fiecare căpătind o valoare egală cu cea precedentă. Scena tentaţiei sirenelor, jucată de 
păpuși în actul I, a trecut ca un simplu divertisment diletant, fără a-și întinde ecourile în 
planul uman, fără rezonanţă ulterioară. 

La lipsa de relief a unor scene importante ale spectacolului a contribuit interpretarea 
stîngace, făcută din gesturi multe şi tonuri artificial subliniate, pe care actorul Marcel 
Segărceanu i-a dat-o personajului Alexandru, un fel de „raisonneur“ al piesei, al cărui rol 
cred că n-a fost bine înţeles. Actriţa Doina loja-Vasiu s-a străduit fără prea mare succes 
să împace caracterul comic cu cel dramatic al rolului Aurorei, care o depășea mult, şi nu 
numai prin vîrsta personajului. 

Am văzut spectacolul la premieră, adică după aproximativ 25 de repetiţii. O bună 
parte din slăbiciunile remarcate s-au datorat desigur și timpului scurt în care spectacolul 
a fost pregătit. Sint convinsă că pînă la apariţia acestor rînduri se vor fi eliminat multe 
din defectele datorate necesităţii de a „îndeplini planul“. Şi aș dori să cred că după atita 


timp de la premieră și Zaharia Volbea a învăţat în sfîrşit rolul. 
Margareta BĂRBUȚĂ 

Scrisoare deschisă 
(In legătură cu spectacolul „„Montserrat””) 


Bucureşti, 5 martie 1957 
Dragul meu Neleanu, 


Te îmbrăţişez cu admiraţie. Am asistat în ziua de 4 martie la avanpremiera specta- 
colului Montserrat, regizat de tine şi acum, înainte de plecarea spre Brazilia, ţara mea na- 
tală, îţi adresez, cum se spune la noi, „aceste stîngace rînduri“. 

Să stăm de vorbă despre drama lui Robles. 

Îţi vei pune întrebarea : de ce prin scrisoare şi nu personal ? 

Mă explic: întîi pentru că, din păcate, nu ştiu romînește, iar franceza mea nu e su- 
ficientă pentru a mă face înțeles; în al doilea rînd, pentru că în aceste ultime zile, cît 
mai stau la Bucureşti, programul meu devine tot mai încărcat, lipsindu-mi timpul necesar ; 
în al treilea rînd, pentru că vreau să-mi expun opiniile, chiar dacă nu vor coincide tot- 
deauna cu ale tale, și să le supun judecății publice, democratic. Tu ai făcut un spectacol 
pe care toată lumea îl poate vedea ; la rîndul meu, mă simt dator să-mi exprim opiniile 
în așa fel, ca toată lumea să mi le poată critica. Dacă în privinţa deosebirilor dintre noi 
am eu dreptate, cititorii vor fi alături de mine ; dacă dreptatea va fi de partea ta, ei mă 
vor condamna. Nimic mai echitabil. 

E adevărat că aș putea să-ţi trimit de-a dreptul această scrisoare; dar limba în 
care scriu se vorbește pe tărimuri foarte îndepărtate ; astfel că, oricum, ar trebui să fie 
tradusă. Amiîndoi muncim, tu aici şi eu acolo, şi ne străduim să cultivăm sufletul poporului 
şi dacă stăm de vorbă despre aceeaşi lucrare, o cărămidă din munca noastră ar putea să 
contribuie la lămurirea problemelor. Din greșelile noastre ale amîndurora, ale mele şi ale 
tale, alţii vor putea să tragă o învăţătură, iar noi vom putea spune că n-am trăit degeaba. 

Nu mă considera un critic, bunul meu prieten. Ferească sfîntul! Și chiar cînd mă 
arăt în dezacord hotărit. să nu crezi că nu-ţi respect munca, minimalizîndu-ţi strădania, 
desconsiderîndu-ţi inteligenţa. Sînt regizor, ca şi tine. Tînăr, ca şi tine. Știu cu cîtă pa- 
siune se face un spectacol. Cunosc nopţile de insomnie, clipele de neliniște, orele de în- 
doială, care alcătuiesc eternul nostru calendar. Respect fiecare cuvînt şi fiecare mişcare a 
unei scene, ca şi cum ar fi oraţii ale unui cult. Citeodată sînt de altă părere, pentru că 
e omenesc să fie așa. 

Repet cuvintele cu care incep totdeauna expunerea opiniilor mele : sînt pur şi simplu 
opinii. Nimic mai mult decit opinii. Dacă asemuindu-le cu ale tale, vei gasi un drum mai 
bun, aş fi mîndru şi fericit; dar dacă ai ţine seama de vreuna din ele numai din simplu 
respect uman, fără convingere, aș fi trist şi umilit. 

Montserrat a fost spectacolul romînesc la care am asistat în cele mai bune condiţii, 
pentru că ştiu piesa aproape pe de rost şi am putut înţelege toate replicile. Îmi amintesc 
pas cu pas toate momentele, toate punctele culminante, toate „artificiile“ sale de teatru de 

bună calitate, pentru că în fiece noapte, timp de opt luni, la Rio de Janeiro şi la Sao 
Paolo, în faţa unor săli pline şi a unui public de toate nivelurile, am jucat rolul lui Mont- 
serrat. De aceea, vorbesc intemeiat pe o experienţă ponderabilă. 

Dacă aş fi însărcinat să pun în scenă drama pe care ai regizat-o, n-aș accepta sce- 
nografia talentatului nostru Toni Gheorghiu. N-aş accepta-o, în primul rînd, pentru că. 
nu colaborează — din punctul meu de vedere — cu „climatul“ piesei. Decorul a fost uşurel: 
nici întunecat și înspăimîntător, cum aş fi preferat, nici „neutru“ sau „absent“, încît să 
pună în relief figurile umane, total eliberate de „legăturile“ plastice, pentru a trăi o pro- 
prie tragedie psihologică, eternă şi universală, desprinsă de timp şi spaţiu. 

Dacă tu şi Gheorghiu aţi vrut să sugeraţi castelul cerut de Roblès, acest castel n-a 
apărut pe scena Teatrului „C. Nottara“; dacă aţi preferat să credeţi că 1812 e o dată- 
pretext şi Venezuela boliviană o simplă eprubetă de experienţe, întrucît Izquierdo și sol- 
daţii lui mai trăiesc şi azi în Algeria, în Congo, în Kenia (punct de vedere acceptabil, 
şi politiceşte mai constructiv) — atunci castelul a „existat“ prea mult. Dacă aţi vrut să 
faceţi „un pic“ de castel și „un pic“ de abstractism, mai rău. În cazul de faţă era nevoie 
de o definire limpede, pentru a-l plasa pe spectator într-un cadru bine determinat și 
necesar. 

Şi apoi... ai fi făcut un bine talentatului nostru Toni, împiedecindu-l să se repete 
formal, în raport cu excelenta lui „descoperire“ din Urăjitoarele din Salem... 

Știu, ştiu că scena e foarte incomodă, cu trei metri adincime, și sînt absolut de 
acord cu soluţia verticală, dar sînt sigur că Toni Gheorghiu dispune de suficient talent 
pentru a nu se repeta. 

Un alt lucru cu care nu sînt de acord: 


Luminarea scenei 


Pentru ambianța „materială“ a unui castel, unde trebuie să se petreacă lucruri te- 
ribile, lumina era veselă, chiar prea sănătoasă. Ar fi fost necesară o tonalitate de tragedie- 
Așa, a trădat decorul şi personajele. 

Ai observat un amănunt? Reprezentarea lui Montserrat durează peste două ore; 
„timpul“ istoriei, în schimb, e abia de o oră. Aşadar, spre deosebire de majoritatea pic- 
selor în care timpul fictiv e mult superior timpului real, aici avem o formă de „dezmem- 
brare“ cronologică, similară romanului. Acţiunea e întreruptă pentru a lăsa loc desfășurării 
introspecţiei, oferind posibilitatea de a pune în relief lumea interioară a personajelor. De 
acord? Or, eu nu înţeleg o lume interioară... incoloră. Pentru mine ideile provoacă emoţii 
care amintesc culori. De aceea, urmind calea inversă, culorile sugerează un climat pro- 
pice emoţiilor. 

E poate o formă elementară de a reacţiona? O concepţie şi un criteriu plastic pri- 
mitiv? Nu ştiu. Colegul meu să decidă. 

În ceea ce priveşte luminile, îmi iau libertatea de a nu fi deloc de acord cu acea 
„impresie“ de furtună, în finalul piesei. A uni forţele naturale cu stările de sufiet din 
dramă, a fost întotdeauna o tehnică bună, fără îndoială. Griffith, maestrul filmului — dacă 
nu mă înșeală memoria, — a fost născocitorul acestui procedeu. Poate că mijloacele mate- 
riale n-au fost suficiente la „Nottara“. Efectele de fulger dădeau, în realitate, impresia 
unor defecte de instalaţie electrică. În loc să contribuie, tulburau emoția. 

lar acum să vorbim despre 


Ritm 


Există un ritm pentru fiecare piesă de teatru, ca şi pentru fiecare operă muzicală, 
e adevărat? Un regizor, ca şi un dirijor de orchestră, poate să-l modifice după voința sa- 
Să-l modifice, da; să-l răstoarne, să-l anuleze, nu. 

Dacă Montserrat, aşa cum am spus, e o piesă de introspecţie, ritmul ei trebuie să 
fie rapid ca ideile. 

Şase oameni nevinovaţi încearcă să-și salveze viaţa condamnată în mod absurd. În 
scopul acesta dispun de o oră. Își frămîntă creierii, nervii, inima, întrebuinţează toate ar- 
gumentele capabile să-l miște pe cel de care depinde sentinţa. Mi se pare că e o atmosferă 
de urgenţă, nu? Repede, ca instinctul de apărare. 

Şi fiecare din cei șase își are intervenţia sa în cu- 
vîntarea comună, ca și notele cîntate dintr-un „concertante“. 
„Ralenti“-ul pauzelor — deși prin ele se pretinde că se 
accentuează intensitatea dramatică — face să se piardă 
„melodia“. Am acceptat ritmul primului act, dar speram 
ca el să se aprindă în ultimele două. 

Eu înţeleg tragedia lui Montserrat ca pe o „cano- 
nadă“ de argumente, ca pe niște salve neîncetate ale mo- 
ralei, eticii, patriotismului, milei, solidarităţii, fricii, avîn- 
tului mistic. Montserrat trebuie să răspundă la fiecare lo- 
vitură cu o vorbă de încredere, de credinţă, de desperare, 
de zbucium: cerînd, implorind, exaltind, atacînd. Un 
continuu plînset, strigăt, murmur ; exasperat, sufocat, tor- 
turat de propriile sale victime și de propriile sale idei. 

Un Montserrat înconjurat de oameni capabili să-și 
cîntărească pe-ndelete destinul lor tragic, un Montserrat 

Mario Brasini care dispune de timp pentru a reflecta la propriile răs- 
punsuri şi pentru a aprecia propriile motive ar acţiona 

— din punctul meu de vedere — cu totul altfel. 
lartă-mă, dragă Neleanu, dacă aprecierile mele par înrudite cu viciul speculaţiei 


intelectuale. Și mai iartă multele cuvinte între ghilimele. Îmi lipseşte obișnuința de a 
face teorie. Să mergem înainte, pentru a vorbi, dacă-mi permiţi, despre 


Finalurile de act 


A fost un timp cînd finalurile de act preocupau pe regizorii de teatru mai mult 
decît actul întreg. Se spunea că e nevoie să se „înalțe“ interesul publicului, dînd ultimelor 
cuvinte dinaintea căderii cortinei o strălucire... salvatoare. 

Dacă era vorba de o dramă, finalul trebuia să smulgă lacrimile cele mai triste; 
dacă era vorba de o comedie — hohote de rîs compensatoare. 

Profesorii mei insistau mult asupra finalurilor de act — și poate că de aceea am 
păstrat obiceiul acesta, deşi nu într-un mod cu totul riguros. În Montserrat totuşi, în afară 
„de orice prejudecată, finalurile de act trebuie să fie bine tratate. 

Să vedem dacă vom fi de acord: e vorba de o piesă cu strictă unitate de timp şi 
de acţiune. La ridicarea cortinei, în actul II, acţiunea începe exact acolo unde s-a terminat 
cel dintii. La fel, în actul III. Roblts a împărţit spectacolul în trei părţi egale, fie pentru 
a respecta modelul clasic, fie pentru a îngădui actorilor și publicului un repaus meritat. 
Piesa e una singură, întreagă, compactă. Dar — ceea ce e minunat — fiecare din aceste 
trei părţi se termină într-o mare frumuseţe. Înaintea fiecărei căderi de cortină, Robles a 
găsit, de fapt, „cheia de aur“. Ar pierde ceva regizorul care ar da acestor lucruri un re- 
lief special? Nu. Din punctul meu de vedere, nu. Cu totul dimpotrivă. Eu n-aş așeza 
niciodată pe Izquierdo cu spatele la public, îngropat în scara unei fose (acea fosă atît de 


binevenită în Urăjitoarele, dar atît de inutilă în Montserrat !), de unde abia i se vede 

Scenă din actul 1 


capul, în clipa în care spune Olarului capabil să asculte plinsetul condamnaților numai 
pentru a-l imita prin ulcioarele sale: 

— Olarule... ai iubit mult mai mult oalele tale decît ar fi trebuit să-i iubeşti pe 
oameni... 

E o critică puternică la adresa artiştilor dezumanizaţi. E un profund mesaj. Și e, 
în același timp, un mare final de act. Merită, necesită, impune o anumită... „emfază”, ca 
să spunem așa. 

Actul II l-ai terminat cu salvele care-l doboară pe Olar. (Apropo de salve, de ce 
le-ai substituit cu nişte simple efecte simbolice? Ele au o imensă valoare emoţională. Eu, 
ca regizor, le-aş exagera. Să răsune ca un tunet peste capetele spectatorilor! Să provoace 
frica, spaima fizică.) 

De fapt, finalul actului II nu trebuie să se desfăşoare pe împuşcături. El e consti- 
tuit din fraza pe care Izquierdo, descoperind punctul slab al rezistenţei lui Montserrat, 
i-o adresează lui Morales şi care conţine o rece făgăduială de noi cruzimi: „Morales... 
această femeie va muri ultima...“ 

Peste aceste cuvinte trebuie să cadă cortina. Pentru că, astfel, sufletul spectatorilor 
— cred cu — va rămîne într-o așteptare mai înfrigurată. 

Și finalul piesei merită să fie discutat. Odată mort şi cel din urmă ostatec, drama 
e încheiată. Firul aşteptării, al interesului, s-a rupt. De aici înainte, toate consideraţiile 
trebuie să dobîndească un ritm vertiginos. Izquierdo, atotputernicul, a fost învins de în- 
dărătnicia lui Montserrat. 

Nu se mai conversează filozofic: se strigă argumentele. Nimeni nu pretinde să 
convingă pe nimeni. Propriile motive sînt aruncate în obraz, ca niște pietre. Adversarii 


se atacă, se rănesc. Duel de uriaşi. E un final de mare orchestră. 

lar cînd Montserrat află că Bolivar a izbutit să scape din încercuirea spaniolă și 
e în drum spre ai săi, nu trebuie, nu poate, după opinia mea, să aibă „viziunea“ — mur- 
murată ca într-un vis dulce — a apoteoticei primiri făcută lui Bolivar. În realitate, e un 
spasm de răzbunare. E răsplata pentru atîtea suferinţe. E victoria gîndului pentru care 
a lăsat să moară şase nevinovaţi şi pentru care va muri și el. E triumful lui Montserrat 
însuşi — care izbucnește, se revarsă și-l cuprinde pe Izquierdo, pe Morales, castelul, tru- 
pele spaniole, cadavrele ostatecilor, moartea, publicul. 

— Totul s-a sfîrşit, Montserrat! spune comandantul colonizator. 

— Nu! îi strigă Montserrat. Totul începe abia acum! 

E un moment de măreție şi de forță wagneriană. Nu e loc pentru viori. E nevoie 
de alămuri, de tot suflul. 

În cele 400 de reprezentații consecutive ale noastre cu Montserrat, în Brazilia, n-a 
fost nici măcar una, unde acest moment să nu smulgă ropote de aplauze, intense și 


prelungite. 
Triumfa însăși sensibilitatea publicului ce se destindea. Un „happy-end“ de bună 


calitate. 
Şi acum, să discutăm despre 


Mişcare 


N-aş vrea să supralicitez importanța mișcării, a ceea ce se cheamă „mise-en-scène“. 
Ştiu că eşti un tînăr regizor cult, capabil să dai fiecărui detaliu, în teatru, valoarea 
cuvenită. 
Totuși, într-o piesă ca drama lui Roblès, această „mise-en-scène“, poziţia figurilor 
in scenă, are un rol special. Montserrat nu e ceea ce, în mod obișnuit, numim o „piesă de 
acţiune“. Se vorbeşte mult mai mult decît se acţionează. Dinamismul ei rezidă în dialog şi 


Scenă din actul H 

în mişcarea foarte intensă a ideilor. De aceea, 
îi revine directorului de scenă — și numai 
lui — sarcina de a crea un oarecare mod 
de acţiune fizică. Un adevărat balet pe me- 
lodia cuvintelor și în ritmul emoţiilor. 

Montserrat-ul tău, dragă Neleanu, are 
momente remarcabile. Dar are și momente 
cînd figurile centrale, polarizatoare de ten- 
siune dramatică, sînt „ascunse“ publicului. 
Mi-ar fi imposibil aici, într-o scrisoare, să 
enumăr momentele nefericite ale punerii tale 
în scenă. Totuşi, caută să observi de cite ori 
părintele Coronil, de pildă, e lipsit de auto- 
ritatea pe care ar trebui s-o demonstreze. Nu 
e vina actorului. Nu. În schimb, el nu 
„ocupă“ în scenă locul cuvenit. 

Altceva: Montserrat aruncat în dreap- 
ta decorului, timp atit de îndelungat, „dez- 
echilibrează“ compoziţia. El e matca întregii 
drame. Ținta asupra căreia se îndreaptă toate 
tunurile. Geometric vorbind, stă în centru. 
Eu cred că, plasîndu-le în centrul real al 
spaţiului scenic, emoţiile sale s-ar transmite 
mai limpede şi mai convingător. Montserrat 
e „încercuit“ de ostateci. Acest cerc psiho- 


logic trebuie să fie reprodus, respectat, „re- 
prezentat“ într-o mişcare de balet. 


4 E Iurie Darie (Montserrat) și Gh, lonescu-Gion 
Vorbesc prea mult, ştiu bine. Dar (Izquierdo) 


noi, cei atinşi de morbul teatrului, nu sîn- 
tem în stare să discutăm puțin, cînd e vorba de această boală. Mă străduiesc să termin, 
dar aş vrea să mai spun două cuvinte despre 


Tipuri 


Te rog să transmiţi interpreților sincerele mele felicitări. 

Ionescu-Gion a fost un Izquierdo bun. Inteligent și minuțios. 

Iurie Darie — optimă figură fizică — a făcut tot ce i-a permis tinerețea. 

Tudorel Popa a fost un iezuit pe care mi-ar plăcea să-l distribui în Montserrat-ul 
regizat de mine. 

Corina Constantinescu, pe care aş fi preferat-o mai neputincioasă, mai docilă. mai 
înspăimîntată, s-a dovedit fidelă tipului imaginat de tine. 

Aurelia Vasilescu, în tînăra Indios, foarte bine. Într-adevăr, foarte bine. Vesmin- 
tele i-au fost, poate, prea bogate... 

Miron Netea în Indios; Dinu Ianculescu, în Negustor; Ludovic Antal, în Actor 
— mulțumitori. 

Ion Mîinea, Arcadie Donos și Radu Dunăreanu, Ofițerii, au făcut ceea ce era necesar. 
Nu cred să se poată realiza mult mai mult din aceste roluri ingrate. 

În sfîrşit, Nicolae Tomazoglu, Olarul. De ce pălăria aceea a lui din primul act, care-i 
ascunde fața? Şi de ce tipul acela de semidement? Ţi-a fost în intenţie să-i împrumuţi o 
anumită notă comică? lartă-mă, Neleanu, dar eu nu văd nimic comic în figura acestui 

egoist mizerabil. Nicolae Tomazoglu are putinţa să facă un Olar cerut de piesă: umil, dar 
bărbat ; timid, dar impetuos. 

O altă întrebare : de ce dragostea „născocită“ dintre cei doi Indioși tineri ? Nu există 
în text şi nici nu trebuie să existe. Demonetizează personajele. 

Eu așa văd lucrurile : prin cei doi tineri Indioși, Roblès își exprimă toată încrederea. 
în popor. Observă contrastul: un negustor omenește murdar, capabil, în ultimă instanţă, 
să-și ofere soţia în schimbul vieţii ; un actor care plinge de spaimă, izbutind însă să-și așeze 
vanitatea deasupra propriei frici ; o biată mamă care nu se gîndeşte decit la soarta copiilor 
ei ; un olar care ascultă plinsul oamenilor pentru a-l imita cu ulcioarele lui. Toţi sînt străini 
de cauza poporului. Toţi îl asaltează pe Montserrat ca să-l trădeze pe Bolivar. Elena, tînăra 
Indios, nu plinge și nu se teme. Însuși Montserrat e acela care observă, uimit: 

— Numai ea n-a spus nimic! 

Ricardo, Indiosul, şovăie. Cere încredințarea că sacrificiul lui are un rost. Dar 
după ce s-a convins, acceptă moartea. 

Sînt cele două figuri nobile, pozitive, integre în toată piesa. Mai importante — din 
punctul meu de vedere — decit însuși Montserrat. 

Puși în situaţia de îndrăgostiţi, ei se diminuează. Pentru că par să găsească, unul în 
celălalt, un sprijin pe care ceilalți nu-l au. Jertfa, eroismul lor, pare să se nască, astfel, din 
exemplul reciproc. Și nu e așa. 

Pe urmă, Indiosul cade vertical, cînd Izquierdo, în josnicia lui, se aruncă asupra săr- 
manei fecioare, iar aceasta trebuie să se apere singură, pentru că iubitul se mulțumește să-şi 
muște pumnul, foarte prudent... 

Dragostea aceasta, dragul meu Neleanu, nu duce la căsnicie trainică. Fii sigur. Eu, 
ăstora doi, nu le-aș fi naș. 

Şi acum să ajungem la concluzii, dacă se pot numi, 


Concluzii 


Din toate acestea, mi se pare, și din ezitarea între melodramă şi dramă psihologică, 
a rezultat un climat mai puţin intens decît cel cerut de text. 

Am auzit vorbindu-se mult despre frica de moarte ; dar eu n-am simţit în ostateci 
această frică. Cel puţin, nu în măsura pe care aș fi simţit-o în locul lor, constrins fiind să. 
mor, fără doar și poate. 

Dar, toate astea nu au mare importanţă. Publicul a aplaudat fiindcă i-a plăcut. Și 
dacă publicului i-a plăcut, poate că datoria ta a fost împlinită... 

Ceea ce gindesc eu sau criticii interesează mai puţin... Și dacă m-am străduit să-ţi 
adresez această lungă scrisoare, dacă ţi-am furat din timp pentru a o citi pînă la capăt, a 
fost numai din intenţia de a-ţi spune ce nu ţi-am spus a doua zi după avanpremieră ; am: 
vrut să-mi expun părerea mea sinceră și în mod deschis. Sinceră, francă și deschisă, așa cum: 
cerea simpatia ce mi-ai inspirat. 

Nădăjduind să te văd în sala unui teatru din Rio, asistînd la un spectacol al meu, 
pentru a-ţi asculta apoi părerea și pentru a învăţa multe lucruri de la tine, te îmbrăţișez: 
şi-ţi fac sincere urări de fericire. 

De la prietenul, 
Mario BRASINI 

AL. MIRODAN 


O măsură binevenită 


Ordinul 253 — trei pagini şi jumătate trase la șapirograf şi trimise prin poştă 
tuturor teatrelor din țară — reprezintă unul dintre cele mai însemnate documente, nu exa- 
gerăm, din istoria teatrului romînesc. 

De vreo sută de ani și mai bine se poartă o neîncetată şi chinuită luptă între- 
conștiinţele ce vor o strălucită dramaturgie originală pe scenele ţării și extaziaţii a tot. 
ce vine, fără discernămînt, din alte locuri, sclavii gustului dubios al publicului dubios, 
inerţiei culturale și prejudecăţii lucrative (piesele originale nu aduc „bani”). 

De vreo sută de ani și mai bine, opinia publică asistă — periodic — la asemenea 
fenomene maladive ca numărul ridicol de reprezentații ale Scrisorii pierdute în timpul 
vieţii lui Caragiale, sau ca ţinerea în sertar a celor mai bune piese de Camil Petrescu 
(Jocul ielelor, Danton ş. a.), sau ca transformarea unor autori de talent în „localizatori“. 

De vreo sută de ani sau o mie, pretutindeni unde trăiesc scriitori de teatru, se for- 
mulează revendicări pentru cinstirea creaţiei naţionale. S-a citat, la consfătuirea recentă a 
oamenilor de teatru, exemplul dramaturgilor italieni ; împotrivindu-se invaziei de import, 
e: au izbutit să pună statul în situaţia de a adopta măsuri serioase de sprijinire a litera- 
turii teatrale italiene pe scencle subvenţionate. Într-un număr din ianuarie a. c. al revistei 
pariziene „Arts“, aflăm că, din iniţiativa cîtorva pasionaţi ai teatrului, ziua de „relache“ 
a teatrului condus de Vera Kortne va fi consacrată tinerilor dramaturgi, că directoarea 
citeşte zilnic, întru descoperirea talentelor, cîte două piese în manuscris și că la această 
frumoasă întreprindere colaborează „Clubul manuscriselor“, o asociaţie pentru sprijinirea 
începătorilor. Ceea ce în alte locuri şi împrejurări se poate înfăptui, în cel mai bun caz 
doar parţial, cu atît mai mult e cu putinţă acolo unde statul conduce direct şi consecvent 
mișcarea culturală. 

„Avînd în vedere — spune ordinul — lipsurile ideologice și artistice semnalate în 
ultima vreme în repertoriul teatrelor dramatice, în care au pătruns unele lucrări mediocre, 
de valoare educativă îndoielnică, precum şi pentru a înlătura unele deficienţe organiza- 
torice existente se stabilesc următoarele ...teatrele au obligaţia să deschidă stagiunea cel 
mai tîrziu la 15 septembrie, cu o premieră a unei piese romîneşti, de preferinţă a unui 
autor contemporan... Ţinind seama de importanța dramaturgiei originale în opera de edu- 
care a poporului, repertoriul fiecărui teatru sau secţie va cuprinde în mod obligatoriu cel 
puţin două piese originale de autori contemporani pe stagiune (în cazul teatrelor cu două 
sau mai multe scene, numărul acestor piese va fi de cel puţin trei)“... 

Este întemeiată această măsură ? Da — deoarece în adevăr au pătruns în repertoriul 
teatrelor „lucrări mediocre, de valoare educativă îndoielnică“. Să nu mai pomenim de 
Fetele rătăcite şi de alţi directori de teatru... Să pomenim însă de Teatrul C.F.R. Giuleşti 

<are, ţinînd seama că deserveşte un cartier muncitoresc, cu tradiţie revoluţionară, a socotit 
de cuviinţă să nu reprezinte, de la începutul stagiunii 56—57 şi pînă la ora de faţă, nici o 
piesă romînească — dar absolut nici una — inspirată din actualitate. Să pomenim de Tea- 
trul de Stat din Reșița al cărui repertoriu adus la cunoștința consfătuirii oamenilor de 
teatru a stirnit surisul unanim şi amărui.! Să pomenim despre „modele“ care ne bîntuie 
«cronic, despre scînteietorul Wilde, de pildă, care „se poartă“ insistent, așa cum se poartă 
reverul lat la haină, despre acei directori care se „pamau“ după Filippo, introducîndu-i 
fantomele în repertoriu, cu toate că nu auziseră pînă atunci mai nimic despre cunoscutul 
„autor, și nici nu-i citiseră piesa măcar, despre consiliile care, tulburate de enormul 
repertoriu clasic, nu știu să aleagă operele esenţiale, despre direcţiile care ignorînd, nu 
numai din vina lor, creaţiile universale contemporane, joacă pe primul venit, aruncat, sub 
formă de traducere, pe masa secretarului literar, de către unul sau altul, în sfîrșit — 
garantez autenticitatea faptului — despre asemenea directori care scot din repetiţie o piesă 
romînească de actualitate, după ce se învestiseră bani grei în decoruri şi costume, înlo- 
-cuind-o cu alta, străină, pentru că respectiva „va aduce, tovarășe, încasări“. 

„Avînd în vedere rolul important care revine secretariatelor literare ale teatrelor 
în elaborarea repertoriului și sprijinirea creaţiei dramatice originale, se recomandă? tea- 
trelor să ia măsuri de întărire a secretariatelor literare, alegînd în aceste posturi oameni 
„de calificare corespunzătoare.“ 

Este necesară această măsură ? Este, neîndoios, deoarece cu toată părerea de rău, 
trebuie să constatăm că unii secretari nu prea sînt literari, că informaţia şi gustul lor 
artistic s-ar mai putea discuta, şi că pe alocuri, se mai dobîndesc încă... uneori... într-o 
ourecare măsură... cum să zicem... unele „avantaje“. La timpul său, Lessing era „dramatur- 
gul“ (consilierul literar, adică) al teatrului din Hamburg. La noi, autori de seamă au îndepli- 
nit această funcţie de cultură. Nu pretindem clasici în viaţă la secretariatele literare, totuşi... 

„Se recomandă tuturor teatrelor de a monta în fiecare stagiune un spectacol pentru 
copii, care să fie programat în matinee speciale“. Este înţeleaptă măsura? Să întrebăm copiii. 

Ordinul conţine o indicație — putea fi mai precisă — menită a pune oarecare orîn- 
duială în domeniul traducerilor. 

Dar această măsură este necesară ? Pare că este, dacă ţii seama de stupoarea cu 
care priveşti afişele alăturînd clasici prea cunoscuţi cu traducători prea puţin cunoscuţi, 
abundența în iscălituri a cîtorva trustmeni literari și de aici, inevitabil, rara, meteorica 
apariţie pe afişe a multor scriitori de talent și cultură. 

Ordinul 253, cuprinzînd şi alte indicaţii importante (de pildă recomandarea de a 
se propune piesele originale în zilele cu cea mai mare afluenţă de public ș. a.), precizează 
foarte clar că „nerespectarea prevederilor prezentului ordin se consideră ca abatere de la 
disciplina de stat şi se sancţionează“. 

Nădăjduim că așa va fi, și că Departamentul Culturii, sfaturile populare, opinia pu- 
blică vor acţiona cu dorita fermitate întru lămurirea tuturor acelora care nu se pot abţine 
să împiedice creaţia rominească de astăzi, sau să cedeze, din spaimă, în faţa presiunilor 
„mondene“ ori de altă natură. 

Nădăjduim de asemenea că aplicarea acestui ordin nu va îngădui (pericolul există) 
mnon-talentelor, demagogilor cinici, făcătorilor de piese proaste dar „pe teme de actuali- 
tate“ să ridice capul, șantajind teatrele exigente, erijîndu-se în martiri politici sau bătîn- 
du-se în piept la ședințe pentru „ţărişoara mea“, a cărei capitală este, pentru ei, „Fondul 
literar“. Nu avem nevoie de piese ieftine pe teme scumpe. 

Să salutăm apariţia ordinului 253 și să veghem la înfăptuirea lui, în literă și spirit. 


1 In ultimul moment ailăm că s-a inclus în repertoriul teatrului metalurgist, „Cidul“ de 
“Corneille. In siirşit 1... 


2 In legătură cu aceste „recomandări“, care apar de mai multe ori, am avea o întrebare: 
“sau ordinul ordonă sau dacă recomandă numai, atunci de acord, dar să ştim şi noi... 

Di Se E u r 


despre do grnatism 


în crítica dramatică 


Dogmatofobie sau snobism intelectual? 


Îl deschid pe Pascal și citesc: „Nul ne se dit cartésien que ceux qui ne le sont pas“ 
şi încerc sentimentul că, astăzi, în romînește, observația gînditorului francez ar trebui să 
sune cam așa: Nici unul dintre cei care afişează ostentativ antidogmatismul nu e, în reali- 
tate, decît contrariul a ceea ce vrea să pară a fi. Căci, din păcate, antidogmatismul în ma- 
terie de critică literară și dramatică a devenit, de la o vreme, o nouă manieră de a face 
snobism intelectual şi nimic mai mult. Tipărindu-ţi o carte de vizită cu specificarea : critic 
literar sau dramatic antidogmatic, pari mai interesant, chiar dacă gîndirea liberă, crea- 
toare, spiritul critic au încetat de mult să te caracterizeze. Apoi, în numele antidogma- 
tismului, poţi manifesta uneori chiar mai ușor o obstinaţie și o intoleranță de natură dog- 
matică. lată, în „Gazeta literară“, cineva semnează niște note oarecare, anoste, Dogmatofob, 
sau cu inițialele D. F. Semnătura, pretențioasă ca atare, nu-l obligă însă pe respectivul dog- 
matofog la nimic și nici măcar nu-l împiedică să-l implore, ca un „tocilar“ autentic, pe 
George Munteanu, să-i mai ofere cîteva lecții despre modernism. Caragiale ar fi zis : curat 
antidogmatism ! 

Un antidogmatism de acest soi practică și B. Elvin, cînd e vorba de Mihail Sebastian. 
Să recapitulăm unele date, fiindcă, spre deosebire de antidogmaticii înregistraţi oficial ca 
atare în coloanele publicaţiilor noastre, noi nu aruncăm calificative infamante în dreapta 
și în stînga, ci preferăm să lăsăm faptele să vorbească ele însele. Sint doar foarte elocvente. 
Așadar, după ce B. Elvin a scris un studiu despre Mihail Sebastian, S. Damian a încercat 
într-un articol să conteste justeţea unora dintre opiniile criticului. Contestînd, S. Damian 
schiţa o demonstraţie, care, poate, nu era dusă pînă la capăt, care avea, poate, unele fisuri. 
Dar nu asta e esenţial. Esenţial e că S. Damian se străduia să impună rațional o opinie. 
Dacă pe B. Elvin demonstraţia nu l-a convins, firesc ar fi fost să-și apere poziţia tot cu 
argumente raționale. B. Elvin, un antidogmatic convins, a preferat însă să tacă pînă la apa- 
riția studiului lui Vicu Mîndra, pentru ca apoi, citînd copios numai opiniile, dar nu şi 
argumentele acestuia, să se acopere cu autoritatea lui şi să-l califice drept... dogmatic pe 
S. Damian. 

Asta nu-l împiedică pe H. Zalis ca, în intervenţia sa la discuția despre dogmatism 
în critica dramatică, să-l aplaude ca antidogmatic pe Elvin şi să se mire că S. Damian a 
putut cădea — vai ! — în plasa dogmatismului. Dacă cineva se acoperea cu un citat dintr-un 
mare gînditor marxist, atunci — nu încape îndoială! — ar fi fost considerat dogmatic; 
dar dacă se acoperă cu autoritatea lui Vicu Miîndra, e, desigur, antidogmatic. Logic, nu? 
De unde s-ar putea deduce că Vicu Mîndra — fără voia sa — a devenit o autoritate mai 
mare decît un clasic marxist-leninist, deşi — precum se ştie — autoritatea clasicilor marxis- 
mului ni s-a impus pe cale raţională, nu mistică, aşa cum doreşte Elvin să ne impună au- 
toritatea lui Miîndra. 

Totuşi — oricît ar părea de ciudat —, la rîndul lui, Vicu Mîndra, deși autoritate, 
simte el însuşi uneori nevoia să recurgă la alte autorităţi, de astă dată de peste hotare. 
De exemplu, atunci cînd polemizează cu Radu Popescu, tot în legătură cu valoarea unor 
piese ale lui Sebastian, cronicarul dramatic al „Gazetei literare“ nu găsește un argument 
mai tare pentru a-şi convinge adversarul de falsitatea opiniilor pe care le susţine, decît 
acela că piesa respectivă se joacă şi într-o altă ţară socialistă. 

Argumentul acesta se pare suficient. Să fim oare, de aceea, dogmatici ? Te po- 
meneşti ! 

Parcă H. Zalis, în sus-amintita lui intervenţie, nu l-a calificat astfel pe Radu Po- 
pescu, numai fiind că acesta a cutezat — bietul de el! — să susţină că Victor lon Popa 
ar fi creat o piesă mai puternică, mai densă decit Take, lanke şi Cadir, dacă ar fi avut o 
concepţie mai largă, mai cuprinzătoare, despre viaţă ? 

Cînd vorbim despre Faust, putem vorbi despre filozofia lui Goethe; cînd vorbim 
despre un scriitor romîn dintre cele două războaie, nu se mai cuvine să vorbim despre con- 
cepţia scriitorului, fiindcă, de astă dată, judecînd după aprecierile antidogmaticilor noștri, 
între concepţie și operă n-ar mai exista nici un fel de raport. Orice rezervă, oricît de timidă 
ar fi ea, la adresa unui astfel de scriitor e o impietate dogmatică şi trebuie sancţionată, 
ca atare, rapid şi necruţător. Căci dogmatofobii noştri — ca şi cartezienii lui Pascal — 
nu prea duc casă bună cu spiritul critic şi lasă impresia că, după ei, moștenirea literară 
şi dramatică ar trebui îmbrăţișată fără nici un fel de discernămînt, tale=-quale. 

Tare mă tem că acest soi de antidogmatism începe să se încetăţenească şi în apre- 
cierea lucrărilor dramatice ale scriitorilor actuali ; că, de la o vreme, ne arătăm — tot în 
numele antidogmatismului — dispuși să trecem cu vederea erorile de concepţie ale unor 
contemporani mai apropiaţi decît Victor Ion Popa şi pe care-i întîlnim la Uniunea Scriito- 
rilor, în foaierele teatrelor, în redacţii sau la cafenea. Altfel, cum s-ar lămuri faptul că 
unii dintre cronicarii dramatici permanenţi ai publicaţiilor noastre n-au pomenit nimic 
despre greșelile ideologice evidente din piesa Hanul de la răscruce de Horia Lovinescu ? 

Nu e mai puţin adevărat însă că acest soi de dogmatism estetizant coexistă, în pu- 
blicaţiile noastre, cu cel conţinutist, sociologist. Radu Popescu, bunăoară, vorbind despre 
Reţeta fericirii, n-a făcut decît să-i elogieze conţinutul de idei, ca și cum numai cu idei 
valoroase se poate crea automat o piesă bună, cînd o experienţă atit de dureroasă ne-a 
răsdovedit că atitea idei preţioase au fost compromise de meșteșugarii literari !. 

De îndată ce fenomenul artistic nu e considerat în toată complexitatea lui, ci numai 
dintr-un singur unghi, alunecăm, vrind-nevrînd, în dogmatism. Căci, unilateralitatea, sim- 
plificarea sînt leagănul dogmatismului. Condiţiile care-i favorizează nașterea ţin de incli- 
naţia de a merge pe linia celei mai ușoare rezistențe, de a evita dificultăţile. Parcă Vicu 
Miîndra, critic inteligent și perspicace, nu putea găsi un argument valabil pentru a de- 
monstra valoarea pieselor lui Sebastian ? Sau, Elvin trebuia neapărat să recurgă la autori- 
tatea confratelui său ? Se poate spune oare că Radu Popescu nu știe să analizeze cu fineţe 
valoarea artistică a unei lucrări dramatice ? 

Cum ne arată chiar aceste exemple, ar trebui să fim mult mai circumspecţi atunci 
cînd aruncăm un calificativ dispreţuitor, atunci cînd deschidem procese în care acuzaţii 
sînt învinuiți de dogmatism. Fiindcă, acuzaţii au dreptul de a se apăra, iar Vicu Mîndra 
ar putea demonstra strălucit, prin articolul despre stilul Teatrului Naţional, de pildă, com- 
pleta lui inocenţă. Şi ceilalţi acuzaţi au destule piese favorabile lor la dosar. De unde, 
atunci, suficiența catedratică, ușurința cu care H. Zalis lipește astfel de etichete, care dis- 
creditează un om și o activitate ? Spiritul critic presupune, în primul rînd, judecată rece, 


1 In paranteză fie spus, chiar şi în această privinţă, autorul cronicii s-a arătat mai 


entuziasmat decît era firesc, atribuind piesei lui Baranga semnificații pe care, după părerea mea, nu 
le conţine. 

obiectivitate. Tonul sentenţios denotă, adesea, dimpotrivă, lipsa acestei facultăţi și a cul- 
turii. Ce dovadă mai grăitoare decît modul în care Magdalena Focşa înţelege să-și exercite 
profesia de cronicar dramatic în „Informaţia Bucureştiului“ ? Ea lansează sentinţe grave 
cu o candoare într-adevăr adorabilă, dar sentinţele ei trădează un spirit prea puţin simplu 
şi o preţiozitate supărătoare. 

E firesc ca erorile să fie dezvăluite. Dar aceasta nu implică neapărat insulta, atitu- 
dinea impertinentă. Lupta de opinii nu poate fi confundată cu cearta între precupeţe. 
Schimbul rodnic de păreri presupune în primul rînd respectul adevărului şi principii ferme 
apărate cu argumente convingătoare, pentru promovarea adevărului și a ideilor sănătoase, 
pe care, sîntem convinși, le apără toţi preopinenţii angajaţi. 

Combătînd manifestările de dogmatism, să ne eliberăm de snobismul dogmatofobiei. 
Căci, altminteri, devenim dogmatici „à rebours“ sau, în cel mai bun caz, pendulăm între 
diverse sisteme ca măgarul lui Buridan din poveste. 

Eugen LUCA 

„„dlespre repertoriu 


Colocviu provincial 


„Nasc şi în provincie repertorii“..., s-ar putea spune, parafrazindu-l pe bătrinul cro- 
nicar care străjuiește în bronz, Teatrul Naţional din laşi. Citeva teatre din provincie aveau 
să ne destăinuiască punctele lor de vedere cu privire la repertoriu... Depărtarea de Bucu- 
eşti aduce dezavantaje, dar şi „avantaje“ despre care vom vorbi mai jos. 

Dar, mai bine să adunăm din nou în jurul aceleiaşi mese imaginare, la un colocviu, 
pe cei şase directori: Eugen Jeleapov (Cluj), Traian Ghiţescu (laşi), Aurel Cerbu (Birlad), 
I. Coman (Bacău), Victoria Dinu (Brăila) şi Ilon Bologa (Galaţi). 


* 


— La laşi, noi am prezentat în premieră pe țară o piesă originală: Horia de M. 
Davidoglu. Spectatorii bucureşteni poate îşi mai amintesc de micul nostru turneu. Consi- 
derăm un succes felul în care Nota zero la purtare a căpătat viaţă pe scena ieșană 
(succesul de public poate fi un argument) ; am jucat două piese din dramaturgia poloneză : 
Onomastica domnului director şi Moralitatea doamnei Dulska; din dramaturgia noastră 
veche am prezentat Baba Hirca şi acum, recent, am avut „curajul“ să prezentăm din nou, 
în premieră pe ţară, comedia Pălăria verde de P. Stănescu. Reflectăm însă asupra faptului 
că repertoriul nostru a abundat în comedii puţin cam uşoare. Ni s-a reproșat că am deplasat 
puţin linia academică a teatrului nostru... Pare să fie un adevăr și aceasta ne-a dat de 
gindit mai ales în perspectivă. 

— Am avut la Cluj mulţumirea ca împreună cu tot colectivul să fi participat la 
succesul unei noi piese romiînești: Nopțile tăcerii de Teofil Buşecan. Piesa a fost lucrată 
cu autorul, în decursul a mai multe luni, și publicul clujean a primit-o cu dragoste... Pe 
linia acestei „tradiţii“ de a prezenta premiere pe ţară, Teatrul Naţional din Cluj va monta 
în această stagiune : Vacanţa fratelui mai mic de Gunars Priede, o piesă care pune probleme 
ale educaţiei tineretului, și Maria Stuart de Schiller. Ultima premieră a acestei stagiuni 
va fi Ziariştii de Al. Mirodan. 

— La Birlad, am reușit să ne facem un public foarte credincios care nu ne lasă 
niciodată sălile goale. Deși teatrul e încă tînăr, el şi-a cimentat legăturile cu spectatorii. 
Dintre premiere trebuie să pomenesc și eu: Tartuffe, Take, lanke şi Cadir, Maşenka, un 
spectacol de estradă pe teme locale... Publicul ne cere în mod special comedii sau piese 
de montare și costum. Trebuie să facem prin repertoriu şi o muncă de educaţie artistică. 

— Teatrul nostru din Bacău are acum un fel de „filială“ — Piatra Neamţ — unde 
prezentăm spectacole săptăminal. Aceasta cere un efort suplimentar din partea colectivului, 
dar ne oferă şi satisfacţii suplimentare. Amintesc dintre premierele noastre mai recente: 

Ziariştii, Marele bijutier şi Bunbury ; la ultima aș vrea să subliniez în mod special con- 
cepţia regizorală (Val. Mugur) şi jocul interpreţilor. Studiem foarte multe piese, uneori 
autorii din Bucureşti ni le trimit direct... Alcătuirea repertoriului ne obligă să fim tot 
timpul cu ochii la compoziţia colectivului. 

— Succesul nostru cel mai mare de spectatori la Brăila îl avem cu piesa-feerie de 
Victor Eftimiu, Înşirte mărgărite, care a urmat după Georges Dandin, Paharul cu apă, 
Tinereţea părinților şi un spectacol coupé Alecsandri-Caragiale. 

— Despre Preludiu, jucat de colectivul nostru gălăţean, s-a vorbit în presă și destul 
de elogios pentru noi. Colectivul compus în mare parte din tineri a mai jucat: Într-un 
ceas bun, Gaiţele, Nota zero la purtare şi, recent, D-ale Carnavalului. Într-un fel, la 
început, teatrul nostru a fost conceput ca un teatru experimental de tineret. Nu am avut 
la îndemînă repertoriul necesar, aşa că a trebuit să părăsim această idee, răminind însă 
cu un accentuat specific de tineret în distribuții. 


Tovarăşi directori, ce proiecte aveți ? 

— V-am spus că ni s-a reproșat că noi, la laşi, am prezentat prea multe comedii 
„ușoare“, îndeosebi ultima, Pălăria verde, a cărei reprezentare e într-un fel un rezultat 
direct al muncii noastre cu autorul, începător în meșteșugul dramaturgiei — Petre Stănescu. 
Vom juca apoi Școala birfelilor de Sheridan, Ruy Blas de Hugo... Da, și piese originale 
avem... Am lucrat mult la o piesă originală de Ion Istrati, inspirată din viaţa unei gospo- 
dării colective ; a întîrziat cam mult rezolvarea acesteia şi trebuie să spun că au existat 
unele litigii cu serviciul de repertorii ; de curînd am citit și ne și gindim la reprezentarea 
unei noi dramatizări în versuri a lui George Vasilescu după Creangă, Poveste din pădure 
(Capra cu trei iezi). La capitolul „întirzieri“ trebuie să spun că așteptăm cam de mult şi 
rezolvarea basmului Ivan Turbincă de Sandu Teleajen și Val. Mugur, ca să nu mai 
vorbesc de Cazul elevului Daneş de N. Ţaţomir şi N. Barbu (inspirată din viaţa elevilor 
unei școli medii). Am dori deci din toată inima ca rezolvarea unor piese la Minister să se 
facă mai operativ. În schimb, consiliul nostru artistic funcţionează bine. Şedinţele se ţin 
regulat, adeseori au loc dezbateri vii, creatoare, la care, „universitarii“ (profesorii facultăţii 
de filologie — n. n.) N. I. Popa, Al. Dima, C. Ciopraga, Val. Stoleru, scriitorii Ion Istrati, 
George Vasilescu, Sandu Teleajen ne sînt de un real sprijin. 


— La Cluj, în spiritul dezbaterilor de la conferinţa directorilor de teatre, ne stră- 
duim să asigurăm Teatrului Naţional un repertoriu major, o înaltă ţinută artistică. O 
atenţie specială o acordăm dramaturgiei originale. Sperăm să oferim publicului clujean 
în toamnă o nouă dramă istorică valoroasă Horia de I. D. Muşat, o piesă de Eugen Naum: 
Sfirşitul nopții şi o piesă originală pentru copii. 

— La Bacău, piesele originale pe care le-am prezentat au avut succes: La ora 6 
s-a jucat de 40 de ori și aceasta ne-a dat curaj și încredere. Anul acesta, teatrul din Bacău 
va avea un „bilanţ“ de trei piese originale: Ziariștii, comedia De luni pină marți de 
Nicușor Constantinescu și George Voinescu, noua piesă Arborele genealogic de Lucia De- 
metrius şi... o premieră la teatrul de păpuși, piesa unui autor local, Matei Rabinovici. Vreau 
să specific că noi jucăm aceste piese din proprie iniţiativă și cu multă dragoste. Ne sosesc 
„numeroase piese de la Minister și lectura, alegerea lor constituie una din activităţile noastre 
de căpetenie. Ne-am oprit la Omul cu mirțoaga şi Mormolocul de V. Niţulescu şi C. Sincu. 


— Profilul teatrului nostru din Birlad ne-a făcut să ne gîndim la o piesă originală 
din viaţa satelor. Vom juca Nopțile tăcerii de Teofil Buşecan, cu care vom face deplasări 
în raioanele agricole. Vom pregăti Uiforul lui Delavrancea, Revizorul de Gogol, Micuta 
Dorrit de Dickens, un spectacol Ostrovski... Sintem într-un oraș lipsit de o mai veche 
tradiţie teatrală. Trebuie să facem cunoscute, pe măsura puterilor colectivului nostru, cele 
mai semnificative lucrări dramatice din repertoriul naţional și universal. Avem un consiliu 

artistic activ, dar simţim atît de des lipsa unor cronici dramatice temeinice, competente... 
Nu uitaţi, sîntem un teatru tînăr şi căutăm, căutăm... 

— La Brăila, repetăm acum Trei generații de Lucia Demetrius. Am discutat cu 
autorul şi am lucrat pentru desăvirşirea unei noi piese originale : Cumpăna apelor de Dinu 
Bondi. Tematica piesei abordează transformarea mentalităţii unor intelectuali de tip vechi 
în contact cu realitatea zilelor noastre. Plănuim să deschidem stagiunea de toamnă cu 
Ulaicu Vodă. Piesele istorice se bucură de o deosebită preţuire în oraşul nostru. Publicul 
brăilean cu o veche tradiţie teatrală se dovedeşte a fi ades un critic drept şi sever. 

— Noi, la Galaţi, repetăm Hanul de la răscruce de Horia Lovinescu, studiem o nouă 
piesă a Anei Novac și proiectăm pentru stagiunea de toamnă Tragedia optimistă. Pe linia 
preocupărilor pentru dramaturgia originală am citit o piesă deosebit de interesantă a unui 
autor gălăţean, Păun, inspirată din marea răscoală de la 1907. Sperăm să-l ajutăm să o 
ducă la bun sfîrşit... 


Cinci teatre diferite, așezate la mari distanțe dar cu probleme destul de asemănătoare ! 

Spre deosebire de Capitală, aici la teatrele din provincie, repertoriul e strîns legat 
de compoziția ansamblului, de obicei puţin numeros în forțe artistice. 

Există ades și bune intenții gituite de „condiţiile locale“. Există şi secretari literari 
care duc o bogată muncă creatoare (lași, Cluj), există și consilii artistice. harnice şi com- 
petente, dar orientarea generală e încă deficitară. Ceea ce ar caracteriza repertoriul mai 
multor teatre din provincie puse la un loc ar fi o formă mozaicală, în care greu poți desluşi 
o unitate organică de concepție şi realizare. Uneori „îndrăznelile“ nu se dovedesc a fi prea 
fericit inspirate (calitatea slabă a spectacolului Pălăria verde la laşi e o dovadă), trădină 
concesii din care teatrul nu a avul decît de pierdut. 

Inclinaţia pe care o au cei mai mulți directori de a ne vorbi mai întîi despre reali- 
zarea planului lor de casă (Brăila, Bacău) trădează oricum şi strădania de a-și asigura 
spectacole „de public“. Nimeni nu poate lua în nume de rău aceasta, afară de... autorii 
dramatici respinşi uneori din alcătuirea repertoriului şi în numele acestui puternic argument. 

Există, uneori, prin forța lucrurilor, şi o tendinţă eclectică în alcătuirea unui reper- 
toriu provincial. Trebuie împlinite atitea goluri, sarcini de prezentare a unor piese clasice, 
îmbinate cu aceea de a face cunoscută dramaturgia originală. Repertoriul se alcătuieşte 
treptat, prin adăugiri şi suprapuneri lipsite de o direcție precisă. Mai există tendința de 
supraapreciere a fortelor propii, ceea ce a dus la introducerea în repertoriu a unor lucrări 
dramatice a căror greulate depășește cu mult posibilitatea colectivului respectiv. „Mimarea“ 
în alcătuirea repertoriului a avut şi ea neajunsurile ei. O aceeaşi piesă se joacă exasperant, 
pe multe scene simultan, uneori apropiate geografic... Cu greu poți desluşi deci profilul 
unui asemenea teatru pentru a dezghioca ceea ce ar fi caracteristic repertoriului său. Deci, 
criterii destul de puţin „ştiinţifice“ în rezolvarea acestei probleme vitale... (O, şi cîte 
circumstanţe există !) Rarele vizionări care pot orienta munca teatrelor, rarele vizite ale 
cronicarilor calificaţi (privire autocritică !), uneori insuficienta competență a organelor 
locale de resort. Există însă în aceste teatre o dragoste şi o pasiune pentru artă uimitoare, 
există intepreți (mai ales mulți, foarte mulți tineri), care ar face succesul multor piese 
originale. Direcţia teatrelor a început să trimită în provincie un „caiet“ cuprinzind subiec- 
tele şi recomandarea unor piese originale şi traduceri. Există pericolul ca unele teatre să 
se oprească la aceste recomandări. 

Nu, munca cu autorii se poate face din plin şi în teatrele din provincie. Trebuie să 
se facă ceva mai mult din ambele părți: autori şi teatre. Ceea ce s-a făcut bun trebuie să 
fie un stimulent. 

Dramaturgia originală nu se opreşte în Capitală, ea respiră în zeci de teatre. Să-i 
dăm acestei respirații amplitudinea marilor emoții artistice. 

AL P. 

VICTOR BUMBEŞTI 


Ginduri despre Paul Gusty 


Discret și cumpănit din fire, fără reclamă de afiş și împăunări de vedetă, Paul Gusty 
a fost vreme de peste o jumătate de veac păstrătorul credincios al unei tradiţii de artă şi 
căutătorul chibzuit al unor înnoiri neîntrerupte. Cariera lui de regizor se confundă cu is- 
toria Teatrului nostru Naţional, începînd cu incertele dibuiri ale unui veac de improvizații, 


pînă la marile triumfuri de scenă, care au purtat dincolo de hotare faima binemeritată a 
spectacolului romînesc. 


Ani de-a rîndul, meșteșugul lui Paul Gusty a rămas ascuns între culise, necunoscut 
marelui public, Privitorii încîntaţi trimiteau aplauze actorului favorit şi îl chemau să le 
mai surîdă o dată la rampă după ce murise în actul al cincilea, dar ignorau munca migă- 
loasă a îndrumătorului anonim, neștiut și nevăzut, fără de care nimic nu s-ar fi făcut. 


Paul Gusty n-a cunoscut vîrsta de aur a regizorului celebru și nu s-a bucurat de o 
recunoaștere publică decît spre sfîrșitul carierei. Anii cei mai mulţi ai vieţii sale s-au chel- 
tuit fără glorie, iar începuturile i-au fost cu totul anevoioase. De altfel, omul acesta atit de 
socotit nu vorbea bucuros despre el însuşi şi despre meritele sale. Cartea lui de vizită era 
lucrul pe care îl îndeplinea cu minuțioasă grijă şi fără nici o laudă de sine. El nu și-a dat 
niciodată poza la gazetă, n-a întocmit lista sutelor de piese pe care le-a pus în scenă, nu 
s-a destăinuit în interviuri de autoadmiraţie şi nici măcar nu s-a lăsat ispitit să-şi scrie 
memoriile, deși ar fi avut ce să spună. A plecat dintre noi înfășurat în aceeași cuviincioasă 
rezervă, așa cum a trăit pînă la adinci bătrineţi, aproape pustnic într-o lume de indiscreţii 
și de vanităţi fără să se molipsească de vreunul din aceste cusururi, destul de frecvente în 
lumea actoricească. Astfel, o mare parte din biografia lui a rămas pînă la urmă aproape 
secretă. Cel care aşterne pe hirtie aceste rînduri evocatoare, i-a stat alături ani de zile, l-a 
văzut lucrînd, i-a desluşit poveţele şi l-a auzit, mai rar, depănîndu-și cu băgare de seamă 
amintirile, dar niciodată n-a reușit să-i surprindă o mărturisire intimă sau un crimpei de 
destăinuire sentimentală. 


Ştiam că de timpuriu l-a cuprins patima pentru scenă, începînd prin a fi sufler, ca 
Mihail Eminescu şi I. L. Caragiale. Un sufler ca oricare altul, în care nimeni n-ar fi putut 
să bănuiască pe meşterul de teatru de mai tîrziu. Era înainte de 1880. Steaua lui musiu 
Millo apunea într-un trist asfinţit. Se risipise trupa unchiului Costache Caragiale. Dicta- 
torul scenei romînești era Mihail Pascaly. Profesor la Conservator și ofiţer al stării civile 
avea să fie Ștefan Vellescu, figură impunătoare de boier-actor, cu gesturi largi și glas de 
Sparafucile. 


Regizorul de profesie, cu puzderia lui de ajutoare: maşinişti, electricieni şi sceno- 
grafi nu-şi făcuse încă apariţia, nici pe scenă, nici pe afiş. Treburile teatrului se indeplineau 

pe apucate, după o reţetă patriarhală, pe care nimeni nu se gîndea s-o schimbe. Direcţia 
de scenă, redusă la limita strictului necesar, revenea actorului care deţinea în piesă rolul 
principal. El nu-şi bătea capul prea mult cu alegerea decorurilor, fiindcă nici n-avea de 
unde alege, nici cu lumina reflectoarelor, fiindcă nu existau, nici cu jocul celorlalţi inter- 
preţi, care se descurcau cum puteau, prinzînd ca lăutarii melodia după ureche. Așa a început 
teatrul romînesc, cu înfiripări grăbite și dibuiri sărace : tradiţia s-a cristalizat de-a lungul 
generaţiilor. Nimănui nu i-ar fi trecut prin minte, pe atunci, că pregătirea unui spectacol 
ar putea să fie încredinţată cuiva care nu face parte el însuşi din breasla actorilor. Un ase- 
menea diletant n-avea de unde să cunoască meseria. Cum o să te înveţe cismăria, unul care 
n-a fost cismar în viaţa lui ? 


Paul Gusty nu fusese niciodată actor. Nici bun, nici rău, nici potrivit. De nici un 
fel. Patima lui pentru teatru nu l-a indemnat să-și descopere daruri care îi lipseau. Dindu-și 
seama că n-are însuşiri fizice pentru a înfrunta focurile rampei — nici obraz de Romeo, 
nici statură de Don Juan, nici gitlej de Mefisto — decît să se piardă în roluri de figuraţie, 
ducînd pe tavă nobilului conte scrisoarea de adio a frumoasei marchize, el s-a retras după 
decoruri și sufite, năzuind să-și croiască în teatru un alt destin. A început prin a-și de- 
prinde mina copiind roluri după roluri pentru nevoile de repertoriu ale strașnicului Mihail 
Pascaly, directorul de trupă atît de darnic la ocări și atît de zgîrcit la laude. 

Meseria de copist teatral, pe care tînărul Paul Gusty a îndeplinit-o cu rîvna lui de 
totdeauna, l-a ajutat să se familiarizeze cu repertoriul vremii, dibăcind tainele meșteșugului 
din fiecare replică pe care o scria pe curat, citeţ și fără greșeală, în caietele cusute la cotor 
cu aţă albă. După o îndelungată pîndă de dulău al memoriei în cușca suflerului, unde şop- 
tea pentru urechea atentă a actorilor rolurile pe care, copiindu-le, le învățase pe dinafară, 
Paul Gusty a făcut un pas mai departe în cariera lui cu mers de melc, trecînd regizor de 
culise, ca ajutor al vechiului Gatineau, pe care mai tîrziu l-a înlocuit. Ani de zile, cu o 
răbdare de benedictin, fostul caligraf de roluri și sufler de mîna a doua a ţinut inventarul 
recuzitei, a ridicat și a lăsat cortina, a păzit intrările în scenă și a avut grijă să schimbe 
la timp capsa pistolului, cu care trage Lesurques în actul al III-lea, din Curierul din Lyon. 

Inteligent și conştiincios, simțindu-se pe scenă ca la el acasă şi pricepîndu-se să iasă 
cu faţă curată din cele mai încurcâte situaţii, ucenicul Paul Gusty s-a făcut repede necesar, 
bun la toate, indispensabil. Dornic de a se instrui, a citit mult și fără alegere, piesele de 
mare circulaţie ale epocii, literatura dramatică universală și teatrul clasic, pe d'Ennery ca 
şi pe Sofocle, pe Labiche ca și pe Racine, pe Alfieri ca și pe Lessing, (Hamburgische Dra- 
maturgie în original, fiindcă știa nemţeşte), îmbrăţişind laolaltă în preocupările lui meşte- 
şugăreşti tragedia elină și farsa bulevardieră, drama de salon şi comedia de caracter, melo- 
drama și opereta. Fără îndoială că în privinţa repertoriului, mai ales la începutul carierei 
sale, cînd nici nu i se cuvenea să aibă iniţiative, Paul Gusty n-a fost un cutezător deschi- 
zător de drumuri şi nici un pionier al teatrului de avangardă. El a fost preocupat mai 
mult de ideea popularizării teatrului, şi de aceea pentru a atrage publicul a făcut multe 
concesii gustului mulţimii, căutind să-i servească o artă amuzantă şi agreabilă, care să-l 
obișnuiască cu scena, amînînd prezentarea capodoperelor literaturii universale după ce edu- 
caţia artistică a spectatorilor se va fi desăvirșit. Valoarea literară a pieselor ce i se încre- 
dințau lăsa uneori de dorit, dar teatrul pe care îl făcea era totdeauna de bună calitate. 
Localizările sale, prelucrate după modelul comediei germane burgheze, ca Manevrele de 
toamnă, Secretarul general, Cinematograful, în total vreo 18, nu se ridicau peste nivelul 
unei oneste mediocrităţi, dar tipurile erau împămiîntenite cu multă îndemînare și pe sub 
încurcăturile de guiproquo, care trebuiau să înveselească sala, se strecurau accente juste de 
satiră socială și erau ridiculizate, cu sarea cuvenită, moravurile lumii politice și figuri au- 
tentice din protipendada epocii. 


Judecînd după atita trecere de timp opera pe care a lăsat-o în urmă Paul Gusty, va 
trebui să ţinem seamă de împrejurările schimbate și să evocăm ca în romanul lui Ion Marin 

Sadoveanu, un sfîrşit de veac în Bucureşti. Viaţa artistică n-avea nici pe departe amploarea 
pe care i-o cunoaştem astăzi. Teatrul Naţional, unul singur, ocolit de boierimea saloanelor 
cu ciripiri franţuzești şi ignorat de burghezia bine hrănită, nu izbutea să desfunde maha- 
lalele decit în zilele de repaos duminical, cînd anunţa pe afiş drame haiducești cu Iancu 
Jianu, feerii cu zmei și cu zîne, ca Sînziana și Pepelea. Cu toate concesiile făcute gustului 
public, o piesă de teatru nu se juca mai mult de patru-cinci ori, iar sala în mod obișnuit 
rămînea pe jumătate goală. Repertoriul era încropit la nimereală, din toate genurile şi din 
toate literaturile, un fel de talmeș-balmeș în care intrau și rîs și plins, şi poezie şi proză, 
şi tirade sforăitoare și piruete într-un picior, 
Othello şi Tudorache Sucitu, Medeea şi Uo- 
ievodul Țiganilor, într-un amestec fără so- 
coteală de măşti și de decoruri, din toate ţă- 
rile și din toate epocile, care se succedau în- 
tr-un ritm vertiginos de la o seară la alta, 
dînd tuturor spectacolelor un caracter de su- 
perficialitate și de improvizație. Bieţii actori 
treceau fără prea mult răgaz de studiu de 
la comedia bufă la tragedia cea mai crîn- 
cenă, fără să se mai ţină seamă de aptitu- 
dinile lor. În locul piesei care trebuia scoasă 
repede de pe afiș, se pregătea în grabă alta, 
iar răgazul între premiere nu era adeseori 
mai lung de o săptămînă. Se înţelege că în 
asemenea condițiuni nu se puteau cheltui 
sume îndestulătoare pentru montarea unei 
piese, iar reprezentaţia ieșea, ca orice treabă 
făcută la repezeală, mereu cu aceiași actori 
şi, vai! totdeauna cu aceleași decoruri, Sala 
de bal a Capuleţilor era odaia de culcare a 
reginei Elisabeta, iar pădurea în care se 
stringeau tovarășii lui Karl Moor slujea drept 
adăpost și lui Răzvan: haiduci erau și unul 
şi altul! Avarul lui Molière era Sfredeluş Paul Gusty (în 1912) 
din Ocolul pămîntului, iar don Carlos se an- 

gaja controlor la vagoanele de dormit... Vă închipuiţi ce fel de teatru se făcea în București 
pe la sfîrşitul veacului trecut. Așa a început Paul Gusty. 

Toate acestea le cunoşteam din spusa altora şi din cîte văzusem eu însumi cu ochii 
tinereţii mele, ispitite de luminile rampei. Prima mea întîlnire cu meșteșugul lui Paul Gusty 
datează din anul 1911. Eram elev al Conservatorului de declamaţie în clasa maestrului 
Constantin Nottara. Paul Gusty trecuse de cincizeci de ani. Avea tîmplele cărunte, mustăţi 
stufoase de răzeș cu griji multe și își lăsase un cioc vremelnic, la care în curînd a renunţat. 
Purta baston gros şi pălărie tare, cum nu mai are acum nimeni. Glasul îi era puţin răguşit 
şi vorbea în șoaptă, ca pe vremea cînd sufla replicile din cuşca de sub scenă. Avea o pri- 
vire aspră și își sublinia indicaţiile cu un gest hotărît ca și cum ar fi rostit sentinţe defi- 
nitive. M-a uimit, ţiu minte, cuviinţa aproape religioasă cu care-l înconjurau actorii. 


A 


Cu regularitatea unui ceasornic de precizie, Paul Gusty intra în sala de repetiţii în 
fiecare dimineaţă la ora 9. Se așeza la masă cu caietul de regie dinainte și nu îngăduia 
nimănui să mai intre după el. În clipa cînd pentru ceilalţi interpreţi abia începea încer- 
carea de tălmăcire a textului şi de caracterizare a personajelor, Paul Gusty venea cu o 
viziune anticipată a întregului spectacol, de la decor pînă la cea mai subtilă intonaţie 
a replicii, urmînd o metodă precisă, care înlătura din capul locului orice improvizație 
şi nu lăsa nici o frîntură de silabă, nici o schiţare de gest, pe seama inspiraţiilor de moment. 

Meşterului nu-i plăceau surprizele și de aceea se străduia să fixeze în tipare definitive — ne 
varietur — formele pe care le modela cu toată grija în relieful fiecărei nuanţe. 


El începea din bună vreme lucrarea sa pregătitoare în bibliotecă, acasă, printr-o 
citire atentă şi repetată a piesei, căutînd să descifreze, întîi- de toate, sensul ei general, 
ideea esenţială, apoi să urmărească desfășurarea acţiunii în liniile ei mari, pentru a pă- 
trunde substanța însăși a operei dramatice, gîndul ei din adînc și tendinţa pe care o ascun- 
de, ca cercetătorul unui filon de aur în mușcătura stincii. Căuta să fixeze cu închipuirea 
cadrul în care trebuia să se întruchipeze imaginea reală a vieţii, întrezărea decorul, cugeta 
proiectările de lumină și mişca în minte grupurile de actori, ca un maestru de şah care vede 
cu ochii legaţi tabla cu 64 de pătrate, pe care îşi mută fără greş figurile. Trecea apoi 
mai departe la studiul amănunţit al fiecărui personaj în parte, determinindu-i carac- 
terul, pornirile sufletești, aspectul fizic, îmbrăcămintea, gesturile, atitudinea, felul de a 
vorbi, felul cum va intra în scenă, cum se va mişca și pe unde va ieşi, așa cum șeful de 
orchestră pentru a da viaţă unei simfonii, ştie cum trebuie să-și execute partitura fiecare 
instrument. Această metodă analitică l-a condus pe Paul Gusty la întocmirea prodigioase- 
lor sale caiete de regie, care nu erau altceva decît un comentar minuţios al textului, cuvînt 
cu cuvînt şi replică cu replică, precizînd cu o exactitate de topograf, pe planul scenei, locul 

e care îl ocupă actorii, deplasarea lor de pe un plan pe altul, în sfîrșit, toate elementele 
înscenării, de la plantarea decorurilor pînă la creşterea şi descreșterea luminii, cu toate in- 
dicaţiile necesare pentru auxiliarii săi tehnici. 


ț Arta scenică a lui Paul Gusty purcedea deopotrivă din intuiţia vieţii şi din fineţea 
puterii lui de observaţie. El n-a fost un doctrinar de abstracții, un estet de catedră, ci un 
rtist al experienţei, care şi-a însuşit măiestria lui în atelier, căutînd neîncetat să supună 
voinţei lui stăruitoare îndărătniciă materiei prime, trecînd orice intenţie creatoare prin 
proba de foc a analizei și încercînd să tragă lecţii preţioase din fiecare greşeală săvirşită 
cu bună credință. Paul Gusty a fost un meșter care a urmărit fără răgaz forme de expri- 
mare tot mai aproape de adevăr şi 
nu s-a socotit niciodată atît de a- 
totștiutor încît să-și închipuie că 
A: annm nu mai are nimic de învăţat. Fie- 

care piesă pe care o punea în scenă 

reprezenta pentru el o problemă 


Za s ibt IZ mngon cai E Ph iindet 


ee Tu Gur nouă, pentru a cărei dezlegare, dacă 

kac era nevoie, nu se sfia să recurgă 
p” PE Ror (fm la procedee noi și la mijloace de 
Forst -Os pa F realizare pe care el însuşi nu le 
| MA m dat DE P} mai folosise pînă atunci. Regizorii 

- noștri de astăzi, dacă vor să se fe- 

da i Jan rească de anchilozare, împrospătîn- 

j r SS m du-şi puterile ca miticul Anteu în 

a. Ama. a d atingere cu pămîntul, să ia pildă 
Facsimil de plantație la spectacolul de la acest înţelept înaintaș al lor, 
„Femeile noastre“ i care și-a păstrat suplețea spiritului 


Tous 


în pragul din urmă al vieţii sale, fără să cadă vreodată în pedanterie şi fără să lucreze, 
comod și încrezut, după tipic. 

Munca regizorului se îndeplinea în sala de repetiţii cu atîta sîrguincioasă precizie, 
incit la ultimele două repetiţii generale, pe scenă, cu decoruri, costume și lumină, nimic nu 
mai era de schimbat. O piesă care nu cerea un studiu mai adînc trebuia să fie pregătită în 
cel mult o lună de zile. Pentru operele mari ale repertoriului clasic îşi acorda șase săptă- 
mini. (Șase săptămîni, nu șase luni.) Paul Gusty începea cu lectura piesei. Citea el însuşi 

sau primul-sufler, dacă avea destulă încredere în dicţiunea acestuia. Meşterul făcea apoi o 
prezentare a piesei pe plan literar, evocînd epoca, descriind mediul, subliniind scenele prin- 
cipale și scoţind în evidenţă ideea esenţială. Apoi trecea la caracterizarea personajelor şi 
la lămurirea conflictului dramatic, stăruind îndeosebi asupra desfășurării acţiunii și asupra 
momentelor culminante. Construcţia pe care o înfățișa era închegată pînă la cel mai mic 
amănunt arhitectonic : precis, limpede, definitiv. Toate fuseseră îndelung chibzuite şi fixate 
la locul lor, fără şovăiri. Paul Gusty nu revenea niciodată asupra indicaţiilor sale şi nu 
se dezminţea în nici un fel. Vorbea simplu și clar. Dădea toate explicaţiile cerute şi nu în- 
găduia să fie contrazis. „Ţi se poate întîmpla 

să greșeşti, spunea el, dar dacă ai văzut că ai E 

pornit cu stîngul, schimbă pasul în timpul 
mersului, dar așa ca să nu se bage de seamă“. 
Regizorul trebuia să aibă totdeauna dreptate, 
altminteri lucrul lui își pierdea însăși raţiu- 
mea de a fi. El folosea un limbaj limpede, pe 
înțelesul tuturor şi avea obiceiul să adauge 
«că nu dă lecţii de psihologie, fiindcă aceasta 
îl sperie pe actor. Nu-i plăceau digresiunile 
-cu pretenţii de erudiție. Fugea de tonul docto- 
ral. Folosea cele mai variate mijloace de per- 
suasiune. El punea la îndemiîna actorului toa- 
te elementele necesare pentru a-l face să-şi 
joace rolul cu succes. Afară de unul singur. 
Nu putea să-și piardă vremea dindu-i lecții 
de dicțiune. Aceasta era treaba conservato- 
rului. „Du-te la maestru să te înveţe cum să 
vorbeşti. Ascultă-l, ia aminte și pe urmă să 
vii la mine“. Maestrul, fireşte, era Constantin 
Nottara. Urmînd cu fidelitate întruparea 
“spectacolului în expresii de viaţă reală, Paul 
‘Gusty, fără să dispreţuiască valorile decora- Paul Gusty (în 1940) 

tive, fără să neglijeze elementul vizual, punea 

accentul de gravitate pe jocul actorului. Actorul, materialul viu al dramei, era preocupa- 
rea lui de căpetenie. Teatrul înfăţişează pasiuni şi sentimente omenești, iar omul, pe scenă, 
e actorul. Acest fel de a gîndi nu era prea greșit, de vreme ce, struniţi şi modelați de mîna 
meșterului, au ieşit la iveală atîţia actori de seamă, mărturisind de la o generaţie la alta 
recunoştinţa pe care o datorau marelui îndrumător de roluri care a fost Paul Gusty. Prea 
puţini au ştiut că întreaga concepţie a rolurilor și amănunţirea lor pînă la umblet şi la ridi- 
«carea sprîncenelor, se datorau regizorului Paul Gusty, care nu ieşea la aplauze. Cuvintul lui 
“de ordine era simplu şi înţelept: munca directorului de scenă nu trebuie să se vadă ! 


Cariera artistică a lui Gusty prezintă astfel un ciudat paradox, poate unic în istoria 
teatrului, înfăţişînd într-un sens cu totul neobişnuit trecerea de la prudenţă la îndrăzneală 
şi de la drumul bătut la inovaţie, îndemnîndu-ne să spunem că arta lui Paul Gusty dovedea 
mai multă tinereţe la optzeci de ani decît la douăzeci. Aceasta însemnează să artistul a 
ținut pas cu vremea şi a aşteptat răbdător să culeagă roadele primelor lui semănături în- 
tr-un pămînt cu multă trudă desţelenit. 


Cele mai temeinice succese le-a cucerit: Paul Gusty spre sfîrşitul carierei sale. El s-a 
îndreptat cu interes proaspăt şi cu adîncă înţelegere spre clasicii ruşi şi, în afară de Azilul 
de noapte ne-a dat mai întîi Revizorul lui N. Gogol şi după aceea Puterea întunericului 
de Lev Tolstoi, punînd în valoare comicul copios al satirei sociale, ca și dramatismul con- 

diţiei umane umilite, de o parte cu multă vervă și de altă cu o vigoare uimitoare. În măsura 
în care s-a afirmat înrîurirea lui în alcătuirea repertoriului, a dovedit orizont deschis, un 
spirit familiarizat cu operele dramatice în toate graiurile, parcurgînd şi pe această cale o 
lungă distanţă, de la comedioarele nemţeşti pe care le localiza pe la 1899, ca să aducă lu- 
mea la teatru, pînă la capodoperele literaturii clasice pe care s-a încumentat să le pună 
în scenă după un sfert de veac. 

Shakespeare rămîne una din pietrele de încercare a tuturor regizorilor din lume. 
Paul Gusty a trecut examenul cu strălucire, la vîrsta de șaizeci de ani. Hamlet, cu neuitata 
creaţie a lui Aristide Demetriad ; Noaptea regilor, unde Bulfinschi a umplut toată scena 
cu verva lui suculentă, după ce Paul Gusty l-a făcut să-l intuiască pe sir Tobie printr-o 
sugestie revelatoare. Femeia îndărătnică, în care Marioara Zimniceanu a avut cel mai bun 
rol din cariera ei, sînt tot atitea modele de pricepere artistică şi de simţ al nuanţelor de 
la care oricine şi oricînd ar avea de învăţat. 


Literatura dramatică originală a avut în Paul Gusty un sprijinitor convins și un 
colaborator nepreţuit, căruia îi datorează multe din izbînzile ei. Paul Gusty nu era numai 
un director de scenă dibaci, care se pricepea să scoată la iveală calităţile ascunse ale unei 
piese și să-i mascheze slăbiciunile, dar cu simţul său critic şi cu marea sa experienţă sce- 
nică, impunea modificări, tăieturi și adaosuri, dînd o altă consistenţă întregului spectacol. 
E fără îndoială şi o spun în cunoştinţă de cauză că Un erou al lui Kirițescu şi alte lucrări 
dramatice ale epocii de după primul război mondial nu s-ar fi bucurat, fără Paul Gusty, 
de succesul pe care l-au cunoscut şi pe care desigur l-au meritat. 

Ar fi de asemenea just să amintesc că tot lui Paul Gusty și iniţierii lui în mișcarea 
teatrală. apuseană, îi datorăm primul contact cu literatura dramatică maghiară. Diavolul 
lui Franz Molnár şi Taifun al lui Melchior Lengyel sînt piese alese, traduse și puse în 
scenă de el, oferind marelui comedian care a fost Petre Liciu, două roluri cu totul diferite, 
pe care le-a întrupat cu aceeași măestrie. Teatrul lui Henrik Ibsen, cu frămîntările lui de 
conștiință și tulburătoarea lui poezie, l-a preocupat îndelung, căutînd o formulă nouă de a 
îmbrăca ideile abstracte într-o haină realistă. (Îl aud și acum explicîndu-mi pentru ce a 
distribuit rolul doctorului Rank din Nora lui Aristide Demetriad : „Nu vezi cum se oglin- 
desc bunătatea şi suferinţa pe chipul lui ?“) A avut într-o vreme o înclinare bine intenţio- 
nată pentru așa-numitul teatru cu teză, cum a fost Brîndușa lui Eugene Brieux, în care ro- 
miînul băștinaș Iancu Petrescu a încarnat pe cel mai autentic ţăran francez, dar, din pă- 
cate, preferinţele cercurilor noastre așa-zis culte nu se arătau prielnice unor asemenea 
încercări de a aduce pe scenă probleme și conflicte sociale. O excepţie a fost, poate, teatrul 
lui Bernard Shaw, pe care totuși perspicacitatea atît de ascuţită a lui Paul Gusty nu l-a 
pătruns pînă în adinca — paradoxala — lui semnificaţie. Așa s-a întîmplat cu Candida, 
dar mai ales cu Cezar și Cleopatra care, departe de a fi o piesă istorică, ascunde cu multă 
fineţe intenţiile ironice ale causticului irlandez faţă de măreţia aşa-zişilor eroi ai istoriei, 
de fapt nişte bieţi oameni... După ce a montat pe Cezar şi Cleopatra la Teatrul nostru Na- 
tional, Paul Gusty a revăzut piesa la Viena, cu Werner Kraus în rolul dictatorului dezbră- 
cat de purpura legendei. Țiu minte, eram împreună, ieșind de la „Burgtheater“, meşterul a 
şoptit cu mult tilc aceste puţine cuvinte, care spuneau mult: „Ei, e distanţă mare de la 
Bernard Shaw la Bucureşti...“ 


Anii treceau. Șaptezeci și cinci. Optzeci. Veşnicul tînăr îmbătrînea. Mintea lui rămă- 
sese tot atit de limpede şi de vioaie, dar puterile trupeşti îl părăseau. Teatrul e meserie 
ostenitoare. Se mișca anevoie şi nu mai vedea. Ultima piesă pe care a pus-o în scenă a fost 
o comedie, Robinson nu trebuie să moară, înfăţişînd un episod din amurgul vieţii 
lui Daniel de Foë, autorul faimosului Robinson Crusoe, romanul copilăriei noastre 
şi al atitor generaţii. N-a fost o cădere, ci mai mult un succes de stimă. Apoi, Paul Gusty 
s-a retras în sihăstria căminului lui din strada Matei Millo, la doi pași de Teatrul Na- 
tional, în preajma căruia își alesese locuinţa, ca cea mai mare parte dintre actori, parcă de 

teamă să nu se despartă prea mult de scena care oricînd ar fi putut să aibă nevoie de ei. 
Paul Gusty dusese totdeauna o viaţă retrasă, fugind de mondenitate, de adunări gălă- 
gioase şi de recepții, nu cutreierase saloanele și sufrageriile lumii bucureștene ; seratele 
literare cu lecturi indigeste şi băuturi la ghiață nu-l ispiteau şi, vreme de mai bine de ju- 
mătate de veac, nu cunoscuse decît drumul de la teatru acasă. Acum drumul acesta se în- 
chisese. Stătea tot timpul acasă, împresurat de umbrele trecutului, vizitat din cînd în cînd 
de prieteni, nemîngiiat că ochii lui aproape orbi nu-l mai ajutau să deosebească slovele. 
“Gîndul și inima lui rămăseseră legate de scenă. Necontenit vorbea despre Teatrul Naţional, 
îi închina şi acum toată grija şi căuta să-i deslușească drumurile viitoare. „Astăzi se poate 
vorbi despre o tradiţie a primei noastre scene, spunea el în cele din urmă zile ale vieţii. 
Într-un aşezămînt de vechimea Teatrului Naţional se creează de-a lungul anilor un mod 
anumit de a înţelege arta, un stil de viaţă, un cult al cuvîntului, care îi dau un prestigiu 
unic și îi impun îndatoriri de nobleţe. E o claritate în felul de a vorbi, o demnitate a ges- 
tului, o eleganţă în atitudini, care nu se învaţă la nici o altă școală, nu-i scrisă în carte, 
ci se transmite din actor în actor, de la o generaţie la alta. Aveţi grijă de actori ! Ei păzesc 
flacăra sfîntă şi îi poartă lumina peste trecerea vremii...“ 

Cuvinte testamentare, pe care le-am săpat în cugetul meu şi care mi-au arătat ade- 
vărata cale spre desăvirșirea artei noastre dramatice. Teatrul începe de la viaţă și actorul 
exprimă adevărul ei. 

Dărîmarea zidurilor bătrine ale Teatrului Naţional a fost pentru Paul Gusty ca o lo- 
vitură de graţie. Nu mult după aceea s-a prăbușit și el, în fierberea acelor zile mari, care 
vesteau de dincolo de zările înroșite de flăcări, răsăritul unei lumi noi. Alte probleme, alte 
ginduri, alte idealuri se ridicau biruitoare, la o răspîntie de timp, unde meşterul se oprise, 
măsurînd într-o clipă rezumativă calea pe care o străbătuse şi încheindu-și socotelile cu 
propria lui menire. Astăzi noi privim înainte spre secerișurile viitoare, dar n-am putea să 
uităm vreodată pe cei care au tăiat întiia brazdă. Paul Gusty a împămiîntenit pe scena ro- 
mînească prima formulă de regie organizată, și oricine se va hotărî să scrie istoria teatru- 
lui romînesc contemporan, va trebui să zică: „La început a fost Paul Gusty !“ 

AL, POPOVICI 


Înainte de întrecere ... 


Vizita noastră prin teatre a avut loc cu mai bine de o lună de zile înainte de data 
fixată pentru întrecerea artistică a tinerilor din teatrele din Bucureşti şi provincie. „Faza 
regională“ va desemna pe acei care se vor întrece în „finala“ ce se va desfăşura la Bucu- 
rești. 

În ultimii ani, Institutul de Teatru a dat numeroşi absolvenţi care s-au îndreptat 
către toate colţurile ţării, aducind odată cu tinereţea, elanul, patosul, și o dragoste fierbinte 
de muncă. Se vorbeşte tot mai des despre talentata echipă de tineri de la Craiova (vezi 
Bunbury), despre tinerii de la Galaţi care au prezentat Preludiul,. despre cei de la Baia 
Mare etc. Din doi în doi ani „Concursul tinerilor actori“ reafirmă sau confirmă talentele 
incontestabile, le răsplătește cu premii... În fond, nu e numai un concurs, ci şi o confruntare, 
o experienţă. E și o etapă de drum ce capătă o tot mai adincă semnificaţie. 

Adeseori „grija“ pentru tineret în teatre era formulată cu o sacră ipocrizie, realizată 
practic în dubluri fantomatice şi figuraţie permanentă. E drept că în provincie, „nostal- 
gia“ Bucureştiului face pe mulţi tineri să viseze încă o scenă din Capitală, „una, oricare, 
să joc orice...“, deși la Bacău sau Sibiu aceiași tineri joacă roluri mari, complexe, au 
succes, sint apreciaţi. 

Înainte de „concurs“ ne-am gîndit să facem un raid prin cîteva teatre, pe urmele 
pregătirilor celor sub „32“ de ani. Experienţa poate folosi... Chiar și peste doi ani... 


Cu tinerii actori din Bucureşti 


— Dar Puiu Hulubei, Gh. Ghiţulescu, B. Dabija, Vasilica Tastaman, am întrebat 
noi, după ce am auzit numele tinerilor care intră în concurs cu piesa Căsuța de la marginea 
orașului, pusă în scenă de actorul Paul Sava. Cum se face că aceştia nu se prezintă la 
concurs ? 

— A fost foarte greu, ne-a răspuns un tînăr regizor, membru în comisia Teatrului 
Municipal... Ne-am gîndit mai întîi la piesa Viforul, în care Puiu Hulubei ar fi jucat rolul 
principal. O parte din tineri au fost mulţumiţi, alţii nu, căci nu aveau roluri potrivite. E 
drept că secretariatul literar a căutat și oferit zeci de piese; după discuţii lungi şi mai 
ales contradictorii, repetițiile au început fără a putea mulţumi pe toată lumea și... cam 
tîrziu. Fac parte (printre alţii) din distribuţie: Ileana Predescu, Mihaela Djuvara, P. Vasi- 
lescu, Petru Gheorghiu etc.... Ne vine destul de greu căci scena ne este pusă la dispoziţie 
cu zgîrcenie. Timpul trece parcă prea repede... 

— Şi concursul începe curînd, încheiem noi... 

Mai pregătiţi în a întîmpina ziua întrecerii ni s-au părut tinerii de la Teatrul Naţio- 
nal, care și începuseră repetițiile, în foaier. 

— Noi vom prezenta piesa Steaguri pe turnuri, dramatizare după Makarenko de 
Stehlik, ne spune Ion Marin Sadoveanu. Regia a fost încredinţată tînărului regizor Ion 
Cojar, şi spectacolul, care cuprinde pe cei mai valoroși tineri interpreţi, va intra în reper- 
toriul Teatrului Naţional. Tinerii noștri vor mai prezenta cele mai reușite fragmente ju- 
cate la conferințele experimentale : scenarii din commedia dell'arte, un Fastnachtspiel şi 
Maitre Pathelin în regia lui M. Berechet. Pentru că avem multe tinere interprete, care 
vor să participe la concurs, vom apela la o soluţie pe care o socotim originală : o suită din 
marile roluri feminine din istoria teatrului, legate între ele printr-un comperaj. 


La Teatrul Tineretului, cei „interesaţi“ erau chiar în jurul mesei de lectură. Își fac 
debutul cu această ocazie şi ca scriitori, tinerii actori Florin Vasiliu și Vasile Niţulescu cu 
Ultima generaţie. 

Un, număr destul de mare de tineri, şi dintre cei cunoscuţi publicului și dintre cei 
mai puţin cunoscuţi, au fost înglobaţi în distribuţia piesei Ultima generație. 

În distribuţie, aproape întreg colectivul teatrului... Regia a fost încredinţată tot 
unui debutant: Eugen Dovides, decorurile şi costumele tot unui tînăr: Mitrici. (Se cu- 
noaşte deci că ne aflăm la Teatrul Tineretului.) Primul regizor al teatrului (N. Massim) 
supraveghează cu atenţie și grijă repetițiile... 4 

Se spune că se pregătesc și alți tineri pentru concurs (din păcate nimeni nu ne-a 
confirmat cu certitudine) : Olga Tudorache (o scenă din Domnișoara Nastasia), Ipate Mir- 
cea Mareş (Bălcescu), Gh. Păunescu (Azilul de noapte) etc. „Lipsa de informaţie“ a celor 
în drept să cunoască situaţia din teatru, arată că totuşi undeva. ceva nu merge tocmai 
bine. Şi totuși, regizorul se arată a fi mulțumit de felul cum îi merg repetițiile... 

După cum doi regizori încîntaţi de condiţiile în care lucrează piesa pentru con- 
curs sînt Tudorel Popa şi C. Dinescu, cei care pun în scenă la „C. Nottara“ Ulița fericirii 
de I. Prinţev. 

— Avem toate condiţiile asigurate și munca decurge într-un ritm accelerat. E drept 
că noi n-am folosit pe colegii noştri tineri cei mai cunoscuţi publicului, ci pe acei care au 
jucat mai puţin. Totuși avem încredere! (Problema aceasta a folosirii tinerilor pentru 
concurs rămîne deschisă... Unele teatre vor trimite actori tineri, bine și, mai de mult, 
„rodaţi“ în spectacole şi chiar filme, alte teatre, doar tinerii care n-au ajuns să spună 
pînă acum decît cîteva vorbe pe scenă. E drept că regulamentul concursului nu distinge și 
nu oferă un criteriu anumit, dar se pot crea totuși „handicapuri“ de care, fără îndoială, 
comisiile ar trebuie să ţină seama.) 

La Teatrul Armatei nu am putut afla decît o hotărîre şi o distribuţie afișată chiar 
în ziua raidului nostru. Hotărîrea : pentru concurs se va pregăti piesa Așa va fi de C. Si- 
monov, în regia lui Lucian Pintilie, iar din distribuţie fac parte Liliana Tomescu, C. Co- 
drescu, P. Popa, Margareta Butuc, Magdalena Buznea, M. Heroveanu, Lia Pop-Fărcăşan etc. 


Tinerii din teatrele provinciale... 


O premieră pe ţară, interesantă, anunţă Teatrul Naţional din lași, Pogoară iarna, 
piesa cunoscutului dramaturg american Maxwell Anderson. Piesa are în centru un grup de 
tineri vagabonzi americani ; ea prilejuiește distribuirea majorităţii actorilor tineri din 
teatru. Pentru montarea piesei au fost invitați din Bucureşti regizoarea Sorana Coroamă 
şi scenograful Toni Gheorghiu. Cei mai mulţi dintre tinerii interpreţi care s-au făcut cu- 
noscuţi din spectacolul Romeo și Julieta repetă intens pentru ca astfel să poată aduce şi 
ei un omagiu cu ocazia apropiatei sărbătoriri a teatrului. Tînărul regizor ieşan Traian 

Ciurea va fi şi el prezent la concurs cu comedia poloneză Moralitatea doamnei Dulska, 
care face parte din repertoriul teatrului. 

Pregătirile la Naţionalul ieșan trădau o atmosferă de muncă serioasă în vederea 
concursului. Nu același lucru l-am întîlnit de pildă la Teatrul de Stat din Brăila. Unele 
disensiuni nesănătoase între conducerea teatrului și regizorul spectacolului ce urmează a 
fi prezentat la concurs (Tinerețea părinților) au făcut ca la o dată destul de apropiată 
de faza regională să se facă modificări în distribuţie despre care regizorul declara că... nu 
le cunoaşte. Pe de altă parte, directoarea teatrului semnala unele atitudini străine de etica 
profesională, manifeste la unii tineri. În concluzie, nu am rămas cu o perspectivă prea op- 
timistă. Se simţea lipsa unei coordonări a muncii în vederea concursului, inactivitatea 
comisiei respective. x 

Va fi interesantă confruntarea tinerilor de la Teatrul Municipal cu cei de la Teatrul 
de Stat din Bacău, care prezintă aceeași piesă : Căsuța de la marginea oraşului. Grupul de 
tineri artiști din Bacău s-a afirmat în faţa publicului băcăoan în piesa Ziariștii ; tînăra re- 
gizoare a acestui spectacol, Ariana Moisescu, semnează şi direcţia de scenă a piesei pentru 
concurs. Regizoarea desfăşoară o activitate foarte vie, plină de încredere în tinerii colec- 
tivului său, deși ni s-a plins că are greutăţi în planificarea repetiţiilor, neavînd suficient 
timp scena la dispoziţie. Cu toate acestea, colectivul tînăr din Bacău este optimist... Acest 
optimism caracterizează şi repetițiile care se desfăşoară la Birlad cu piesa lui Goldoni O 
întimplare ciudată, în regia lui E. Cerbu. Piesa va fi și viitoarea premieră a teatrului bîr- 
lădean. În afară de aceasta, un grup de tineri pregătesc, tot pentru concurs, Lăutarul din 
Cremona de F. Coppée. 

Întîrziat în pregătirea pentru concurs se arată a fi teatrul din Galaţi, care cu puţin 
timp înainte de data fixată pentru faza regională nu-și alesese încă piesa... 


xæ 


1—15 aprilie : faza regională ! Ori de cîte ori aminteam conducerii unui teatru această 
dată, remarcînd întîrzierea în pregătiri (aproape generală), ni se răspundea : 

— Vom cere să fim programați pentru 15 aprilie! 

Cît de „mare“ ar trebuie să fie această zi, nu știu, dar ea ar -trebui să cuprindă 
nenumărate teatre... 

Să mai înșirăm aici o serie întreagă de neajunsuri: slaba sau inexistenta funcțio- 
nare a comisiilor create în teatre în vederea concursului, greutatea alegerii unui text dra- 
matic care să mulțumească pe toți tinerii (de aici unele conflicte inerente etc...) Există 
încă și tendința de a sprijini formal munca tinerilor. Așa cum remarca un tînăr regizor: 
„pentru concurs nu ne sînt suficiente bătăile încurajatoare pe umăr, ne trebuie o scenă, 
reflectoare, decoruri...“ 

Acolo unde piesa pentru concurs era prevăzută în repertoriul teatrului, interesul arătat 
de conducerile respective a fost sporit ; piesele care nu intrau în această categorie erau pri- 
vite uneori cu scepticism : „să vedem mai întîi ce o să iasă !“ Și ce frumos vor scrie ace- 
leaşi persoane în viitoarele rapoarte : „colectivul nostru de tineret, care a obţinut etc. etc...“ 
Ar fi nedrept să încheiem cu lipsurile. Mai mult ca în alţi ani, concursul a mobilizat nu 
numai pe tinerii din teatre, ci colective întregi. Mai curînd de ordin organizatoric, 
neajunsurile s-ar rezuma în mare măsură prin vechea obișnuință a „ultimului moment 
de efort“. 

Se cheltuiesc energii clocotitoare, forţe tinere sînt gata să-și măsoare talentele 
într-o întrecere din care chiar și învinșii vor avea de cîștigat. 

Un scurt raid prin teatre înainte de concurs ne-a încredințat că există acele forţe 
capabile să facă mai departe cinste scenei romîneşti... Cronicile noastre vor semnala, de- 
sigur. aceasta... 

HORIA DELEANU 


Prin oraşe şi teatre germane (II) 


Berlin 


Pașii mașinii grăbesc, înghițind cu nesaţ kilometrii ultimei etape; nerecunoscători, 
îngraţi, lăsăm gîndul să alerge şi mai vertiginos spre voluptățile artistice pe care le făgă- 
duieşte Capitala, privind, cu o prea fragilă participaţie, cum se sting, din ce în ce mai 
«departe, luminile fermecătoarei Dresde. Nu ezităm, totuşi, parcurgind această cale febrilă 
a nerăbdării, să poposim, în drum, la Potsdam și apoi la Babelsberg, culegind impresii 
noi, care continuă să alimenteze lăcomia imaginaţiei noastre, răsfățate de această călătorie. 

În escala de la Potsdam, ne-am oferit un răgaz puţin mai îndelungat pentru vizi- 
tarea complexului de construcţii de la Sanssouci, ctitorite în veacul al XVIII-lea de Fre- 
deric II. Fastul de aici nu e apăsător, grav, ci plin de graţia şi supleţea stilului rococo, care 
şi-a pus, fără nici un fel de scrupule, pecetea peste aproape fiecare detaliu constitutiv. Re- 
marcabile, alese cu mult bun gust, sînt obiectele de artă care mobilează interioarele : m-au 
sedus aici culorile tulburătoare ale unui excepţional Van Dyck, cîteva siluete neobișnuite 
din porțelan de Meissen, mai multe bibelouri chinezești de o bizară eleganţă. Am zăbovit 
puţin în camera locuită altădată la Sanssouci de Voltaire, privind — nedumeriţi la început — 
pictura animalieră de pe pereţi, care constituie, mai degrabă, cadrul unei încăperi prede- 
stinate copiilor. Ni s-a povestit apoi cum Frederic II, nemulţumit că marele scriitor a 
părăsit după o bucată de vreme castelul, a vrut să-i joace o festă — poate pentru poste- 
ritate —, împodobindu-i camera cu profilul diverselor vietăţi ale pădurii, menite să repre- 
zinte dispoziţiile variate, capricioase, ale genialului francez. Am mai văzut și admirat mult- 
auritul pavilion chinezesc; corpul de casă care confundă ferestrele cu uşile (geamurile 
merg toate pînă la dușumea, îngăduind, la nevoie, ieşirea foarte confortabilă direct în parc), 
fiind supranumit... castelul femeilor ; luxuriantul pavilion al soarelui, care stringe într-o 
rozetă de considerabile dimensiuni lumini orbitoare, risipindu-le apoi cu generozitatea 
astrului pe aleile înmiresmate de trandafiri ş. a. 


Ne-am eliberat, după un timp, de tirania acaparantă a frumuseţilor de la Sanssouci 
și, îmbarcaţi iarăși în automobilul flămînd de noi distanţe, am alergat spre marile studiouri 
` cinematografice DEFA de la Babelsberg. Am avut aici prilejul să rătăcim pe platourile 
de filmare, unde se turna pentru cinemascop opereta Studentul cerșetor, o lucrare artistică 

despre viaţa, preocupările, năzuinţele tineretului din cele două părţi ale Berlinului, și Lizzie, 
o evocare dramatică a vremurilor de la începutul domniei nefaste a hitlerismului. Conti- 
nuîndu-ne plimbarea, am parcurs... străzi din Berlinul de Vest, uliţe din foarte vechi tim- 
puri germane, cîteva bulevarde pariziene: eram pe teritoriul decorurilor exterioare, care 
ocupă spaţii întinse, rupte din trupul inform al Babelsbergului, dispus să-și schimbe merew 
înfăţişarea. 


De la porţile cetăţii cinematografice pînă la Berlin e foarte aproape... Pe nesimţite, 
intrăm în oraşul paradoxal al celor două orașe... Li se pare extrem de curios străinilor să 
constate că, mergînd liniştit pe o stradă, sînt siliţi, la un moment dat, să-şi sporească 
atenţia : pe un trotuar e Berlin-Est, pe celălalt Berlin-Vest, iar la mijloc... teren neutru. 
Tot aşa cum, dacă te-ai urca în S-Bahn (trenul aerian) sau în U-Bahn (metroul), fără să 
fii familiarizat cu orașul, trebuie să ciuleşti mereu urechea, așteptînd glasul megafonului, 
care, la gara Friedrichstrasse, de pildă, te informează că aceasta este ultima staţie din 
Berlin-Est... Cît de bizară, de nefirească li s-o fi părînd berlinezilor această sumară, ne- 
obişnuită graniță împlîntată în inima indivizibilă a Capitalei, a Germaniei ! (Numai o fan- 
tezie cvasidementă, pornită împotriva naturii, poate concepe, pentru eternitate, auriculele 
despărțite cu sîrguință de ventricule și sîngele care încearcă să curgă conştiincios într-un 
despărțămînt sau celălalt !) Şi cît de vinovată este indiferența cîrmuitorilor din Germania 
occidentală, care se încăpăţinează să creadă că pot perpetua acest proces patologic, făcînd 
abstracţie de oamenii așezați pe ambele maluri ale hotarului fantomatic și hotărîţi să în- 
lăture arbitrarul, amintirea cataclismului fascist şi vestigiile deceniului ruşinos din istoria 
germană ! 


Sint gînduri care nu te părăsesc, cînd priveşti piatra lăcrimată de fum din rămă- 
şițele sumbre ale Reichstagului, nimicnicia jalnică a cancelariei Reichului, cufundată în 
tăcerea sinistră a ruinelor, sau coloanele grave așezate de strajă la Brandenburger Tor. 
Sînt gînduri care ne-au însoţit adesea în convorbirile şi întrevederile noastre, amestecîndu-se 
ciîteodată, difuze, și în țesătura minunată a imaginilor artistice culese la Volksbühne și 
Deutsches Theater, la Opera Comică şi Deutsche Staatsoper, la Berliner Ensemble. 


Volksbühne 


Cunoaşterea mişcării teatrale berlineze a debutat prin vizionarea a două reprezen- 
taţii — Nekrasov de J. P. Sartre şi Sfinta Ioana de Bernard Shaw — pe una din marile 
scene ale Capitalei. Am remarcat aici, de la început, un lucru caracteristic, reîntilnit 
aproape peste tot în Germania : indiferent de regizorul care semnează spectacolul, se simte 
evident un stil, relativ ușor de identificat și în celelalte spectacole ale aceluiaşi teatru, unde 
participă alte forţe artistice. Acest stil se desprinde din factura generală a repertoriului, 
din unghiul de vedere regizoral, din maniera de interpretare actoricească, din modul de 
compoziţie al decorurilor. Noi vorbim adesea despre personalităţi actoricești sau regizorale, 
şi existența acestora nu poate şi nu trebuie să fie contestată ; mă ispiteşte însă, în perspec- 
tivă, definirea limpede a personalităţii teatrelor romîneşti, asemenea individualităţii destul 
de pronunţate a teatrelor din R. D. Germană. Aceasta nu exclude, ci dimpotrivă favori- 
zează cristalizarea unor profiluri interesante de interpreţi creatori care, solicitaţi să-şi to- 
pească personalitatea în aceea a teatrului, sînt obligaţi în primul rînd să şi-o descopere, 
făcînd sondaje adinci pe tărîmul, presupus fecund, al talentului și pregătirii lor. De aici, 
un schimb amplu de căutări reciproce, care contribuie, într-o sinteză finală, la progresul 
general al artei teatrale. 


Stilul de la Volksbühne are o serie de componente, prin care transpare, în ansamblu, 
un caracter modern, dispus uneori să meargă pînă la limita experimentului. Am avut sen- 

Scenă din ,,Nekrasov“ (Volksbühne) 


timentul, mai cu seamă la Nekrasov, că se poate distinge şi o oarecare influenţă a siste- 
mului de teatru brechtian, în măsura în care o serie de actori păreau foarte amuzaţi, jucîn- 
du-se cu rolul mai mult decît jucîndu-l. În aceeaşi ordine de idei, este marcată, tot în spec- 
tacolul pomenit, intenţia de a demonstra cu claritate convenţia teatrală : actorul face un 
număr de telefon, mișcînd degetul în aer, bea din pahare evident şi ostentativ goale, iar 
cînd duce o sticlă la gură sintem obligaţi să constatăm că aceasta n-are volum, fiind fă- 
cută din cîteva benzi rudimentare care nu se împlinesc şi, în mod implicit, n-au facultatea 
de a stăpini lichidul. Poate că tot pe aceeași linie, s-ar putea înscrie și valorificarea unor 
automatisme, care se străduiesc, prin repetiţie mecanică, să sublinieze cîte o idee: așa, de 
pildă, apare, la balul unde e descoperită adevărata identitate a lui Nekrasov, un dans 
ritmat, reluat într-o perfectă unilormitate de mai multe ori, sau o fugă sacadată în jurul 
scenei pentru prinderea mistificatorului. 

În general, piesa lui Sartre, pusă în scenă de Fritz Wisten, n-a fost tratată nici o 
clipă la modul grav, apelindu-se continuu la marea şarjă, la supremul grotesc. Mi-am 
amintit în sala de spectacol de la Berlin o discuţie avută, în urmă cu cîtva timp, la Cluj, 
pe marginea reprezentării aceleiași piese: apăruseră acolo două poziţii, care cereau, cu 
drept de exclusivitate, una adoptarea atitudinii serioase, alta îmbrăţişarea tonului glumeţ 
în raport cu Nekrasov. Dacă atunci nu eram pe deplin convins de dreptatea absolută a 
vreunei partide, astăzi, înclin să cred — după încă o confruntare concretă — că haina 
răutăcios-glumeaţă e mult mai potrivită pentru trupul lucrării sartriene. 

Și, fiindcă tot am făcut asociaţia cu teatrul din Cluj, nu pot să evit o simplă ope- 
raţie aritmetică foarte revelatoare : deoarece 4 ore şi 30 de minute împărţite la 2 fac în- 
totdeauna 2 ore și 15 minute, sînt silit să trag concluzia că spectacolul de la Berlin a durat 
exact jumătate de timp faţă de cel de la noi. Diferenţa aceasta nu e determinată numai de 


WWW .cimec.ro 51 


ritm (cu toate că ritmul îndrăcit de la Volksbiihne nu suferă comparaţie cu ritmul potolit, 
gospodăresc, de la Cluj), ci şi de aptitudinile chirurgicale ale oamenilor de teatru germani, 
care au extirpat fără milă din text tot ce li s-a părut de prisos. De altfel, virtuozitatea 
bisturiului nu este folosită aici numai în raport cu piesele moderne, extinzîndu-și sfera 
de activitate şi asupra repertoriului clasic. Cîteva cifre-record în această direcţie spun 
foarte mult : trilogia Wallenstein se joacă în patru ore la Leipzig, Wilhelm Tell în două 
ore şi jumătate ş.a.m.d. Pornind de aici, dacă am totaliza durata spectacolelor Don Carlos, 
Intrigă şi iubire, Hoţii, la Bucureşti, şi am repartiza-o, conform principiilor germane pome- 
nite, am vedea că — fără un efort suplimentar — s-ar fi putut parcurge în același timp 
aproape tot repertoriul 'schillerian... Fără îndoială că, în ansamblu, ar trebui stabilit un 
echilibru judicios între pietatea faţă de clasici şi necesităţile spectacolului contemporan. 
Nu -mi se pare că metoda oamenilor de teatru germani poate fi considerată universal 
valabilă. În orice caz, dacă ne referim la Nekrasov, eu rămîn partizanul lor fervent : mi-am 
dat seama, la Volksbühne, cîte infiltraţii parazitare cuprinde piesa în versiunea ei inte- 
grală şi cît de clar rămîn exprimate intenţiile şi sensurile fundamentale în versiunea sce- 
nică inteligent amputată, și astfel mai validă. 

În Sfinta Ioana, pusă în scenă de Walter Suessenguth (care îl joacă și pe Warwick), 
se descifrează nişte linii directoare deosebite. Confirmînd trăsăturile caracteristice ale ace- 
luiaşi teatru, spectacolul nu sună deloc identic cu Nekrasov, demonstrînd, dacă mai era 
nevoie, că unitatea stilului nu presupune niciodată uniformitatea mijloacelor de expresie. 
Această idee este, în primul rînd, sprijinită de diversitatea stilurilor scriitoriceşti (în cazul 
concret, maniera lui Sartre și aceea a lui Shaw), care obligă la tratări diverse înăuntrul 
aceleiași concepţii spectacologice generale. E limpede că regizorul, urmărind producţiile 
literare despre loana d'Arc, realizate de-a lungul veacurilor de François Villon și Schiller, 
Mark Twain şi Anatole France, Bertolt Brecht şi Anna Seghers. Claudel și Anouilh, a 
căutat să situeze piesa lui Shaw în acest ansamblu, discernîndu-i tonalitatea specifică. Am 
avut însă impresia că, influenţat de seriozitatea problemei istorice și de modurile grave 
în care a fost adesea abordată, directorul de scenă a estompat pe alocuri — mai cu seamă 
în ultimele două tablouri — scînteile ironice, de parodie, abundente în „cronica dramatică 
în şase tablouri și un epilog“, scrisă de unul dintre cei mai mari dramaturgi contemporani. 
Aceasta n-a impietat însă, în general, asupra transmiterii majorităţii sensurilor fundamen- 
tale ale textului și asupra interpretării lor artistice inspirate. Aşa, de pildă, cu mare inte- 
ligenţă şi virtuozitate a fost 'desăvîrșită construcţia tabloului dificil care aduce în scenă 
tribunalul Inchiziției : aici era evident, în fiecare intonaţie, în fiecare jumătate de gest și 
în fiecare privire, studiul migălos, aplicat, care s-a așezat la baza acestui spectacol armonic, 
finisat cu meşteşug și pedanterie zeloasă pînă la cel mai mărunt şi, în aparenţă, neînsem- 
nat detaliu. 

Cuvintele bune spuse despre regizorii de la Volksbühne (și mai cu seamă despre 
Fritz Wisten, o personalitate foarte interesantă) nu angajează ignorarea unor valoroşi in- 
terpreţi, care au determinat, în bună măsură, reușita spectacolelor. Un distins actor, care 
ni s-a recomandat prin două roluri cu totul deosebite ca factură, este Frantz Kutschera. 
Plin de fantezie și dezinvoltură fermecătoare în rolul lui Palotin (din Nekrasov), unde a 
demonstrat foarte mult simţ al măsurii în dozarea grotescului, el a izbutit, în perspectiva 
existenţei sale actoricești multicorde, să stăpînească scena și prin intermediul partiturii cu 
intense note dramatice a Capelanului de Stogumber (din Sfinta Ioana). Interesantă a fost 
şi compoziţia sigură, nuanțată, susținută de un glas generos cu inflexiuni de orgă, a lui 
Albert Grabe, în rolul refugiatului rus Demidoff din piesa lui Sartre. Interpreta Ioanei 
d'Arc (Elfie Garden) nu s-a lăsat intimidată de predecesoarele ei celebre în acest rol 
(Sybil Thorndike la Londra, Emma Grammatica în Italia, Ludmila Pito&ff la Paris, Alice 
Koonen în U.R.S.S., Elisabeth Bergner în Germania), a dat dovadă de multă sensibilitate 

şi, cu toată lipsa ei de experienţă, a impus dorinţa de a fi revăzută în distribuţia unor piese 
asemănătoare, susceptibile să-i confirme calitățile scenice. 

Am lăsat intenţionat la urmă problema decorurilor, care mi s-a părut excepţional 
rezolvată de unul din cei cîţiva foarte buni pictori scenografi de la Berlin, Roman Weyl. 
La Nekrasov, întreaga construcţie a decorului s-a întemeiat pe perdele, cărora li s-au 
adaus nişte linii foarte zgircite dar extrem de sugestive. Admirabile erau fundalurile, con- 
stituite dintr-o graţioasă, volubilă compoziţie picturală, așezată cam pe trei sferturi din 
peretele posterior al scenei şi continuată în rest de perdele care completau armonic ansam- 
blul, făcînd impresia că descind direct, fără nici un efort, din culoarea și linia desenului. 
Excelent realizată mi s-a părut atmosfera redacţiei, care trăia intens în scenă, la o tempe- 
ratură febrilă, prin niște mobile rudimentare — un birou, o masă, citeva scaune —, mai 
multe reclame agățate pe pereţi și un sistem de linii încrucișate, la confluenţa cărora 
apărea pregnant, obsedant, simbolul gazetei „Soir à Paris“. Discutabilă rămîne o convenţie, 
care n-a fost păstrată pînă la capăt de regie: ușile, ferestrele, mobila, telefonul sint date, 
în general, numai prin contururi, fără a alcătui mase compacte, dar, datorită nu ştiu cărui 
capriciu, cîte un personaj bagă capul printr-o uşă, obligîndu-te să consideri, după ce te 
împăcaseşi cu ideea existenţei ei, că ţi s-a jucat o festă şi că... uite ușa, nu e ușa. 

Mai consecvente, parcă, sînt decorurile din Sfinta Ioana : aceeași mare economie de 
mijloace, aceleaşi linii sugestive, aceeași aparenţă geometrică, concurînd toate la crearea 
unui cadru amplu, impresionant, cel mai propriu pentru desfășurarea acţiunii. Două ta- 
blouri mi-au rămas pînă azi în amintire, ciștigînd dreptul deplin de a nu fi uitate multă 
vreme. Câteva bănci, prinse în perspectiva unui amfiteatru, și șapte-opt coloane cu o siluetă 
neprietenoasă au fost suficiente să simt, aproape la modul fizic, apăsind asupră-mi, în 
calitate de conştiincios spectator, infamia tribunalului Inchiziției. Tot aşa cum un stilp de 
susținere cu niște profiluri ascetice de sfinţi, cocoţate pe trupul său, și un fragment 

Scenă din „Sfinta Ioana“ (Volksbühne) 


(aproape un semicerc) de vitraliu au avut darul de a ne transpune înăuntrul unei grandioase 
catedrale, reci, amenințătoare, dușmănoase. 

Decorurile lui Roman Weyl, jocul lui Kutschera sau Elfie Garden, regia lui Wisten 
şi Suessenguth au avut valori incontestabile și momente inegale ; n-am asistat la spectacole 
care ar putea aspira la premiul perfecțiunii (Sfinta Ioana a sunat, după mine, puţin prea 
grav, iar Nekrasov puţin prea... frivol, în căutarea uneori forţată a marelui experiment), 
dar m-am întîlnit, în mod incontestabil, la Volksbühne, cu nişte artiști autentici, ireme- 
diabil contagiaţi de morbul căutării neobosite a noului pe tărîmul generos al teatrului 
realist-socialist. 


Deutsches Theater 


Textele dramatice se recomandă foarte diferit, la lectură, celor care își pun în gind 
să devină autorii unor spectacole construite pe baza acestor partituri literare. Unele s-ar 
putea numi, prin convenţie, plastice, în măsura în care se descoperă cu promptitudine 
— constituind izvorul unor sugestii vii — o sursă bogată de reprezentări vizuale. Altele 
ar putea fi considerate, prin aceeași convenţie, ermetice, în măsura în care nu se desfac 
cu cea mai mare ușurință unor ochi cam indolenţi, cam inerţi, dispuși îndeobşte să recep- 
ționeze imaginile şi sensurile literare, numai după ce au fost trecute printr-o foarte minu- 
țioasă mașină de tocat carne. 

Faust e un text care, cuprinzind nespus de multe valori plastice, obligă totuși la 
nenumărate lecturi sensibile, susceptibile să ducă la înţelegerea supremelor sale valențe 


poetice, presupuse ermetisme pentru miopia vinovată a obtuzilor. Tocmai din această pri- 

<ină, lucrarea goetheană este una dintre cele mai dificile de abordat în perspectiva spec- 
tacolului ; tocmai de aceea, o E AEIR cu Faust e în stare să dea măsura întreagă a 

Este explicabilă, în această ordine de idei, emoția care m-a întovărășit, în stal, încă 
înainte de ridicarea cortinei. (În paranteză fie spus, teatrele germane au următorul obicei : 
întii se sting toate candelabrele, apoi se desface cortina pe întuneric și se dă lumina pe 
scena deschisă ; tot așa, sfirşitul de tablou sau de act e întîi marcat de umbra deplină pe 
aceeaşi scenă deschisă și abia apoi se trage cortina.) Treptat, această emoție a îndoielii 
a făcut loc certitudinii unor emoţii artistice care nu m-au părăsit de-a lungul desfășurării 
peripeţiilor lui Faust și Mefisto. 


Am văzut la Deutsches Theater partea întîi a capodoperei goetheene, compusă 
dintr-un prolog în cer şi 24 de tablouri. Această aparentă fărimițare a lucrării — e vorba, 
totuşi, de 24 de tablouri — impune regizorului un efort considerabil, în vederea înlăturării 
împresiei de secţionare, de spectacol alcătuit din fracțiuni de idei și sentimente puse cap 
la cap, cu o intenţie bine determinată, de capriciul scriitoricesc. 


Poate că unul din meritele majore ale directorului de scenă, Wolfgang Langhoff, 
a constat tocmai în această impresie de strînsă continuitate, care a planat asupra me 
gului spectacol, devenit foarte rotund, perfect unitar, urmărit cu o logică interioară desă- 
vîrşită. E limpede că nu numai scena turnantă şi ritmul alert, care nu alterează nici o i 
clipă respirația autentică a piesei, au determinat această senzație. O contribuție însemnată 
au adus-o, în prim-plan, actorii, care au ştiut să-şi gradeze evoluţia astfel, încît — la 
fiecare ridicare de cortină — îi aşteptam, nerăbdător, să reia firul parcă întrerupt de ne- 
glijenţa mea şi nu de voinţa lor. Ei şi-au dozat cu atita rigurozitate dezvoltarea sentimen- 
telor, încît, de multe ori, am avut falsa impresie că un tablou nou îi regăsea împietriţi acolg 
unde îi lăsasem înainte, pentru ca treptat să se dezmorţească, să iasă din aparenta letar- 
gie şi să-și continue vibrația intensă. | 

Realizarea actoricească cea mai însemnată îi aparţine, în mod incontestabil, inter- 
pretului magistral al lui Mefisto, Ernst Busch, pe care l-am revăzut — într-o altă strălucire 
— în mai multe rînduri la Berliner Ensemble, unde funcţionează cu titlu permanent. Pu- 
ternica personalitate a acestui actor — unul din cei cîţiva foarte mari de pe întinsul R. D. 
Germane — a umplut scena, obligîndu-te să-l urmărești cu respiraţia întretăiată. Foarte 
interesantă este tratarea personajului diavolesc, care nu rămîne strîns în chingile crispării 
și ale umbrelor sumbre ; Busch l-a înzestrat cu ironie și mult spirit, cu volubilitate și destulă 
dezinvoltură, descoperind, pe această linie, posibilitatea de a-i valorifica și mai bine ci- 
nismul şi lipsa de scrupule. Mefisto, în interpretarea lui Busch, a părut mai puţin un ce- 
tățean înrădăcinat al iadului, descins din greșeală pe pămînt, şi mult mai mult un plenipo- 
tenţiar al diavolului, perfect aclimatizat — mult mai bine decit Faust și alţi semeni de-ai 
lui — pe planeta noastră. Fără îndoială că, în această companie, principalului erou goe- 
thean nu putea decît să-i vină foarte greu. Și, Waldemar Schütz, umbrit de prezenţa lui 
Busch şi insuficient înzestrat — după părerea mea — pentru acest rol, n-a realizat decît 
o debilă aparenţă faustiană : în prima sa epocă, el a fost cam colţuros, insuficient de spi- 
ritualizat, pentru ca în a doua să nu devină destul de senzual. În schimb, remarcabilă a 
fost Margarete Taudte, o sensibilă și autentic emotivă Margaretă, care a jucat cu delica- 
teţe scenele de dragoste — în care Faust a secondat-o cu prea puţină pasiune —, pentru 
a ajunge, fără să se contrazică artisticește, la puternice intonaţii tragice în scenele finale 
de cvasinebunie. 

Personajele numeroase care se aliniază în distribuţia lui Faust şi-au îndeplinit cu 
multă conştiinciozitate datoria, făcînd aproape să nu fie distinse ca participaţie ostentativ 
individuală, relevindu-şi însă cu putere de convingere prezența într-un ansamblu deosebit 
de coerent. Am avut, de altfel, o impresie foarte asemănătoare în raport cu decorurile şi 

muzica. Cadrul plastic, grandios de simplu, a fost conceput de foarte înzestratul Heinrich 
Kilger, ca un fundal al acţiunii, jucînd cu discreţie și nesolicitînd nici o clipă agresiv 
ochiul. La rîndul ei, muzica aranjată de Peter Fischer, cu toată amploarea caracteristică 
(orgă, numeros cor de adulţi, un suav cor de copii, o mare orchestră), n-a sunat niciodată 
independent, în fortissimo, ci, perfect consonantă cu mișcarea în scenă și cuvîntul, s-a 
mulat perseverent pe corpul acţiunii, însoţind-o prietenă, susţinînd-o, valorificînd-o. A- 
ceasta mi-a confirmat convingerea că, în general, atît de disputata muzică în spectacol se 
justifică admirabil acolo unde știe să se to- 
pească în fiinţa întregii reprezentații, izbutind 
să fie disjunsă de rest numai cu mijloace 
foarte stricte de laborator, atunci cînd un 
specialist încăpăţinat purcede la o savantă 
analiză. Exprimîndu-ne printr-un paradox, am 
spune că e admirabilă muzica de spectacol 
care nu există ca... muzică, în accepţia foarte 
obișnuită a cuvîntului, ci ca o componentă su- 
pusă, docilă și expresivă a imaginii unice pe 
care trebuie s-o transmită reprezentaţia de 
teatru. 

Pornind de la această idee a unităţii 
spectacolului, prezentă pregnant în Faust de 
la Deutsches Theater, se impune o remarcă 
valabilă pentru multe ansambluri germane. 
N-am întîlnit peste tot impresionante și nu- 
meroase personalităţi actoricești (aş fi încli- 
nat chiar să cred că, în proporţie, noi dispu- 
nem de mai mulţi mari interpreţi), dar, foarte 
rar am simţit, vizionînd o piesă sau alta, dis- 
cordanțe evidente înăuntrul distribuţiei, în 
raportul acţiune-decor, muzică-cadru plastic 
ş. a. Și aici, intervine un factor esenţial al 
spectacolului : regizorul, care izbutește, a- 
Ernst Busch în rolul lui Mefisto („„Faust« la tunci cînd își îndreptățește calitatea, să im- 

Deutsches Theater) prime o concepţie unică, o viziune temporar 


(în primele faze de lucru) divizată între di- 
versele componente ale viitoarei reprezentații, numai pentru a fi, în ultimă analiză, indivi- 
zibil reconstituită: Mi se pare că acest secret al lui Polichenelle, prea bine cunoscut, poate, 
la modul teoretic de mulţi directori de scenă, explică în practică o serie de succese ale tea- 
trului german, care dispune de cîteva figuri importante de regizori. Ei sînt aceia care con- 
tribuie în mod esenţial la sudarea colectivelor, la tocirea marilor diferenţe de valoare în 


spectacol, la formarea unor şcoli unde se dezvoltă talente actoricești și regizorale, la crearea 
„unor stiluri proprii. 


Așa, de pildă, încheind observaţiile asupra celor văzute la Deutsches Theater, nu 
se poate ignora maniera în care e jucat aici, sub impulsul lui Wolfgang Langhoff, marele 
repertoriu clasic : grandios, fără grandilocvenţă ; elocvent, fără retorism ; tragic, fără nici o 
instilaţie parazitară de melo; simplu, fără a accepta injoncţiunea vulgarităţii ; poetic, 
fără nici o interferenţă cu idilismul artificial ; în tonul epocii, fără a intra în desuet ; în 
consonanţă cu tendinţele contemporaneităţii, fără a ajunge la modernizări forţate. 


Dacă mă uit bine, observ că în această enumerare a unor calităţi descifrate în stilul 

manifestat la Deutsches Theater, n-am făcut altceva decît să repet, pe scurt, unele date 
fundamentale care trebuie să se așeze în mod obligatoriu la baza unui spectacol de auten- 
tică artă. Coincidenţa este foarte explicabilă : Faust face parte din familia unor asemenea 
sârbători teatrale. 


Opera şi Opera Comică 


Cel mai somptuos edificiu teatral din Berlin este, fără îndoială, Deutsche Staatsoper, 
făcut una cu pămîntul în vremea ultimului război şi reînălțat cît mai aproape de forma 
iniţială, în anii din urmă. Abundă aici ornamentele aurite, marmura, lemnul scump, dis- 
tribuite pe spaţii foarte întinse, în holuri, foaiere, în celebra sală a lui Apollo... 

Pe scena admirabil utilată a Operei, am văzut desfășurîndu-se baletul Coppelia. 
Surprinzătoare și extrem de interesantă a fost lectura nouă a unor motive prea bine 
cunoscute. Se ştie că la baza acestui balet stă o nuvelă de E. T. A. Hoffmann, care îl 
vede pe Coppelius ca pe o încarnare diabolică a răului și distrugerii. Înscenarea berlineză 
a încercat să reinterpreteze acest personaj, desluşind în existența lui o dualitate, care îl 
face să basculeze între un şarlatan de bilci şi o figură înrudită cu aceea a doctorului Faust ; 
între aparenţe și substanţe înspăimîntătoare, comice, înduioşătoare. Instinctelor lui tira- 
nice, necruțătoare, li se adaugă în această viziune şi o serie de înălţătoare aspirații spre 
absolut: meșterul înzestrat, ambițios şi încrezut al mecanismelor vrea să dăruiască şi 
viață păpușilor sale, tînjind în acelaşi timp să se împărtășească din harurile frumuseţii. 
dragostei, mîngiierii. 

Interpretul lui Coppelius (Erhart Stegmann) s-a străduit să valorifice această con- 
cepţie originală şi a izbutit, alături de Coppelia (Inge Koch), s-o facă în cea mai mare 
măsură. De altfel, și toţi ceilalţi secondanţi s-au dovedit a fi nişte dansatori foarte buni, 
în stare să caute și să găsească toate sensurile și unele valenţe poetice ale mișcării. Spec- 
tacolul mi-a produs, în ansamblul lui, o impresie ciudată: fiecare detaliu aspira la per- 
fecţiunea tehnică, fiind realizat cu o exactitate aproape matematică; au fost momente 
de adevărată virtuozitate, și cu toate acestea n-am izbutit să ajung la suprema intensi- 
tate a emoţiei. Muzica lui Leo Delibes a fost transmisă, cu multă supleţe şi cu o foarte 
delicată ştiinţă a nuanţelor, de o excelentă orchestră; realizarea coregrafică, însă, atin- 
gînd desăvîrşirea tehnică, a fost insuficient căptușită de trăire sensibilă, și de aceea nu 
mi-a putut oferi o satisfacţie deplină. 

Un sentiment deosebit de acesta l-am încercat la Komische Oper, în contact cu 
lucrarea lui Leos Janacek, Vulpea cea şireată. Dominanta acestui spectacol a constituit-o 
poezia, prezentă în fiecare element și în ansamblul unei reprezentații neobișnuite. Sînt 
silit să fac o confesiune: nu mai văzusem niciodată o operă... animalieră. Or, aici, „per- 
sonajele-oameni“ sînt în minoritate — în orice caz calitativă, dar şi cantitativă — față 
de „personajele-animale“. 

Imaginaţi-vă, de exemplu, nunta unor vulpi, la care participă broaște, melci, flu- 
turi, alte vietăţi ale pădurii, mișcîndu-se și acţionind în maniera proprie, caracteristică, 
fără a ne aminti de semenii noștri, independent de faptul că pînă la urmă interpreţii sînt 
totuşi oameni... Mergeţi mai departe cu închipuirea şi ascultați aceste animale cîntind 
disciplinat cîte unul, în duo, sau în cor, cum se întîmplă de obicei la operă... Nu rămineţi 
numai la nunta de care vorbeam, ci continuaţi fabulaţia și ajungeţi la o acţiune înche- 
gată, de natură să solicite eroii-animale să se bucure şi să sufere, să demonstreze în scenă 
că simt aproape omeneşte şi că acţionează sub impulsul acestor sentimente... Dacă aţi 
izbutit să vă reprezentanţi toate acestea, trebuie să dobindiţi credinţa că ele sînt perfect 
realizabile înăuntrul unui spectacol de operă fermecător, pe care l-a compus cu mare 
artă regizorul Walter Felsenstein. 

Am fi nedrepţi dacă am considera că meritul directorului de scenă se reduce la 
ingeniozitatea tratării unei teme dificile. E adevărat că primul lucru care se remarcă, 
urmărind cîntecul şi mișcarea animalelor, e tocmai acesta. Dar să ne oprim mai bine asu- 
pra viziunii generale : s-ar părea că e vorba de un balet-pantomimă, cu un generos fond 
orchestral și cu rare, dar importante în economia generală, intervenţii de muzică vocală. 
Toate acestea sînt învăluite într-o atmosferă de mare poezie a naturii, care respiră prin 
toţi porii spectacolului. Dacă m-aţi întreba cine este protagonistul din Vulpea cea şireată, 
aș răspunde prompt, fără nici o ezitare: pădurea, pe care am simţit-o continuu tresărind, 
emoționată, în ritmul muzicii şi al mişcării eroilor, la fiecare durere şi bucurie a anima- 
lelor prietene. Intrind în amănunte, aş adăuga că mi s-a părut excepţională interpreta 
principală (Irmgard Arnold), care, în rolul vulpii șirete, cîntă splendid, se mișcă expresiv, 
găsind intonaţiile cele mai potrivite pentru a fi îndurerată, înduioșată, fericită, benefi- 
ciind de experienţa omului, dar simulînd perfect animalul. Și ca ea, mulţi alţii... 

Dar nici ingeniozitatea, nici ştiinţa măiastră a construirii unui cadru de autentică 
şi inspirată poezie nu epuizează maniera caracteristică a lui Walter Felsenstein. Și aici 
ajungem, poate, la o problemă de existenţă a teatrului muzical. Nu sînt mare amator 
de spectacole de operă, cu toate că nu refuz niciodată, ba dimpotrivă, să asist la ele într-un 
fotoliu acasă, schimbind cu conştiinciozitate discurile. Nu numai comoditatea mă face să 
am astfel de preferinţe, ci mai cu seamă senzaţia pe care am încercat-o de mai multe ori 
în stal, că asist la... muzică cu prea puţin teatru. Să mă explic: încă de la apariţia acestui 
gen, exista obișnuinţa de a i se spune il dramma per musica, pornindu-se de la ideea tea- 
trului ca dată fundamentală, pe care se altoia în mod firesc muzica. Cu timpul însă, această 
accepţie foarte judicioasă a fost alterată, ajungîndu-se uneori la spectacole în care muzica 
e transmisă, poate, cu foarte multă sîrguinţă, ignorîndu-se aproape cu desăvirşire jocul 
actorilor, gruparea lor în scenă, integrarea întregului într-o viziune regizorală. 

Ceea ce m-a impresionat în mod deosebit la Opera Comică a fost că am văzut niște 
valoroși actori de teatru, care și cîntau, fiind foarte înzestrați în ambele. direcţii. În afară 
de aceasta, a fost cît se poate de evidentă, aproape palpabilă, în Vulpea cea șireată, com- 
poziţia minuțioasă a întregului spectacol, care a demonstrat munca regizorului cu fiecare 
actor în parte, implantarea organică a muzicii pe atitudinea interpretului în momentul dat, 
asociația perfectă a cuvîntului cîntat cu sensul lui logic și cu acţiunea corespunzătoare. 

Stilul imprimat de Walter Felsenstein — una dintre cele mai proeminente perso- 
nalităţi regizorale germane — la Komische Oper mi se pare că reprezintă o viziune foarte 
modernă, complexă și completă a spectacolului muzical. Poate, tocmai de aceea, alături 
de marea delectaţie artistică obţinută la Vulpea cea şireată, am mai dobîndit aici și o 
încredere sporită în perspectivele spectacolului de operă, care, cîteodată, într-o tratare pri- 
mitivă, săracă, apare puţin perimat. 


Berliner Ensemble 


Pe cheiul rîului Spree, dincolo de podul de pe Friedrichstrasse, care opreşte trecă- 
torii să privească evoluţia lină, graţioasă a pescărușilor şi mișcarea mai vulgară, mai 
puţin spectaculoasă a unor grupuri dezorientate de rațe sălbatice, în inima Berlinului se 
găseşte o clădire cu o aparenţă destul de modestă. În fiecare seară, niște oameni grăbiţi, 
indiferenți de astă dată la amabilităţile timide ale vietăţilor pripăşite în mod curios în 
centrul marelui oraş, se înghesuie în incinta clădirii și, adesea într-o nemţească cam stil- 
cită, se interesează cum își pot procura bilete. Sînt germani, dar şi foarte mulţi străini, 
care vor să vadă interesantele spectacole de la Berliner Ensemble. 

Teatrul lui Brecht a stirnit în ultimii ani discuţii numeroase, aprinse, în jurul său, 
mobilizind cu intensitate atenţia specialiștilor, entuziasmînd, indignînd, dar în orice caz 

intrigînd pe cei ce se ocupă de tainele scenei. 
S-a vorbit despre ambițiile autorului piesei 
Mama Courage de a deveni un Aristotel al 
zilelor noastre, care încearcă să purceadă la 
o cu totul nouă codificare a teatrului. I s-a 
imputat că, pierzînd simţul proporţiilor, vrea 
să lichideze printr-o trăsătură de condei tra- 
diţiile unui gen bătrîn de 2500 de ani. A fost 
acuzat că, dintr-un spirit gratuit de frondă, 
pledează pentru „antiteatru“, care contrazice 
tot ce s-a aşezat temeinic, unanim recunos- 
cut, în imperiul Thaliei şi Melpomenei. E ade- 
vărat că, în acelaşi timp, Bertolt Brecht şi-a 
găsit şi destui apologeţi, dispuși să considere 
că el a revoluţionat teatrul şi că a inaugurat, 
în mod incontestabil, o eră nouă în istoria 
dramaturgiei și a spectacolului. Alţii, şi mai 
exaltaţi, au declarat că teatrul modern în- 
cepe de la autorul lucrării Cercul de cretă 
caucazian şi că maniera sa este singura posi- 
bilă, valabilă, artistică în zilele noastre. 


Citisem și cu, ca omul care se respectă, 
mai multe piese brechtiene ; studiasem cele- 
ibra Theaterarbeit ; urmărisem diversele dis- 
«cuţii contradictorii, care antrenaseră — între 
alţii — şi pe marii actori Jean-Louis Barrault 
şi Michael Redgrave. Ziceam, pornind de la 
aceste cunoștințe destul de sumare, că sînt 
relativ informat asupra unei mişcări teatrale 


zi s x ; i Helene Weigel în „Mama Courage" 
“care făcuse atita scandal și îmi constituisem (Berliner Ensemble) 


:şi un rudimentar punct de vedere critic. Cînd 

am aflat că plec în Germania, mi-am reluat fişele şi am încercat să sistematizez, în ve- 
derea confruntării apropiate, cele cîteva lucruri pe care mi se părea că le știam. Mi-am 
amintit astfel că: 

Brecht a fost un scriitor, nemulţumit cu anticipație de felul în care ar putea să-i 
interpreteze regizorii opera. De aceea, fiecare lucrare a sa, publicată în patrie, era inso- 
țită de ample lămuriri ale autorului asupra filozofiei care i-a stat la bază, asupra sensurilor 
«i mai evidente sau mai absconse ; dincolo de aceasta, se dădeau foarte detaliate indicaţii 
asupra modului în care trebuia pusă în scenă. Atunci cînd guvernul R. D. Germane i-a 
„oferit cu cea mai mare generozitate fondurile necesare, la sosirea sa în Berlin — 1948 — 
<l a preferat să-și regizeze singur spectacolele, ocupindu-se cu extremă meticulozitate și 
„de alegerea muzicii pentru reprezentaţie, de schiţarea şi finisarea decorurilor, de reali- 
zarea costumelor ş.a.m.d. În acest chip, el a obţinut posibilitatea practică de a exercita 
“un cumul de funcţii — scriitor și teoretician al teatrului, dramaturg şi regizor —, care 
i-a îngăduit, într-o rară sinteză, să-și definească un sistem complex. 

El şi-a propus să renunţe la „forma dramatică“, pentru a îmbrăţişa „forma epică”: 
în această ordine de idei, a încercat să înlocuiască în teatru acțiunea cu naraţiunea. Tot 


ră coordonată, ci 


așa, a considerat că piesa nu trebuie să se desfăşoare linear, pe o singi 
mai degrabă circular, abordind multilateral subiectul sub toate unghiurile posibile, pe 
toate faţetele existente. 

Tehnica actoricească trebuie să pornească, după Brecht, de la Uerfremdungseffekt 

înstrăinarea sau „efectul de distanțare“, care îl solicită pe interpret să nu se identifice 
cu rolul, ci să se detașeze de el pentru a putea adopta o poziţie critică, susceptibilă să 
ducă în 'scenă la aprobarea sau dezaprobarea personajului jucat. În chipul acesta, se 
schimbă și modul de acţiune asupra omului din stal: el trebuie să se elibereze de „ma- 
gia“ spectacolului, să seziseze convenţia teatrală, să nu mai fie contagiat de emoție și să 
reacționeze nu sentimental, ci lucid, în mod critic și el, adoptind o poziţie clară, favo- 
rabilă sau defavorabilă, în raport cu ideile exprimate de piesă și susţinute, prin „efectul 
de distanțare“, de către interpreţi. În ultimă analiză, se ajunge astfel la înlocuirea tea- 
trului ca ficţiune, cu o formă de spectacol mai „științifică“, negîndu-se în acelaşi timp 
valoarea contemporană a teatrului pasiunilor („racinean“, cum i s-a spus de atitea ori), 
care se cere suplinit de intervenţia activă a raţiunii actorului și spectatorului. 

Înarmat cu aceste cîteva date rememorate, am plecat, nerăbdător, să-i prind asu- 
pra faptului, la faţa locului, pe incriminați. Am văzut la Berliner Ensemble patru spec- 
tacole — Mama Courage şi copiii ei şi Cercul de cretă caucazian de Bertolt Brecht; 
Năzdrăvanul de la Soare-Apune de I. Synge, Pupila de A. Ostrovski —, am asistat la repe- 
tiţii, am stat de vorbă cu actori, regizori, pictori scenografi și... către sfîrşit abia, am 
început să deslușesc o serie de lucruri care au completat sau contrazis uneori rudimentarele 
mele informaţii, condiţionind adevărata înţelegere a teatrului brechtian. 

Primul contact cu piesa Mama Courage m-a obligat, de la început, la o serie de 
reflecţii suplimentare. Am luat în mînă programul, care m-a izbit prin formula sa origi- 
nală de compoziţie: într-o prezentare grafică excepţională, el se ocupă destul de puţin, 
la modul direct, de piesă, făcînd însă o serie de asociaţii diverse, pe planul ilustraţiei și 
al ideii, menite să explice substanţa lucrării. În cazul concret, programul debutează astfel : 


„Ce trebuie să demonstreze astăzi spectacolul 
Mama Courage şi copiii ei: 


Că marile afaceri din timpul războaielor nu se fac de către oamenii simpli. Că 
războiul, care reprezintă, de fapt, continuarea afacerilor prin folosirea altor mijloace, face 
ca virtuțile omenești să devină ucigătoare chiar și pentru cei ce le posedă. Că el trebuie 
din această cauză combătut“. 

După acest gen de motto, urmează niște ilustraţii puse faţă în faţă, din care se 
vede că astăzi un tun valorează cît o școală, un avion de bombardament cit un spital 
ş.a.m.d. Acestor imagini comparative li se adaugă cîteva fraze ale lui Johann Gottfried 
Herder asupra războiului şi două desene de Picasso, închinate luptei pentru pace. În cele 
din urmă, niște imagini fotografice și textul unor cîntece din piesă, cîteva detalii asupra 
punerii în scenă. 

Din simpla lectură a programului, se impun cel puţin două observaţii, confirmate 
mai tîrziu pe marginea spectacolelor. Mai întîi, intenţia explicită a autorului de a trans- 
mite un mesaj, de a susţine o teză, care justifică, în ultimă instanţă, toată construcţia 
reprezentaţiei. În al doilea rînd, folosirea unui sistem de anacronisme, pentru situarea 
concomitentă a personajelor în epoca lor — în cazul concret, e vorba de secolul al 
XVII-lea — și în contemporaneitate, lăsindu-le să vorbească o dată pentru a ilustra mai 
multe situaţii, dintre care dominantă rămîne aceea a zilei de azi. Decurge de aici o con- 
cepţie oarecum nouă a dramei istorice, care își impune aproape coincidenţa cu contempo- 
raneitatea, nu prin intermediul unor legături destul de depărtate, pe care trebuie să le 
găsească spectatorul, ci prin sugestia directă făcută de regizor și actor. Tocmai de aceea, 
pot să afirm cu convingere că am recepționat în sală motivele din Mama Courage, petre- 
cute acum 300 de ani, ca pe nişte motive contemporane. 

Am căutat să descifrez de la primii pași ai actorilor în scenă, ca pe o dată funda- 
mentală, felul în care acţiunea e înlocuită de naraţiune, modul caracteristic de manifes- 

tare al „teatrului epic“. Înaintea fiecărui tablou, o proiecţie cinematografică pe ecranul 
improvizat al unei cortine albe povestește în citeva cuvinte acţiunea care se va desfă- 
şura, stabilind momentul istoric pe parcursul războiului de treizeci de ani şi întimplările 
eroinei principale şi ale familiei ei. Astfel, sîntem preveniţi asupra celor ce se vor pe- 
trece, și surprizele, pe acest plan, sînt excluse. Cînd se ridică cortina, așteptăm să se în- 
tîmple ceea ce ştim că se va întîmpla, fiind curioși numai să vedem ce mijloace vor folosi 
actorii, cum vor izbuti să ne convingă. Sarcina interpreţilor devine incomparabil mai 
dificilă decît într-un spectacol obișnuit, în măsura în care omul din stal trebuie să-şi 
filtreze emoția exclusiv pe ceea ce dă actorul imprevizibil din arta sa, acţiunea fiind per- 
fect previzibilă. 

Și aici, ajungem la capitolul emoţiei, pe care Brecht voia s-o elimine din discuţie. 
“Trebuie să mărturisesc că, în acest punct, am impresia că marele poet dramatic s-a în- 
şelat. Am venit la Berliner Ensemble avizat: pradă resemnării, știam că trebuie să-mi 
„pun la bătaie toate resursele raţionale, trimiţind în vacanţă, pentru acest interval de timp, 
chiar cea mai vagă intenţie afectivă. Mai mult decît atît, veneam, nu în calitate de simplu 
spectator, să văd o interesantă experienţă de teatru şi m-am pregătit să înregistrez resor- 
turile intime, să fac investigaţii aproape științifice, de laborator. Şi cu toate acestea, am 
fost profund emoţionat... 

Actorii evită cu cea mai mare străşnicie melo-ul, străduindu-se să treacă cu o 
discreție perfectă pe lîngă durere, suferinţă. Textul este și el zgîrcit în această direcţie, 
ferindu-se de provocări la adresa sentimentalismului nostru. Cind le judeci la rece, acasă, 
eşti dispus să apreciezi că lucrurile stau tocmai așa. În sala de spectacol, însă, mi s-au 
suit mereu noduri în gît și am purtat o lacrimă suspendată în geană citeva ceasuri. Care 
este explicaţia ? În primul rînd, mi se pare că Brecht a făcut abstracţie de marea dispo- 
nibilitate emotivă a omului, care îi joacă adesea feste, chiar cînd e ferm hotărît să se 
aşeze cu gravitate în fotoliul raţiunii. În afară de aceasta, nici „efectul de distanţare“ nu 
funcţionează fără defect; aș putea să jur că, în reprezentaţie, în foarte multe momente, 
actorii s-au identificat deplin cu rolul, suferind și bucurîndu-se cu personajul şi deter- 
minînd implicit asocierea sentimentală a spectatorului. Am surprins, în mai multe situaţii, 
introducerea... prin fraudă a teatrului trăirii, care, de altfel, mi se pare indispensabil, 
cel puţin cîteodată, și în economia spectacolului brechtian. 

Vreau să mă opresc asupra unor scene — cărora le-am atribuit nişte titluri con- 
venţionale —, semnificative pentru sistemul brechtian, excepţionale ca valoare şi suscep- 
tibile, poate, să transmită o imagine palidă asupra virtuţilor artistice neobișnuite ale 
acestei reprezentații la Berliner Ensemble : 

Prezentarea protagoniștilor. Prima cunoștință cu eroii se face pe scena goală: 
turnanta se învirteşte într-un sens, iar cei doi feciori ai vivandierei Anna Fierling, înhă- 
maţi la căruţa în care stau Mama Courage şi fiica ei mută, Kattrin, pășesc în sens opus. 
Mişcarea lor, amortizată de direcţia contrară a turnantei, pare plină de efort, căpătind 
o amplă perspectivă, care te aruncă în niște spaţii foarte mari, incomparabil mai întinse 
decît scena. Refrenul monoton („Cîntecul Mamei Courage”), care însoţeşte acest moment, 
contribuie din plin la crearea atmosferei. 

În acest tablou, ca şi în altele, atenţia e solicitată de simplitatea, aproape, de in- 
existența decorului, cu care m-am obişnuit la teatrul lui Brecht. Decorurile lui Heinrich 
Kilger de aici, sau cele ale lui Karl von Appen din alte spectacole sînt, la prima vedere, 
rudimentare, îndeplinind, însă, prin marea lor putere de sugestie, o funcţie extrem de 
însemnată în definirea cadrului general: ele nu sînt construite meticulos, pînă la ultimul 
detaliu, folosind adesea o linie, o trăsătură, care conturează, desenează plastic, viguros, 
ansamblul. În intenţia sublinierii convenției teatrale, se întîmplă cîteodată — mai cu 
seamă în Cercul de cretă caucazian — să se schimbe decorurile fără coborirea cortinei. 
Aceste manevre m-au cam deranjat, în calitate de vechi amator al spectacolului tradi- 

tional, dar era evidentă intenţia direcţiei de scenă de a ne trage de miînecă, Amintindu-ne 
insistent: „Nu fiți proști, nu vă lăsaţi induşi în eroare, nu intraţi în situaţie: sîntem la 
teatru şi jucăm pentru voi, cu niște eroi fictivi, o piesă, pe care vrem s-o înţelegeţi, nu 
s-o simţiţi“. 

Moartea fiului. Annei Fierling i-a murit feciorul; cînd află, ea are un urlet mut, 
care îţi răvășeşte sufletul: gura e larg căscată, capul adînc dat pe spate, nu se aude 
nici un sunet şi totuși simţi cel mai impresionant strigăt al durerii. Peste acest moment 
se stinge lumina și, cînd se reaprinde, soldaţii îl aduc pe targă pe cel ucis și-i cer mamei 
să-l identifice. Ea nu vrea să-l recunoască, pentru a nu fi implicată în cele ce i se impută 
fostului ostaș şi are un joc dublu, extraordinar: cu faţa la soldaţi, ea arborează un surîs 
timp și face nişte mișcări comice, groteşti, pentru ca — întorcîndu-se cu spatele la ei — 
să manifeste o durere incomensurabilă, care-i schimbă fundamental înfăţişarea, gîrbo- 
vind-o, îndoliindu-i ochii, desenîndu-i o gură a desperării. Sînt, în interval de citeva 
fracțiuni de minută, două măști, care nu par posibile pe același obraz, în stare să-i schimbe 
fundamental vîrsta, trăsăturile caracteristice, expresia în aparenţă invariabilă. | 

Miracolul acesta este săvirşit de una din marile actrițe ale lumii, soţia lui Brecht, di- 
rectoarea teatrului, Helene Weigel. Cu mijloace extrem de simple, ea te stăpînește, te 
obligă s-o asculți (cuvîntul ei poate fi foarte bine recepționat, fără să-i ințelegi perfect, 
fiindcă oricum, în această melodie cuceritoare, prinzi explicit intenţia), te convinge în 
mod cert. Fiecare mișcare, oricît de mică, e justificată de nevoia exprimării unei nuanţe, 
a unui semiton: de aceea, orice gest vorbește concludent în numele interpretei, trans- 
miţînd un sens. În general, statura Helenei Weigel este uriaşă în scenă, acoperind-o, 
covirşind-o, trecînd oricînd vrea dincolo de limitele ei convenţionale, în sală, sau la nevoie, 
şi dincolo de pereţii teatrului. 

Plecarea bucătarului. Mama Courage nu vrea s-o părăsească pe Kattrin şi de aceea 
nu acceptă să-l petreacă pe bucătar acasă, să-i rămînă tovarăşă pe viață; ea dispare, fără 
să-i comunice hotărirea. lar el cînd vede ce s-a întîmplat, își joacă durerea, singurătatea, 
cu gesturi și pași mici, grei, apăsaţi de suferință, prelungiţi parcă la infinit, cu mişcări 
măsurate ale toiagului, care îl însoțește expresiv în această scenă asemenea cuvîntului. 
Momentul culminant, care sugerează cufundarea eroului în depărtare, îl găseşte pe inter- 
pret cu spatele la sală, poticnindu-se lent către fundul scenei, unde pare să se piardă 
în nesfîrșit, 

Ernst Busch — pe care l-am cunoscut în Mefisto la Deutsches Theater — joacă 
aici magistral, anunțînd în acelaşi timp și marea sa creaţie din Cercul de cretă caucazian. 

Dansul lui Eilif. Un fiu al Annei Fierling, pierdut pentru o vreme, se reîntilnește 
cu Mama Courage. El e astăzi soldat și-și exprimă bucuria revederii printr-un dans cw 
spada : mișcările sînt sacadate, abrupte, dar pline de o mare graţie și sensibilitate, care 
şi ele... emoţionează. 

O observaţie, pornind de aici: dansul, ca şi cîntecul, se întîlnește destul de des 
în teatrul brechtian, avind funcţii definite în exprimarea ideilor, în compoziţia spectaco- 
lului. Aceasta obligă pe actori, ca altădată în commedia dell’arte, de pildă, să fie com- 
pleţi, știind că folosească aproape cu aceeaşi virtuozitate cuvîntul, intonaţia muzicală şi 
poezia mişcării, care este dansul. 

Ekkehard Schâll, care apare de data aceasta în Eilif, poate fi văzut și în Pupile 
şi în Năzdrăvanul de la Soare-Apune : el are o manieră uşor mecanizată — cu care m-am 
împăcat destul de greu —, susţinîndu-și partitura prin repetări obsedante, cu ajutorul unor: 
inflexiuni voit egale. Mi s-a părut, în general, că actorii de la Berliner Ensemble nu aw 
absolut aceeaşi manieră de joc: unii, din familia lui Ekkehard Schall, parcă mai fideli: 
preceptelor brechtiene, se susțin în scenă prin gesturi, voce, atitudini foarte studiate şi 
destul de artificiale; alţii — aproape întotdeauna protagoniștii — se comportă natural, 
împrumutindu-și stilul simplu din obişnuinţa cotidiană. Am avut impresia că şi aici — 

mă refer la o a doua categorie de actori — 
se face un compromis de apropiere, în raport 
cu teatrul trăirii, cu sistemul lui Stanislavski. 

Kattrin eroină. Fiica mută a Annei 
Fierling are un moment menit să contrazică 
impresia pe care ne-o lasă, de-a lungul pie- 
sei, existența ei anonimă, supusă, în aparenţă 
incapabilă de acte energice : către final, ea se 
urcă pe un acoperiş şi bate vehement toba, 
în pofida primejdiei, chemînd armatele să 
vină în ajutorul orașului Halle. Situaţia a- 
ceasta își găseşte justificarea psihologică în 
măsura în care e perfect plauzibilă o explozie 
viguroasă pe un teren considerat multă vreme 
placid, resemnat, împăcat cu soarta. Angelike 
Hurwicz intră foarte firesc în situaţie, gra- 
diîndu-şi hotărîrea, care mijeşte la început, 
pentru a apărea apoi neclintită. Bătaia tobei. 
însoțită de gesturi foarte largi ale miinilor și 
de o schimbare continuă, foarte nuanţată, a 
expresiei obrazului, aduce în scenă un întreg 
proces tragic, compus din mai multe perioade 
distincte. 

Interpreta Kattrinei este una dintre 
cele mai valoroase actrițe de la Berliner En- 
semble : am văzut-o în Mama Courage şi în 


rolul Gruschei din Cercul de cretă caucazian. Helene Weigel și Ernst Busch în „Mama 
Jucînd-o pe Kattrin, ea a avut dificila sar- Courage“ (Berliner Ensemble) 

cină scenică de a vorbi în numele unei mute, 

s-a exprimat elocvent prin mişcările feţei, printr-o gestică bogată în sensuri, cu ajutorul 
miîinilor care au transmis fraze de gîndire şi sentiment, prin unduirile dureroase sau de 
bucurie naivă ale întregului trup, printr-o mică gamă de sunete nearticulate, care i-au 
îngăduit cîteodată totuşi să transmită sentimente aşezate între satisfacția primitivă şi des- 
perarea fiarei rănite. (În treacăt fie spus, actorii de la teatrul lui Brecht sint, adesea, și 
nişte mimi virtuoşi, pe care absenţa cuvintului nu-i lipseşte de posibilitatea de a exista, 
de a vorbi, în fond, în scenă.) În Grusche, Angelike Hurwicz, mai puţin contorsionată, 
eliberată de servitutea infirmităţii fizice, a adus prezenţa unei admirabile femei simple, 
învăluite de aureola purității morale ; aici, ea a dezvăluit — după credinţa mea, printr-o 
identificare cu rolul — o altă faţetă, foarte generoasă, a unui talent matur. 

Mama Courage şi Kattrin. După actul de eroism al Kattrinei, ea e ucisă. Anna 
Fierling înlănţuie capul moartei şi intonează un cîntec, de o răvăşitoare armonie. E unul 
din momentele cele mai emoţionante din piesă, în care Helene Weigel, în mod incon- 
testabil contagiată de situaţie, de rol, îl trăieşte şi ne transmite cu intensitate, folosindu-se 
în mare măsură și de cintec, durerea mamei grav rănite sufletește. 

În general, cîntecele apar cu regularitate în teatrul brechtian: ele nu constituie 
divertismente, ci o componentă efectivă, intrinsecă, a concepției spectacolului. Tocmai de 
aceea, ele nu întrerup cursul acţiunii, ci o prelungesc, o completează, constituind punți 
organic integrate în desfăşurarea subiectului ; astfel, ele par să descindă direct din cu- 
vintul vorbit, trecerile fiind aproape imperceptibile în urmărirea logică a fabulei care stă 

la baza piesei. Din această pricină, am fost uşor intrigat cînd în Mama Courage, cîntecul 
era marcat de un simbol: la începutul fiecărei părţi muzicale, coboară din podul scenei 
pînă în partea ei de sus o pînză drapată, de care sînt legate o tobă, un corn englezesc şi 
trei globuri luminoase. Acesta ar fi un fel de semn al muzicii, care mi se pare arbitrar, 
în măsura în care, de fapt, te obligă, fără nici o nevoie, să separi planul cintecului de 
acela al teatrului vorbit. | 

Despre cîntecele prezente în spectacole și compuse, de cele mai multe ori, de Paul 
Dessau, intimul colaborator al lui Brecht, şi de Hanns Eisler, trebuie menţionat că sînt 
mai degrabă vorbite, cu motive care se repetă mereu, destul de zgircite pe planul marilor 
armonii și al varietăţii de sunet; ele păstrează o mare expresivitate, care din nou gene- 
rează adeseori emoția, împlinind impresia de ansamblu. Multe cîntece te urmăresc dincolo 
de sala de teatru, obligîndu-te la rememorarea unor puternice momente scenice: aşa 
sînt, de pildă, în piesa pomenită, „Cîntecul Mamei Courage“ și „Cîntecul despre Marea 
Capitulare“ (executate de Helene Weigel), „Cîntecul fraternizării“ (executat de Regine 
Lutz), „Balada despre femeie și despre soldat“ (executată de Ernst Busch) ş.a. 

Mama Courage singură. În final, Anna Fierling se înhamă la căruţă — i-au plecat 
dintre vii toţi copiii — cu nişte gesturi foarte rare, măsurate, dramatice şi pornește, pe 
turnantă, ca la început, impunînd de data aceasta impresia că a plecat, împovărată, să-și 
ducă spre infinit cosciugul greu al suferințelor. 

Dacă aș încerca să fac o apreciere globală a spectacolului, mi-ar fi foarte dificil 
să operez, conform indicaţiilor brechtiene, la modul cu desăvîrşire lucid. Aceasta, fiindcă 
Mama Courage şi copii ei, la Berliner Ensemble, sună ca un grandios imn antirăzboinic, 
care m-a emoţionat profund, convingîndu-mă, alături de spectatori și comentatorii de pe 
diverse meridiane, că face parte din familia marilor realizări teatrale contemporane. 

Cercul de cretă caucazian actualizează o străveche legendă chinezească (Hoei-lan-Ki), 


tratată într-un mod nou, care-i atribuie şi un colorit mult mai viu. Fabula piesei — ase- 
mănătoare în ultimă instanţă cu judecata lui Solomon, despre care se vorbește în Cartea 
Regilor din Vechiul Testament — este depănată. pornindu-se de la un litigiu, existent în 


vremea noastră, între două colhozuri gruzine. Este un procedeu oarecum asemănător cu 
intenţia actualizării problemelor mari ale războiului de 30 de ani în Mama Courage: 
legătura cu contemporaneitatea pare însă aici mult mai explicită, apelîndu-se la valoarea 
simbolică a legendei cercului de cretă şi folosindu-se iarăși sistemul anacronismelor, po- 
menit și altă dată. Așa, problema maternității determinată social, sau aceea a judecăto- 
rului popular, care nu se orientează după litera legii, ci îi deslușește sensul autentic, au 
nişte rezonanțe valabile, poate, și pentru vremurile din urmă. dar în orice caz familiare 
secolului nostru. 

Piesa aceasta, cu profunde sensuri morale, sociale, a fost pusă în scenă la Berliner 
Ensemble de Bertolt Brecht. Ea apare, și pe planul textului și pe acela al spectacolului, 
ca un adevărat manifest al teatrului epic. Narațiunea este aici dată altfel decît în Mama 
Courage : în locul proiecţiilor explicative dinaintea fiecărui tablou, există un povestitor 
(Ernst Busch) şi o echipă restrînsă de cîntăreţi, care relatează, în același gen de cîntece 
vorbite, întîmplările din piesă, întrerupînd adesea acţiunea pentru a o lămuri; mai mult 
decît atît, uneori actorii se opresc și cîntăreţul comunică publicului gîndurile lor. (Așa, 
de pildă, la un moment dat, dialogul dintre Grusche și logodnicul ei rămîne suspendat, 


iar actrița — Angelike Hurwicz — priveşte pierdută în sală, în vreme ce povestitorul 
destăinuieşte nădejdile ei intime.) Unele personaje — cele negative, din clasele sociale 
suprapuse — poartă măști stilizate, care consemnează expresia lor caracteristică ; ar tre- 


bui adăugat că, în alte piese, unde pe obrazul actorilor nu apar măști confecţionate din 
materiale diverse, există interpreţi care își pietrifică înfăţişarea, părînd, cu intenţie, 
mereu aceiaşi. 

Existenţa măștilor propriu-zise subliniază, în acest caz, caracterul de convenţie 

teatrală, pe care Brecht îl valorifică şi prin schimbarea frecventă a decorurilor la scenă 
deschisă, sau prin comportarea extrem de degajată a actorilor, dispuşi parcă să demon- 
streze cu tot dinadinsul că joacă. 


Foarte frumoase şi riguros studiate sînt decorurile și costumele lui Karl von Appen, 
puţin mai bogate, de astă dată, ca paletă coloristică. Încîntătoare e muzica lui Dessau, 
care a născocit pentru Cercul de cretă caucazian un nou instrument, denumit „joc de gong“ 
și alcătuit din opt gonguri metalice (compuse din 95% aluminiu, 4% cupru şi 1% man- 
gan), capabile să scoată nişte sunete adinci, cu o surdă dar impresionantă rezonanţă. 
Splendidă este execuţia cîntecelor — Ernst Busch, acest mare artist, are o voce care far- 
mecă urechea, sfișiind sufletele. Deosebit de interesante sînt creaţiile actoricești ale Ange- 
likăi Hurwicz — care, în Grusche, a fost tot timpul aproape de identificarea deplină cu 
rolul — și a lui Ernst Busch, în complexa partitură a judecătorului Azdak. În ansamblu, 
am recepționat acest spectacol cu mai puţină emoție decit pe cel anterior, răminind însă 
profund impresionat de virtuozitatea actoricească, de muzica și plastica sa. 


Piesa Năzdrăvanul de la Soare-Apune (cum s-a tradus în romîneşte, în loc de Eroul 
de la Soare-Apune, cum apare în tilmăcirea germană) se pretează foarte bine la o tratare 
în maniera teatrului epic. Ea e jucată la Berliner Ensemble la modul necruţător ironic 
al intenţiilor autorului, făcînd impresia că nu ia nimic în serios, dar punînd, în fond, 
extrem de serios o serie de probleme. S-ar putea vorbi aici, între altele, despre modul 
în care sistemul de teatru brechtian asociază — aşa cum face şi Chaplin sau mulţi actori 
chinezi — comicul, tragicului, amplificind în acest chip cel de al doilea termen. 

Încercînd să sezisăm şi în acest spectacol asociaţia cu contemporaneitatea, jocul 
anacronismelor, am constata legătura voită dintre eroul dramaturgului irlandez şi un alt... 
erou din zilele noastre. În program apar două 
fotografii ale lui Hitler şi o explicaţie: „Eroii  Angelike Hurwicz şi Ernst Busch în „Cercul 
se fac“. În scenă, personajul principal al pie- de cretă caucazian“ (Berliner Ensemble) 
sei, Cristopher Mahon, care e pe cale să de- 
vină erou fiindcă a săvirşit o crimă, adoptă 
niște poze foarte cunoscute de cabotinerie 
hitleristă : de pildă, cînd încearcă straiele lui 
Shawn Keogh, el bagă o mînă în pieptarul 
hainei, expunînd cealaltă mînă în toată lun- 
gimea și răsfirînd neglijent degetele, așa 
cum făcea altădată sinistrul Adolf. 

Remarcabile sînt cele cîteva scene de 
ansamblu (ca sosirea văduvei Quin sau mani- 
festaţia satului), unde, fără înghesuirea unui 
număr mare de personaje, sint sugerate mul- 
timile: e o tehnică obișnuită la teatrul lui 
Brecht, care folosește îndeobşte un grup foarte 
mic de figuranţi, izolat însă într-un spaţiu 
restrins al scenei şi supus unei ploi de lu- 
mină, astfel încît se obţine impresia unei im- 
portante aglomerări de oameni. 

Parodia lui Synge, susţinută strălucit 
mai cu seamă de Heinz Schubert (în rolul 
eroului principal) — un actor înzestrat cu 
mult farmec personal, umor şi o capacitate de 
percepţie justă a celor mai fine nuanțe —, 


m-a descoperit, pe scena lui: Berliner Ensem- 

ble, o serie de sensuri noi, de o stringentă actualitate în atmosfera „eroică“ susţinută de 
emulii lui Hitler din partea de la Soare-Apune a Germaniei. 

Angelike Hurwicz se ocupă și de regie, semnînd direcţia de scenă a spectacolului 
Pupila de A. Ostrovski, unde am avut plăcerea să întilnesc în rolul important al Nadiei 
pe Rosaura Revueltas, protagonista admirabilului film social american Sarea pămîntului 
(actriţa a fost silită, după turnarea filmului pomenit şi a manifestărilor ei progresiste, să 
părăsească continentul american, refugiindu-se în R. D. Germană şi făcînd teatru la Ber- 
liner Ensemble şi cinematograf la DEFA). 

Urmărind acest spectacol, am putut observa că el a fost tratat pe o linie mai tra- 
diţională, determinată de necesitatea păstrării şi transmiterii sensurilor piesei. De unde, 
se poate trage concluzia avantajoasă că Berliner Ensemble nu are ambiția absurdă de a 
modifica pe calapodul teatrului epic întreaga dramaturgie universală de cînd lumea pînă 
astăzi. Fără îndoială că amprenta stilului teatral brechtian s-a simţit și în Pupila (sim- 
plitatea poctică sugestivă a decorurilor lui Karl von Appen, aceeaşi manieră uşor meca- 
nizată a lui Ekkehard Schall în rolul lui Grişa, împingerea destul de violentă către cari- 
catură, către grotesc a unor personaje ș.a.m.d.), dar dimensiunile aplicării acestui stil, 
în cazul concret, au fost mai mici ca în alte părţi lăsîndu-se condiţionate de necesitatea 
nealterării ideilor fundamentale ale autorului. 

Pomenind spectacolele văzute la Berliner Ensemble, am încercat să mă opresc asu- 
pra cîtorva detalii semnificative, care mi s-au părut că ilustrează în mod practic concepţia 
despre teatru a lui Brecht. Este limpede că insuficiența volumului de cunoștințe, dobîndite 
numai în cîteva contacte cu experimentarea unui sistem foarte complex, n-a permis, nici 
de data aceasta, fundarea celui mai serios aparat critic. Cu toate acestea, confruntarea 
dintre ideile mele preconcepute asupra teatrului epic și materializarea teoriei brechtiene 
pe scenă mi-au înlesnit constituirea unei optici mult mai serioase asupra disputatului 
autor al Mamei Courage. 

Cred că, în această discuţie, este absolut necesar să pornim de la cauzele care l-au 
determinat pe Brecht să abordeze o nouă tehnică teatrală. Sint ferm convins acum că 
nu este vorba de o dorinţă nejustificată de a găsi niște forme senzaţionale, de scandal, 
care să-l epateze pe burghezul obișnuit să se odihnească în stal. Marele poet dramatic con- 
temporan — și această calitate nu-i poate fi contestată în nici un caz — a fost profund 
preocupat de găsirea celor mai potrivite modalităţi de transmitere a unui mesaj revolu- 
ţionar. Dramaturgia sa confirmă, fără echivoc, tendinţele politice ale autorului, dorinţa 
sa explicită de a face prin teatru propagandă, în cel mai bun și mai artistic înţeles al 
cuvîntului. Fără îndoială că aceste tendinţe admirabile trebuiau sprijinite de elemente spec- 
tacologice corespunzătoare : şi, în acest punct. Brecht și-a început lupta împotriva pon- 
cifurilor artei burgheze, de atitea ori improprii să-i exprime pe scenă grandoarea gîndu- 
lui revoluţionar. Astfel a apărut ideea teatrului epic, care, narînd, înlătură posibilitatea 
unor confuzii de interpretare şi desface cu limpezime sensurile piesei. Pe aceeași linie, 
şi susţinerea „efectului de distanţare“, menit — prin obiectivarea actorului și adoptarea 
unei atitudini critice faţă de rol — să oblige și spectatorul la îmbrăţișarea unei poziţii nete, 
politice în ultimă analiză Tot așa, pentru ca amatorul de teatru să nu devină prizonierul 
sentimentelor sale mai mult sau mai puţin controlate, se propune reliefarea cît mai puter- 
nică a convenției din scenă. E 

Aceste cîteva date ale spectacolului brechtian nu păstrează o valoare formală, ci 
sînt solicitate de idee, de ideea politică susținută de autor. Lucrul acesta nu trebuie uitat 
niciodată, cu atît mai mult cu cit e foarte des uitat de apologeţii burghezi ai formelor 
brechtiene. Unii dintre ei sînt siliţi, cîteodată, să remarce că este „vorba despre un teatru 
de propagandă, un teatru al „luptei de clasă“ (cum îl numeşte un teoretician de la săp- 
tămînalul francez „Arts-Spectacles“). Dar, în majoritatea cazurilor, estetica teatrală bur- 
gheză este entuziasmată de formele brechtiene, eliminînd din discuţie fondul operei sale. 

care a determinat abordarea acestor forme. 
Mi se pare că cea mai gravă greşeală în 
aprecierea teatrului epic constă tocmai în 
această arbitrară desfacere a intenţiilor poli- 
tice de modul lor de exprimare. (De altfel, 
confruntarea sistemelor lui Stanislavski și 
Brecht, făcută în presa occidentală de spe- 
cialitate, a suferit şi ea de acest viciu fun- 
damental, care i-a denaturat concluziile.) 

Stabilind această premisă, de la care 
trebuie să pornească orice dezbatere asupra 
teatrului epic, aș vrea să adaug că am, totuși, 
impresia că şi Brecht s-a lăsat la un moment 
dat, fiind iniţial extrem de bine intenţionat, 
sedus de propriile sale descoperiri. Din această 
cauză, au apărut uneori în spectacolele sale 
valori formale de mai mică însemnătate, care 
nu sînt deplin justificate de necesităţile tex- 
tului. (Așa, de pildă, semnul muzicii în Mama 
Courage, ostentarea, uneori obositoare, a con- 
venţiei teatrale în Cercul de cretă caucazian, 
măștile nu absolut indispensabile din același 
spectacol, maniera mecanizată, exagerat arti- 
ficializată, a unor actori ca Ekkehard Schall 
ş.a.) Este drept că aceste artificii formale 
n-au o valoare preponderentă și nu alterează 
sensul general, mesajul piesei, dar ele sînt, 
cîteodată, cel puţin de prisos. 


Scenă din „Cercul de cretă caucazian“ (Ber- 
Dacă ne referim la tehnica actori- liner Ensemble). In prim plan: Helene Weigel 


cească, trebuie să constatăm, în primul rînd, 


că la Berliner Ensemble colectivul de interpreţi, format la şcoala teatrului epic, e de o ca- 
litate excepţională. În afara proeminenţelor actoricești, la fiecare spectacol există un an- 
samblu admirabil sudat, în care fiecare individualitate reacţionează fără defect: şi aici, 
pe planul celei mai minuţioase munci cu toți interpreţii chemaţi să exprime ceva în scenă, 
Brecht se întilneşte cu alte mari sisteme de teatru, şi în orice caz cu acela al lui Stani- 
slavski. Vreau să menţionez, în această ordine de idei, că mi se pare forţată adversitatea 
netă, stabilită de presa de specialitate din Occident, între convingerile ctitorilor a două 
mari aşezăminte de cultură: Teatrul de Artă de la Moscova şi Berliner Ensemble. În 
afara extremei meticulozităţi a muncii actoricești, care-i apropie fără îndoială, nu se 
poate să ignorăm o altă înrudire însemnată pe planul conştiinţei rolului: e drept că 
Brecht nu vorbește despre supratemă și subtext, dar e categoric că pentru a putea ajunge 
la poziţia critică faţă de personaj e necesară, în prealabil, cunoaşterea ideii majore a 
piesei şi a tuturor sensurilor cuprinse, chiar dacă nu întotdeauna foarte clar exprimate, 
în fiecare replică. 

Este la fel de greşită şi tendinţa altor critici burghezi, care identifică sistemul lui 
Stanislavski cu acela al lui Brecht, pentru simplul motiv că amîndouă sint preocupate 
profund de transmiterea mesajului piesei, avînd, în acelaşi timp, o limpede direcţie revo- 
luţionară. Aceste două moduri de a vedea realizată drama în scenă reclamă tehnici dife- 
rite: Konstantin Sergheevici subliniază cu fermitate ideea teatrului trăirii, în vreme ce 
autorul Cercului de cretă caucazian propune, în unele părţi, o variantă nu extrem de 

deosebită de aceea a teatrului reprezentării. În mod practic, însă, după cum am arătat, 
vorbind despre unele piese văzute la Berliner Ensemble, am credința că nici aici teatrul 
trăirii n-a fost cu desăvirșire exclus din competiţie, manifestindu-se într-o serie de si- 
tuații (Helene Weigel în Mama Courage, Angelike Hurwicz în Cercul de cretă caucazian, 
majoritatea interpreţilor în Pupila ş.a.) şi contribuind efectiv la creşterea valorii artis- 
tice a spectacolului. 

N-am epuizat observaţiile făcute pe marginea celor văzute la teatrul de pe cheiul 
rîului Spree ; aceste instantanee n-au avut decît justificarea de a solicita o serie de re- 
flecţii în legătură cu drumurile teatrului modern. Am reţinut, în orice caz, că teatrul epic, 
cu calităţile și defectele sale, nu poate fi considerat — cum se străduiesc să demonstreze 
unii care se înfierbîntă mai ușor — singurul mod posibil de a aborda spectacolul în zilele 
noastre. Și aceasta nu numai fiindcă există nenumărate piese care nu se lasă tratate în 
maniera brechtiană, date fiind contraindicaţiile cuprinse limpede în textul dramatic. Ci, 
fiindcă mobilizarea atenţiei spectatorului, determinarea poziţiei sale politice pot fi obţi- 
nute, în cele mai bune condiţii, și prin intermediul emoţiei, al identificării actorilor cu 
rolurile lor. De aceea, eliberat de „magia“ — folosesc termenul lui Brecht, tocmai acolo 
unde se aştepta, poate, mai puţin — spectacolelor de o înaltă calitate artistică de la 
Berliner Ensemble, n-am părăsit credinţa în posibilităţile multiple de expresie în teatrul 
contemporan, care, trecînd prin experienţele lui Gordon Caig și Pitoëff, Baty şi Dullin, 
Reinhardt și Copeau, păstrează la loc de supremă cinste marele adevăr al artei lui Sta- 
nislavski şi Nemirovici-Dancenko, virtuțile incontestabile ale realismului socialist. 


x 


Leipzig, Weimar, Dresden, Elveția saxonă, Grotele zînelor, valea Elbei, Deutsches 
Theater, Berliner Ensemble... Torentul impresiilor culese în această fermecătoare şi in- 
structivă călătorie prin Germania nouă continuă să-mi dezmierde amintirea. Am scuturat 
puțin în aceste pagini povara reminiscențelor încîntătoare. N-am avut ambiția unei siste- 
matizări foarte riguroase, a celei mai drepte ierarhizări. Am încercat, prin intermediul 
unor notații, al unor marginalii, să evoc momentele și ideile dispuse să-și demonstreze 
valabilitatea îndelungă prin perseverența cu care m-au însoțit pînă astăzi, obligîndu-mă la 
nenumărate asociații pe planul discuțiilor, lecturilor, spectacolelor. Poate că aceste rîn- 
duri vor solicita atenția oamenilor interesați să afle cîte ceva despre minunata patrie 
a lui Goethe și Marx, despre prietenii noştri germani, care durează, pe solul unor stră- 
vechi tradiții de cultură și civilizație, lume nouă. Rîndurile adunate aici sînt departe de 
a alcătui un mic tezaur de informaţie. Ele constituie, în cel mai bun caz, o invitaţie la 
cunoaştere... 

MIHAI GHIMPU 


Impresii despre teatrul indian 


Noţiunea de teatru — sau „dramă“ — este în India mult mai complexă decit ne-o 
putem închipui noi, europenii, deoarece în decurs de citeva milenii, teatrul s-a confundat 
cu însuși procesul de formare a culturii indiene și i-a exprimat în diverse etape întreaga 
esenţă. Caracterul de divertisment al teatrului, aşa cum există el, adesea, în ultimele secole 
în accepţia europeană, era aproape în întregime absent pentru spectatorul indian, care 
urmărea drama cu preocuparea certă de a se autoperfecţiona, de a se ridica pe noi trepte 
spre perfecţiune. 

Cît am stat în India, am avut prilejul să asist la o serie de spectacole, reprezentative 
— după părerea mea — pentru diversele epoci ale teatrului indian. Am putut astfel vedea 
un fragment dintr-o dramă veche, interpretată în stilul dansului Kathakali şi în care este 
povestit un episod din Mahabharatha ; o piesă în limba sanscrită, al cărei autor este 
împăratul Harsha, care a domnit în prima jumătate a veacului al VII-lea din era noastră ; 
o lucrare dramatică a lui Rabindranath Tagore, scrisă în jurul anului 1920, și o comedie 
foarte recentă intitulată Divorțul, al cărei autor este un tînăr actor amator, pe nume R. G. 
Anand. O primă concluzie : de la cele mai vechi pînă la cele mai noi creaţii în dramaturgie, 
obiectivul concret al teatrului — ca modalitate de formare şi înălţare a omului — este în 
diferite chipuri prezent. Mai mult sau mai puţin pregnantă, construcţia dramei, bazată pe 
cele nouă principale „stări de spirit“ sau „moduri“ (dragostea, eroismul, ura, entuziasmul, 
ridicolul, teroarea, frica, mirarea şi liniștea), poate fi și ea urmărită de-a lungul tuturor 
epocilor. Bineînţeles, cu cît ne apropiem de teatrul modern, îmbinările se complică şi cele 
nouă „stări de spirit“ intră în raporturi mult mai complexe. Dar în drama veche indiană 
caracterul eroilor este conceput exclusiv unilateral. 

Personajele sînt în fond întruchiparea uneia din „stările“ amintite și aceasta la modul 
absolut. (În paranteză fie spus, o apropiere în această privinţă cu teoria „umorilor“ a lui Ben 
Jonson nu mi s-ar părea cîtuși de puţin nepotrivită.) Dragostea este în luptă hotărită şi 
iremediabilă cu ura, eroismul cu frica, şi aşa mai departe. În această bătălie deschisă, 
înving în mod invariabil și obligatoriu elementele pozitive, respectiv purtătorii „stărilor 
de spirit“ pozitive. În felul acesta, poziţia critică faţă de tot ce este rău, nedrept şi deci 
negativ este permanent prezentă, după cum permanent prezentă este în cadrul aceleiaşi 
concepţii şi tendinţa realistă. Pînă acolo merge uneori în drama veche indiană vehemenţa 
cu care e condamnat purtătorul caracterului negativ, încît în final, cînd după interminabile 
dificultăţi şi lupte (un spectacol de dramă putea să dureze de la 8 la 12 ore), el este înfrînt, 
cum e cazul în fragmentul văzut de mine, se lunecă într-un naturalism extrem, adversarul 

fiind literalmente ciopîrţit, iar învingătorul, după ce-i smulge inima și intestinele, dansează 
dansul victoriei, bălăcindu-se în sîngele celui răpus. 

Nu e greu de înţeles de ce o dramă astfel concepută din punct de vedere al 
construcţiei şi orientării conflictului putea fi exprimată aproape exclusiv — cum e cazul 
în Khatakali — prin dans, mimică și măşti. Aici, dansul vine să sublinieze momentele de 
culme, fie că ele sînt cauzate de motive pozitive (ca bucuria), sau negative (ca frica sau 
ura). La rîndul ei, mimica — dat fiind caracterul rectiliniu al dezvoltării conflictului -— 
are de asemenea un limbaj deajuns de explicit, uşor de desprins din gesticulaţia largă a 
braţelor, ca şi din jocul mai subtil şi mai complicat al degetelor. Masca vine şi ea să con- 
cretizeze în trăsături și culori aplicate pe obraji, natura „stării“ dominante caracteristice 
eroului. Aici, vorbele sînt de prisos, iar melopeea micului grup de muzicieni și recitatori 
care întovărășeşte tot timpul desfășurarea spectacolului este suficientă pentru a menţine 
prezent în mintea spectatorului firul principal al întimplărilor. 

Contemplînd vechea dramă indiană și modul ei de desfășurare, intuind concepţia 
despre viaţă pe care o exprimă, am înţeles de ce acest teatru nu s-a realizat în genul 
tragediei şi nici măcar nu a abordat vreodată acest gen atît de caracteristic, în schimb, 
tragediei antice greceşti. Mi se pare că, din compararea celor două orientări diferite ale 
tragediei, în Grecia antică şi India veche, iese la iveală însăşi concepţia de bază, deosebită, 
a acestor două culturi. Concepţia asupra lumii care fundamentează cultura greacă este de 
esență tragică, lumea fiind văzută într-o desfăşurare de permanent conflict, în cadrul căruia 
Fatum-ul e un factor ce influenţează în chip esenţial rezultatul luptei dintre bine şi rău; 


Scenă din dansul clasic „Kathakali“ 

viziunea culturii indiene, a filozofiei sale elimină Fatum-ul, intind cu deplină încredere 
spre victoria binelui și considerînd această victorie ca lege supremă a firii. 

Cred că se poate trece cu destulă rapiditate peste perioada pieselor de felul acelora 
scrise în limba sanscrită de amintitul împărat Harsha. Ele sînt un fel de vodeviluri cu 
subiect amoros, din care este de reţinut doar noutatea tratării temei. Aici, spre deosebire 
de drama veche, dragostea este văzută mai mult sub latura ei lirică decit eroică şi în acest 
sens ea se apropie într-o mai mare măsură de sensibilitatea directă cu care spectatorul o 
poate percepe. Violenţa sentimentelor originare și absolute fiind aici îndulcită prin afectul 
liric, apare — ca o consecinţă, în construcţia dramei — și o situare mai concretă în timp 
şi împrejurări. Din aceleași motive apare și o concepţie mai puţin bazată pe simbol, deci 
mai realistă, asupra costumelor, ca și necesitatea mai imperioasă a decorurilor ca element 
creator de atmosferă în desfășurarea conflictului. 

Este evident că drama în limba sanscrită, indiferent dacă a fost scrisă în vremi mai 
vechi sau mai apropiate, și interpretarea ei în forma clasică originală rămîn azi de resortul 
cercurilor intelectuale şi academice. Dar traducerile în limba indiană — cu diferitele ei 
dialecte şi într-o formă oarecum adaptată — sînt foarte răspîndite şi bine cunoscute 
în popor. 

Spaţiul restrîns mă obligă să trec fără multe alte comentarii la unele aspecte, de 
astă dată ale teatrului indian modern, aspecte care nu sînt la rindul lor lipsite de interes. 
Deşi nici azi nu există în India, decit cu unele excepţii, teatre cu repertoriu 
permanent, mişcarea teatrală este surprinzător de vie. O largă activitate de grupuri artistice 
de amatori, reuniți în diverse cluburi şi studiouri experimentale, acoperă aproape întreaga 
țară cu o impresionantă reţea de spectacole de genurile cele mai diverse şi promovînd un 
repertoriu care merge de la drama clasică indiană la piese indiene ultramoderne sau la 
capodoperele dramaturgiei universale. 

Din discuţia pe care am avut-o despre problemele teatrului indian cu Kamalla Devi 
din New Delhi, un venerabil şi foarte apreciat om de teatru, am înţeles că una din 
caracteristicile cele mai frapante ale mișcării teatrale actuale din India este renașterea 
interesului imens pe care poporul din această ţară îl are față de dramaturgie şi faţă de 
arta scenei. Azi, în India, teatrul are un caracter larg naţional și orientarea lui tematică 
este, ca să zic aşa, dualistă: pe de o parte, subiecte din mitologie, foarte cerute și gustate 
mai cu seamă în mediul rural; pe de altă parte, problemele sociale strîns legate de viața 
şi preocupările de azi ale poporului. În special, în ceea ce priveşte cea de a doua orientare, 
aceea înspre actualitate — care în fond este dominantă — teatrul din India plătește un 
tribut de seamă lui Rabindranath Tagore, care a adus un suflu nou și în dramaturgia 
indiană. 

Am avut prilejul la New Delhi să văd — în interpretarea colectivului de la Sangeet 
Natak Akadami — o foarte interesantă lucrare a marelui scriitor. intitulată Rakta Karabi 
(Oleandrii roșii), scrisă în anii imediat următori Revoluţiei din Octombrie și sub directa 
ei influenţă. Amestecul de simbol și realism din această piesă, ca și din altele, nu face 
decît să amintească la Tagore multele încercări ale scriitorului de a găsi o formulă modernă 
pentru literatura indiană, formulă în care să-şi afle totuşi loc vechile tradiţii. Piesa Oleandrii 
roşii este de fapt un poem închinat luptei omului de rînd, pentru eliberarea lui de sub 
apăsarea exploatării şi mizeriei. Aici, bucuria de a trăi este întruchipată poetic de tinăra 
Nandini şi un grup de tineri prieteni, dintre care, în primul rind, iubitul ei Ranjan. 
Simbolul exploatării şi al goanei neobosite după aur îl constituie regele, stăpinitorul 
4inutului Yakasha şi curtenii lui. Victoria finală a celor ce vor să fie liberi este marcată 
prin atacul deschis pe care mulţimea asupriţilor îl dă împotriva palatului regal şi prin 
cîntecul ei de biruinţă. Astfel de piese au jucat un rol important în desfăşurarea luptei 
pentru dobîndirea independenţei Indiei, și ele sînt şi azi urmărite cu mare pasiune de 
spectatori. 

Teatrul indian modern își leagă tematica de cele mai importante probleme ale vieţii 
omului, de existența lui de zi de zi, de realitatea acestei vieţi. Inspirația lui este de ultimă 
actualitate şi intenţia lui — similară cu intenţia vechii drame indiene — este aceea de a 
contribui la perfecţionarea omului, la o cît mai bună, rapidă şi dreaptă rezolvare a 
problemelor personale sau sociale. Aşa se explică, de pildă, și subiectul — la prima vedere, 
cam surprinzător — al comediei Divorțul, subiect care vine însă să răspundă unei chestiuni 
de mare interes general. Comedia tinde să lămurească problema relaţiilor matrimoniale şi 
să contribuie la stăvilirea valului de divorţuri care s-a făcut simţit în India după legalizarea 
acestui act. Caracterul pe alocuri naiv al construcţiei acestei comedii este determinat probabil 
de acea simplitate a conflictului, care e în tradiţia dramei clasice, cît şi de căutările pentru 
găsirea unor formule mai moderne. Pe această tradiţie, se altoiește acum, cu multe șanse 
de succes, influenţa teatrului european. Fără îndoială că, din această sinteză, drama mo- 
dernă indiană, care încă își dibuie drumul, va cîştiga în intensitate și complexitate, putind 
mai mult ca oricînd să sprijine progresul pe care India independentă tinde să-l realizeze 
în toate sectoarele. 

Iron i ca 


7 
Experiente ŞI regizori 


Gaston Baty a făcut într-un rînd o experiență extrem de interesantă : ļinînd o con- 
ferință la Sorbona şi dorind s-o exemplifice, a jucat cu actorii de la Montparnasse de trei 
ori aceeaşi scenă din Bolnavul închipuit, fără a schimba nici o virgulă din text. Şi cu toate 
acestea, spectatorii au asistat întîi la o scenă de comedie, apoi la o farsă şi în cele din 
urmă la o dramă. 

Mă gindeam la această amuzantă întîmplare, frunzărind stenograma Consfătuirii 
oamenilor de teatru, unde am întîlnit între altele, formulată şi opinia că „regizorul este umr 
artist din categoria interpreților“. Discuţii asupra regiei au fost la noi, în ultima vreme, 
slavă domnului, destule. Numai în „Contemporanul“ ele au durat vreo şase luni de zile 
(9.111—7.1X.1956), după care redacţia şi-a luat, în această problemă, o... binemeritată va- 
canță de aproape un semestru, şi, fulgerător, cum îi stă bine unui săptăminal, a tras un fel 
de concluzii la... 8.11.1957. În aceste concluzii, cărora în nici un caz nu li se poate impute 
că au fost pripite, era cuprinsă invitația înțeleaptă de a se urmări rezolvarea practică a 
postulatelor teoretice găzduite în paginile revistei. 

Și într-adevăr, urmărind cu atenție mişcarea noastră teatrală şi manifestările ei din 
ultima vreme pe planul spectacolului, se pot observa unele lucruri semnificative, de natură 
să arunce o lumină edificatoare şi asupra rolului sortit regizorului. Ciţiva directori de 
scenă — cit de încurajator e că toți sînt tineri — au spus un cuvint original, personal, in 
raport cu mai multe piese foarte diverse. Omul care aduce ploaie, în regia lui Liviu Ciulei, 
Bunbury în regia lui Ulad Mugur, Vrăjitoarele din Salem în regia Soranei Coroamă, Dom- 
nișoara Nastasia în regia lui Horea Popescu au sunat proaspăt, seducător, mărturisind 
frămîntări creatoare, ginduri interesante şi, în perspectivă, poate, nişte personalități regi- 
zorale. În nici unul din spectacolele pomenite n-am avut de-a face cu distribuții alcătuite 
în exclusivitate din capete de afiş şi cu toate acestea impresia de unitate, de armonie, a 
fost cea dominantă. Mai mult decit atit, în cazul teatrului „C. Nottara“ şi al celui cra- 
iovean s-a putut identifica acum şi intenția determinării unui stil * propriu. 

În schimb, Hanul de la răscruce la Municipal, cu toate că a adunat, într-o distri- 


$ Fără să intrăm într-o discuţie detaliată, nu putem să nu ne mărturisim nedumerirea în 
legătură cu teza cronicarului dramatic de la „Gazeta literară", care încearcă să ajungă aproape de 
coniundarea stilului cu repertoriul. Textul dramatic constituie, în mod neîndoielnic, baza spectacolului, 
tără a putea însă să-l definească în exclusivitate. Altfel, cum se explică că piesa Regele Lear, a cărei 
valoare nu mai trebuie confirmată şi a cărei prezenţă în repertoriul Naţionalului e mai mult decit 
indicată, a contrazis într-un. spectacol incolor, iărtmiţat, fără autentică vibraţie artistică, stilul primea 
noastre scene? Sau de ce aceeaşi lucrare cehoviană Trei surori s-a recomandat atit de diferit în ad- 
mirabilul spectacol de la M.H.A.T. şi în reprezentaţia, cu unele certe valori, de la Naţional? 

buţie nu prea întinsă, actori de foarte mare autoritate de la două din cele mai bune teatre 
zomiîneşti, n-a izbutit să însemne un spectacol deosebit de interesant. (În treacăt fie spus, am 
impresia că W. Siegfried, care ne-a răsfățat în ultimii ani cu atitea realizări încîntătoare, 
a fost de astă dată mult mai puţin inspirat, închizîndu-se în limitele elementare propuse 
de autor. Or, am credința fermă că regizorul trebuie, în mod obligatoriu, să respecte cu 
fidelitate spiritul textului, fără a rămîne însă sclavul literei lui, pe-alocuri mai mărunte.) 

Sau, acceaşi echipă de la teatrul „C. Nottara“, strunită în Montserrat (o piesă 
intr-o categorie destul de asemănătoare, în linii foarte mari, cu Vrăjitoarele din Salem) 
de o altă baghetă, n-a mai găsit pasul sigur al emoţiei artistice şi s-a îmbpleticit, adeseori 
penibil, în ritmul — exasperant de lent şi nu perfect propriu lucrării — unei monotone, 
searbăde expuneri de motive... dramatice. 


Care e misterul acestor inegalităţi, cine guvernează obținerea unor rezultate atit de 
diverse ? Nu vrem să intrăm în falsa dispută : teatrul regizorului, teatrul autorului, teatrul 
actorului. E pe deplin limpede că dezbaterea problemelor spectacolului poate începe numai 
acolo unde există un text valoros ; e tot atit de sigur că fără actori foarte sau destul de 
înzestrați, nu se poate face teatru. Dar, dincolo de aceste adevăruri axiomalice, care este 
justificarea, menirea, contribuția regizorului ? 

În spectacol funcționează decoruri, costume, accesorii, lumină ş. a.; toate acestea 
trebuie să se găsească într-un anumit echilibru, fiind judicios asociate, strînse sub semnul 
unei compoziții armonice, într-o deplină unitate. Gindirea unică, care conduce, ordonează 
toate aceste elemente, îi aparține regizorului înzestrat cu o forță creatoare, artistică, sus- 
<eptibilă să depășească categoria simplei interpretări. 

Sarcina primordială a directorului de scenă rămîne aceea de a elibera mesajul auto- 
rului, de a-l descifra în spectacol, pentru uzul publicului. El trebuie să încerce să regă- 
sească starea de spirit a scriitorului, liniile inspirației sale, dispoziția, tonul, gindul major, 
care au fost proprii operei respective. Regizorul va putea ajunge aici prin intermediul unor 
sondaje adinci în universul de gîndire şi sensibilitate al poetului. Această primă epocă a 
muncii directorului de scenă este şi ea una creatoare, în măsura în care el trebuie să-și 
descopere emoția consonantă, inteligența receptivă dar personală, pentru surprinderea no- 
telor caracteristice ale operei dramatice. 


Dincolo de această căutare a complexelor resurse interioare, susceptibile să facă 
fuziunea cu poezia şi gindirea omului de litere, apare o a doua vreme de muncă, ce il 
<onstringe pe regizor să-și formuleze poziția, viziunea personală asupra piesei. Și această 
perioadă este în mod incontestabil creatoare, ca şi întreg procesul ulterior de lucru cu 
actorul pînă la apariția publicului în sala de spectacol. 


Libertatea regizorului, dimensiunile viziunii sale originale sînt condiționate, în mod 
neîndoielnic, de obligativitatea respectării spiritului operei dramatice. Sigur că, de pildă, 
o experiență a lui Gordon Craig, relatată de Isadora Duncan, depăşeşte în mod inadmisibil 
limitele libertăţii regizorale, ajungînd la contrasensul definiţiei ei. Cunoscutul om de teatru 
englez se pregătea să pună în scenă Rosmersholm de Ibsen ; autorul vedea în actul I un 
salon confortabil cu mobilă veche. Gordon Craig a vrut să vadă aici... interiorul unui 
templu egiptean cu un tavan care urca pînă la cer. În descrierea decorului din acelaşi act, 
«autorul pomenea de o fereastră care dădea pe o alee cu arbori bătrîni, într-o curte ; Gordon 
Craig a vrut să vadă aici un peisaj ce evoca... malurile Nilului. Oricit de bogată în sensuri 
„ar fi opera ibseniană (considerată de Shaw mai interesantă decît cea shakespeareană şi 
«le Pirandello imediat după cea a lui Shakespeare pe scara valorilor), se poate afirma cu 
certitudine că ea nu implică şi aceste sensuri... egiptene. 

Sîntem împotriva desfriului libertăţii „creatoare“ a regizorului, dispus să se slu- 
jească de textul dramatic ca de un simplu pretext. Nu putem însă să nu apreciem contri- 
bulia considerabilă adusă de Stanislavski şi sistemul său la consacrarea admirabilelor piese 

cehoviene şi gorkiene, de Jouvet la realizarea scenică a lucrărilor lui Giraudoux, de Lugné- 
Poe şi Jean-Louis Barrault la înțelegerea operei lui Claudel. 

Adevăratul regizor nu e un simplu tehnician care, punînd la priză o operă, o lasă 
să sune totdeauna la fel. Respectind cu sfințenie notele înscrise pe portativele poeziei dra- 
matice, păstrînd leilmotivul de idei, refrenul mesajului, el creează în scenă mereu o lucrare 


mouă, contagiată de personalitatea sa. 


De aceea, ne vine greu să-l considerăm pe regizor numai „un artist din categoria 
înterpreților“, preferind să-i cîntărim realizările în balanța celor mai autentice creaţii 


artistice. 


H. DEL. 


Interpretare şi interpretări 


. Institutul de Artă teatrală şi cinematografică „|. L. Caragiale” : Peer Gynt de H. Ibsen 


Ce şi cum se joacă — repertoriu şi rea- 
lizare — pe scena experimentală a Institu- 
tului de Artă teatrală și cinematografică 
„IL. L. Caragiale” nu este o problemă in- 
ternă a dascălilor și învățăceilor din şcoa- 
da noastră. Într-o mare măsură, aici „se 
joacă“ și destinele teatrului rominesc de 
miine, se creează un stil de muncă, o vi- 
ziune și o orientare artistică a viitorilor 
oameni de teatru ; actori, regizori, teoreti- 
cieni. Pe scena studioului școlii, odată cu 
fiecare elev și cu fiecare ansamblu, şcoala 
æa însăși are de trecut un examen. Caracz 
terul „experimental“ al spectacolelor nu se 
mărgineşte la „experiment“ — oricît ar fi 
acesta de interesant — ci implică acumu- 
larea unei experienţe, valorificarea izbin- 
zilor şi a greșelilor, conturarea unei tradi- 
ţii proprii. Ascunde această propoziţie cap- 
cana unei nivelări, a teșirii personalităților 
în devenire, pe care le creştem ? Nu. Dim- 
potrivă ! Experienţa de care vorbesc nu se 
va putea dobindi decit prin detectarea şi 
promovarea însușirilor deosebite pină la 
<ontradictoriu, pe care le aduc fiecare ele- 
ment și fiecare colectiv în parte, an de-an 
(la noi aceasta se cheamă sesiune) şi ge- 
meraţie de generație (aceasta se cheamă la 
noi, promoţie). 

Mă voi opri, pentru a ilustra cele de 
mai sus, la una din producţiile sesiunii şi 
promoției lui 1957, înscenarea poemului 
dramatic al lui Ibsen: Peer Gynt de către 
studenţii anului IV. 

Pent:u un experiment, iată un experi- 
ment | Piesa oferă un vast cimp de inter- 
pretare, propune probleme și soluții de 
regie şi de joc actoricesc extrem de va- 
riate, ridică dificultăți pe alocuri inextri- 
cabile. Aşa era de la bun început. Perspec- 
tiva celor 90 de ani de la apariţia ei, nu 
numai că nu atenuează greutățile pe care 
le suscită, dar le și complică și le agra- 


vează prin necesitatea unei luări de poziţii 
„de pe poziţiile noastre”. Peer Gynt este 
o satiră, un pamflet impotriva burgheziei 
norvegiene de la mijlocul veacului trecut. 
A lua atitudine critică față de această cri- 


tică, a polemiza cu polemistul — pentru 
a-l sluji în spiritul și nu în litera textu- 
lui — a păstra cumpătul între, chipurile, 


feeria şi reala dramă realistă care se im- 
pletesc de-a lungul actelor și tablourilor, 
şi a le găsi un numitor comun, iată prin- 
cipalele sarcini puse pe umerii încă firavi 
ai celor care aveau să realizeze spectacolul. 

Din exilul său voluntar în Italia, Ibsen 
dădea o ripostă, o replică viguroasă idilis- 
mului la modă în înnegurata lui patrie. 
Gloriosul lui rival, Bjoernson, și tinăra dra- 
maturgie care se înfiripa — fără a mai 
vorbi de tendințele poeziei și prozei con- 
temporane lui — se străduiau să creeze 
tipul unui fermecător norvegian modern, 
purtător al legendarelor virtuți ale vikin- 
gilor. Cu acest „erou pozitiv", cu această 
edulcorare a realității se răfuiește Ibsen. 
El demască autoincintarea primejdioasă in 
care se aluneca, denunță impostura, înșe- 
lătoria, pe romineşte: furtul conștient al 
propriei căciuli. În același timp, își revi- 
zuieşte punctul de vedere exprimat în pre- 
cedenta sa lucrare: Brand, în care — pe 
deasupra confuziilor și inconsecvenţelor — 
crease el însuși un erou „pur“, preot și 
tribun, izbăvitor al naţiei sale. 

Prima replică a poemului este: MINȚI. 
Peer! Nu o rostește numai bătrina Aase 
flecarului ei de fecior. Aprecierea e a au- 
torului însuși şi se referă la întreaga so- 
cietate norvegiană, care se complace in 
dulci iluzii asupra ei însăși — și prima 
ei iluzie e că poate iluziona și pe alții! 
—, care trăiește într-o lume de fant-sme, 
evadind din menghina contradicţiilor care 
o string, neputincioasă să dea piept cu rea- 

Florin Piersic (Peer Gynt) şi Ioana Bulcă-Diaconescu (Solveig) 


litatea. Peer Gynt trebuia să fie — în 
concepţia autorului său şi în economia în- 
tregii sale opere — strigătul de alarmă: 


încetaţi cu brașoavele, sau vă duceţi de 
ripă ! Purtătorul de cuvint al acestui me- 
saj este însuşi mitomanul Peer, iar epi- 
soadele care se succed apar ca faţetele 
unui giuvaier, în care se răsfringe — me- 
reu din alt punct de vedere — găunoşenia 
unei vieţi întemeiată pe minciună, pe fă- 
țărnicie, pe duplicitate, pe compromis. Sim- 
bolul — voit elementar — al alegerii 
eroului în persoana unei figuri a basmului 
popular, a vinătorului de urși şi de reni, 
care bate culmile munţilor şi bate și cimpii 
cu poveștile lui vinătorești, cadrul de falsă 
fecrie în care e situată prima parte a ac- 
țiunii dramatice, pentru a vădi rădăcinile 
îndepărtate ale contemporanului Peer Gynt, 
trăsăturile funciare şi „permanente“ ale 
norvegianului, sint tot atitea indicaţii grăi- 
toare asupra concepției lui Ibsen, asupra 
ideii pe care și-o făcea el însuși despre 
finalitatea operei sale. Trecerea abruptă de 
la țărănoiul adolescent — afectuos și avin- 
tat-romantic, divagind cu (relativă) bună 
credință, existînd în afara contingenţelor — 
la bogătașul hrăpăreț, dur şi cinic, la capi- 
talistul modern, pentru care imaginaţia s-a 
tradus în spirit de aventură; ignorarea 
lumii înconjurătoare din lipsă de serupule 

şi convertirea minciunii, de la rolul ei de: 
trambulină în ireal, într-o foarte reală 
armă de subjugare a celorlalți, toate acestea 
nu trebuie să ne deruteze. Organicitatea. 
construcției și consecvența eroului există, 
pot și trebuie să fie regăsite şi evidențiate, 
în ciuda textului lăbărțat, a  peripețiilor 
aparent lipsite de continuitate, a finalului 
de tip — la propriu şi la figurat — „deus 
ex machina”! 

Ne aflăm în fața unui singur Peer, 
care minte şi se minte de la început și 
pină la urmă. Chiar încheierea poemului,. 
care apare unora ca eterogenă, ba chiar 
paradoxală, forțată şi conformistă, nu e 
decit încununarea firească a vieții perso- 
najului : el se întoarce în legendă și își 
găseşte reazem și miîntuire în prima plăs- 
muire a minţii lui, ideala, intangibila, sub- 
lima logodnică Solveig ! Cit de patetică, de 
sfișietoare e această apoteoză a ratării! 
Nimic nu putea trage mai bine concluziile 
unor asemenea premise decit demonstrația 
zădărniciei — pentru Peer, ca și pentru 
Ibsen — a efortului unei autodepășiri, in- 
dividuale, ca şi naţionale! Într-o poezie a 
sa, autorul mărturisește: „A trăi înseamnă 
să lupţi cu stihia puterilor întunecate care 
sălășluiesc în tine! A scrie versuri este a 
te chema pe tine însuţi în fața propriet 
tale judecăţi !“ 


WWW .cimec.ro 


Scenă din actul IV 


Să ne întoarcem la studenţii noştri. Dinu 
Cernescu, regizorul piesei, și Florin Piersic, 
interpretul copleșitorului rol titular, ca şi 
întregul colectiv merită calificativul foarte 
bine. Pe scenuţa studioului și cu mijloace 
tehnice şi financiare de proporţii la fel de 
reduse, ei au izbutit să dea spectacolului 
grandoare. Cu toată inexperiența puţinilor 
ani de studii (și de viață !), ei au reușit 
să învingă ori să ocolească cele mai multe 
dintre piedicile care le stăteau în drum, 
creind un spectacol de prestigiu și, ceea ce 
e poate mai mult, un spectacol de succes. 
Aceasta e foare bine şi nu le precupaţesc 
lauda. Dar eu nu fac aici cronică teatrală 
şi nu degeaba am intitulat aceste note „in- 
terpretare şi interpretări". Faţă de un co- 
lectiv de studenți ni se impun o serie da 
întrebări şi de rezerve. 

E bine aleasă o piesă care are un singur 
„rol“, şi în care ceilalți sint mai mult sau 
mai puţin replicanți? Este nimerită in- 
scenarea unui poem, care — prin proporţii 
i tratare — este destinat mai sles lecturii 
şi nu realizării scenice ? La facerea „tiie- 
turilor” a prezidat intotdeauna grija de a 
salvgarda mesajul poetic szu, din minimă 
rezistență, preocuparea  „teatralului”, a 
„spectaculosului” ? Au dus aceste tăieturi 
la limpezirea şi legarea intregului, sau 
dimpotrivă l-au schematizet, i-au răpit din 
substanță, au făcut un lucru „foarte fru- 
mos, dar care e altceva decit Peer Gynt? 


“A 


Sint acestea întimplătoare și pot fi atri- 
buite numai stingăciilor inerente ale unor 
debutanţi (lăsind la o parte contribuţia 
profesorilor)? Cred că nu. Ele se dato- 
resc unei greșeli inițiale de diagnoză artis- 
tică. Tinerii noștri au simțit nevoia să 
cheltuiască generozitatea lor, avintul lor, 
romantismul și poezia, care le caracteri- 
zează virsta, şi au abătut piesa către as- 
pectele ei exterioare, formale, câtre pitoresc 
şi declamatoriu (nu în sensul tehnic al ter- 
menului), au răsturnat oarecum silogismul 
de care vorbeam, complăcindu-se in partea 
„feerică” a demonstraţiei, accentuind prin 
contrast artificiul trecerii la drama realista. 
În ce s-au soldat toate acestea ? Într-o d2- 
naturare în primul rind a personajului c 
tral. Peer, gogomanul de la 
Peer, monstrul care „ajunge“ 
ne dea imaginea unei ființe 
de care ne atașăm, pe care o 
simpatie şi emoție, pe care o 
tru necazurile pe care o 
le abate peste nevinovata-i 
veniţi noi inșine nişte iertătoii şi rabda: 
tori fraţi ai lui Solveig, respirăm ușur 
că tragedia sfirşeşte cu 
zică. 


Prospețimea a actorilor 
dăruirea lor totală, tale tuturor sluj 
această eroare. Şi am i inşi 
tr-o greşeală şi mai dâu! dacă, furati 
'de „interpre tare” 1 l r ‘rva 

de principiu a „interpretărilor” date de că- 
tre colectiv şi conducătorul său. Teatrul 
este, la rîndul lui, o şcoală, o școală a 
marelui public. Studenţii noştri — şi repet, 
aceștia sint dintre cei mai înzestrați, cu 
mai mari perspective — au a veghea în 


primul rind la fidelitatea față de inten- 
ţiile autorului, la reliefarea cit mai preg- 
nantă a acestora. 
Ce vor spune iubiții mei elevi? lar ne 
dăscălește 
Mcrcel BRESLAȘU 


Portretul unei învățătoare de la început de secol 


Ileana Predescu în /nvățătoarea de Bródy Sándor (Teatrul Municipal) 


Piesa  Invăţătoarea aparține condeiului 
unui prozator pe a cărui traiectorie de 
creație dramele s-au înscris doar ca niște 
accidente. Maestru cu mare renume în lu- 
mea prozei, Bródy Sándor (1863—1924) a 
excelat în genul nuvelei, ceea ce a cores- 
puns mai fidel temperamentului său artis- 
tic. 

Cele două piese ale lui Bródy Sándor 
Dada şi Invăţătoarea nu sînt capodopere, 
însă calităţile lor literare şi dramatice Je 
înscriu pe bună dreptate printre lucrările 
valoroase ale realismului critic maghiar. 

ÎInvăţătoarea este o piesă avară, am putea 
spune chiar, piesa unui unic rol, şi acela 
imperfect însăilat. O primejdioasă labilitate 
imprimă rolului Florei Toth, cel mai com- 
plex şi mai plin de miez, o oscilație, care 
poate duce sau spre vulgaritate melodrama- 
tică, sau spre exagerarea calităţilor „civice”, 
transformind personajul într-o statuie de 
duritate, raționalism, vlăguind  întrucîtva 
rolul de ceea ce are omenesc, naiv, dar 
emoționant. 

Flora Toth este o cumulardă, asumîn- 
du-şi dreptul de a duce mesajul poetic al 
piesei, tot ea purtindu-l și pe cel social. 
Protagonista unei stranii și nefericite po- 
veşti de dragoste, ea denunță de pe pozi- 
tiile intelectualului progresist, moravurile 
corupte ale complicatei trinități habsburgice 
compuse din : biserică, administrație de stat 
şi moşierime. 

Satul de pustă, aflat în sudul Ungariei, 
are o viață aparent calmă și patriarhală, 
cind tinăra Flora Toth poposeşte în el, 
plină de visuri dar şi de dorinţa fermă de 
a nu-şi exercita meșteşupărește profesiunea 
de învăţătoare. La început, pare un perso- 
naj livresc, care crede cu naivitate în va- 
labilitatea afirmațiilor întilnite în lecturi. 
La 22 de ani, experiența personală este li- 
mitată și influențată de preceptele familiei. 
ale mediului, ale epocii. 


Misterul romanţios al satului, cu presu- 
pusele lui moravuri patriarhale, nu va dăi- 
nui multă vreme. Din primul act, biserica, 
moşierul și administrația vor începe lupta 
împotriva tinereţii, a elanului, precum și 


a unui ideal elevat de puritate şi curăţenie 
morală. Tot ce a citit și visat Flora Toth 
se dovedește inaplicabil și ireal pentru viața 
în satul unde se „mănincă bine şi mult”. 
Va putea cel mult să plece cu demnitate, 
refuzind să calce pe urmele generaţiilor 
virstnice de învăţători care au trebuit să 
accepte un şir lung de compromisuri. 

Contruntarea între fetișcana învăţătoare 
şi satul aliat împotriva ei este inegală şi 
sorții de izbindă sint atit de evident de 
partea coalizaților care atacă, încit senza- 
ţia de neveridic, învăluie multe din mo- 
mentele piesei, amenințind să o păstreze pe 
Flora ca un personaj livresc, care proce- 
dează în consecință ştiind prea bine -că 
nu-l paşte nici o primejdie fiindcă totul nu 
este decit o ficțiune. Senzaţia de viaţă tre- 
buie s-o dea actrița și în această veridi- 
citate cred că rezidă calitatea esențială a 
interpretării Ilenei Predescu. 


Spunea cîndva un mare om de teatru că. 
sint puţini actori capabili să asculte, să 
vadă, să pipăie. Numai atunci le poți da 
crezare cînd i-ai surprins recepționind rea- 
litatea din jur și te aliezi lor emoţional, 
cind încep să reacționeze într-un fel saw 
într-altul față de acea realitate. 


lar cind reacţiile actorului sint de o 
mare discreție și sobrietate, alianța între: 
el şi sală se face și mai adincă. 

Primul act, construit expozitiv, îi oferă 
tinerei actriţe Ileana Predescu posibilitatea 
valorificării marii prospeţimi a personajului 
(nu numai a celor 22 de ani, dar și a- 
tinereţii visurilor, a dorințelor juvenile, ge- 
meroase). Naivitatea Florei Toth, cultura 
încă nesedimentată, elanurile de tot soiul 
sint marcate cu multă discreţie de Ileana 
Predescu, prin acele treceri subliniate, de: 
la o mare ingenuitate la o gravitate cu co- 
loraţie voit puerilă. Deosebit de interesant 
este momentul declaraţiei acelui socialism 
utopic, personal, pe care il profesează. So- 
lemnitatea tinerească trădează seriozitatea 
preocupărilor,  inexperiența şi, în același 
timp, curăţenia lăuntrică a fetei fără pro- 
tectori dar cu certificate bune de studii. 

La sfirşitul actului există o inconsecvență: 

a Ilenei Predescu față de sine însăși. Pină 
atunci, actrița a dovedit o bună ințelegere 
a valorii fiecărei tăceri, şi-a punctat jocul 
cu pauze judicioase, dar de această dată, în 
scena cu Nagy István, replicile vin prea 
repede, fără eforturi de căutare care ar fi 
justificat frămintarea. Cert că spontanei- 
tatea este un atribut sigur al eroinei, ea 
nu trebuie să dispară, dar pauza ar fi 
înnobilat mai mult replicile tăioase și in- 
teligente. 

Actul al doilea cere o maximă sobrie- 
tate şi interiorizare, o zgircenie in inflexiunea 
vocală, o şi mai 
mare  parcimoniozitate 
în gest. Putem semnala 
cu satisfacţie felul ma- 
tur şi artistic cu care 
tinăra interpretă oco- 
lește melodramatismul, 
artificiosul și în gene- 
ral excesul de orice 
soi. Este actul cel mai 
dificil, care nu oferă 
posibilitatea simplă a 
unor treceri armonioa- 
se de la o stare de 
spirit la alta. Maturi- 
zarea Florei Toth se 
petrece clipă cu clipă, 
sub ochii spectatori- 
lor, şi Ileana Predes- 
cu acumulează cu in- 
teligență impresii si 
trăiri din ciocnirile cu 
adversarii ei, pe care 
le leagă într-un ton 
unitar. 

Gindurile Florei Toth nu rămin ascunse 
spectatorului, atunci cind asistă la acea 
lecție specială de Constituţie pe înţelesul 
copiilor de țărani, care exprimă de fapt și 
bilanțul descoperirilor făcute de învăţătoare 
asupra realităților vieţii. 

Aceeași sobrietate și ţinută îi sint pro- 
prii Ilenei Predescu şi în momentele lirice. 
A evitat lirismul extatic, desuet, de care se 


putea abuza foarte ușor, fiindcă textul face 
risipă de „jăratec”, spre profitul expresiei 
unei mari şi sincere bucurii, pline de opti- 


mism şi mai ales de simţ al măsurii. 


Drama lui Teofil Buşecan, reprezentată 
în premieră absolută pe scena Teatrului Na- 
țional din Cluj, readuce în discuţie, odată 


Ileana Predescu 


Trecerea grea de la senzația fericirii po- 
sibile, chiar dobindite, la renunțarea com- 
pletă, în dorința de a nu-și pierde demni- 
tatea omenească, ii izbutește bine, căci pre- 
misele pentru fermitate, amestecată cu gin- 
găşie şi ştiinţa de a lua hotăriri mari 
(care o debarasează de orice juvenilism), 
au fost arătate in actele precedente. 

Momentele de încheiere peste care pla- 
nează o undă de melancolie, nici apăsă- 
toare, nici contrafăcută, impregnează de au- 
tenticitate de trăire hotăririle dure prin care 
fata renunţă la dragostea ei, şi implicit la 
adolescenţă. 

Maturizarea comple- 
tă a Florei Toth s-a 
produs, dar cu prețul 

că 


unei amare experi 
te. Fata va pleca 
spre alte zări, imbogă- 
tită doar cu aminti- 
rea suferințelor îndu 
rate și cu conștiința 
ca o așteapta un 
drum la fel de greu 

Ileana Predescu este 
O apariţie scenica con 
vingătoare şi in acest 
ultim act, care subli- 
niază mai evident că 
fata îndrăzneață de la 
inceputul piesei nu 
este un erou, ci doar 
un om destul de dez 
armat, care poate cel 
mult pleca cu demni- 
tate, după ce a dus 
o luptă inegală. 

Cu cît hotăririle sint mai dure, mai băr- 
băteşti, Ileana Predescu simte că trebuie să 
nu-şi interzică a fi cit mai femeie. Din 
această fuziune, și textul și personajul ciş- 
tigă în adevăr și putere de transmisie a 
emoţiei. Ileana Predescu evită patetismul, 
evită grandilocvența şi uzează mai ales de 
mişcări şi tonuri domolite care dau relief 
puternic zbuciumului ei interior. 


(Flora Toth) 


Tinăra actriță Ileana Predescu susține cu 
darurile ei artistice remarcabile, acest rol 
greu şi ambiguu, dezvăluind cu penerozi- 
tate averea sufletească a Florei Toth 

Maria VLAD 


Prefacerea sufletească a ţăranului 


Teatrul Naţional Cluj: Nopțile tăcerit de T, Buşecan 


cu problema satului, un „Ion“ care singe 
rează pentru pămint, dar care, pină la 
urmă, se vindecă. Dramaturgia noastră 

Scenă din actul I 


abordat, în repetate rinduri, și chestiunea 
transformării socialiste a agriculturii. Im- 
plicit, i se cerea să rezolve acea legătură 
afectivă, puternică şi adincă, ce constituie 
pentru sufletul ţăranului o motivaţie prin- 
cipală, în raporturile sale cu viaţa, cu so- 
cietatea : dragostea de pămînt. Am impresia 
că nici una din piesele cunoscute nu au 
pus atit de serios și de dramatic problema, 
ca piesa lui Bușecan. Escamotind în vorbe 
de suprafaţă. în intrigi și certuri bine rea- 
lizate tehnic, sufletul simplu, rigid 
şi impenetrabil al ţăranului, piesele de pină 
acum au privit „drama“ ţăranului dintr-o 
perspectivă mult prea exterioară. Procedeul 
acesta, de altfel, e mai comod şi se pre- 
tează uşor la efecte teatrale, Pe de altă 
parte, transpunerea dramatică a monologu- 
lui interior, în cazul omului de la ţară, 
ridică o serie de probleme dificile chiar 
şi pentru un dramaturg matur. (Monologul 
ţăranului nu poate să semene, nici într-un 
caz, cu cel al prințului Danemarcei !) 


Teofil Bușecan încearcă să prezinte pe 
țăran, pătrunzind în sufletul acestuia, in- 
fățişindu-l în plină frămintare şi schim- 
bare. Trebuie să recunoaștem că întreprin- 
derea nu a fost uşoară și nici nu a reușit 
pe deplin. Pentru spectatorul atent este 
evidentă împletirea în piesă a două acțiuni 
nu suficient de bine sudate: „taina lui Gri- 
gore Cristea” — așa cum a şi fost titlul 
lucrării la început — și problema transfor- 
mării socialiste a agriculturii. Fiecare parte, 
privită independent, este bine lucrată. Insă 
determinarea reciprocă a acţiunilor, senti- 
mentelor și ideilor lasă, în oarecare măsură, 
de dorit. De subliniat și de reținut este, 

în schimb, priceperea cu care a fost lucrat 
personajul principal. 

Piesa incepe cu împuşcarea din greşeală 
a copilului lui Grigore Cristea de către 
Valer, fiul chiaburului Boldur. Tăcerea pā- 
rintelui este cumpărată cu două jugăre de 
pămint. Vremea pare a fi îngropat totul. 
Dar peste 10 ani, satul incearcă să orga- 
nizeze o gospodărie colectivă, care răscoleşte 
liniştea tuturor. Drama personală a erou- 
lui, mocnită, izbucnește din nou, stirnită de 
astă dată de lașitatea fiului aceluiaşi chia- 
bur, îndrăgostit de fata bătrinului, utilizată 
ca instrument în acţiunea de proteguire a 
intereselor de clasă. Cristea este convins 
că taina lui. trebuie destăinuită, că sufe- 
rința sa este produsul unor raporturi din 
care trebuie să se smulgă şi, impreună cu 
ceilalți oameni, să creeze o viață nouă. 

Pe lingă calităţile de dramă psihologică 
ţărănească şi de prezentare dialectică, evo- 
lutivă a personajului principal, piesa lui 
Bușecan încearcă să dea o interpretare nouă, 
veridică problemelor sociale. 

Conflictul, drama, nu izvorăște, cu exclu- 
sivitate, din ciotnirea claselor sociale anta- 
goniste. Valer și Veronica, tineri din clase 
potrivnice, se iubesc și încă destul de sin- 
cer. Sint ezitări şi oscilaţii puternice in 
actele lui Valer, pină ce imperativele so- 
ciale ale clasei sale înving. Toate perso- 
najele sînt oameni care rid, fac aluzii fine, 
sint mai harnici sau mai leneși, buni şi 
răi, veseli și mindri — nu sînt simple, 
serbede difuzoare ale spiritului vremii. 
Pe linia aceleiași concepţii, de a evita 
schematismul, de a da o dezvoltare inte- 
rioară desfășurării acțiunii se găseşte psi- 
hologia personajului Moarcăș. Acest țăran 
gîndeşte şi se comportă ca reprezentantul 
tipic al clasei sale, făcind aproape inutilă 
prezența în scenă a secretarului de partid, 
Vincențiu. 

Grigore Cristea este prins în mişcare. La 
începutul piesei, el îşi vinde tăcerea pentru 
pămint, ca, pină la sfirșit, să renunţe la 
acest pămînt. Omul fiind un suflet simplu, 
durerea lui e cu atit mai mare. Ca să-l 
menţină autentic, scriitorul nu a putut uza 
de o tehnică prea largă, răscolitoare, plină 
de semnificaţii și rezonanţă. Textul, pe 
care-l rostește actorul Gheorghe Damian, 
nu este nici bogat şi nici prea complex. 
Nu poţi crea iluzia de simplitate a per- 
soanei pe care o descrii, vorbind despre ea 
două ceasuri. De aceea, fără înțelegere re- 
pizorală și fără talentul actorului care in- 
terpretează personajul, piesa nu are șanse 
să fie valorificată pe orice scenă. 

Actorul Gheorghe Damian a dat persona- 
jului interpretarea cea mai adevărată. A 
fost simplu şi nepăsător în prima parte a 
piesei, incătuşat şi schimbat după ce neno- 


rocirile au început să se abată peste capul 
personajului. Mijloacele de expresie au păs- 
trat un echilibru admirabil. Pentru limitele 
între care s-a mișcat interpretarea, în- 
treg cuprinsul dramei, este tipică etil 
limpede și adincă, exprimată în scena mor- 
ţii lui Niculăeş. Teluric și ros de contra- 
dicții sufletești, omul acesta tace, avind 
izbucniri limitate, violențe curmate, acțiuni 
țepene, vocea sugrumată — pe scurt, e 
chinuit și blind. 

Moarcăş a fost interpretat cu talent și 
cu pătrundere de Gheorghe Cosma. Grija 
pentru veridic și umanitate s-a manifestat 
şi în figura secretarului — interpret L. 
Doctor —, dar realizarea caracterului a- 
cestuia, în text și în joc, a rămas fadă, 
fără prea multă personalitate. 

Ansamblul artistic a fost omogen, bine 
ales și strunit cu meticulozitate de regizorul 


C. Anatol. Există totuși citeva elemente 
adăugate ulterior piesei de către regizor, 
ca să sublinieze titlul; există, de aseme- 
nea, scene cu o motivație exterioară, res- 
turi de şablon, citeva roluri principale slab 
creionate — Valer (D. Aurelian) şi Vero- 
nica (Viorica Cernucan-Popa) — şi dife- 
rențe în concepția scenografică între tablou- 
rile inițiale și cele din partea a doua. 
Aceste neajunsuri nu ştirbesc grav valoarea 
dramei lui Buşecan. Ea rezistă prin pers- 
pectiva şi mijloacele de studiere și repre- 
zentare a personajului principal, prin com- 
plexitatea conflictului, prin vioiciunea ca- 
racterelor secundare și prin dialectica so- 
cială cu care izbutește să-l vindece pe 
acest „Ion“ de rănile pe care i le-a cauzat 
foamea lui nemăsurată de pămint. 

Nicolae PÎRVU 


Dandin trebuie să ne facă să ridem 


Georges Dandin a fost, în general, con- 
siderată o „comedie a ridicolului” ; țăranul 
Dandin, ridicol în postura sa de ginere al 
nobililor de Sotenville, care îl dispreţuiesc 
profund, devine și mai ridicol încercînd să 
demaşte infidelitatea soției sale. Ridicolul 
unei poziţii sociale nefirești atrage după 
sine, oarecum justițiar, ridicolul unei situa- 
ţii morale nefirești: vinovata, disculpată 
prin prisma prejudecăţilor sociale ale vre- 
mii, îşi bate joc de inocentul Dandin, care 
se vede astfel obligat să ceară scuze, pe 
rind, amantului soţiei sale, socrilor și ne- 
vestei. 

Acum trei secole, inegalitatea claselor so- 
ciale, adevărate caste, putea să justifice o 
asemenea poziție satirică. La serbările de 
la Versailles din 18 iulie 1668, cind a fost 
jucată pentru prima oară comedia lui Mo- 
lière, spectacolul unui țăran, fie chiar bogat. 
căsătorit din ambiţie socială cu o aristo- 
crată, era — prin înseși datele sale — un 
spectacol al ridicolului ; Dandin era con- 
damnat de la prima sa replică, fără cru- 
tare şi fără putinţa de a se reabilita. As- 
tăzi însă, pentru noi, lucrurile stau altfel. 
Noi nu mai sintem sensibili la acele dife- 
rențe sociale pe care scurgerea timpului 
le-a redus la niște simple prejudecăți. De- 
sigur, poziţia lui Georges Dandin, in ea 
însăşi, stirneşte risul prin ridicolul inten- 
ţiei sale de parvenire. Dar ceea ce, pentru 
«ontemporanii lui Ludovic al XIV-lea, con- 
stituia răsplata dreaptă a acestor pretenții 
absurde, adică expunerea la ridicol, se re- 
varsă, astăzi, asupra ambelor tabere: atit 


6 — Teatrul 


Teatrul de Stat din Brăila : Georges Dandin de Molitre 


asupra burghezului cit și asupra nobililor. 
De altfel, „coarnele“ acestui țărănoi plin 
de bun simț nu au, în fața noastră, nici o 
justificare morală ; comedia lui Molière nu 
aduce în sprijinul purtării Angelicăi nici 
diferența de virstă ori de caracter, nici 
vreun viciu al soțului. Așa incit satira, câre 
— pe timpul lui Molière — viza exclusiv 
pe Dandin, se extinde astăzi şi asupra ce- 
lor ce-l batjocoreau : Clitandru e amoral 
din vocație, după cum Clodina e ticăloasă 
din interes; domnul și doamna de Soten- 
ville sînt răi din prostie, după cum fata 
lor, din ușurătate ; cît despre bietul Dandin, 
el e victima propriului său triumf în care 
partenerii il depășesc prin rafinament și 
spirit de intrigă. 

Așa cum scrie René Benjamin, un inte- 
ligent comentator al operei moliereşti, co- 
media aceasta este „o piesă resemnată, dar 
de o minie surdă, care transformă cuvin- 
tele într-un bici de foc”. Izvorită din a- 
ceeași amară experiență a căsătoriei ca și 
Amphytrion, dar fără fantezia și seninăta- 
tea acesteia, am putea crede că Georges 
Dandin aduce pe scenă un erou simplu 
şi uman, victimă a unui complot de min- 
ciuni. Dar într-o asemenea interpretare, 
subiectul este atit de cumplit, soluția atit 
de nemiloasă, incit nu ne-ar putea aruza. 
Oricum :m privi personajele ce-l inconj-ază 
pe Dandin: ca simple c-ricaturi umane 
sau ca tipuri sociale reprezentative, sfir- 
şitul lamentabil al unui ercu în carne și 


oase — imagine dificil de justificat pentru 
acest parvenit —  rev:rsă peste spectacol 
5! 

unda unei amărăciuni dezolante, sfişietoare, 
care scufundă comedia în tragic. Singura 
soluție în care personajele se mențin în- 
tr-un echilibru dramatic, în care comicul 
rămine pur, fără a anula totuși satira, este 
aceea de a da întregului spectacol o linie 
de bufonerie plină de spirit: printr-o fan- 
tezie picantă, caricatura trebuie îngroșată 


Scenă din actul 1 


pentru a salva ceea ce situaţiile au prea 
crunt, prea dezolant. Teoretic vorbind, 
Dandin nu poate fi tragic, căci îi lipseşte 
măreția : Dandin trebuie să ne facă să 
ridem. Pentru aceasta, e nevoie fie de o 
satiră la adresa tuturor personajelor, in- 
clusiv Dandin, fie de o adevărată smulgere 
a piesei din problematica etică, de un fel 
de anestezie morală: eroii trebuie să de- 
vină nişte umbre chinezești, simple contu- 
ruri umane, surprinse într-un joc grațios 
sau grotesc de linii şi mișcări. 

Indiciile unei interpretări bufe există, de 
altfel, atit în structura piesei cit și în tra- 
diția spectacolului însuși. Procedeele clasice 
ale comediei italienești —  bastonzdă, qui- 
proquo, lazzi etc. — sint prezente aproape 
în toată opera lui Moliere, dar mai cu 
seamă în La jalousie du barbouille, din 
1653 — prima versiune a lui Georges 
Dandin — care cultivă episodul burlesc din 
actul III al acestei piese. Pe de altă parte, 
chiar la prima reprezentare pe scenă, ia 
Versailles, Georges Dandin a fost jucată 
şi  dansată, excelind printr-o ameţitoare 


mișcare de scenă, printr-un du-te-vino con- 
tinuv — totul pe muzica lui Lulli, în care 
— cum spune Molière însuși — „tout y 
brille d'invention“. 

Inspirindu-se din acest dublu izvor al 
textului şi tradiției interpretative, regia ar- 
tistică a spectacolului Georges Dandin de 
la Teatrul de Stat din Brăila, semnată de 
Gabriel Negri, a utilizat citeva procedee 
indicate, valabile însă — din päcate — 
doar ca intenție artistică: personajele au 
fost prezentate, pe rind, înainte de ridica- 
rea cortinei; actele au fost introduse ime- 
lodic (uneori, muzica a subliniat chiar 
unele scene) ; personajele secundare au fo- 
losit măști (începutul actului II) ; momen- 
tele principale au fost subliniate prin pan- 
tomimă etc. Toate aceste elemente şi pro- 
cedee au conlucrat la realizarea acelei anes- 
tezii morale de care vorbeam mai sus. 

Dar regizorul s-a lăsat ispitit, în același 
timp, de o rezolvare parțială: satira so- 
cială, fără a o extinde însă asupra tuturor 
personajelor, şi, în felul acesta, a spart 
unitatea spectacolului. În timp ce domnul 
şi doamna de Sotenville au fost prezentaţi 
ca niște caricaturi, Angelica, Clitandru şi 
— mai ales — Dandin au fost încărcaţi 
cu întreaga responsabilitate a unor perso- 
naje vii, autentice, reale. Așa încit, soția 
a părut un mic monstru de ușurătate, min- 
ciună și perfidie, amantul un crai fără 
scrupule, Dandin un erou tragic stirnind 
sincera noastră compasiune, iar spectacolul 
— în ansamblu — un- prilej de amară me- 
ditație asupra caracterului femeii. Dar, așa. 
cum spune un avizat critic dramatic al lui 
Molière, „dacă Dandin e prea adevărat. 
prea sfișietor, unitatea impresiei de ansam- 
blu e spartă, căci nu pot fi lăsate nişte 
simple fantoşe să ţopăie în jurul unui per- 
sonaj real“. 

Dintre interpreţi, Paul Varduca, în Geor- 
ges Dandin, a fost un convingător soț in- 
cornorat : deşi puţin prea precipitat, ca 
debit verbal, pentru un ţăran, el a impre- 
sionat prin surda amenințare’ din repetata 
scenă a scuzelor, și a stirnit un zîmbet 
discret prin zeflemezua sa amară. Ceilalți 
— cu excepția lui Vasile Tonescu în Lubin 
(vioi și insinuant) și a Maiei Belciu in 
Angelica (grațioasă, excelind îndeosebi în 
actul I) — ni s-au părut insuficient integrați 
rolului lor: domnul şi doamna de Soten- 
ville (Petre Simionescu și Olly Eftimiu) 
au şarjat excesiv. Clitandru (Ion Lazu) 
nu a avut suficientă grație, deși cu o bună 
dicțiune, iar Clodina (Sereda Sorbul-Var- 
duca) a îngroșat prea mult rolul. Mișca- 
rea celor două măști (Aurora Dima şi Ni- 
colae Budescu) a lăsat mult de dorit. 

În felul acesta, pornind de la premisa 
noastră iniţială, Dandin ne-a făcut mai 

puţin să ridem, mai puţin să înţelegem in- 
tențiile molièreşti şi a fost, în cel mai 
bun caz, o încercare de a insista asupra 
plasticii scenice. 

„Problema importantă rămîne legată de 
întrebarea dacă acest spectacol era util la 


Brăila, în măsura în care el putea fi servit 
de forţele colectivului respectiv. Întrebarea 
nu încearcă să inhibe îndrăznelile, ci să 
sublinieze necesit-tea ca îndrăzneala să fie 
legată şi de realizarea artistică. În acest 
plan, Dandin la Brăila nu ne-a satisfăcut. 

A; P, 


Scenografia 


Dintre ultimele spectacole, comedia lui 
William Shakespeare Femeia îndărătnică, re- 
prezentată de Teatrul Armatei, ridică cele 
mai interesante probleme scenografice, pe 
lingä celelalte probleme privitoare la in- 
terpretarea textului de către actori și regie. 
Spectacolul (regia George Rafael, decoruri 
şi costume Mircea Marosin, muzica Pascal 
Bentoiu) a fost conceput în cadrul unui 
„teatru în teatru”, cu pretinsele improviza- 
ţii de rigoare, așa cum cere, de altfel, chiar 
textul lui Shakespeare. 

Dacă prologul s-a desfăşurat într-un ca- 
dru simplu, epoca marcindu-se prin costu- 
mele personajelor și prin unele obiecte de 
recuzită, comedia propriu-zisă — dragostea 
Catharinei și a lui Petrucchio, cu intere- 
santele răzvrătiri ale fetei, urmată de im- 
blinzirea ei de către Petrucchio — a fost 
prezentată într-un cadru specific scenelor 
italiene, cu multe elemente de commedia 
dell'arte, foarte adecvat stilului valorificat 
de Shakespeare. Într-adevăr, povestea Cat- 
harinei și a lui Petrucchio are o bază de 
fabulă moralizatoare, de parabolă teatrală, 
menită să distreze curtea lordului și pe 
căldărar, învăţindu-i, în același timp, să 
cunoască firea omenească, precum și con- 
dițiile în care ea se poate înjosi sau 
ridica. 

Este clar că Shakespeare a pornit aici 
de la vechile „morality plays” — inspirate 
la rindul lor de „misterele“ medievale en- 
gleze — care au fost jucate încă de pe 
vremea lui Henry al Vl-lea şi pină în 
preajma domniei Elisabetei. Aceste „mora- 
lity plays“ aveau un scop didactic: în- 
fățişau spectatorilor, prin alegorii, perso- 
naje simbolice şi teorii abstracte, progresul 
moral al omenirii, luptele dintre bine și 
rău, trecînd cu timpul la personaje și si- 
tuaţii reale. Doza de improvizație artistică 
— în funcție de auditoriu — era varia- 
bilă, şi cu timpul s-au introdus părți co- 
mice, pentru a face mai asimilabile proble- 
mele morale și spirituale, aflate la temelia 


spectacolelor. Piesele moralizatoare — din- 
tre care cea mai celebră a rămas Everyman 
(Fiece om) —, ca şi „interludiile”, acestea 


de la bun început doar distractive, au dus 


cu timpul la formarea în Anglia a unor 
trupe de actori, care dădeau dese repre- 
zentaţii în public, dar mai ales în casele 
marilor nobili, care le subvenționau perma- 
nent. Trupele de actori care apar adesea 
in piesele shakespeariene și pe care le fo- 
losesc Hamlet sau lordul din Femeia îndă- 
rătnică, spre a distra, verifica şi, mai 
ales, spre a invăța pe spectatori (prin 2c- 
tori, Hamlet vrea să afle chiar adevărul 
asupra uciderii tatălui său), sint urmașele 
vechilor trupe de diletanți şi apoi de ac- 
tori, care improvizau spectacole atit la 
curțile nobiliare sau regeşti, cît și în fata 
marelui public. De aceea, a fost fericită 
ideea regiei şi a scenografiei de a păstra 
acest caracter de improvizație, de „teatru 
în teatru”, povestea Catharinei și a lui Pe- 
trucchio petrecindu-se pe o scenă impro- 
vizată chiar pe căruța cu care au venit 
actorii, 

Simplificarea decorurilor, folosirea unor 
procedee scenografice rudimentare şi a unor 
mecanisme naive, de pildă soarele și luna 
pictate în virful unei prăjini și uneori 
plantate greșit pe improvizata scenă, mo- 
bilele  desperecheate, voitul talmeș-balmeș 
al mobilei şi  recuzitei, decorurile- pictate 
foarte naiv pe bucăți de pinză, gardul 
mobil de pomi, adus de figuranţi și suge- 
rind pădurea, siluetele de coloane și pilaştri, 
calul sub care se ascund doi oameni și 
care e mişcat în fel și chip, ca la circ. 
sau cum făceau reprezentanţii folclorului 
nostru cu capra, de sfintul Vasile. sau cu 
căiuţii, toate acestea au întruchipat pe scenă 
necesara atmosferă de naivitate, improvi- 
zaţie, pretenţiozitate în redarea  veridică, 
atit de caracteristice fie commediei dell'arte 
italiene, fie începuturilor teatrului englez 
mai sus-amintite. 

Fireşte că, în Italia, montările de la 
curțile principilor şi ducilor erau mult mai 
elaborate. ajungind, graţie lui Da Vinci 
sau Rafael (adesea puși în trista postură 
a unor maeștri de ceremonii și regizori al 
petrecerilor nobiliare), la foarte complicate 
şi ingenioase mecanisme. Paralel cu aces- 
tea, vechea commedie dell'arte iși continua 
manifestările naive, aşa cum folclorul și 

Schiţă de decor de M. Marosin pentru comedia ,,Femeia îndărătnică“ 


circul coexistă în zilele noastre cu drama 
de idei și cu comedia de adinci semnifica- 
ţii. Acţiunea comediei Femeia îndărătnică 
petrecindu-se în Italia, dar jucată de actori 
englezi, urmașii acelor „morality plays”, 
povestea  Catharinei şi a lui  Petrucchio 
avind un caracter moralizator (pe care, este 
drept, Shakespeare il depășește, ajungind 
la mari şi pilduitoare pătrunderi psihologi- 
ce), ideea de a prezenta la noi specta- 
colul într-un cadru grotesc, uneori chiar 
de circ. dar avindu-și rădăcinile — re- 
petăm — în commedia dell'arte și în acele 
improvizate „morality plays“ englezeşti, a 
fost deosebit de potrivită. 

Să nu uităm că, oricit de profunde ar 
fi ideile şi sentimentele pe care le pune în 
joc Shakespeare aici, ele sînt învăluite în- 
tr-o comedie plină de grotesc şi tarsă, 1ar 
aceasta nu au uitat-o nici o clipă regia și 
scenografia spectacolului. Festele pe care i 
le ioacă Petrucchio Catharinei, pentru a o 
îmblinzi, sînt de-o inventivitate și imagi- 
nație nespus de bogate și cu adinci impli- 
cații moralizatoare. Şi morala se incheagă 
tocmai prin comicul dus uneori pină la 
absurd sau cruzime, personajele schimbin- 
du-și (real sau numai aparent) atitudinile, 
purtind măști după circumstanţe, trecind la 
procedee groteşti. Aspectul acesta de circ 
grotesc, de farsă cu nenumărate improvi- 
zaţii, a fost asigurat fireşte şi de jocul 
actorilor, și de muzica admirabil integrată 
viziunii spectacolului,  amintindu-ne unele 
mari spectacole de balet, inspirate tocmai 
din commedia dell'arte. 

Ceea ce reproșăm regiei și scenografiei 
în spectacolul la care ne referim este că nu 


au dus pină la capăt concepţia la care s-au 
oprit, că viziunea spectacolului nu a fost 
suficient închegată, răminind la momente 
fragmentare, că îngroșarea comicului a fost 
discontinuă și mai ales la suprafaţă, nu 
în adincime. Alaiul slujitorilor din casa lui 
Petrucchio — acea perindare de figuri gro- 
teşti, asimetrice, baroce — putea fi cutre- 
murătoare, ca într-un tablou de Brueghel, 
subliniind singurătatea Catharinei în noua-i 
casă, ființa ei pusă la grele incercări. Cos- 
tumele, machiajul, ţinuta slujitorilor au 
fost bine gindite, dar în viziunea scenică 
nu au fost folosite pînă la expresivitatea 
necesară, astfel că adesea au rămas la o 
minimă prezență decorativă. Însuși coloritul 
costumelor şi al decorurilor putea fi mai 
armonizat, în pofida voitului talmeş-balmeş, 
al improvizaţiei, care într-adevăr trebuia 
sugerată spectatorului, căci viziunea pictu- 
rală se poate realiza expresiv şi din con- 
traste, chiar din stridențe şi incongruențe. 
La nuntă, Petrucchio vine în costum de 
circ, pentru a batjocori solemnitatea momen- 
tului, şi aici regia şi scenografia ar fi pu- 
tut realiza o viziune care, chiar și prin ea 
însăși, să arate spectatorului situația dra- 
matică. Dar, pentru aceasta era nevoie de 
un joc mai expresiv al actorilor. de mişcări 
mai grotești, precum și de o altă imbinare 
a costumelor şi decorurilor. Plecarea Catha- 
rinei pe calul acela ridicol s-ar fi putut 
ridica la o cutremurătoare situație tragică, 
la ceva asemănător cu aventurile lui Don 
Quijote. 

Spectacolul a fost bine gindit, dar mai 
puțin realizat plastic. Nu a ajuns la stilul 
năzuit, la acel grotesc,- care dă la iveală 

Schiţă de decor de N. Savin pentru piesa „,Invățătoarea“ 


— prin comic, farsă, giumbușlucuri — dra- 
ma umană. 

Am urmărit scenografia altor trei specta- 
cole recente. La Teatrul Municipal, sala 
Filimon Sîrbu, spectacolul cu piesa Învăţă- 
toarea de Brody Sándor (regia Ion Oltea- 
nu, decoruri N. Savin, costume Elvira Pos- 
tolache) a dat prilej acestora din urmă, 
începători, să se manifeste în scenografie. 
Trebuie să spunem că încercarea nu ni se 
pare concludentă. Interiorul din casa cea 
mai răsărită a satului de pe moșia contelui 
Nagy a fost cu totul neexpresiv. Decorația 
peretelui din stinga, forma zidurilor, mobi- 


CLAT,,, 


LOCUL PERSONAJELOR. — Trec cu 
repeziciune peste primele scene expozitive, 
lamentabil realizate, cu o stingăcie și lipsă 
de spirit neadmise nici începătorilor şi în care 
am regăsit cu surprindere și părere de rău 
şi un tînăr talentat ca Arcadie Donoş... mă 
voi incumeta să zăbovesc ceva mai îndelung 
asupra eroului (din păcate apărut ca „prin- 
cipal“ în spectacol) Izquierdo, căruia, ce-i 
drept, autorul i-a acordat numărul cel mai 
mare de replici dar nicidecum rolul de 
„vioara întiia” care rămine lui Montserrat 
şi propriului său proces de conştiinţă. 


(M. Ghimpu, în cronica la Mont- 
serrat — Teatrul „C. Nottara”. 
„Steagul roşu“, Bucureşti, nr. 929.) 


lierul nu sugerau nimic din atmosfera res- 
pectivă, nu aveau acea culoare locală, care 
definește dintru inceput ambianța unei ac- 
țiuni. Şi clasa școlii in care se petrece actul 
al doilea nu a avut nimic sugestiv, in afară 
de interesanta privelişte ce se observă prin 
fereastra din mijloc, aceasta just amplasată, 
priveliște care sugerează atmosfera apăsă- 
toare şi tristețea locului în care are atitea 
de indurat învăţătoarea. Costumele, corecte, 
iar cela al tinărului Nagy, chiar pictural, 
adică expresiv pentru viziunea scenică. 
Petru COMARNESCU 


ss„sOOSCUT 


CE E RĂU, ŞI CE E BINE? — Cit 
despre - Eugenia Marian, interpreta lui 
Gwendolen, vom. spune doar că şi-a însuşit 
chipul şi asemănarea eroinei. 


(Ion Mărgineanu în cronica la Bun- 
bury (Ce inseamnă să fii onest) 
— ` Teatrul Tineretului. „Steagul 
Roşu“, nr. 904.) 


MAESTRUL LUAT PE SUS. — De la 
prima sa apariție în scenă şi pină la pă- 
răsirea ei, luat pe sus de arcaşii lui Verde 
Impărat, maestrul V. Crețjoiu e formidabil ! 

(Ion Steriopol în cronica la Harap 
Alb — Teatrul de Stat Piteşti. 
„Secera şi ciocanul”, nr. 900.) 

DEBUT URI 


ÎI RT IMEERĂ 


Arta lui Finteşteanu 


Cine a urmărit evoluţia lui Ion Fintes- 
teanu pe scenele Naţionalului s-a convins 
de netemeinicia afirmației că doar rolurile 
de largă respirație sînt menite să pună în 
relief personalitatea actorului. Prin interpre- 
tarea sa, Farfuridi, Dragomirescu, Bucșan, 
unchiul Fedea, Kulighin dăinuesc, viu înti- 
păriți, în memoria spectatorilor, alături de 
figurile protagoniştilor. Care este explica- 
ţia ? Credem că fiecare apariţie a actorului 
rămîne mereu inedită, întregită de amănunte 
surprinzătoare, de la spectacol la spectacol. 
Cerebralitatea este o trăsătură distinctivă, 
primordială a lui Ion Finteșteanu , din ea 
se diversifică organic caracteristicile felului 
său de joc, sobru, elegant, sugestiv. Privind 
înlănțuirea detaliilor semnificative, adecvate 
personajelor, asiști la crearea unor portrete 
în mozaic, unde fiecare trăsătură este mar- 
cată cu luciditatea analistului. Dincolo de 
grimă şi de ţinuta vestimentară, totdeauna 
bine inspirate, personajele sint create de 
Ion Finteşteanu pe scheletul cerebralității, 
cu elemente stilistice, ca: gestul, arta de 
a popula pauzele, inflexiunile vocii etc. 
Această artă compoziţională remarcabilă — 
fiecare rol fiind rodul unei meticuloase 
căutări a expresivităţii plastice, o elaborare 
limpede, care rezolvă întrebările complicate 
ale modului de interpretare a cutărui sau 
cutărui personaj — e proprie lui Ion Fin- 
teşteanu. 

„Actorul este creator de imagini”, scrie 
acest slujitor al artei scenice. Prin jocul 
său, Finteşteanu confirmă preceptul teoretic, 
dindu-i consistenţa fiinţei vii. 

lată-l în Matei Millo. Scena şi sala au 
devenit un organism unic. Bădia, Ion Fin- 
teşteanu, se apropie cu pași rari de micul 

bagaj adus de la Paris. O clipă se oprește 
ginditor. Apoi, înalță cutia pe o masă, de- 
getele  întirziind asupra ei, mingiietoare. 
Ochii i s-au luminat de un gind. Se aplea- 
că uşor și o deschide încet. Parcă în ea e 
însăşi inima lui. Privirile partenerilor cer- 
cetează sfredelitoare conținutul, nedumerite. 
În sală, interesul creşte. Flacăra curiozi- 
tăţii e vie. Bădia, cu degetele tremurătoare, 
ridică şi poartă pe dinaintea rudelor şi 
cunoscuţilor, îngroziţi și jigniţi, ustensilele 
artei sale: „Peruci... o mustață... o bär- 
buţă.... o pleșuvie...”. Vocea, care acompa- 
niază gestul, cunoaște inflexiunile unei 
bucurii puternice, într-un fel apropiată tris- 
teţii. Ochii îi strălucesc intens. Un fior de 
simpatie şi încintare inundă sala. Pe ne- 
observate, dragostea pentru omul care iu- 
bind teatrul se îndepărtează de ai săi, a 
pătruns în inimile tuturor. 

„— Şi-atunci diploma... care-ţi este di- 
ploma ?“ 

Bădia  tresare. Mina mare, frumoasă, 
fără să mai tremure, se cufundă lent in- 
tr-un buzunar. „A...”, pare a-și aduce 
aminte, şi timbrul vocii sale este o con- 
topire de zeflemea și veselie: „... Mai am 
resturi din ea pe-aici”. Face cițiva pași, 
fruntea şi ochii i se-nseninează, buzele 
surid ironic. Mina scoate din buzunar un 
nas neobișnuit de mare: „Nasul lui Poli- 
chinelle. Risul îl face pe spectator mai 
bun şi mai încrezător în viaţă”. Glasul ac- 
torului e străbătut de înfiorare. Simţi zvic- 
nind, în intonaţiile acestei replici, inima 
unui dublu crez artistic: al lui Matei 
Millo și al interpretului său. 

Din succinta redare a unei scene jucate 
de actor, desprindem unele particularităţi 

interesante, menite să-i puncteze individua- 
litatea. Ne referim la fantezia interpretului, 
care reconstituie personalitatea predecesoru- 
lui său, ţinind seamă de adevărul istoric. 
Prin simplitatea gestului, nicicind alambi- 
cat, prin inflexiunile calde ale vocii, prin 
priviri ironice faţă de adversari, sau incu- 
rajatoare față de prieteni, Finteşteanu ne 
introduce în lumea şi sensibilitatea eroului. 
Sobrietatea ţinutei indică noblețea inimii lui 
Millo, care nu va face nicicind un com- 
promis cu boierii. 

Jucindu-l pe Dragomirescu, aceeaşi ten- 
dință de sobrietate este un mijloc artistic 
de a reda contrastul dintre pretenţie şi rea- 
litate. Avocatul s-ar vrea inteligent și mo- 
ral ; de aci, o trufie în mişcări, dar aceasta 
sporeşte disprețul spectatorilor care ghicesc, 
sub învelișul aparenţei, deșertăciunea per- 
sonajului. Prin sobrietatea sa, Kulighin se 
situează de bună voie în planul al doilea 
al acţiunii. Bucșan, însă, prin sobrietate 
marchează prăpastia pe care o crede exis- 
tentă între el şi restul lumii. 

O particularitate esenţială a  interpretă- 
rii lui Ion Finteşteanu este gestul mărunt, 
amănuntul, cu o precisă putere de carac- 
terizare. E o voluptate să-i descoperi sem- 
nificaţiile subterane largi. lată pe bătrinul 
Dragomirescu ținind un speech fiului său, 
proaspăt bacalaureat: „Fiule”, iși pregà- 
tește Finteşteanu tirada, săvirșind un gest 
avocățesc caracteristic, de ridicare a cutelor 
robei imaginare, care-l stinjenesc, dindu-și 
capul puţin pe spate, invocind „inspiraţia ”. 
Ridicarea cutelor închipuitei robe nu-i alt- 
ceva decit un tic deprins in practica me- 
seriei ; capul dat puţin pe spate, chemind 
arzător „inspirația“, este un truc vetust, 
inserat in abecedarul manierelor avocăţeşti, 


„ caracterizează expresiv pe bătrin, 
in timp ce vocea goală de orice infiorare 
sufletească evidenţiază mai mult nulitatea 
spirituală a personajului. 

Transformările prin care poate trece ac- 
torul sint nenumărate. Ochii înflăcăraţi ai 
unchiului Fedea au devenit sticloşi, lipsiţi 
de orice pilpiire de inteligenţă, pe chipul 
lui Farfuridi, Fruntea indărătul căreia, la 
Millo, simţeai neintrerupta cugetare, la Dra- 
gomirescu e opacă, impersonală. Mişcarea 
lui este placidă, greoaie. A lui Bucşan, ener- 
gică, impetuoasă. Frazele scurte, banale. se 
rostogolesc din gura avocatului ca o ava- 
lanșă de pietre, iar cele lungi au liniştea 
apei stătute, indicind fie mecanica elaborare 
a ideilor, fie o anevoioasă croire de drum 
spre gindul care pretinde o strădanie per- 
sonală. Fraza lui Bucşan, intonată de Fin- 
teşteanu, taie orice avint, îndeamnă la su- 
punere, ameninţă. Risul care însoțește „spi- 
ritele” virfului „citadelei” e vid. Al un- 
chiului Fedea, mingiie, sprijină. 

Măiestria lui Finteşteanu ni se relevă şi 
in conturarea treptată, amănunţită și cuprin- 
zătoare a personajelor. Involuţia progresivă, 
care se produce în fiinţa avocatului, e in- 
dicată prin trăsături simple, lipsite de ar- 
tificii. În actul II, elegantul Dragomirescu 
e inveşmintat in niște haine boţite, barba, 
altădată rasă zilnic, creşte neglijent. Mersul 
său poartă pecetea virstei : paşi mici, deşi, 
cu picioarele ușor depărtate și aruncate 
inainte cind calcă. Conformismul venal il 
desfigurează psihic și moralmente. Deşi ra- 
molit, reminiscenţele traiului de odinioară 
il obsedeăză. Cu cită satisfacţie bzrbará 
anunţă iminenta  dezlănțuire a războiului 
atomic. Chiar dacă toată lumea s-ar prā- 
buşi in neant, el să trăiască. Auzindu-l, 

1, Finteşteanu în: Unchiul Fedea („O chestiune personală“) ; Matei Millo; Grigore Dragomirescu 
(„Citadela sfărimată“) 


văzindu-l pe acest bătrinel odios, simți un 
dezgust amar. 

La momentul oportun, Finteșteanu ştie 
să-l facă din ce în ce mai neobservat pe 
Dragomirescu, în scenă. Astfel, ajungem la 
capacitatea sa prețioasă de a discerne asu- 
pra cărui partener cade accentul acţiunii. 
Această capacitate il determină să ocupe 
un rol potrivit cu însemnătatea partiturii 
încredințate, fără veleități de solist. Acom- 
paniamentul fin, aproape imperceptibil, prin 
care Finteşteanu ilustrează scena în rolul 
lui Kulighin în Trei surori, e elocvent. Şe- 
derea unchiului Fedea în casa lui Hleb- 
nikov pare o plutire calmă de briză învia- 
rătoare, menită să limpezească atmosfera. 
În actul III al Ultimei ore, după ce minute 
în șir stăpinește scena, în toată disputa 
finală, păstrează cu devotament rolul mi- 
nor, exteriorizind însă energic neliniştea 
din sufletul său. 

Cind funcţia dramatică a rolului scade, 
Finteşteanu găseşte mijloace de a ne grăi 
în aceleași imagini clare. Aci intervine arta 
de a anima cu imagini scenice suspensiile 
dramatice, calitate importantă pentru dez- 
văluirea adevăratei firi a personajului. Clo- 
cotul lui Farfuridi cînd se ştie trădat, 
clocot de suprafaţă, manifestat în actul II 
din Scrisoarea pierdută, e redat abil prin 
răbuiniri mute. Din tăcerea lui Bucșan 
cunoşti precis ce ripostă va da parteneri- 
lor peste citeva clipe. Scenele din redacţia 
„Deşteptării“, din casa profesorului Andro- 
nic sînt şi ele elocvente. Această artă se 
invederează însă cel mai limpede în ultimul 
tablou al Citadelei sfărimate. Pentru relie- 
farea elocvenţei tăcerii, vom analiza jocul 
lui Finteşteanu de-a lungul întregului ta- 
blou. 

De acum, bătrinul Dragomirescu nu mai 
merge să scoată săpunul pe august, nici 
măcar să-şi mai cumpere singur abţibildu- 
rile. Curenţii vieţii l-au ancorat în apele 
liniştite dar înspăimiîntător de pustii și reci 
ale indiferenţei. Aci, cu plăcerea unui copil 
și răbdarea  senilităţii, concentrat asupra 
abţibildurilor, nu-și mai dă seama de ce se 
petrece în jurul său. Pe cap are o tichie, 
așezată — din ramolisment — într-o parte 
şi mai spre creștet, cu ochelarii mari pe 
virful nasului, îmbrăcat într-un halat de 
casă scurt și în stare proastă, descheiat la 
git ; fixat pe scaun, cu picioarele virite suh 
birou, el nu mai are consonanţe sufletești 
nici măcar cu soţia sa. Intervine în discu- 
ție rar, și atunci glasul său sună depăr- 
tat, sinistru: „Emilio, mai adu-mi puţin 

pap”. Irina pleacă. Ii întinde şi lui mîna. 
Mirat că e conturbat, Dragomirescu priveşte 
mîna întinsă, îşi ridică privirea spre chipul 
fetei. Nu pricepe ce vrea femeia aceasta. 
Ochii săi nu mai pot fi nici măcar între- 
bători, atit au devenit de opaci. Apoi, işi 
coboară din nou privirea spre mina Irinei. 
Deodată, un resort automat, declanşat de 
deprindere, îi ridică mîna spre aceea a ne- 
poatei, grăbindu-se s-o cuprindă, fără să 
lase pensula din mină. Pe aceasta din 
urmă o uitase. Abia după ce atinge palma 
Irinei, așază pensula tacticos pe masă. Ín 
ochii unui copil ar fi apărut păreri de 
rău. Dragomirescu însă chicotește înveselit. 
Nici un gest de remușcare in atitudinea 
lui. E într-o stare de decrepitudine totală. 
Mina atinsă de Irina acum e inertă, grea. 
În liniștea care urmează plecării, pe replica 
plină de resentimente a soției, Dragomires- 
cu se confundă cu umbra înserării. E un 
final de mare subtilitate artistică. 

Fiecare rol sau rolişor, trecut prin filiera 
analitică a inteligenței lui Finteşteanu, a 
evidentei sale sensibilități, pătrunde în min- 
tea spectatorilor sub înfățișarea unor ima- 
gini sugestive, de neuitat. Prin jocul său, 
rolul scris dobindește vigoarea unei chemări 
vii, personale, a unui adevăr limpede, în- 
sufleţit de căldura singelui său. 

În 0 chestiune personală, rolului episo- 
dic al unchiului Fedea, Finteșteanu i-a im- 
primat un suflu de prospeţime surprinză- 
tor. Unchiul Fedea ia loc pe canapea, față 
în faţă cu nepoata sa, care cîntă la chi- 
tară. Se așază liniștit și, cu glas tremură- 
or, duios, îngiînă aceeași melodie. Ochii i 
s-au umezit. În lumina lor, vezi evocată 
tinerețea unui om, iubirea lui apusă. Are 
un zimbet melancolic, faţa îi e radioasă și 
glasul profund, potolit. Apoi, melodia se 
stinge. Unchiul Fedea spune ceva legat de 
cîntec, dar vezi, simţi că inima lui e pradă 
unei neliniști mari. În spatele cuvintelor 
pe care le rostește cald, alintător, arde preo- 
cuparea lăuntrică. lar cind aceasta se cris- 
talizează exterior în cuvintele;  „Sașenka, 
spune-mi, îngerașul meu, ce se petrece la 
voi în casă ?", vezi dragostea, neliniștea, 
speranța, contopite într-o imagine umană 
care cucereşte încrederea și stima. 

Nu putem trece peste modul de „a as- 
culta” — de a-și asculta partenerii — al 
lui Finteşteanu : colorat, convingător şi va- 
riat. În actul I al Citadelei, reacţiile sale 
sint funcţional legate de personajele pe 
care le ascultă. Costică, Adela şi, îndeosebi 
Găttescu sint urmăriţi cu interes, iar apro- 

barea verbală e precedată de asentimentul 
manifestat ascultind. Cind stă de vorbă cu 
Matei, simţi că este convins că tot ce spune 
inteligentul său fiu e inspirat de el, de 
părinte, pe cind savanta bunică e urmărită 
cu condescendenţă, cu suficiență. În clipa 
cînd Petru își dezvăluie dorința de a pleca 
pe front, ascultindu-l, mirarea lui Dragomi- 
rescu e atit de nemărginită, încit parcă vezi 
cum în creierul său a încetat orice proces 
mintal. 

Cerebralitatea lui Finteşteanu nu elimină 
participarea în jocul actorului a unui in- 
semnat fond de sensibilitate. Unii, furati 
de armonia cerebrală a compozițiilor sale 
monolitice, nu observă artera prin care 
curge sîngele emotiv al actorului. Totuși. 
pentru înţelegerea cit mai apropiată a ade- 


văratei personalităţi a lui Jon Finteșteanu, 
e necesar să subliniem că interpretarea s82 
e rezultanta conjugării dintre sensibilitatea 
interiorizată și gindirea indrăzneaţă. Altfel]. 
ar fi de neconceput geneza unor roluri atit 
de deosebite ca structură psihică, rezolvate 
inteligent de actor: Bucşan si Kulighin. 
Dragomirescu și Millo, Farfuridi şi unchiul 
Fedea. 

Urmărind arta scenică a lui Ion Finteş- 
teanu, participi la însuflețirea unor tipuri 
umane autentice, profund şi complex carac- 
terizate. lar bucuria e cu atit mai mare, cu 
cit vieţile pe care le împrumută portretistul 
psiholog Ion Finteşteanu sint tot atitea 
ipostaze ale poeziei izvorite din inima sa 
generoasă, 

Eugen NICOARĂ 

PA L2 lea rit. . daseiia de Cik Damadlan 


A pierdut trenul 


G 5 apăr a ASE DANS CD E, Pie IE CE De a 


DRAMATURGI A 
| CRIGINALA 


ONTEMPC RANA 


DE FILIPPO (către Radu Popescu): ARISTOFAN: P-asta ojuitasem ! 
Am citit ca interes cronica dv. şi am 
considerat necesar si vă prezint 

adevăratele mele „Fantom2“‘... j 


Un teatru şi... profilul său 

Premii de Stat 


Printr-o Hotărire a Consiliului de Mi- 
niştri al Republicii Populare Romine a fost 
acordat Premiul de Stat al Republicii Popu- 
lare .Romiîne pentru lucrări deosebit de va- 
loroase realizate în anul 1955, dintre care: 


În domeniul dramaturgiei 


Clasa a Il-a în valoare de 25.009 lei 


Scriitorului Horia Lovinescu — pentru 
piesa „Citadela sfărimată”. 


Clasa a III-a în valoare de 15.000 lei 


Scriitoarei Ana Novac — pentru piesele 
„Preludiu“ şi „Familia Kovacs“. 


În domeniul artei teatrale 


Clasa I în valoare de 30.000 lei 


l. Colectivului format din regizorul Sicà 
Alexandrescu şi actorii: Costache Antoniu, 
Aura Buzescu, Radu Beligan, Marcel An- 
ghelescu, Marietta Deculescu, Silvia Dumi- 
trescu-Timică, Tanţi Cocea — pentru rea- 
lizarea spectacolului „O chestiune persona- 
lä“ pe scena Teatrului Național „I. L. Ca- 
ragiale”. 

2. Actorului Grigore Vasiliu-Birlic -— 
pentru rolurile interpretate în 1955, in ca- 
drul repertoriului de comedie al Teatrului 
Naţional „I. L. Caragiale”, 


Cenaclul dramaturgilor 


De cităva vreme, secția de dramaturgie a 
Uniunii Scriitorilor — asemenea celorlalte 
secții de creație — a pornit să desfășoare 
© foarte interezantă și utilă activitate. Evi- 
tind şedinţele pe teme prea abstracte şi 
fără rezultat, biroul secției de dramaturgie 
a stabilit ca — o dată pe lună — să se 


citească și să se discute, in spirit de ce- 
naclu, cite o piesă de teatru in manuscris. 

La masă, autorul — inconjurat cu ama- 
bilitate de membrii biroului — dă citire 
textului ; pe urmă, se discută. 

Prima lectură a făcut-o Al. Şahighian. 
Piesa sa Furtuna dezvăluie procesul de 
prăbușire a burgheziei și moşierimii de la 
noi, in perioada 23 August 1944 — 6 
Martie 1945. 

A doua piesă, Scrisoare de adio, aparţi- 
nind lui Liviu Bratoloveanu, vorbește despre 
viaţa oamenilor care lucrează in ramura 
petrolului, in preajma naționalizării. 

În ambele rinduri, s-a discutat şi prie- 
tenește şi in spirit critic deschis, ceea ce 
a făcut ca atit autorii cit şi confrații să 
poată trage concluzii practice. 

Citeva sugestii, pentru activitatea, de aci 
inainte, a secţiei : 

l. Ar fi de dorit ca biroul să selecţio- 
neze, pentru discuţii, piese cit mai intere- 
sante, înfăţişind o varietate tematică şi de 
stiluri. De asemenea, întrucit lectura unui 
text integral este adeseori obositoare, s-ar 
putea incerca a se citi numai un act sau 
citeva fragmente semnificative (aşa cum se 
întimplă de pildă, la proză). Dezinteresul 
şi monotonia — acești inamici primejdioşi 
— trebuie evitați cu orice preţ. 

2. La ședințele cenaclului să fie atrași cei 
mai valoroşi dramaturgi (de la maeștri, pre- 
cum Camil Petrescu, Mihail Sorbul, Al. 
Kirițescu, Mircea Ştefănescu, Tudor Muşa- 
tescu — al căror cuvint ar fi deosebit de 
util — la tinerii de talent), poeţi şi proza: 
tori (n-am prea intilnit, -deşi am cercetat 
sala cu atenţie), actori şi regizori de frunte 
(ce poate ti ma: pasionant decit temutul 
punct de vedere al omului de teatru faţă de 
fragedul manuscris) și — in sfirșit, dar 
nu cei din urmă — criticii dramatici (dacă 
bineînțeles, interesul absorbant pentru des- 
tinele dramaturgiei originale le mai lasă 
4—5 ceasuri pentru asemenea măruntă 1n- 
deletnicire). 

3. Întrucit, oricit de optimişti am fi, e 

greu de crezut că se va găsi în fiecare lună 
o piesă demnă de a mobiliza atenția cena- 
clului, ar fi bine, poate, ca din cînd în 
cind, să se ia în discuţie fie un referat pe 
o temă la ordinea zilei, fie opinia unui 
critic indrăzneţ despre ultimele producţii 
originale, fie cerinţele teatrelor etc... 

AL M. 


Recrudescenţe... 


Se observă, în ultimul timp, în mişca- 
rea noastră teatrală o tendință de innoire, 
de renunțare la acele prejudecăţi şi atitu- 
dini dogmatice care au îngustat orizontul 
oamenilor de teatru. Manifestările teoretice 
ale acestei tendinţe — articole şi discuţii 
in presă, cuvintări de la tribuna ultimei 
consfătuiri a oamenilor de testru etc. — 
n-au lipsit. Într-un număr mult, mult mai 
mic, din păcate, şi-au semnalat prezența 
manifestările practice. Credem că ar fi su- 
ficiente degetele unei singure miini pentru 
a număra spectacolele actualei  stagiuni, 
care s-au remarcat printr-un accentuat spi- 
rit novator, printr-o cutezanță deosebită. 
Martori ai unei evidente discrepanțe între 
teorie și practică, nu trebuie insă, deo- 
camdată, şi din acest punct de vedere, să 
ne alarmăm pentru că — socotim noi — 
fenomenul e in curs de evoluţie. Impor- 
tant este că s-au pus premisele unei dezvol- 
tări, într-adevăr fără precedent, a teatrului 
romînesc. 


Ceea ce ne poate alarma și poate bara 
calea dezvoltării teatrului este modul curios. 
ca să folosim un eufemism, in care au 
ințeles unii această mișcare de înnoire. 
Printr-un soi de mimetism, anumiţi oameni 
de teatru și-au închipuit că sub semnul şi 
la adăpostul inovării vor putea să promo- 
veze tot ceea ce este mai opus, mai în dis- 
cordanță cu spiritul novator şi creator. 
Avem convingerea că aceşti oameni sînt de 
bună credință și că ceea ce poate să ne 
supere la ei este numai o înţelegere gre- 
șită a noului. Repercusiunile concepţiei lor 
sint însă derutante și nocive. 

. Mai concret, despre ce este vorba ? Asis- 
tam la recrudescența spiritului facil, a fe- 
lului strimt — comercial de a privi tea- 
trul, la reînnoirea atitudinii de ploconire 
ìn faţa celor mai puţin exigente categorii 
ale publicului. Culmea ironiei, innoirea re- 
pertoriului se înfăptuieşte la unele teatre 
prin învechirea lui! Ce a propus să joace, 
cu citeva luni înainte, teatrul din Reșița ? 
Dama cu camelii de Al. Dumas! Chiar 
dacă melodrama are la bază sentimente 
sincere și frumoase, chiar dacă Stanislavski 
a caracterizat-o ca un „gen complex”, ca 

„un antrenament folositor pentru tineret”, 
iar Charles Dullin a declarat că tehnica 
scenică a învățat-o de la actori de melo- 
dramă, nu credem totuşi că genul acesta e 
cel mai indicat pentru educarea și desfăta- 
rea spectatorilor de azi. Prea sint altele 
preocupările contemporanilor noștri, prea 
sint importante idealurile care ne însufle- 
tesc, prea: grave sint conflictele care străbat 
omenirea la mijlocul secolului al XX-lea, 
pentru ca să ne mai poată înduioșa nefe- 
ricita soartă a Margueritei, cu dragostea ei 
neințeleasă nici de iubitul său, nici de pā- 
rintele acestuia, obtuz și meschin. In afară 
de asta, Dama cu camelii s-a jucat de ati- 
tea ori în trecut, a furnizat de atitea ori 
subiectul unor filme, incit multe generații 
au fost literalmente intoxicate cu piesa lui 
Dumas. 

Recrudescența melodramei nu se limiten- 
ză numai la Dama cu camelii. După ce a 
reprezentat o piesă de cea mai joasă factură 
melodramatică, ca Fete rătăcite de Elsa 
Shelley, în care autoarea vrea să ne su- 
gereze ideea unui spirit justiţiar binefăcător 
în actuala societate americană. Teatrul Ti- 
neretului şi Teatrul „C. Nottara” (cunos- 
cut pentru temeritatea repertoriului lui, dar 
de astă dată surprins într-o proastă inspira- 
ție) au optat la un moment dat pentru 
prăfuita piesă a lui Wilhelm  Mayer-Fâr- 
ster Heidelbergul de altădată. Reamintim 
subiectul : prințul Karl Heinrich, după ce 
a iubit o fată în anii studenţiei la Heidel- 
berg, devenind monarh i se interzice să se 
căsătorească cu ea, pe temeiul diferenței de: 
rang social. Nu ne-ar mira ca teatrele res- 
pective să-și fi motivat alegerea; prin nece- 
sitatea relevării amărăciunilor tinerilor prinți 
de odinioară, cărora mediul nemilos le re- 
fuza dragostea lor inălțătoare, dezinteresată ! 
Pentru a completa tabloul vechii societăți. 
desigur că mai era utilă și o piesă în care 
suferințele unei tinere să fie curmate de 
intervenția matrimonială a unui suprasen- 
sibil milionar ! 

Şi pentru că am pomenit înainte numele 
lui Stanislavski, vrem să amintim de un 
mod inadmisibil de preluare a experienței 
lui, care se încadrează de asemenea în încer- 
carea de reactualizare a melodramei. Csi 
de la Teatrul C.F.R.-Giuleşti s-au gîndit să 
includă în repertoriu cunoscuta melodramă 
Cele două orfeline. Desigur, şi-au închipuit 
susținătorii acestei ingenioase propuneri, ni- 
meni nu le va putea obiecta nimic. Oare- 
n-a sprijinit Stanislavski jucarea acestei 
piese cum 30 de ani, pe scena Teatrului 
de Artă ? Oare N. Gorceakov, cunoscutul 
teatrolog şi regizor sovietic, elevul marelui 
reformator al teatrului rus, n-a condus pu- 
nerea în scenă a Celor două orfeline ? Un 
singur lucru — esenţial — l-au uitat „fi- 

delii discipoli“ ai lui Stanislavski de ia 
“Teatrul C.F.R.-Giulești. „Voi ca regizori ai 
teatrului nostru — se adresa maestrul lui 
Gorceakov și celuilalt regizor al piesei — 
trebuie să puneţi în scenă piesa pentru a 
exprima o mare idee omenească, o idee care 
să fie necesară astăzi miilor de oameni care 
vor veni să vudă spectacolul vostru”. Ne 
întrebăm dacă nu cumva în decurs de trei 
decenii, timp în care gustul şi necesitățile 
oamenilor în materie de teatru au evoluat 
atit de mult, actualitatea piesei Cele două 
ovfeline a dispărut, dacă asimilarea învăţă- 
turilor lui Stanislavski înseamnă reprezen- 
tarea lucrărilor montate de Teatrul de Artă 
în epoci istorice bine determinate sau însu- 
şirea a ceea ce e esențial, mereu valabil. 
în concepția şi sistemul lui ? 

Dacă pină acum am vorbit de recrudes- 
cența  facilităţii, a teatrului de proastă ca- 
litate, doar în intenţiile programatice ale 
unor direcţii de teatre, am vrea să dăm 
şi un exemplu viu, luat dintr-un spectacol. 
Învăţătoarea lui Brody Sandor este, fără in- 
doială, o piesă cu multe cusururi, cu destule 
idei perimate și accente melodramatice. Nu 
„e lipsită însă de o neiertătoare analiză a 
stărilor de lncru dintr-un sat unguresc de 
la sfîrşitul secolului trecut, de denunțarea 
josniciilor comise de latifundiari și sluji- 
torii lor credincioși — preoții catolici și 
funcţionarii de stat. Văzind spectacolul Tea- 
trului Municipal, am fost surprinşi de ma- 
niera în care regizorul Ion Olteanu, pe 
“care-l prețuim mult, a tratat piesa. El n-a 
ştiut să valorifice simburele realist al pie- 
sei, să atenueze scăderile ei de construcție, 
astfel încît cine a văzut spectacolul fără 
să citească textul, a avut impresia că se 
află în fața unei melodrame cu tot ce in- 
seamnă acest gen mai rău. În afara în- 
văţătoarei, redată cit se poate de bine de 
Ileana Predescu, celelalte personaje ale pie- 
sei au fost caricaturizate, au avut aerul 
unor apariții de operetă. Numai nefericitele 
Fete rătăcite ale Teatrului Tineretului au 
reușit să ne plictisească ca  Învăţătoarea 
“Teatrului Municipal. » 

* 


N-am vrea să incheiem aceste rînduri 
fără o precizare. Cei care ar vedea în rin- 
durile de mai sus un apel la ingustarea 
repertoriului, la reeditarea preceptelor dog- 
matice în alegerea pieselor, ar greşi tot 
atit ca şi cei care şi-au închipuit că vor 
face operă de înnoire cu Cele două orfeline 
si Dama cu camelii. Îmbogăţirea activității 
teatrelor cu tot ce este valoros și inaintat 
în literatura dramatică contemporană de pe 
intreg globul — fără a mai vorbi de dra- 
maturgia originală, căreia trebuie să-i re- 
vină primul loc, și cea clasică — este mai 
necesară, mai dorită ca oricind. Sintem 

peniru un repertoriu contemporan, ințele- 
gind prin aceasta cea mai înaltă semnifi- 
cație a cuvintului. Să nu ni se dea însă 
drept contemporane piese care, chiar dacă 
au fost scrise în secolul nostru, sint, pentru 
lumea noastră nouă, depășite cu multe se- 
cole. Nu vrem să ne intoarcem nici la 
Heidelbergul de altădată, nici la tot ce 
acest „altădată“ poate să însemne... 

M. RADNEV 


„„Modă”” constructivă 


Iniţiativa Teatrului Naţional in legătură 
cu conferințele experimentale a găsit un 
prompt şi foarte inspirat ecou la alte două 
teatre din Capitală : la Teatrul Tineretului 
(care a inaugurat un ciclu de „Evocări de 
mari figuri de actori şi regizori din tre- 
cutul teatrului rominesc”) și la Teatrul 
Armatei (unde, în cadrul unor matinee li- 
terare, sint prezentate etapele mai impor- 
tante din evoluţia dramaturgiei noastre na- 
tionale). 

După cum se vede, publicul nostru se 
poate considera „răsfăţat”. Şi se răsfață 
copios, dacă judecăm după afluența cu to- 
tul excepțională cu care năvăleşte la aceste 
conferințe. 

Foarte interesantă compoziția acestui pu- 
blic: „specialiştii“ (actori, regizori, literați 
sau profesori de literatură) in număr foar- 
te redus ; in schimb abundă studenţii, mun- 
citorii, publicul-public cu alte cuvinte. Fap- 
tul acesta ne face să constatăm că iniția- 
tiva pedagogică a acestor matinee a răs- 
puns unei nevoi și unei dorinţi de infor- 
mare foarte acute in publicul nostru. Avem 
toate motivele să sperăm că şi teatrele din 
regiuni se vor „molipsi” în această direcție, 
oferind publicului lor ocazia de a-și com- 
pleta cultura teatrală și prin alte mijloace 
decit participarea la spectacole. Lipsa gravă 
a unor lucrări de sinteză a istoriei şi lite- 
raturii noastre teatrale va face ca aceste 
conferințe să umple un gol pe care-l re- 
simțim cu toţii. Nu ar strica, credem, dacă 
unele dintre aceste conferințe ar fi publi- 
cate fixindu-se astfel prin tipar, pe de o 
parte un moment interesant şi fertil din 
viata noastră teatrală, pe de alta, adunin- 
du-se un material documentar care are 
dreptul de a depăși efemerul unei simple 
conferințe. 

La Teatrul Tineretului am asistat la o 
amplă și pe alocuri chiar seducătoare co- 
municare a acad. Victor Eftimiu ia legă- 
tură cu viața şi activitatea lui Matei Millo. 
Legind istoria cu comentariul, amănuntul 
biografic cu picanteria anecdotică și mora- 
lizatoare (in sensul artistic al cuvintului), 
Victor Eftimiu a reușit să instruiască amu- 

zind şi să informeze fără pedanterie sau 
prețiozitate. Completarea care a urmat (o 
serie de „schiţe“ ale unor roluri în care a 
excelat marele Millo, regia Victor Bum- 
beşti-Cornel Popa) a împlinit in mod fe- 
ricit conferinţa, transformind un matineu 
literar într-un eveniment artistic pe care îl 
pot invidia chiar şi unele spectacole de 
seară ale teatrului în cauză. Am remarcat 
mai ales dăruirea şi căldura cu care s-a 
achitat Petre Dem. Dragoman de monologul 
atit de clasic şi atit de uman al lui Barbu 
Lăutaru, precum și spumoasa explozie de 
temperament, nuanțe şi farmec a Victoriei 
Mierlescu în rolul Kirei Nastasia. [Intere- 
sante compoziţii au realizat şi tinerii Gh. 
Oprina (Sandu Napoilă), Cicerone Ionescu 
(Clevetici), Ion Ciprian (Papă-lapte)]. 

La Teatrul Armatei, după o foarte se- 
rioasă și informată comunicare în legătură 
cu viața şi activitatea lui Costache Cara- 
gially (conferențiar: maestrul V. Maximi- 
lian), am asistat la două spumoase come- 
dii, am zice, de epocă: la O repetiție mol- 
dovenească de Costache Caragially (în in- 
teligenta regie a lui Val. Săndulescu) şi 
Franțuzitele de Costache Facca (regia: 
Sanda Manu). Ambele spectacole au amu- 
zat, au convins; publicul a aplaudat cu 
entuziasm. Regizorii au reuşit să scoată în 
evidență poezia bătrinească a epocii, nuan- 
țind stingăciile cu acea duioasă ironie care 
transformă chiar şi ridicolul în artă și 
emoție. A contribuit mult la succesul spec- 
tacolului și talentul interpreților. Remarcăm 
forța și înțelepciunea jocului lui Aurel Ro- 
galski în rolul lui C. Caragially, al lui Ion 
Dămian (G. Greceano), al lui Niculescu Ca- 
det (în rolul savuros al directorului fran- 
cez, Mase) ; dintre „franțuzite“ ne-a delec- 
tat mai ales buchetul femenin: Liliana To- 
mescu, M,  Gheorghiu-Săniuţă şi Coca 
Enescu. 

Am regretat foarte mult că nu am găsit 
printre cei care au aplaudat la aceste spec- 
tacole pe corifeii teatrului nostru satiric și 
de estradă. Ar fi avut ocazia să intuiască 
pe concret farmecul și autenticitatea sati- 
rică a vodevilului si a scenetei noastre cla- 
sice. Căci. cine ştie, poate că şi contactul 
cu trecutul lipsește acestor teatre care, în 
efortul lor evident de a amuza cu orice 
preţ, recurg de multe ori la ghiveciuri mo- 
derne inferioare modestelor gusturi ale bn- 


nicilor nostri. 
LD. 8$. 


„/Dreapta-sus'/ 


Dacă, posesor al unui permis de intrare 
în sălile de spectacol, ţi se abat paşii pe 

la sala Comedia a Teatrului Naţional, eşti 
invariabil întimpinat de cuvintele din - frun- 
tea acestor rinduri. Adică, dacă ai neferi- 
cirea de a lucra în presa de specialitate, 
un cerber scund şi incărunțit, cu înfățișa- 
rea de arhivar scos la pensie (ţi-l închipui 
foarte bine circulind într-o piesă de M. 
Sebastian), lasă să cadă două cuvinte, doar 
două cuvințele — și ești, ca să spunem 
aşa, plasat. Desigur, ştii şi tu că permisul 
nu-ţi asigură un loc în sălile de teatrn, 
scrie în el asta, negru pe alb. Totuşi, 
parcă te lasă nedumerit insistența cu care, 
la Comedia, ţi se circumscrie o zonă pre- 
cisă — si nu din cele mai indicate pentru 
urmărirea optimă a unui spectacol — indi- 
ferent de afluența de public din sală. Ne-a 
fost dat, nu de mult, să asistăm la o re- 
prezentaţie cu o piesă mult jucată. Zi de 
săptămînă, ici-colo, locuri libere la parter 
şi în loji. Am aşteptat să sune de începere 
şi am intrat, la întimplare, într-o lojă ab- 
solut goală. Sacrilegiu! „V-am spus: 
dreapta-sus !" (adică balconul, şi de pre- 
ferinţă balconul II) — a răsunat indigna- 
tă vocea aceluiași cerber. 

Că nu ne-am intimidat şi n-am dat wur- 
mare imperioasei invitații — asta e altă 
poveste. Dar, ne întrebăm : să fie aceasta 
modalitatea cea mai indicată de a aplica 
dispoziţiile -~ bune, rele — existente în 
această privinţă ? Să trebuiască să ne ju- 
căm de-a v-aţi ascunselea cu plasatorii ? 
Credem că nu. În definitiv, permisele de- 
clanşatoare de atitea perturbări nu sînt 
apanajul unei, hai să-i spunem, caste pri- 
vilegiate de frecventatori ai sălilor de tea- 
tru, ci o unealtă de muncă a une. cate- 
gorii active şi — ne-am permite să preci- 
zăm — responsabile de spectatori. Deţină- 
torii permiselor vin la teatru din pasiune 
pentru teatru, firește, dar și din obligaţie 
profesională. Cei ce lucrează în presa de 
specialitate trebuie să poată viziona în tih- 
nă, şi chiar de mai multe ori, un același 
spectacol. Trebuie să-l poată urmări în 
condiţii optime — nu din considerente de 
confort personal, ci pentru a-și exercita cu 
maximă eficiență îndatoririle. Un decor vă- 
zut dintr-un unghi de 75°, o mişcare sce- 
nică urmărită perpendicular, ca o tablă de 
şah pe care se deplasează niște pioni lipsiţi 
de chip — sînt premise puţin promițătoare 
pentru o judicioasă ciîntărire a spectacolu- 
lui. Nu cere nimeni direcțiunilor teatrelor 
să facă mai mult decit le stă în putere şi 
le înțelegem foarte bine situaţia. Doar atit: 
să nu aplice prezentatorilor de permise un 


regim... preferenţial. 
T. S. 

„AO scrisoare pierdută”, 
pe scena din Lodz” 


Colaborarea dintre un teatru şi un regi- 
zor străin (ca naționalitate) ridică totdeau- 
na multiple probleme. Cea mai dificilă din- 
tre ele este firește cunoașterea unei limbi 
comune. dar mai importantă decit toate ră- 
mine totuși problema găsirii unei limbi 
scenice comune care să mijlocească înţele- 
gerea, ne referim la înțelesul teatral al cu- 
vintului, dintre regizor și actor. 


* Articol scris pentru revista „Teatrul“. 


Astăzi afirmaţia : „ciţi regizori — atitea 
metode de lucru” este pe deplin verificată. 
Mai putem adăuga: „cite piese — atitea 
stiluri de muncă . Cu alte cuvinte, într-o 
operă de artă atit de complexă ca repre- 
zentaţia teatrală, nu poate fi vorba de o 
modalitate regizorală universală, aplicabilă 
oricind şi oriunde. Temperamentul și struc- 
tura lăuntrică atit de diferențiată a actori- 
lor impun regizorului pentru fiecare caz în 
parte folosirea unor metode de lucru dife- 
rite. La rindul lor, textul literar, stilul au- 
torului, genul lucrării cer din partea direc- 
torului de scenă, modalități de tratare di- 
ferite. 

lată de ce, încordarea, am spune perma- 


Scenă din actul 1 

Scenă din actul III 


nenta așteptare şi neliniștea ce caracteri- 
zau primele intilniri dintre regizorul Ale- 
xandrescu şi colectivul Teatrului de Stat 
„Stefan Jaracz“ par pe deplin justificate. 
Ce fel de regizor este Sică Alexandrescu ? 
Prin intermediul presei cît și datorită rela- 
tărilor orale, înalta valoare artistică a spec- 
tacolelor regizate de Sică Alexandrescu era 
cunoscută actorilor polonezi. Oare colecti- 
vul artistic va putea îndeplini cerinţele, re- 
gizorului ? Teama şi neliniştea s-au dove- 
dit inutile. De la primele repetiții s-a vă- 
dit nu numai înalta valoare artistică a lui 
Sică Alexandrescu, cît mai ales faptul că 
intregul colectiv artistic se va putea adapta 
ușor la stilul de muncă al regizorului ro- 
min, atit de personal și atit de diferit de 
cel al regizorilor cunoscuți nouă. Actorii 
au înțeles că metoda de lucru a lui Sică 
Alexandrescu nu este altceva decit un drum 
mai scurt spre dobindirea unor rezultate 
interesante. 

În timpul repetiţiilor, metodele de lucru 
ale regizorului romin și-au dovedit şi mai 
mult particularitatea. Mă refer anume la 
acea împărțire a muncii cu actorii — in 
analiza textului. analiza zicţiunilor fizice şi 
punerea în scenă față de care Sică Alexan- 
drescu are o concepție sințetică. În timpul 
repetițiilor la masă, regizorul familiarizează 
actorul cu creații autorului, cu problema- 
tica piesei, creionindu-i în același timp li- 
nia de dezvoltare a personajului. Totuși, 

analiza nu e de fel dispreţuită ; ea se pro- 
duce pe scenă, odată cu stabilirea mişcă- 
rii scenice : toate indicaţiile regizorului Ale- 
xandrescu, de la prima pină la ultima re- 
petiție, urmăresc textul pină în cele mai 
subtile semnificații. De aceea, fiecare re- 
plică, mişcare sau modulație a vocii sint 
perfect fundamentate și legate de text. Iar 
în ansamblul său, spectacolul realizat de 
Sică Alexandrescu se caracterizează prin- 
tr-o logică deplină și consecventă, pînă la 
cele mai mici detalii. Fiecare scenă tră- 
dează această logică şi consecvență a pune- 
rii în scenă: chiar și poantele sau mai 
bine spus „trouvailles“-urile pur regizorale 
sint şi ele fundamentate și corespunzătoare 
acțiunii scenice. Dacă spre exemplu în actul 
I, Trahanache apare în scenă foarte bine 
dispus, aceasta subliniază neliniştea şi furia 
crescindă a prefectului. Dacă în actul IV, 
Dandanache își plimbă de citeva ori pri- 
virea de la Zoe la Tipătescu, acest joc mut, 
departe de a fi un procedeu inutil, subli- 
niază deruta şi prostia personajului. 

Trebuie să înțelegem însă, că, montind 
la Teatrul din Lodz, O scrisoare pierdută 
Sică Alexandrescu s-a mărginit pur şi sim- 
plu a transplanta mecanic pe scena din 
Lodz, spectacolul montat pe o scenă romi- 
nească ? Înseamnă ore că Sică Alexan- 
drescu n-a creat suficiente posibilități ac- 
torilor polonezi pentru a-și manifesta per- 
sonalitatea și inventivitatea ? 


WwWW.cimec.ro 


Piesa lui Caragiale impune un anume 
itm, o anume evoluţie a personajelor, un 
anume stil propriu, în măsură să subli- 
-nieze subtil accentele satirice. O individua- 
lizare prea marcată a personajelor, în ra- 
port cu temperamentul specific interpreți- 
lor, poate periclita armonia întregului spec- 
“zcol. Ţinind totuşi seama de particulari- 
-tăţile interpretative ale actorilor, Sică Ale- 
xandrescu, păstrindu-se în limitele stricte 
ale textului, a admis interpretări diferite 
de cele clasice. Această receptivitate a re- 
gizorului s-a vădit în special în ce privește 
stinerii interpreți, ale căror creaţii în piesa 
lui Caragiale diferă de cele realizate pe 
scena rominească. 

Teatrul polonez suferă de multă vreme 
-de o anumită insuficiență a expresivităţii 
scenice. În ultimii ani, reprezentațiile noas- 
“tre teatrale s-au caracterizat printr-o inter- 
-pretare monocromă. Prin mijlocirea lui Ca- 
xagiale, Sică Alexandrescu a reușit să sti- 
-muleze pe actorii noştri, să le diferențieze 
modalitățile de expresie și să valorifice în 
+i virtuțile comico-explozive ale persona- 
jelor. În acelaşi timp, fidel mesajului tex- 
tului, regizorul n-a pedalat inutil pe farsă 
şi n-a plătit tribut comicului gratuit. 

O scrisoare pierdută s-a jucat acum cițiva 
-ani pe scena unui teatru varșovian. Spec- 
tacolul a întrunit o excelentă distribuţie şi 
s-a bucurat de aportul unui bun regizor; 
«dar spectacolul vădea o neînțelegere a; tex- 
tului. Piesa se jucase în stilul unei 
farse plictisitoare la culme. Doar Danda- 
mache, în ciuda tinereţii interpretului, fu- 
_sese un autentic personaj caragialesc. 

Experienţa teatrului varşovian a demon- 
strat că deși în literatura noastră dramatică 
“există lucrări apropiate ca stil şi epocă de 
«creația lui Caragiale, comedia scriitorului 
romin cere o interpretare specifică. Sică 
Alexandrescu ne-a oferit cheia descifrării 
specificului rominesc. El ne-a dezvăluit bo- 
găția materialului de viață, bogăția accen- 
telor satirice pe care le închide în ea crea- 
“ţia dramaturgului romîn. 

Irena BOLTUC-STASZEWSKA 


Secretar literar al Teatrului de Stat 
„Stefan Jaracz“ 


În cinstea marii sărbători 


Teatrele sovietice intensifică pregătirile 
în vederea sărbătoririi celei de a 40-a 
„aniversări a Marii Revoluții Socialiste din 
“Octombrie. Recent, Consiliul artistic al 
Teatrului Mic a adresat o chemare către 
toate teatrele sovietice, în care se spune 
printre altele: „Oamenii de teatru trebuie 
să întimpine măreața sărbătoare a poporu- 
lui sovietic cu mari realizări art'st'ce, care 

să vădească, cu o putere iînnoită, maturita- 
tea artei noastre, orientarea ei cetățenească, 
varietatea genurilor ei, adincimea conținu- 
tului, îndrăzneala și varietatea formelor. 
Este de datoria patriotică a fiecărui om 
de teatru să dedice toate forțele sale, tot 
talentul, experiența şi priceperea sa, în- 
făptuirii acestei sarcini”. 

În cinstea celei de a 40-a aniversări a 
Marelui Octombrie, Teatrul Mic va repre- 
zenta, pină la sfirşitul acestei stagiuni, 
două spectacole dedicate temei  istorico- 
revoluționare, și anume: Izvorul etern de 
D. Zorin și Prima brigadă de cavalerie 
de Vs. Vişnevski; va monta următoarele 
piese aparţinind dramaturgiei contempora- 
ne: O singură noapte de B. Gorbatov, 
noua comedie a lui A. Korneiciuk, De ce 
zimbesc stelele, precum şi Omul pus in 
retragere de A. Solironov. Totodată, anul 
acesta teatrul va începe pregătirea unui 
spectacol al actorilor tineri cu piesa Liubow 
larovaia de K. Treniov. 

Socotind drept una dintre sarcinile de 
onoare cele mai importante ce-i incumbă, 
reprezentarea pieselor aparținind dramatur- 
gilor sovietici, chemarea arată că: „Teatrul 
Mic va rezerva, in același timp, un loc 
important în activitatea sa, reprezentării 
dramaturgiei clasice ruse și universale, cit 
şi lucrărilor aparținind dramaturgiei pro- 
gresiste străine. Astfel, în afară de Puterza 
intunericului de L. Tolstoi, reprezentată pe 
scena teatrului în cursul acestui an, vor fi 
montate spectacolele Satul Stepancikovo de 
F. Dostoievski, Strigoii de H. Ibsen, Cuibul 
de piatră de H. Vuolioki. 

În chemare se precizează că, între 25 
octombrie și 10 noiembrie, teatrul va pre- 
zenta cele mai izbutite spectacole ale reper- 
toriului său cu piese ale dramaturgiei cla- 
sice şi sovietice, fiecare spectacol fiind pre- 
cedat de o conferință ținută de unul dintre 
regizorii şi actorii teatrului, pe tema : acti- 
vitatea Teatrului Mic în răstimpul celor 
40 de ani. Totodată, teatrul va pregiti 
pentru studiourile de televiziune, scene din 
spectacolele sale cu piesele: Liubov Iar»- 
vaia, Pe malurile Nevei, Pentru cei de pe 
mare, In stepele Ucrainei şi altele. 

Pentru popularizarea activității Teatrului 
Mic va fi organizată o expoziţie oglindind 
realizările teatrului în decursul celor 4) 
de ani. De asemenea, vor fi tipărite o 
broşură „Teatrul Mic (1917—1957)*, afișe, 
materiale de agitație vizuală. 

O chemare similară a fost lansată de 
colectivul artistic al Teatrului „V. Maia- 
kovski”. 

„Chemăm pe toți oamenii de teatru, ca, 
în cinstea zilelor lui Octombrie, să nu se 
mărginească numai a crea noi spectacole 
pe scenele lor. dar să și iasă pe marile 
scene în aer liber, pe stadioane, să trans- 

forme spectacolul teatral intr-o acțiune de 
masă de mari proporţii. Oamenilor sovie- 
tici trebuie să li se ofere un spectacol mo- 
numental, eroic, un mister contemporan, 
lucrări epice cu acţiuni ce antrenează mase, 
lucrări triumfale şi sărbătoreşti, care să-i 
mobilizeze în lupta pentru comunism". 

În chemare se arată că, în cinstea celei 
de a 40-a aniversări a Marelui Octombrie, 
Teatrul „V. Maiakovski“ va monta Nopțile 
-din Polovciansk de L. Leonov şi Marsul 
de A. Glici. Colectivul teatral va pregăti 
spectacolul Mama Courage de Bertolt Brecht, 
care va fi transmis prin staţia de televi- 
ziune. Teatrul iși propune să înființeze un 
studio regizoral, sub îndrumarea lui N. 
Ohlopkov. În încheierea chemării se. spune : 

„Partidul Comunist este creierul, onoa- 
rea și conștiința epocii noastre. Să creăm, 
deci, spectacole minunate, în care să oglin- 
dim înţeleapta lui conducere, faptele vite- 
jeşti ale poporului sovietic, măreţele idei 
ale leninismului în acţiune. Să marcăm cea 
de a 40-a aniversare printr-o sărbătoare a 
tuturor genurilor artei, care să antreneze 
întregul popor“, 


Teatrul Naţiunilor, 
în plină activitate 


Prima stagiune a Teatrului Naţiunilor 
a tost inaugurată la 27 martie. Spre deo- 
sebire de anul trecut, cind Festivalul In- 
ternațional de Artă Dramatică de la Paris 
a fost doar precedat de o scurtă etapă li- 
rică, anul acesta, repertoriul Teatrului Na- 
țiunilor (care a preluat rolul şi tradiţia 
Festivalului) include un program bogat de 
operă, audiții muzicale și spectacole core- 
grafice, alături de cele de teatru propriu- 
zis. Acest program a fost inaugurat cu 
spectacolele Operei din Belgrad, care a 
prezentat Don Quichotte de Massenet şi un 
spectacol coupé de balet. 

Primele manifestări teatrale au fost în- 
chinate dramaturgiei lui Bertolt Brecht, 
prin reprezentarea de către Berliner Ensem- 
ble şi de către Schauspielhaus din Bochum 
(R.F.G.) a pieselor Galileo Galilei, Mama 
Courage şi Opera de cinci parale. La sfirşitul 
lunii aprilie, în cadrul unei decade a tea- 
trului german, tot Schauspielhaus din Bo- 
chum a prezentat piesele Marchizul von 
Keith de F. Wedekind şi Diavolul şi Dum- 
nezeu de Sartre, ambele prilejuind reapa- 
riția la Paris a renumitului actor Hans 
Messemer. a 

Pină la sfirşitul actualei stagiuni a Tea- 
trului Națiunilor (6 iulie) vor mai avea 
loc, printre altele, un ciclu englez (Titus 
Andronicus de Shakespeare cu Lawrence 

Olivier şi Vivien Leigh), un ciclu irlandez 
(Dublin Gate Theater), un ciclu american 
(cu Frederic March in ultima piesă a lui 
O'Neill: Long day's journey into night). 

În afara activității sale spectacologice, 


. Teatrul Naţiunilor desfășoară o susținută 


activitate organizatorică pe plan interna- 
țional, devenind sediul unor organizații de 
specialitate teatrală, ca Asociația interna- 
țională a criticilor dramatici, Asociația in- 
ternațională a tehnicienilor de teatru etc- 
De asemenea, Centrul francez de teatru 
organizează, cu prilejul primei stagiuni a 
Teatrului Națiunilor, un ciclu de conferințe, 
urmate de discuții, pe următoarele teme: 
Wedekind, Punerea in scenă a dramatur- 
giei shakespeareene etc. Totodată, între 
24—29 mai, teatrul va gāzdui un Congres 
internațional al tehnicienilor de teatru, care 
va reuni regizori, scenografi, compozitori, 
ingineri de sunet și de lumină, ca şi ma- 
şiniști din 15 ţări. Înainte de acest congres, 
la 15 mai, se va întruni Biroul Asociaţiei 
internaționale a criticilor dramatici, sub 
președinția lui Robert Kemp, delegat per- 
manent al Teatrului Naţiunilor fiind Clau- 
de Planson. 

Nou creat, Clubul Teatrului Naţiunilor, 
care-și propune să reunească pe spectatorii 
de teatru din lumea întreagă, a primit pină 
acum numeroase adeziuni. Secția de docu- 
mentare a Teatrului Naţiunilor a întocmit 
un prim Eseu de geografie teatrală inter- 
națională. Într-un atlas au fost punctate 
mai bine de 200 de teatre, incluse intr-un 
prim recensămint mondial. 


Anul Goldoni 


Omagiul pe care întreaga omenire îl 
aduce anul acesta lui Carlo Goldoni, de la 
a cărui naştere s-au împlinit la 25 februa- 
rie 250 de ani, capătă în Italia caracterul 
unei sărbători naţionale, Veneţia, orașul 
natal al scriitorului, a marcat aniversarea 
printr-un ciclu de manifestări, inaugurat in 
sala Consiliului din Palatul Ducal, în 
cadrul unei adunări festive, la care criticul 
literar Mario -Apollonio a conferenţiat des- 
pre viaţa și opera lui Carlo Goldoni. In 
seara aceleiași zile, Compania goldoniană, 
condusă de Cesro Baseggio, a prezentat in 
sala teatrului „La Fenice” piesa lui Gol- 
doni : Sior Todero Brontolon. 


Manifestări similare s-au desfășurat în 
toate orașele italiene. Astfel, la Milano, în 
cadrul unei reuniuni festive la „Piccolo 
Teatro“, romancierul și dramaturgul Ric- 
cardo Bacchelli a evocat personalitatea ma- 
relui autor comic. Totodată, posturile de 
radio au transmis o serie de emisiuni de- 

dicate lui Goldoni, printre care, conferința 
criticului Gotfredo Bellonci despre „Carlo 
Goldoni şi anul Goldoni”. 

Editura Mondadori a terminat tipărirea 
operei complete în 14 volume a operei 'gol- 
doniene. Ediţia, îngrijită de Giuseppe Or- 
tolani, custodele Casei-muzeu Goldoni. în- 
sumează 18.000 de pagini. 

Manifestările organizate în întreaga Ita- 
lie in cinstea marelui dramaturg vor culmi- 
na prin spectacolele prilejuite de tradiţio- 
nalul Festival de Teatru de la Veneţia, 
consacrate anul acesta exclusiv lui Gol- 
doni. Festivalul va reuni la Veneţia an- 
sambluri teatrale din mai multe țări. 

În același cadru solemn, a avut loc săr- 
bătorirea lui Goldoni pe diverse meridiane. 
Astfel, în Uniunea Sovietică, Societatea 
Teatrală Rusă a organizat un spectacol 
festiv la Casa actorului. După conferința 
lui I. A. Zavadski, au fost prezentate frag- 
mente din piesele Hangiţa, Mincinosul și 
Certuri la Chioggia. Consulul italian, de 
faţă -la spectacol, a inscris în Cartea de 
aur a Casei actorului următoarele cuvinte : 
„Păstrez cea mai luminoasă amintire despre 
această seară atit de interesantă, consacrată 
celei de a 250-a aniversări a lui Goldoni. 
Sint încintat de minunata intrupare scenică 
pe care a dobindit-o pe scena sovietică. 
opera marelui venețian”. 

Franţa, Anglia, Elveţia, R. P. Polonă, 
Spania au organizat. la rîndul lor, pină 
acum, numeroase manifestări în cadrul anu- 
lui Goldoni. 


Știri din... 
URES 


© Lucrările celei de a treia plenare a 
Consiliului Societății Teatrale Ruse au reu- 
nit la Moscova, directori de teatre, actori, 
regizori şi critici teatrali din R.S.F.S.R., 
ca şi numeroși oaspeți din republicile 
unionale. 

Raportu! privind actuala situație a tea- 
trului sovietic, cit -și sarcinile legate de 
viitoarea lui dezvoltare, a fost prezentat de 
T. Zueva, ministrul Culturii din R.S.F.S.R. 
Relevind însemnatele succese repurtate de 
teatrul sovietic in ultimul an, datorită in- 
drumărilor celui de al XX-lea Congres al 
P.C.U.S., raportoarea a subliniat, in spe- 
cial, caracterul pozitiv al unor màsuri ini- 
țiate de Ministerul Culturii, ca: lărgirea 
competenţei teatrelor în ce priveşte stabili- 
rea repertoriului, activizarea consiliilor ar- 
tistice şi altele. Ca urmare directă a aces- 
tor măsuri s-a putut constata la multe din 
teatrele Republicii Sovietice Federative So- 


cialiste Ruse o îmbunătățire a politicii de 
repertoriu. Astfel, din cele 502 piese re- 
prezentate în -cursul stagiunii trecute, 243 
aparțin dramaturgiei sovietice. Dintre spec- 
tacolele care s-au bucurat de un succes 
deosebit, s-au citat: Orologiul Kremlinului 
de N. Pogodin, noua versiune scenică a 
Tragediei optimiste, piesele lui Maiakovski, 
Baia şi Ploşniţa, O chestiune personală 
de A. Stein, Intr-un ceas bun de V. Rozov 
şi altele. 

Deşi, in general, teatrele din R.S.F.S.R. 

s-au orientat just in alegerea repertoriului, 
totuși, după cum a subliniat raportoârea, 
s-au vădit şi unele deficienţe, mai ales în 
ce priveşte teatrele din Leningrad, care au 
înscris în repertoriul lor și piese nesemni- 
ficative din dramaturgia occidentală. 
- Referindu-se la sarcinile de viitor, 
T. Zueva a subliniat necesitatea ca teatrele 
să-și pregătească din timp un repertoriu 
festiv de inalt nivel artistic, cu care să 
marcheze cea de-a 40-a aniversare a Marii 
Revoluții Socialiste din Octombrie. 

Discuțiile care s-au angajat pe marginea 
raportului au imbrățişat multiple aspecte 
privind activitatea teatrală. În intervențiile 
lor, A.  Şah-Azizov, directorul Teatrului 
Central pentru Copii, regizorii G. Gheor- 
ghevski, `I. Iurovski, D. Manski și drama- 
turgii I. Cepurin și V. Soloviov s-au refe- 
rit, in special, la problemele repertoriului. 
Astfel, A. Şah-Azizov, criticind teatrele 
care au reprezentat piese lipsite de valoare 
din dramaturgia occidentală, a precizat: 
„Greşelile manifestate pot fi explicate doar 
printr-o insuficientă și superficială cunoaş- 
tere a politicii partidului nostru in proble- 
mele de artă și ideologie”. 

La rindul lor, dramaturgii I. Cepurin şi 
V. Soloviov au subliniat importanța îmbo- 
găţirii repertoriului cu noi și valoroase 
lucrări, pe calea unei trainice conlucrări 
dintre teatre şi dramaturgi. 

Intervenţiile lui M. Astangov, M. Ked- 
rov, V. Toporkov, G. Tovstonogov s-au 
polarizat în jurul a trei probleme : nivelul 
ideologic al cadrelor artistice, aplicarea 
creatoare a sistemului lui Stanislavski şi 
atribuțiile regizorilor principali. 

A. Popov, M. Astangov și alții au insis- 
tat in special asupra primei probleme, con- 
siderind continua ridicare a nivelului ideo- 
logic şi politic al cadrelor artistice drept o 
condiție fundamentală pentru dezvoltarea 
teatrului sovietic. 

În cuvintarea sa, V. Toporkov s-a refe- 
rit la problema tradiției şi inovației în Ope- 
ra teoretică a lui Stanislavski și Nemiro- 
vici-Dancenko. Referindu-se la aceeaşi pro- 
blemă, S. Birman a combătut spiritul dog- 
matic în care se studia uneori sistemul. 

În substanțiala sa intervenție, B. Raven- 

ski s-a ocupat în special de rolul ce revine 
regizorului principal al teatrului. El a cerut 
din partea regizorilor principali o mai mare 
atenție pentru educaţia schimbului de miine, 
mai multă grijă pe linia îndrumării cău- 
tărilor creatoare ale colectivului artistic. 
Gindurile și aspiraţiile unui regizor-artist, 
a spus el, trebuie să cimenteze căutările 
creatoare ale intregului colectiv. 

Problema raporturilor dintre regizor şi 
actor a fost dezbătută de mulți vorbitori, 
printre care L. Vivien, V. Redlin și alţii. 

Concluziile dezbaterilor au fost prezentate 
de N. Mihailov, ministrul Culturii al 
U.R.S.S. 

Relevind condiţiile deosebit de favorabile 
în care lucrează, anul acesta, teatrele, 
N. Mihailov a spus, printre altele, că arta 
teatrului sovietic este chemată să educe 
oamenii sovietici în spiritul comunismului. 
Aceasta este măsura cu care trebuie eva- 
luată activitatea oricărui teatru. Problemele 
importante, hotăritoare, ale artei sovietice 
pot fi analizate numai de pe poziţiile teo- 
riei marxist-leniniste, ale ştiinţei marxist- 
leniniste. 

Analizind pe concret repertoriul citorva 
teatre, N. Mihailov a arătat că teatrele 
acordă o insuficientă atenție moştenirii cla- 
sice, cit şi pieselor progresiste ale drama- 
turgiei străine. f 

Referindu-se la problemele învățămintu- 
lui artistic, N. Mihailov a spus: „Avem 
în acest domeniu deficiențe serioase. [Ín 
prezent au inceput lucrările pentru imbu- 
nătăţirea programei analitice şi a planu- 
rilor de lucru“. 

Ultima parte a cuvintării sale, N. Mi- 
hailov a consacrat-o problemelor realismu- 
lui socialist, problemelor de teoria şi isto- 
ria artei, cit și celor de critică teatrală. 


e În editura „Iskusstvo“ a apărut recent 
o culegere in limba rusă din dramaturgia 
lui Bertolt Brecht. Volumul cuprinde pie- 
sele : Capete rotunde şi capete ascuțite, 
Armele doamnei Carrar, Teroarea şi mize- 
ria in cel de al treilea Reich, Mama 
Courage şi copiii ei, Galileo Galilei, Dom- 
nul Puntilla şi servitorul său Matti, Svejk 
în cel de al doilea război mondial şi 
Cercul de cretă caucazian. 

Într-o amplă recenzie a volumului, pu- 
blicată în ziarul „Sovetskaia Kultura“ 
nr. 567, A. Leici scrie printre altele: „În 
tara noastră se simte de multă vreme un 
interes crescind pentru dramaturgia lui 
Brecht. Cercetătorii literari şi teatrologii 
sovietici au studiat diverse aspecte ale crea- 
ției dramaturgului german. Dar universul 
atit de bogat al lui Brecht n-a dobindit 
încă la noi întrupare scenică. Poate că 
apariția acestei culegeri, cuprinzind opera 
dramatică a lui Brecht, va stimula interesul 

factorilor teatrali față de dramaturgia brech- 
tiană, iar pe scena teatrelor sovietice va 
apărea, în sfîrşit, creaţia vie, bogată în 
conținut, a acestui poet luptător”. 

e Teatrul Mossoviet a prezentat recent 
în premieră unională o dramatizare după 
povestirea lui M. Gorki: Cei trei. Acţiunea 
piesei gravitează în jurul frămintărilor a 
trei tineri care, în condiţiile specifice orin- 
duirii capitaliste, încearcă să-și găsească 
drumul în viață. Gorki sugerează trei po- 
sibilități, trei drumuri diferite, fiecare din- 
tre personajele centrale ale piesei inchi- 
puind unul. 

Astfel, unul dintre eroi alege drumul 
revoltei surde împotriva orînduirii sociale, 
cel de al doilea merge pe calea resemnării 
în faţa realităţilor. 

Cit privește pe cel de al treilea personaj, 
muncitorul Pavel Gracev, el alege calea 
luptei active şi organizate împotriva răului 
social. „Pavel Gracev — scrie P. Strokov 
în „Sovetskaia Kultura“ nr. 563 — se in- 
scrie în galeria eroilor pozitivi din opera 
lui Gorki, ca precursor al Nilovnei și al 
lui Pavel Vlasov”. 

„Piesa Cei trei — subliniază P. Strokov 
în amintita cronică — înscrie în istoria 
teatrului Mossoviet, o etapă importantă pe 
calea dezvoltării dramei filozofico-sociale”. 

e Tot mai numeroase sint, în ultimul 
timp, mesajele de prietenie şi preţuire pe 
care diferitele organizaţii culturale sau crea- 
torii sovietici le primesc din partea unor 
personalități artistice din străinătate. 

Astfel, recent, regizorul S. Țihoțki, care 
a montat la Moscova piesa Copacii mor 
în picioare de Alejandro Cassona, a primit 
din partea dramaturgului un mesaj, în care 
se spune printre altele: „Montarea piesei 
Copacii mor in picioare, la Moscova, repre- 
zintă pentru mine o mare cinste... Cred. 
ca și dv., că această primă intilnire a 
noastră va marca inceputul unei rodnice 
colaborări, a cărei importanță esie greu s-o 
apreciem...” 

La rindul său, colectivul artistic al Tea- 
trului „Vahtangov” a primit imediat după 
premiera piesei Filumena  Marturano un 
mesaj din partea lui Eduardo De Filippo: 

„Marele succes pe care Filumena Mar- 
turano îl repurtează in rindurile spectato- 
rilor Teatrului  „Vahtangov” se datorește 
măiestriei interpreţilor. 

Emoţionat, trimit, mulțumirile mele spec- 
tatorilor și strălucitului colectiv de inter- 
preți, care a transmis esenta umană si 
adevăratul sens al piesei mele”. 

Totodată, în răspunsul adresat docentsi 
F. Gvozdeva din Leningr:d, Eduardo De 
Filippo scrie în încheiere - 

„Sint fericit că operele mele au trezit 
ecou şi au găsit înțelegere în minunata 

țară a lui Tolstoi și Dostoievski, Turghe- 
niev şi Puşkin şi a multor genii ale lite- 
raturii “, 

e În cinstea celei de a 40-a aniversări 


a Marii Revoluții Socialiste din Octombrie,- 


dramaturgul  azerbaidgian Ilias  Efendiev. 
autorul piesei Cind înfloreşte liliacul, pre- 
găteşte o nouă lucrare dramatică intitulată 
Nunta Reghinei, în care urmărește soarta 
a două familii de colhoznici, educate de 
puterea sovietică. Cu prilejul aceleiași săr- 
bătoriri, dramaturgul Sabit Rahman va 
prezenta teatrelor din R.S.S. Azerbaidgiană 
două piese. Prima, intitulată Aliku'a se 
însoară, se axează pe problemele tineretu- 
lui şi satirizează rămăşiţele mic-burgheze 
din conştiinţa unora. În ce priveşte cea 
de a doua piesă, aceasta evocă figura ma- 
relui actor Husein Arablin, unul dintre 
animatorii teatrului azerbaidgian. 


A uedia 


e Moda patologicului in dramaturgie, 
lansată și susținută de unii dramaturgi 
nord-americani, pare să-și găsească cu greu 
adepți printre dramaturgii bătrinului conti- 
nent. Totuşi, în unele cazuri, la intervale 
destul de mari într-adevăr, cazurile clinice 
apar şi în dramaturgia unor scriitori euro- 
peni. Ne referim la unul dintre recentele 
spectacole - ale Teatrului Municipal din 
Göteborg, care a reprezentat piesa Aina 
de Sarah Lidman. Se pare însă că specta- 
torii din Göteborg nu au gustul patologi- 
cului și morbidului, deoarece piesa şi-a în- 
cheiat cariera scenică după citeva reprezen- 
taţii. De altfel, nici presa de specialitate 
nu şi-a manifestat entuziasmul faţă de acest 
spectacol, ci dimpotrivă : „Aina, personajul 
central, ne convinge că nu e nimic altceva 
decit un caz clinic“. (Per Eric Wahlung în 
„Svenska Dagbladet”.) O atare primire 
făcută unei piese originale este edificatoare 
şi justifică curiozitatea noastră în ce pri- 
vește conținutul ei. Actul I al piesei se 
petrece între zidurile unei clinici de alie- 
nați mintali. Printre numeroșii pacienți ai 
spitalului se află şi tinăra Aina, care, 
nemulțumită de viață, îşi caută refugiu în 
boală (orice s-ar spune, imaginația autoarei 
se dovedește într-adevăr prodigioasă !). Ce- 
lelalte acte, anterioare din punct de vedere 
cronologic primului, relatează viața tinerei 
fete, încercînd să justifice hotărîrea ei de 
a se izola într-o casă de sănătate. Aina își 
adoră mama — care îşi urăște soțul — şi, 
dorind să-i semene acesteia cit mai 
mult, își detestă tatăl, un simplu și 
cumsecade funcţionar de la calea ferată. 
Părindu-i-se că afecțiunea ce i-o poartă 
maică-sa este superficială, Aina încearcă 
să-şi ucidă tatăl, eonvinsă fiind că, astfel, 


îsi va izbăvi mama, ciștigindu-i în același 
timp dragostea. Dar tatăl scapă de moarte, 
iar Aina, dindu-și seamă că maică-sa, în 
urma acestei tentative de omor, își dăru- 
iește sentimentele soțului, se simte cople- 
şită de singurătate şi durere. Tatăl moare 
însă într-un accident și Aina, văzindu-și 
mama pradă disperării, se refugiază într-un 
ospiciu. 

Asta-i tot. Suficient pentru aprecierea 
unei lucrări... cel puţin bizare. 


R. Cehoslovacă 


e in ultima vreme, teatrele regionale 
din R. Cehoslovacă manifestă o lăudabilă 
inițiativă în ce privește imbogățirea reper- 
toriului teatral cu noi lucrări. Multe din- 
tre lucrările prezentate sint premiere repu- 
blicane. Astfel, teatrul din Ceske Bude- 
jovice a prezentat in premieră cehoslovacă 
piesa Diavolul din Boston de Lion Feucht- 
wanger, în timp ce teatrul din Pardubice 
a montat, primul în ţară, Ciocizlia de 
Anouilh. Este interesant de menţionat că 
noul teatru din Hodolany, al cărui plan de 
activitate pentru anul in curs prevede 24 
de premiere, a prezentat in premieră ce- 
hoslovacă opereta lui Gh. Dendrino: Lã- 
sați-mă să cint! 


Fi ranja 


e Piesa Ivanov de Cehov, pe care spec- 
tatorul francez n-a avut pină acum prilejul 
să o cunoască, a fost montată recent la 
„Théâtre d'Aujourd'hui“. Rolurile principale 
sint deţinute de Jacques Mauclair (direc- 
torul formației de la „Théâtre d'Aujourd'- 
hui”), Loleh Bellon și M. Raimbourg. 
Într-o cronică pe care o semnează in zia- 
rul „l'Humanite” nr. 3834, Guy Leclerc, 
după ce relevă anumite scăderi ale specta- 
colului în ce privește redarea atmosferei 
cehoviene („atmosferă pe care o regăsim 
cu ușurință cind Sacha Pitoâff joacă pe 
Cehov”), conchide : „Interpretarea este prea 
omogenă, spectacolul prea superior, în ra- 
port cu cele oferite pe alte scene, pentru 
a nu vă sfătui să vedeţi Ivanov la „Thââ- 
tre d'Aujourd'hui“. 

e Teatrul Naţional Popular a sărbătorit 
recent două importante evenimente: 34 de 
ani de existență şi 5 ani de cind Jean 
Vilar a preluat direcţia teatrului. Cu acest 
prilej, Jean Vilar a împărtăşit repre- 
zentanţilor presei citeva aspecte semnifi- 
cative din activitatea teatrului din ultimii 
5 ani. Astfel, T.N.P. a oferit în acest răs- 
timp 1.139 de spectacole cu prețuri popu- 
lare. Aproape 2.000.000 de francezi şi 
300.000 de străini au asistat la spectaco- 

lele pe care T.N.P. le-a prezentat în Franţa 
şi alte 20 de ţări. 

În ce priveşte planurile de viitor, după 
Nunta lui Figaro, Mama Courage, montată 
în semn de omagiu lui Bertolt Brecht, și 
Iuliu Cezar de Shakespeare, T.N.P. va pre- 
zenta în cadrul festivalului de la Stras- 
bourg (iunie a. c.) Fedra de Racine cu 
Maria Casares în rolul titular. 


R. P. Polonă 


e În Republica Populară Polonă fiin- 
țează trei teatre pentru tineret: la Varșovia, 
Cracovia şi Wroclaw. Activitatea lor, deşi 
apreciată sub raportul strădaniei de a oferi 
tinerilor spectatori o imagine cuprinzătoare 
asupra celor mai reprezentative valori ale 
dramaturgiei naţionale și universale, este 
supusă, mai ales in ultimul timp, unei 
largi dezbateri ce antrenează numeroși 0a- 
meni de teatru și profesori. În diverse ar- 
ticole, consacrate acestei probleme, factori 
de seamă ai mișcării teatrale și ai  învăţă- 
mîntului încearcă, pe datele concrete ce le 
oferă actualul stadiu de dezvoltare al teatru- 
lui pentru tineret, să fundeze principiile 
care trebuie să călăuzească activitatea aces- 
tuia, cit și modalitățile pentru înfăptuirea 
obiectivelor propuse. 

Unul dintre ultimele articole apărute, 
intitulat „Ce fel de teatru pentru tineret 
ne trebuie”, aparține profesorului Stefan 
Pappée (revista „Teatr“ nr. 24). 


Autorul articolului precizează că activi- 
tatea celor trei teatre este nesatisfăcătoare 
în ce privește crearea unui repertoriu pe 
măsura funcției educative a unui teatru 
de tineret. Punind sub semnul întrebării 
ctualul repertoriu și calitatea spectacolelor 
reprezentate, Stefan Pappâe se întreabă 
dacă organizarea unor spectacole speciale, 
serale sau matineuri, de către teatrele pro- 
fesioniste, cu un repertoriu  cuprinzind 
Sotocle, Shakespeare, Corneille, Schiller, 
Wyspianski, Rostand etc., n-ar împlini 
golul resimţit astăzi. 

Articolul pledează pentru o activitate 
teatrală şcolară desfășurată pe două direc- 
ţii, și anume: prin spectacolele organizate 
de teatrele profesioniste și prin spectacolele 
cercurilor teatrale de amatori din școală, 
acestea din urmă fiind chemate să desăvir- 
şească educația tineretului, prin antrenarea 
lui nemijlocită în activitatea artistică. În 
ambele cazuri, subliniază Stefan Pappee, 
accentul trebuie pus pe calitatea reperto- 
riului și interpretării. 

e Teatrul Central al Armatei Polone 
a reprezentat în premieră mondială Svejk, 
în cel de al doilea război mondial de 
Bertolt Brecht. 


Grecia 


e Dramaturgia lui Brecht este prezentă 
pe scenele ateniene, prin trei din cele mai 
semnificative lucrări ale marelui scriitor 
german : Mama Courage, Opera de trei pa- 
rale şi Cercul de cretă caucazian. 


e Stagiunea curentă a Teatrului Na- 
țiunilor va găsi, desigur, unul din momen- 
tele ei cele mai interesante în contribuţia 
Teatrului Naţional grec, care va prezenta 
un ciclu de spectacole antice, de la Eschil 
la Euripide. Programul Teatrului Naţional 
va cuprinde, pe lingă Oedip Rege şi Hecu- 
ba, care au fost prezentate și la al doilea 
Festival de la Paris, Antigona, Fenicienii 
şi Medeea. 


RE Unsară 


e Teatrul de Operetă din Budapesta 
reprezintă alternativ Sylvia de Kâlmân și 
Contele de Luxemburg de Lehâr. În ceea 
ce priveşte teatrele de dramă, ca: Teatrul 
Naţional Petöfi, Teatrul Armatei Populare, 
Teatrul Madâch și altele, acestea au oferit 
în ultimul timp citeva noi premiere. 

De un deosebit succes s-a bucurat recen- 
tul turneu al actorilor sovietici la Buda- 
pesta şi Csepel. 


Anşlia 


O Revista engleză de specialitate „The 
Stage” a publicat știrea că pregătirile în 
vederea constituirii Federaţiei Internaționale 
pentru Cercetări Teatrale au intrat în faza 
finală. Federaţia își va inaugura existența 
la 22 iulie, cu prilejul adunării generale 
a reprezentanților tuturor ţărilor interesate, 
ce se va ţine la Veneţia. Adunarea de 
constituire va fi urmată neintirziat de o 
conferință mondială pentru cercetări tea- 
trale, căreia i se vor supune spre dezbatere 
următoarele teme : un studiu comparativ al 
metodelor naționale in domeniul cercetărilor 
teatrale ; commedia dell'arte şi afinităţile ei 
cu mișcarea teatrală din alte ţări, caracte- 
rul și vestigiile ei pe scena contemporană ; 
în sfirșit, influenţa şi funcţiile muzicii și 
dansului in teatrul contemporan, din punc- 
tul de vedere al autorului, compozitorului 
şi directorului de scenă. 

Delegații la consfătuire vor asista pro- 
babil la un spectacol. Goldoni, în cadrul 
festivităților organizate cu prilejul impli- 
nirii a 250 de ani de la naşterea marelui 
dramaturg, la o reprezentație de operă şi 
vor vizita -lădirile istorice ale teatrelor din 
Parma, Sabbionetta și Vicenza. Tot atunci 
va apărea și primul număr al organului 
de presă al noii Federaţii, revista bilin- 

guă: „Theatre Research  — Recherches 
théâtrales “ 


e Titus Andronicus, una din piesele- 


cele mai- puțin jucate ale lui Shakespeare, 
va fi principala contribuţie engleză la în- 
tilnirea teatrală internaţională, care are 
loc și în acest an la Paris, în incinta 
vechiului teatru „Sarah Bernhardt“, devenit 
Teatrul Naţiunilor. După stagiunea de la 
Paris (15—25 mai), spectacolul, în direcţia 
de scenă a łui Peter Brooke şi interpretat 
de ansamblul lui „Shakespeare Memorial 
Theatre“ din Stratford-upon-Avon, va fi 
reprezentat şi la Burghtheater din Viena, 
precum şi pe mai multe scene iugoslave. 


R. P. F. Iugoslavia 


- @ Teatrul „Celjsko Gledaliste“ din Celje 

„a prezentat în premieră piesa poloneză 
© gardă grea de Lutowski. Presa iugoslavă 
.a consacrat spectacolului numeroase cronici, 
salutind în mod deosebit prima piesă a 
noii dramaturgii poloneze reprezentată pe 
scena iugoslavă. 


Austria 
e „Theater der Courage“ — adică „Tea- 
trul îndrăznelii” —, aşa s-a intitulat o 


formaţie recent constituită la Viena. Denu- 
„mire promițătoare, căreia nu-i găsim justi- 
ficare. aflind că lucrarea cu care teatrul a 
înțeles să-și inaugureze activitatea este oO 
„adaptare (nici măcar destulă îndrăzneală 
pentru a încerca o piesă originală, absolut 
nouă !) după... Călugărul negru, unul din 
şirul nesfirșit de romane polițiste, concepute 
-de imaginația fertilă a lui Edgar Wallace, 
sau a vreunui „colaborator“ al lui! Dar, 
«cine ştie?! Cuvintul îndrăzneală mai în- 
seamnă, uneori, și altceva:  necugetare, 
poate. Poate că la această semnificatie s-au 
gindit animatorii formaţiei, cind au ales 
numele ei. Căci trebuie s-o recunoaștem: 
e nevoie de o oarecare doză de „indrăz- 
neală“, ca să înfrunți publicul, la început 
de drum, sub semnul unei atari... capodo- 
pere dramatice. 


S. DEA, 


e Formaţia de operă a socetății ame- 
ricane de televiziune National Broadcasting 
-a prezentat recent premiera operei Război 
„şi pace de S. Prokofiev. Cronicile apărute 
în diverse ziare, pe marginea premierei, au 
fost unanime în a aprecia inalta valoare 
artistică a acestui spectacol, realizat de re- 


gizorul C. Browning şi dirijat de Peter 
Adler. Astfel, . revista „New Week“ con- 
semnind ` acest” important eveniment al vie- 
ţii muzicale americane, relevă meritul for- 
maţiei americane, de a fi reprezentat cea 
dintii această operă ce angajează un an- 
samblu de peste 100 de oameni. Revista 
„Life” califică premiera drept „cel mai 
important eveniment muzical din istoria 
ultimilor zece ani ai televiziunii americane”. 

Din relatările aceleiași reviste rezultă că 
spectacolul a fost urmărit de aproape 
8.500.000 de spectatori. 

e În peisajul teatral al New-Yorkului, 
predominat de spectacole de tipul comediei 
muzicale Candide, se impune iniţiativa an- 
samblului de la Contemporary Theatre, care 
s-a încumetat să ofere spectatorilor săi 
Azilul de noapte de M. Gorki, în forma 
dramatică originală; vrem să spunem, 
fără adaosuri muzicale sau  intermezzouri 
umoristice. Un adevărat act de curaj! 


Belgia 


e Teatrul Naţional din Bruxelles a 
montat recent Omul ce! bun din Sezuan 
de Bertolt Brecht. Premiera belgiană a 
piesei este calificată de întreaga presă de 
specialitate drept un important eveniment 
în viaţa teatrală a țării, mai ales că opera 
dramatică a regretatului om de teatru 
german era puţin cunoscută pină acum în 
Belgia. Direcţi: de scenă a spectacolului 
este semnată de Jacques Huisman, schiţele 
de decoruri şi costumele aparținind lui 
Devis Martin. 


Japonia 


e Teatrul Bunrahuza este păstrătorul 
tradiţiilor străvechi ale păpușarilor japonezi. 
Dar marea experiență a teatrului în acest 
domeniu nu l-a scutit, în timpul din urmă, 
de un pas greșit: a montat un spectacol 
de marionete cu... Hamlet. Alegerea acestei 
lucrări de mare profunzime și minuțioasă 
montare ni se pare greu justificabilă și, în 
orice caz, contraindicată. Fiecare gen spec- 
tacologic işi are limitele lui de expresivi- 
tate, pnsibilităţile și valenţele lui în reda- 
rea sensurilor unei opere dramatice. Fără « 
minimaliza cu nimic genul teatrului de 
păpuşi, credem că nu era soluția optima 
pentru marea lucrare a clasicului englez. 
Gindindu-ne la specificul spectacolelor cu 
marionete — care nu pot susține decit scene 
scurte, dinamice — ne întrebăm. cum au 
rezolvat cei de la Bunrahuza scenele axiale 
ale lucrării lui Shakespeare ? 


WwWW.cimec.ro 


Un act reparator 


Inceputurile literaturii dramatice romi- 
neşti se confundă de obicei cu primele 
piese ale lui Vasile Alecsandri, sau cu 
cele două farse ale lui Constantin Ne- 
gruzzi, Cirlanii şi Muza de la Burdujeni. 
Publicul nostru larg aici se oprește, cind 
încearcă să deslușească zorii dramaturgiei 
rominești. Indărăt se întinde un fel de 
terra incognita, în care singurele manifes- 
tări teatrale sint turneele trupelor de tea- 
tru străine — franceze, germane, ori ita- 
liene — care inveseleau boierimea noas- 
tră în giubea, cu melodrame sau vodevi- 
luri uşoare, cind nu se încumetau să dea 
glas eroilor lui Racine, Molière, Voltaire, 
Schiller, Hugo. 

Primii noştri dramaturgi! scoate în 
sfirşit la iveală de sub colbul ilustru al 
Academiei, o pleiadă întreagă de opere 
dramatice, ale căror „obraze“ și „arătări”, 
în succesiunea  „perdelelor“ (tablourilor), 
reinvie o lume plină de farmecul desuet 
al timpurilor revolute. Socotite pe nedrept, 
pină acum, simple documente de speciali- 
tate, prezentind doar un interes social-isto- 
ric și lingvistic, piesele primilor noștri 
dramaturgi: Iordache Golescu, Costache 
Facca, Costache Bălăcescu, Costache Cara- 
gially, Matei Millo, Mihail Kogălniceanu, 
au totuși — în ciuda limitelor lor — 
reale valori artistice: 

Inainte de 1834, data înființării Socie- 
tății Filarmonice, şi 1836, data înființării 
Conservatorului filarmonico-dramatic, miş- 
carea teatrală rominească, sub impulsul 
curentului revoluționar al epocii, dat de 
răscoala lui Tudor Vladimirescu, se dez- 


! Primii noştri dramaturgi, E.S.P.L.A., Buc. 


1956. 

voltă în cercuri închise, în casele boierilor 
luminaţi (cum sint, de pildă, Enăchiţă şi 
Iancu Văcărescu în Muntenia și Gheor- 
ghe Asachi în Moldova) care militau îm- 
potriva  „străinomaniei“, pentru originali- 
tate, pentru „creşterea limbii romineşti” şi 
impodobirea ei cu  „romineşti cuvinte“, 
agitind în același timp și ideile de popor, 
libertate, dreptate, cinste, adevăr: lozin- 
cile tinerei noastre burghezii, care avea 
să făurească revoluția de la 1848. 

Primele producții dramatice  romineşti, 
aşadar, se înfiripă sub semnul luptei pen- 
tru trezirea fiinţei noastre naționale. Și: 
cum lupta se dădea între oriînduirea feuda- 
lă, perimată, şi cea nouă, vestită de flă- 
cările Revoluţiei franceze, teatrul nu putea 
să aibă decit o funcţie educativă, un ca- 
racter puternic social, de ridiculizare a 
obiceiurilor vechi. Drama n-avea încă te- 
ren; lipsea, în cultură,  reculul istoric. 
Singurul gen viabil, potrivit transformări- 
lor epocii, era comedia, cu risul ei biciui- 
tor. 

Astfel, ciclul de piese satirice ale lui 
Iordache Golescu, intitulat Starea ţării ro- 
mineşti pe vremea străinilor şi păminte- 
nilor (din care, în volum, figurează doar 
Barbul  Văcărescul, vinzătoriul țării), de- 
mască toate racilele vremii, șleahta de 
„peşingii”,  „zoralii”.  „ceacșirlii“,  „caftan- 
lii“, „izmenlii“, „calemgii“, „zapcii“, „huz- 
metari”, slujbași necinstiți, care, la po- 
runca domnului, lacom de „rușfeturi“ şi 
„havaieturi“, se năpusteau asupra poporu- 
lui „ca pe un stirv, ca pe un leş, ca pe o 
vită moartă".  Comediile lui Constantin 
Facca (în volum, Comodia vremii sau Fran- 
țuzitele) satirizează moravurile cosmopolite: 
ale vremii, temă tradițională pe care o» 
vom întilni și la Vasile Alecsandri (Iorgu 
de la Sadagura) sau la Constantin Negruz- 
zi. „Ah — exclamă, de pildă, cuprinsă de 
leşin, Caliopi, muza de la Burdujeni, au- 

zind declaraţia de dragoste a baronului 
Flaimuc —  limbagiul acesta testimoniază 
că simţibilul amor şi-au stabilit lucrătoria 
infocatelor sale darde în sinul vostru”. A- 
celași caracter anticosmopolit, pledind pen- 
tru o cultură naţională rominească, pentru 
afirmarea limbii romineşti, îl are şi come- 
dia lui Costache Bălăcescu, O bună edu- 
cație. Pline de haz, de vervă, sînt farsele 
lui Costache Caragially: O repetiție mol- 
dovenească sau Noi şi iar noi, un fel de... 
Impromptu de la laşi, compus „pentru 
plăcerea și pitrecerea a vro ciţiva prietini”, 
foarte spiritual, un adevărat manual al 
bunului actor și, în același timp, o satiră 
îndreptată împotriva concurenței trupelor 
de teatru străine; O soare la mahala sau 
Amestec de dorințe, Ingim/ata plăpumă- 
reasă, Doi coțcari sau Păziţi-vă de răi ca 
de foc, comedii moralizatoare, inspirate din 
lumea micii burghezii, a  parveniţilor, a 
boierimii degenerate, comedii în care se 
pot  descrifra liniile pe care a mers 
mai tirziu geniul nepotului său, al 
marelui I. L. Caragiale. Cu Matei 
Millo, mişcarea teatrală romînă capà- 
tă o şi mai mare amploare. Popu- 
larizînd canțonetele lui Vasile Alec- 
sandri, creînd el însuși operete, scenete 
ca: Insurățeii, Un poet romantic, Baba 
Hirca, pe lingă prelucrările,  localizările, 
traducerile cu care își îmbogățește neince- 
tat repertoriul, “Matei Millo întemeiază cea 
dintii școală artistică a teatrului rominesc, 
imprimînd în acelaşi timp literaturii dra- 
matice un ritm mult mai viu. Mihail Ko- 
gălniceanu, de asemenea, intră și el în bă- 
tălia ce se dădea pentru promovarea unui 
teatru autohton, localizind şi  traducînd 
două comedioare: Orbul fericit şi Două 
femei împotriva unui bărbat, fără velei- 
tăți artistice, din simpla dorință de a face 
reclamă Teatrului Naţional, proaspăt în- 
ființat şi al cărui director fusese numit. 

Impresia globală pe care ţi-o dă lectura 
cărții este aceea a unei comori brute, 
roase de vreme, dar în sfirșit valorificată, 
a unui act reparator (după cum se 
spune în prefaţă), care aşază la locul 
de cinste opera venerabilă a unor pre- 
cursori uitaţi.  Insoţită de un  laborios 
studiu introductiv, cu o bogată aparatură 
științifică — glosar, ilustraţii, note bio- 
bibliografice — sub semnătura lui Florin 
Tornea și Al. Niculescu, Primii noştri 
dramaturgi umple o mare lacună, aduce 
o contribuţie prețioasă patrimoniului dra- 
maturgiei noastre. Autorilor ediției li se 
cuvin toate laudele. Citind volumul, pă- 
trunzi cu emoție în epoca eroică a culturii 
romineşti, cînd Eliade Rădulescu arunca 
acel strigăt patetic, ţişnit din tumultul 
revoluţiei de la 1848: „Scrieți, băieţi, 


scrieţi !“ şi cind Costache Caragially, ac- 
torul, regizorul și dramaturgul, scrutind. 
viitorul teatrului rominesc, dădea confraţilor 
săi lecții de artă actoricească, intocmai ca 
Hamlet, comedianţilor ambulanți: „De 
aceea, feriți-vă de a vă obicinui să însu- 
flaţi ris publicului prin schimonosiri ne- 
cuviincioase, pentru că el, vă încredinţez,. 
vă va aploda astăzi fiindcă nu au văzut 
alte, dar prin chiar aplauzele cele vii 
s-a-nchide cariera ; căci, sumeţi că ați fost 
aplaudaţi, şi mai sumeți încă că ați iz- 
butit, vă lăsaţi talentele în timpire și, în: 
loc de a vă urca treptat, vă coboriţi trep- 
tat, folosindu-vă numai cu atita, că v-aţi 
deprins a vă sui pe sțenă fără palpit de 
inimă”. 

Constantin ȚOIU 


Din „suvenirurile”“ unui actor 
š octogenar 


Undeva, la sfirşitul cărții sale, N. Ni- 
culescu-Buzău spune că se simte legat cel 
mai mult de jocul lui Millo. Asta in- 
seamnă că a căutat să învee de la ma- 
rele actor secretul acelui joc „plin de haz- 
şi firesc“, „scos din sufletul poporului”, 
joc care înduioșează și stirnește risul, cu 
mijloace puţine, direct, aproape spontan. 

În alt loc, mărturiseşte că in timpul 
primului război mondial, fiind concentrat 
la Buzău ca „intendant“ al spitalelor „de 
răniți din oraș, deşi ii treceau prin miini 
sute de kilograme de alimente, se ducea 
seara acasă „cu mina goală". E un amă- 
nunt grăitor pentru cinstea actorului. 

Onestitatea în viață, ca om, onestitatea 
şi sinceritatea în artă, ca actor, sint tră- 
săturile ce definesc personalitatea acestui 
artist, devotat teatrului și publicului, pe 
care i-a servit aproape 70 de ani. 

N. Niculescu-Buzău, pe adevăratul său 
nume Nicolae Negoescu, este al doilea ar- 
tist buzoian, alături de V. Maximilian, 
care scrie în 1956 o carte autobiografică, 
pe care comedianul o botează — în spi- 
ritul limbii din epoca debuturilor sale — 
Suveniruri teatrale 1. 

Concepute strict cronologic, pe capitole: 
ce conțin grupate evenimentele trăite de-a 
lungul a trei-patru ani, „suvenirurile” lui 
Niculescu-Buzău cuprind un pitoresc ta- 
blou al teatrului muzical de la noi, al ope- 
retei, al comediei cu cuplete, teatru jucat 
în sală sau la grădină, cu public şezind 
în loji sau la mese. 


1 N. Niculescu-Buzău, „Suveniruri teatrale“, 
E.S.P.L.A., Buc. 1956. 

Începuturile actoricești ale lui Niculescu- 
Buzău au loc în vremea lui I. D. Ionescu, 
celebrul șansonetist. Cu I. D. Ionescu, au- 
torul se întilneşte de două ori: o dată în 
copilărie, la Buzău, unde cupletistul era 
în turneu într-o vară, a doua oară, la 
bătrinețe, cind joacă în piesa O seară la 
Union, pieșă ce evocă timpurile lui Cara- 
giale și reinvie figura lui I. D. Ionescu. 

Intrat în trupa lui Burienescu și Leo- 
nescu în 1889, adică la 17 ani, Niculescu- 
Buzău iși începe activitatea ca băiat la 
toate, în trupă, şi colindă de la Buzău la 
Tirgoviște, la Tg.-Jiu și apoi la Craiova unde 
devine copist la Teatrul Naţional. De la 
1889, actorul incepe o zbuciumată viaţă, 
în care grija pentru hrana de a doua zi 
şi pasiunea pentru teatru se împletesc. Car- 
tea conţine 67 de ani de „suveniruri, 
şi oricît de concisă şi sintetică ar fi o 
recenze, tot. nu poate, infățișa decit sumar 
faptele cuprinse în ea. 

Specific pentru viața şi arta lui Ni- 
culescu-Buzău este genul căruia i s-a con- 
sacrat. Făcind ucenicie în trupe de ope- 
retă şi comedii muzicale, el prinde meş- 
teșugul rostirii cupletului. De pe la 1895, 
cind începe să se afirme ca artist comic, 
se dedică acestui gen de teatru ușor şi 
dificil în acelaşi „timp: ușor, din punct 
de vedere al conţinutului, după cum sub- 
liniază şi autorul; dificil, din punct de 
vedere al publicului căruia avea să-i facă 
faţă, public pestriţ, venit la grădină fie 
să mănince, fie să se amuze, fie să prindă 
cite ceva; un teatru, așadar, care trebuia 
să fie plăcut, accesibil, educativ şi ușor 
de jucat. Şi aceasta, in condiţii in care, 
de foarte multe ori, actorii, citeodată chiar 
și directorul trupei, erau nevoiţi să se în- 
grijească mai mult de aranjarea sălilor sau 
grădinilor unde aveau să joace, de aranjatul 
scaunelor, al scenei, a) decorurilor, decit de 
pregătirea spectacolelor. De aici impresia, 
pe alocuri, că ar fi vorba de un teatru 
de :matori, porniţi să culturalizeze lumea 
orașelor și tirgurilor din ţară, la sfîrşitul 
secolului al XIX-lea și începutul secolului 
al XX-lea. Se dau foarte puține amănunte 
despre munca de punere în scenă, de dis- 
tribuire a rolurilor, de finisare a spectaco- 
lelor. De fapt, e suficient să precizez un 
lucru, pentru a "ne da seamă de graba cu 
care se montau și se jucau piesele: din 
lipsa mașinilor de scris, și deci a posibili- 
lităţii de multiplicare a textului piesei, se 
„scoteau“ rolurile fiecărui actor, aceştia le 
învățau, iar cunoștință de piesă. în între- 
gimea ei, nu luau decit cind începeau re- 
petițiile de ansamblu. 

Repertoriul jucat de Niculescu-Buzău, în 
trupele altora sau în cele conduse də el, 
a fost sub semnul condiţiilor de care vor- 

beam mai sus. Modest și lucid, el recu- 
noaşte că a trebuit să facă teatru — de 
nevoie — ca pe o meserie, îndepărtindu-se 
adesea de la cerinţele artei, că din pricina 
gustului îndoielnic al publicului, nu a pu- 
tut decit „arareori să joace piese profunde 
şi valoroase”. 

Ajuns la o virstă mai înaintată decit a 
lui Millo, autorul „suvenirurilor” a cunos- 
cut sumedenie de oameni, un întreg secol 
artistic.  Începind cu Burienescu și Leo- 
nescu, trecind apoi în trupa lui A. Bo- 
bescu, el joacă împreună cu Teodor Po- 
pescu și fiul acestuia, Achil Popescu; cu- 
noaşte pe Elena Teodorini și pe Aristizza 
Romanescu, joacă alături de Nottara, face 
parte din trupa lui Al. Davila, din par- 
tea căruia se bucura de o frumoasă pre-. 
tuire ; îl găsim împreună cu Petre Liciu la 
laşi, tot aici cunoaște pe maestrul George 
Enescu ; apare în Stane de piatră, cu Sto- 
rin, Manolescu, Bulandra și Davila, joacă 
pe aceeași scenă cu Elvira Popescu și Ion 
Iancovescu, iar în vremea din urmă, este 
alături de actorii mai tineri: Birlic, Fin- 
teşteanu, Beligan ș.a. Nu lipsesc din lu- 
mea cunoștințelor sale nici dirijorul George 
Georgescu, tinăr violoncelist în 1998, într-o 
orche3tră care cînta la grădina Rașca cu- 
pletul din comedia. Mache somnambulul, 
nici C. Tănase, partener în aceeași come- 
die, şi mulți alți. ; 

Nu lipsesc nici paginile emoționante, ca 
acelea despre moartea timpurie a lui Leo- 
nard, regele operetei, despre sinuciderea lui 
Gr. Gabrielescu, tenor de faimă mondială, 
care „şi-a presărat violete pe tot patul, 
şi-a pus o floare la butonieră și și-a tras 
un glonte în inimă”, sau a lui Ion Du- 
mitrescu, tenor nu mai puţin celebru, care 
„s-a aruncat în mare de pe o stincă”. 

După cum nu lipsesc întimplările comice, 
ca cea de la Tecuci din 1895, cind ac- 
torii, sosiți în localitate, au pornit în plim- 
bare, la braţ, cu soțiile, ocolind de şase 
ori grădina publică, spre a-și face reclamă, 
pentru ca seara, la Spee, sala să fie 
totuși goală ; sau povestea celor doi amo- 
rezi sinucigași de la Craiova, cărora far- 
macistul, în loc de otravă, le-a dat un 
purgativ foarte puternic, sau păţania însu- 
rătorii autorului cu nepoata unui petrolist, 
care aflind cu cine i se mărită rubedenia, 
i-a oferit o zestre conformă cu următoa- 
rea ierarhie: magistrat sau avocat, zestrei 
cea mai mare; ofiţer, 30.000 lei; actor, 
adică treapta cea mai de jos, 2.500 lei, 
şi tinăra, din dragoste pentru Niculescu- 
Buzău, a căpătat zestrea cea mai mică. 

Cartea e scrisă aidoma unei povestiri. 
În afara unei orinduiri cronologice, nici 
o metodă. Autorul nu se sfiește să înceapă 
a vorbi despre cutare trupă sau cutare 

stagiune, pentru ca imediat, pomenind nu- 
mele unui actor, să-i facă un lung por- 
tret, apoi să-și amintească de altul, să-l 
descrie și pe acesta, să mai facă o paran- 
teză şi, după aceea, să se întoarcă la ceea 
ce începuse să spună. Tot așa, nu se zgir- 
cește cu povestirea primei părți a activi- 
tăţii sale, pină pe la 1920, căreia îi acordă 
200 de pagini, pentru ca să încheie grăbit 
ultimii 35 de ani, în mai puţin de 30 de 
pagini. 

Actorul, după cum singur spune, a cîn- 
tat cu plăcere, oricît de mare i-a fost 
amărăciunea, şi a jucat cu căldură, oricit 
de ingrijorat și infometat a fost. A colin- 
dat ţara în lung și în lat, şi-a dezlegat 
vorba şi și-a deschis sufletul, pretutindeni 
unde a aflat lume strinsă. 

Mihai FLOREA 


Goldoni, poet şi reformator 


În perspectiva istorică pe care o deschide 
trecerea celor 250 de ani de la nașterea 
părintelui dramaturgiei moderne italiene, 
studiul lui. Horia Deleanu, intitulat semni- 
ficativ Triumful lui Goldoni!, pe lingă 
faptul că urmărește să reconstituie figura 
marelui venețian, aduce o interpretare 
nouă acestei disputate personalități univer- 
sale, reconstituind în acelaşi timp epoca 
atit de frămintatelor inceputuri ale come- 
diei moderne italiene. Omul şi opera sa, 
de un adinc și semnificativ efect asupra 
întregii dramaturgii universale, sint urmăriți 
de-a lungul celor opt decenii de continuă 
luptă şi afirmare. Pentru că într-adevăr la 
vremea cind a apărut el, se poate spune 
pe bună dreptate că italienii nu ave-u o 
dramaturgie foarte temeinic așezată. Înce- 
puturile secolului al XVIII-lea cunosc ci- 
teva încercări răzlețe şi timide de comedie 
franțuzească. Neapole, Veneţia, Florența au 
găzduit sporadice reprezentații cu astfel de 
«comedii, în care însă de cele mai multe ori, 
autorii, sau mai bine zis imitatorii, nu s-au 
putut stăpini să nu introducă pe Panta- 
lone sau pe Brighella, ca și pe celelalte 
personaje mascate, la modă pe atunci. 

Goldoni, cu gustul lui înnăscut pentru 
teatru, cu prodigioasa-i imaginație și ma- 
rea pasiune pentru arta scenică, care iși 
făcuse ucenicia încă din casa părintească 
cu teatrul de marionete, iar la 14 ani co- 
lindase prin orașele Italiei cu trupe ambu- 
lante şi năzuia să dea scenei acea menire 
care s-o smulgă măștilor şi s-o consacre 


! Horia Deleanu,  T7riumijul tui Goldoni, 
Editura Tineretului, Bucureşti 1937. 


caracterelor, nu se putea mulțumi cu ceea 
ce îi oferea ca posibilități commedia dell'- 
arte. A preluat așadar de la aceasta ceea 
ce corespundea viziunii lui despre teatru: 
orientarea populară și dinamismul ei, dar 
a căutat ca prin înlăturarea măștilor, prin 
crearea de tipuri reprezentative „să asigure 


teatrului — așa cum pe drept arată Horia 


Deleanu — baza realistă, destrămată în 
perioada declinului“. 

E drept că la începuturile carierei lui de 
dramaturg, Goldoni a plătit şi el un tribut 
frivolităţii venețiene și el insuși, în memo- 
riile sale, se judecă cu asprime pentru că 
a încercat uneori să satisfacă gustul tutu- 
ror categoriilor de spectatori, făcind unele 
concesii și admijind un ridicol amestec de 
burlesc şi sentimental. 


Dar Goldoni şi-a găsit curind calea și 
puține sint personajele pe care a incercat 
să le zugrăvească și cărora să nu le fi 
reținut cu mare abilitate şi adinc spirit de 
observaţie trăsăturile umane. A adus pe 
scenă aproape toate clasele sociale și s-a 
oprit asupra diferențelor de clasă spre a le 
ridiculiza. A luptat neobosit pentru un 
teatru nou, pentru un anume rost al lui in 
societate, pentru umanizarea lui și din 
această luptă, trudă, strădanie le-a lăsat 
italienilor comedia modernă, comedia de 
caracter, le-a dat satira, le-a zugrăvit mo- 
ravurile vremii sau a imortalizat oameni 
celebri (pe Molière, de pildă, a cărui in- 
fluenţă se resimte de-a lungul întregii sale 
opere și pe Terenţiu). Le-a lăsat compa- 
trioților lui ca și întregii lumi piese cele- 
bre, jucate azi pretutindeni și primite cu 
adincă emoție artistică: Slugă la doi stă- 
pini, Văduva isteață, Mincinosul, Hangița, 
Soţia bună, sau Familia anticarului ca şi 
atitea altele. Şi în sfirșit ca memorialist a 
aruncat o privire critică asupra intregii 
sale opere, analizind-o, explicind-o şi cri- 
ticind-o. 

Horia Deleanu ne înlesnește in lucrarea 
sa să urmărim fazele de dezvoltare ale 
creaţiei  goldoniene, ținind permanent in 
atenţia cititorului omul și opera sa precum 
şi epoca respectivă cu toate tendinţele, an- 
tagonismele și tarele ei. Aflăm, așadar, că 
omul acesta care s-a plecat cu gingășie si 
respect dar și cu ironie și sagacitate asupra 
semenilor lui, a avut o viață dintre cele 
mai zbuciumate. Şi ca orice innoitor a 
trebuit necontenit să lupte cu spiritele re- 
fractare oricăror reforme, a avut de combă- 
tut inerția şi instinctul de conservare ale 
unor clase care nu-i iîngăduiau teatrului un 
alt rol decit acela de a amuza. Şi cite nu 
s-au pus la cale impotriva lui Goldoni! 
De la cotidienele lupte cu directorii de 
teatru, cu Medebach sau cu dirertorul tea- 
trului San Luca, cărora nu le cerea decit 

să-i respecte opera şi să-i asigure traiul — 
aspect al vieţii lui Goldoni plastic reflectat 
de Horia Deleanu în cartea sa, pină la 
infruntarea calomniei și reprimandei lan- 
sate de potentaţii vremii. 

Pe autorul atitor comedii, care înmănun- 
chiate cuprind 17 volume și alcătuiesc 
aproape întregul teatru comic italian, con- 
tele Gozzi, inverșunatul și neobositul lui 
dușman, nu l-a cruțat o clipă. A ridicat 
impotriva lui o întreagă academie (Granel- 
leschi) şi l-a învinuit că vrea să smulgă 
Thaliei italiene masca ei atit de plăcută, 
că vrea „să-i împiedice mersul atit de alert 
şi atit de ușor pentru a o face să împrumu- 
te tonul unei muze mai mult tristă decit 
înțeleaptă”. 

Gozzi şi atiția alţii au criticat tonul 
operei lui Goldoni, învinuindu-l că e lipsit 
de eleganţă și puritate și reproşindu-i chiar 
acea francheță de ton popular. Horia De- 
leanu ne perindă prin fața ochilor toate 
aceste mreje tesute în culise de către duş- 
manii lui Goldoni, scoţind la lumină cam- 
pania pornită împotriva omului care vrea 
să imprime artei teatrale o altă calitate, 
s-o ridice pe o treaptă superioară. 

În faţa resentimentelor organizate, Gol- 
doni s-a văzut nevoit pină la urmă să se 
refugieze în Franța, ţara unde clocotea 
fermentul revoluţiei, a cărei auroră Gol- 
doni avea s-o salute cîțiva ani mai tirziu. 
Goldoni a fost astfel aproape izgonit din 
Italia, dar teatrul lui a rămas, a dăinuit 


peste veacuri, dincolo de împotrivirea ce- 
lor care au căutat să-l suprime. 

Toată această luptă dintre vechea și noua 
tendință, începuturile tumultuoase ale dra- 
maturgiei realiste italiene, strădania lui 
Goldoni de a înfringe împotrivirea retro- 
grazilor, toată complexitatea acestei perso- 
nalități artistice care a stirnit aprinse pa- 
timi pro şi contra, procesul de renovare 
al teatrului sint cuprinse și metodic urmă- 
rite de Horia Deleanu în recent apăruta 
sa carte, Şi amintirea unui mare om n-o 
putem cinsti mai bine decit închinindu-i 
rîndurile noastre, scrise în așa fel incit 
oricine să-i poată cunoaște viața, sub toate 
aspectele, cu  triumfuri și înfringeri, cu 
bucurii și dureri. O astfel de figură univer- 
sală se cuvine înfățișată mulțimii simplu, 
dar cu emoție și respect. Aceasta impune 
o mare obligație morală și o muncă asiduă 
şi riguroasă de cercetare, mai ales aci, 
unde este vorba de una din acele figuri 
universale care apare la o răscruce a vremii 
şi prin înriurirea, prin viziunea ei, izvo- 
rită din sensul pe care îl desprinde din 
tendințele contemporaneităţii, aduce prefa- 
ceri care marchează pasul înnoitor, pro- 
gresul. 

Şi un astfel de înnoitor a fost pe tări- 
mul teatrului Carlo Goldoni, care trăieşte: 
în paginile acestei cărți împreună cu toată 
lumea pestriță, pe care a zugrăvit-o în 
opera sa, a orașelor italiene de acum două 
veacuri. 

Mircea ALEXANDRESCU 

DEL CLIC [IONAR IEATRAL 


Lumina 


Lumina în teatru se împarte în luminarea 
sălii (a) şi scenei (b): 

a) Lumina sălii este cea care se aprinde 
în pauzele de act şi uneori in cele de ta- 
blou (filat), la începutul şi sfirşitul spec- 
tacolului. Poate fi cu surse de lumină di- 
rectă, ca lustre și aplice, cit şi indirectă 
— în teatrele de o construcție modernă — 
prin scafe. 

b) Lumina scenei este un element indis- 
pensabil și foarte important al spectacolului. 
Ea creează atmosfera necesară piesei şi ta- 
blourilor în parte, pune în valoare jocul 
actorilor, dă viaţă şi bogăţie decorurilor. In 
decorul modern, rolul luminii este și mai 
scovirşitor. Ea creează și construieşte însuşi 
spaţiul şi reprezintă elementul nr. 1 al de- 
corului. Lumina de scenă se poate impărți, 
în funcţie de scopul pe care-l urmărește, în 
două : 1) Luminare — pur şi simplu — 
obținută prin tot felul de aparate electrice 
„de proiecție (spoturi, olandeze etc.). 2) E- 
fecte de lumină, obținute prin aparate elec- 
trice speciale — de nori, ploaie, zăpadă, 
decor — proiectate parțial sau in întregime, 
sau prin proiecţie cinematografică. 

Luminarea scenei se face cu ajutorul apa- 
ratajului dispus în sală și în scenă. Apa- 
ratajul electric poate fi fix sau portativ, iar 
aparatajul așa numit fix e construit totuși 
cu aparate mobile. fiecare din ele putind să 
fie rotit în jurul unui ax, pentru a se ob- 
ține, după necesitate, felurite unghiuri şi 
poziţii proprii. Aparatajul acesta este denu- 
mit fix, pentru că respectă anumite locuri 
fixe, in care este dispus. Toate aparatele 
pot primi şaibe (rame de tablă care se fi- 
xează, printr-un sistem culisant, la aparat, 
în fața fluxului luminos, conţinind celofan 
de diverse culori, ce dau jetului de lumină 
coloraţia cerută). Şaibele pot fi schimbate 
fie cu mina, fie cu ajutorul unor aparate, 
<omandate de departe, schimbarea făcindu-se 
aci printr-un sistem automat. 


Aparatul de scenă cuprinde următoarele 
poziţii fixe : 

a) Rampa — şirul de aparate mici dis- 
puse pe buza scenei (proscenium), care lu- 
minează pe actor și decorul, de jos in sus. 
Ea se poate colora, total sau parţial, cu a- 
jutorul șaibelor, se poate aprinde parţial, la 
diverse gradaţii de intensitate, cind se ln- 
crează „pe rezistență“. Servește planul 1 al 
scenei. Toate aparatele rampei sint absolut 
rigide. Ea poate fi escamotabilă in intre- 
gime, adică, printr-un sistem de pivotare 
poate să dispară sub scenă. 

b) Rivalta — aparatele dispuse în șir, 
paralel cu rampa, sus în spatele mantoului 
de arlechin. Este in întregime mobilă și pri- 
meşte o mişcare odată cu întregul sistem, de 
jos in sus, sau invers, fiind acționată de 


Tablou de comandă a unui selector de 
tente, 

Prin simpla presiune (apăsare) a unui punct 
al hărţii de culori — se obţine amestecul de 
lumini de nuanțe voite. E o expresie științifică 
a amestecurilor tricrome şi quadricrome ale 
fluxului luminii. 

contragreutăți. Aparatele, fiecare în parte, pe 
locurile pe care se află, au o anumită mo- 
bilitate. Rivalta poate fi prevăzută cu aparate 
mici de proiecție pentru „urmărire“, nu- 
mite spoturi. Unele teatre au o rivaltă mai 
complexă, montată pe o pasarelă mobilă, în 
genere acționată electric. Rivalta asigură 
luminarea planurilor 1 şi 2, de sus în 


7 8 


Secțiunea printr-o scenă şi planul acesteia 


cu pozițiile fixe de lumină: 


A. — rampa ; B. — rivalta; C. — orizontul ; 
D. — proiectoare dispuse la partea de jos a 
fundalului circular; E. — proiectoare în sală 


{la loji); F. — portanți (culise) 
şi cîteva tipuri de proiectoare : 


i. — spot sau proiector de urmărire; 2. — 
proiector cu schimbător de culori comandat la 
distanță ; 3. — lămpi de orizont; 4. — apa- 
rate de luminat scena de sus; 5. — reflector ; 
6. — aparat de proectat nori; 7. — lampă de 
proiectații fixă ; 8. — proiector. 


c) Portanţii sau dispozitivele verticale, 
dispuse în spatele arlechinilor, în stinga și 
în dreapta scenei, sînt construcții verticale 
šimple (de cele mai multe ori o scară me- 
talică prevăzută cu console pentru apara- 
taj) cu aparate de proiecție .de -diferite 

iņălțimi, reglabile fiecare în parte. Şi aceste 
dispozitive ‘pot -avea spoturi de urmărire. 
Sint valabile pentru planurile 2 și 3 ale 
scenei. 

d) Orizontul — un dispozitiv asemănător 
rivaltei, e dispus la contrabale, în fundul 
scenei, în fața circularului, şi e alcătuit din 
proiectoare speciale, numite lămpi de ori- 
zont, cu un dispozitiv de colorare a lor, şi 
totodată de combinare a acestor culori, co- 
mandat de la distanță. Înainte şi aceste 
lămpi primeau şaibe colorate. 

În afara acestor aşa numite posturi fixe, 
în scenă se mai află aparate portative. 
Pentru scenele mari există turnuri de lu- 
mină, nişte construcții metalice complexe, 
pe roți, comportind platforme la diverse 
înălțimi, prevăzute cu tot felul de proiec- 
toare. Ele pot fi împinse (culisate) în orice 
punct al scenei, bineințeles în culise sau în 
spatele decorului, spre a nu fi văzute din 
sală, Există apoi aparatele portative, pe 
tripied, puse oriunde este nevoie. De ase- 
menea, pot fi agățate la pod, pentru efecte 
cerute, sau la baza circularului, pentru lu- 
mină de zori, sub ferestre etc. 

În sală, la lojile din stinga și dreapta 
scenei, aparatele sint dispuse liber și dau 
acel aspect urit al sălii, cu care specta- 
torii de altfel s-au obișnuit. Citeodată ele 
sint plasate în loji -speciale, ceea ce din 
unct de vedere estetic nu salvează situația. 
n concepția modernă, acest aparataj de 
sală trebuie montat într-o grindă — scafă 
specială, în plafonul sălii, integrată in 
arhitectura acesteia, aparatajul răminind in- 
vizibil spectatorului. Fosta sală a teatrului 
„Nottara“ avea o asemenea instalaţie. 

În ansamblul ei, lumina este comandată 
şi dirijată dintr-o cabină electrică, în care 
se află orga de lumini. Orga este o insta- 
laţie foarte complicată dar destul de uşor 
de manevrat de către cel iniţiat, care co- 
mandă întregul aparataj existent. Această 
cabină electrică, este așezată cel mai ade- 
sea în scenă, în stinga sau în dreapta ei. 

Această poziţie prezintă inconvenientul că 
electricianul-şef care conduce schimbarea de 
lumini, nu cuprinde ca vizibilitate toată 
scena şi cu greu iși poate da seama de 
rezultatele manevrelor sale, contribuţia efec- 
tivă pe care trebuie s-o aibă electricianul-şef 
la montarea unui spectacol fiind astfel ìn- 
greunată. Acest lucru a fost remediat prin 
instalarea cabinei electrice fie sub scenă, 
în mijloc 'sau- lateral, similară cu cuşca su- 
flerului (procedeu sovietic aplicat la noi la 
Teatrul de Operă şi Balet), fie în fundul 
sălii, ca o cabină de proiecție cinematogra- 
fică, poziţie excelentă pentru a cuprinde 
toată scena. Acest procedeu prezintă însă 
dezavantajul  depărtării  electricianului de 
scenă (Teatrul „Nottara ”). 

„Făcutul luminii” la un spectacol se 
poate impărți în două faze principale: lu- 
mina pe decor sau -de atmosferă şi apoi, 
lumina pentru locăvile de joc, cuprinzind 
şi lumina pentru urmărirea actorilor. Evi- 
dent, prima trebuie să se contopească și să 
se împace cu cea de a doua și de fapt, 
pină la urmă, să o servească pe aceasta. 
Nu se luminează decit arareori — pentru 
punctări plastice sau pentru evidenţiere — 
elementele de decor sau perdelele, acestea 
primind lumină -prin reflecţie şi nu direct. 

Multă vreme s-a folosit baia de lumină, 
pentru ca toți actorii să fie văzuţi în orice 
punct al scenei, indiferent de necesitatea de 
atmosferă a tabloului respectiv. Se tinde 
însă tot mai mult la o construcţie de lu- 
mină în sensul piesei, lăsîndu-se umbră și 
contraste care mu pot decit să ajute între- 
gului spectacol. 

În decursul istoriei teatrului, luminatul 
s-a efectuat cu ajutorul a cinci agenţi: 
seul, ceara, uleiul, gazul, curentul electric. 
În secolele XVI şi XVII sălile erau lumi- 
nate cu lampioane și luminări. Angajaţi 
speciali veneau să scoată mucurile, spre 
marea distracție a spectatorilor. Erau pe 
scenă lustre cu luminări și o rampă cu 
lămpi puse în cutii de tablă. Argant, un 
îngrijitor de lămpi, a inventat lampa care 
i-a purtat numele, prevăzută cu un dublu 
curent de aer și cu reflector (quinquet cu 
seu) care în scurt timp a căpătat o largă 
folosire, Totuşi, cronicile relatează că ceara 
“(uminările) şi-au păstrat, un timp, un fel 
de privilegiu aristocratic, 


Gazul hidrogen pare să fie întrebuințat 
în teatrele din Anglia de :prin”.1800. În 
1822, ele se introduc la ra din Paris 
şi ca o coincidență ‘chiar in opera' Aladin 
sau Lampa miraculoasă. Încă ¿din această 
epocă, sistemul de iluminat este foarte com- 
plicat şi se compune aproape după con- 
cepția modernă, adică : rampă, herse (surse 
luminoase fixe, pe verticală), portanţi (cu- 
lise), aparate de tras (in franceză „trai- 
nées “). 

În 1846 se introduce la Opera din Paris, 
spre a se obține efectul unui răsărit de 
soare în opera Profetul, lumina electrică, 
folosită încă mult timp după aceea doar 
pentru efecte feerice. 

De la această dată pînă în zilele noastre, 
utilizarea acesteia se complică la infinit, 
simplificind la maximum montările scenice. 
În ultimul timp, în studiul luminării în 
teatru, se caută să se folosească mai mult 
fluxul luminos decit waţii 'sau  amperii. 
Decorurile se pictează cu „lumeni“. Fluxul 
luminos este o lungime de undă domi- 
nantă, cu anumite proporţii de alb, inre- 
gistrabil precis în cadrul triunghiului cu- 
lorilor. Un nou dispozitiv de comandă — 
selectorul de tente — permite să se cheme 
pe orizont, printr-o singură mișcare, ames- 
tecurile cele mai delicate de culori, regla- 
bile în intensitate. Dăm ilustrativ schiţa 
unui tablou de comandă a unui selector 
de tente. 

Toni GHEORGHIU 

ye e În strălucita galerie a actorilor Teatrului Naţional din Bucureşti de 
la începutul sec. al XX-lea Cazimir Belcot a fost una din figurile artis- 
tice cele mai de seamă. 

Premiant al Conservatorului, ca elev al lui C. I. Nottara, în 1906 
pleacă cu trupa lui Petre Liciu şi cu Petre I. Sturdza, în turneu prin pro- 
vincie. 

Ú În vara anului 1907, joacă în București, la grădina „Ambasador“ 


(teatrul de vară situat pe locul unde se găseşte astăzi Ministerul de In- 
terne), unde, în comedia Zozo, atrage atenția publicului. 

În stagiunea 1907—1908, Al. Davila îl angajează cu 150 de lei 
lunar, ca gagist la Teatrul Național, unde interpretează roluri din : Joseta, Heidelbergul de 
altădată, Falimentul, Institutorii, Necunoscuta, Romeo şi Julieta la Mizil, spectacole specifice 
gustului unui anumit public al epocii. 

În rolurile repertoriului clasic rominesc şi străin s-a valorificat cu osebire talentul 
spumos al lui Belcot, care a creat personaje ca: Polonius din Hamlet, Dandanache din O 
scrisoare pierdută, precum şi rolurile principale în Romantioşii de Rostand, Fintina Blan- 
duziei de Alecsandri, Căsătoria silită de Molière etc. 

În anul 1910 este ridicat la rangul de societar clasa a III-a. 

Pînă la izbucnirea primului război mondial, Cazimir Belcot nu părăseşte Teatrul Na- 
tional din Bucureşti, amintirea sa mai dăinuind printre actorii vîrstnici de astăzi. 

Moare la 19 mai 1917, în Bucureşti, deplins de spectatorii teatrului nostru şi de 
admiratorii săi. 

De la Cazimir Belcot ne-au rămas o serie de traduceri din repertoriul comediei şi 
operetei epocii ca : Domnul vinează, comedie bufă de G. Feydeau, Valsul iubirii. Cavaleria 
rusticană, precum şi numeroase cuplete originale, cîntate de prietenul său, C. Tănase. 


Fiica Raliţei Mihăileanu şi a lui Pavcl Stoenescu — vechi actori ai 
primei generaţii promovate de „Societatea Filarmonică” din Bucureşti — 
Maria Stoenescu, cunoscută sub numele Maria C. Petrescu, a fost una din 
gloriile scenei craiovene. 

Familiarizată cu teatrul. din fragedă copilărie. Maria Petrescu a fost 
angajată la Teatrul din Craiova de către Scarlat Gănescu. 

Remarcabilă atît în rolurile de dramă cît şi în cele de comedie, 
Maria Petrescu a făcut parte din cei nouă membri fondatori ai Societății 
Dramatice din Craiova. 

Printre creațiile sale mai cunoscnte se numără: rolul titular din 
Marin Tudor. Regina Margot din Catherina de Medici, Frochard din Două orfeline. Mama 
din Cersetorii în haine negre etc. 

La vîrsta de 60 de ani, cu ocazia retragerii sale din teatru. actrița a fost sărbătorită 
oficial sub dirrrtoratul Imi Fimil Gîrleanu. 

Suferindă, moare la 24 mai 1917, în vîrstă de 72 ani, şi e înmormîntată la Cimitirul 
„„Sineasca” din Craiova. 

